<header data-type="book">
<h1>蒼生司命</h1>
<dl class="元資料">
<div><dt>作者</dt><dd>虞摶</dd></div>
<div><dt>朝代</dt><dd>明</dd></div>
<div><dt>年份</dt><dd><data value="1677">公元1677年刊行序</data></dd></div>
<div><dt>底本</dt><dd><a href="https://catalog.princeton.edu/catalog/3923849">普林斯頓大學掃描本</a></dd></div>
</dl>
</header>

<h1>序</h1>
<p>癸丑暮春，程子云來遊寶婺時，余於政事之暇，同探北山之奇勝，聽鹿田之夜雨，酌龍洞之晨泉。天人至理，靡不冥搜；玄禪妙義，靡不參究；炎黃秘奧，靡不探求；視蘭亭之雅集，較多裨益，致足樂也。云來因出手注《金匱要略直解》一編曰：「此漢張仲景雜證祖方也，後人充棟汗牛，方書悉祖諸此」。余披閱一過，見其晰理簡要，方法詳明，因捐俸梓而行之矣。</p>
<p>今年秋初，晤云來於錢塘公署，因問云來曰：「醫方之浩繁者，有宋徽宗《聖濟總錄》，周憲王之《普濟方》，迨后王氏《準繩》，徐氏《醫統》，則眇而小矣，醫家猶有望洋之嘆，求其簡而精，博而約者，是在吾子亦有可得聞乎？」云來又出《蒼生司命》一編，曰：「此花溪老人虞天民所輯，醫家入門之秘本也。《金匱要略》如商彝周鼎，古不可遺；此編如粟菽布絲，時不可廢。」因閱集中所載，證有寒熱虛實，藥有補瀉溫涼，對病治療，隨獲奇驗，真指下之航梯，時後之鴻寶也。徐子振公術精洞垣，陳子子奇為余舊好，訂正剞劂，以公天下，以濟蒼生，其功不又普乎！</p>
<p>余亦歡喜讚歎，而弁數言於首。</p>
<p><u>時康熙丁巳桂月望後大梁李錦題於西冷之古香亭。</u></p>

<h1>首卷</h1>

<h2>經論總抄</h2>
<p>（此篇總揭天地陰陽、人身造化、脈病治法、五臟六腑，昭然可考。）</p>
<p>三才，天地人也。天者，輕清而上浮；地者，重濁而下凝。陽之精者為日，東昇而西墜也；陰之精者為月，夜見而晝隱也。天不足西北，故西北方陰也，而人右耳目不如左明也；地不滿東南，故東南方陽也，而人左手足不如右強也。天氣下降，地氣上升，陰中有陽，陽中有陰。平旦至日中，天之陽，陽中之陽也；日中至黃昏，天之陽，陽中之陰也。合夜至雞鳴，天之陰，陰中之陰也；雞鳴至平旦，天之陰，陰中之陽也。故人亦應之。</p>
<p>天地者，萬物之上下也；陰陽者，血氣之男女也。左右者，陰陽之道路也；水火者，陰陽之徵兆也。金木者，生成之始終也。玄氣凝空，水始生也；赤氣炫空，火始生也；蒼氣浮空，木始生也；素氣橫空，金始生也；黃氣際空，土始生也。</p>
<p>大地絪縕，萬物化醇。男女媾精，萬物化生。人者，得天地之正氣，靈於萬物者也。命者，天之賦也；精者，身之本也；形者，身之合也；氣者，生之元也；神者，生之制也。</p>
<p>心者，君主之官，神明出焉。肺者，相傅之官，治節出焉。膽者，中正之官，決斷出焉。膻中者。臣使之官，喜樂出焉。肝者，將軍之官，謀慮出焉。脾胃者，倉廩之官，五味出焉。大腸者，傳導之官，變化出焉。小腸者，受盛之官，化物出焉。腎者，作強之官，伎巧出焉。三焦者，決瀆之官，水道出焉。膀胱者，州都之官，津液藏焉，氣化則能出矣。命門者，精神之所舍也，男子以藏精，女子以系胞。</p>
<p>三陽者，太陽、陽明、少陽也；三陰者，太陰、少陰、厥陰也。陽明者，兩陽合明也；厥陰者，兩陰交盡也。手太陽小腸經也，手陽明大腸經也，手少陽三焦經也，手太陰肺經也，手少陰心經也，手厥陰心包絡也。足太陽膀胱經也，足陽明胃經也，足少陽膽經也，足太陰脾經也，足少陰腎經也，足厥陰肝經也。</p>
<p>頭者，諸陽之所會；面者，五臟六腑之榮。鼻屬肺，肺和則鼻知香臭矣；目屬肝，肝和則目辨黑白矣；口屬脾，脾和則口知五穀矣；舌屬心，心和則舌知五味矣；耳屬腎，腎和則耳聞五音矣。</p>
<p>頭者，精明之府。頭傾視深，精神將奪矣。背者，胸中之府。背曲肩垂，府將壞矣。腰者，腎之府。轉搖不能，腎將憊矣。骨者，髓之府。不能久立，行則振掉，骨將憊矣。膝者，筋之府。屈伸不能，行則僂俯，筋將憊矣。</p>
<p>九竅者，肝開竅於目，心開竅於耳，肺開竅於鼻，脾開竅於口，腎開竅於二陰。此以九竅言之。然心開竅於舌，腎開竅於耳。</p>
<p>發者，屬心稟火氣也；眉者，屬肝稟木氣也；須者，屬腎稟水氣也；咽者咽物，納水穀，接三脘以通胃也；喉者候氣，有九節，通五臟以系肺也。發者血之餘，神者氣之餘，爪者筋之餘，齒者腎之餘。魂者，神明之輔弼也；魄者，精氣之匡佐也。血為榮，榮者水穀之精氣也；氣為衛，衛者水穀之悍氣也。直行者，謂之經；旁行者，謂之絡也。</p>
<p>脈者，天真委和之氣也。三部，寸、關、尺也；九候，浮、中、沉也。五臟，心、肝、脾、肺、腎也；六腑，膽、胃、大腸、小腸、膀胱、三焦也。</p>
<p>聖人以左寸為心，左關為肝，左尺為腎，右寸為肺，右關為脾，右尺為命門者，法乎天也，非聖人之私也。蓋天之北為坎，南為離，東為巽，西為兌，包乎外者為乾，居乎中者為坤。人生與天地相似，左手天之東也，巽位在焉，巽為木，故肝木居乎左關。左關之前為心者，法南之離也；左關之後為腎者，法北之坎也。右手天之西也，兌位在焉，兌為金，金者肺，《易》曰：乾為天為金，是肺為金而有乾象，故居右寸而位乎高。右關為脾者，脾為坤土，奠位乎中，以之而承乎肺下，此天高地下之義，乾坤象也。右尺為命門，命門者，火也，以水位而位火，此一陽生於二陰之義，正所以成坎也。向非與天地相似，聖人安得以是而垂法哉？小腸附在左尺，大腸附在右尺。</p>
<p>每部中各有浮中沉三候，三而三之，為九候也。浮者至皮膚，候表及腑也；中者至肌肉，以候胃氣也；沉者至筋骨，候里及臟也。寸為陽為上部，法天，主心胸以上至頭之有疾也；關為陰陽之中為中部，法人，主膈以下臍之有疾也；尺為陰為下部，法地，主臍以下至足之有疾也。</p>
<p>四時之脈者，弦、鉤、毛、石也。春脈弦，肝東方木也；夏脈鉤，心南方火也；秋脈毛，肺西方金也；冬脈石，腎北方水也；四季脈遲緩，脾中央土也。四時平脈，六脈俱帶和緩也，謂有胃氣。有胃氣曰生，無胃氣曰死。</p>
<p>五行者，金、木、水、火、土也。相生者，謂金生水、水生木、木生火、火生土、土生金也。相剋者，謂金剋木、木剋土、土剋水、水剋火、火剋金也。相生者吉，相剋者凶。如心見沉細，肝見短澀，腎見遲緩，肺見洪大，脾見弦長，皆遇克也；心見緩，肝見洪，肺見沉，脾見澀，腎見弦，皆遇我之所生也。</p>
<p>左手屬陽，右手屬陰。關前為陽，關後為陰。男子左手脈常大於右手者，為順也；女子右手脈常大於左手者，為順也。男子尺脈常弱，寸脈常盛，是其常也；女子尺脈常盛，寸脈常弱，是其常也。反者，女得男脈，男得女脈；男得女脈為不及，女得男脈為太過。不及固病，太過亦病，所謂過猶不及也。</p>
<p>人迎者，左手關前一分是也；氣口者，右手關前一分是也。人迎以候天之六氣，風寒暑濕燥火之外感也；氣口以候人之七情，喜怒憂思悲恐驚之內傷也。人迎脈緊盛，大於氣口一倍，屬表為陽為腑也；氣口脈緊盛，大於人迎一倍，屬裡為陰為臟也。屬表為感風寒，屬裡為內傷飲食。人迎、氣口俱緊盛，為夾食傷寒，為內傷挾外感也。男子久病，氣口充於人迎者，有胃氣也；女子久病，人迎充於氣口者，有胃氣也。病雖重，可治。反此者，逆也。外因者，六淫之邪也；內因者，七情之氣也；不內外因者，飲食、勞倦、跌撲也。</p>
<p>六脈者，浮、沉、遲、數、滑、澀也。浮者為陽，在表，為風，為虛也；沉者為陰，在裡，為濕，為實也。遲者為陰，寒在臟也；數者為陽，熱在腑也。滑者，血多氣少也；澀者，氣滯血枯也。</p>
<p>八要者，表、里、虛、實、寒、熱、邪、正也。表者，病不在裡也；里者，病不在表也。虛者，五虛也；實者，五實也。寒者，腑臟積冷也；熱者，腑臟積熱也。邪者，外邪相干也；正者，臟腑自病也。</p>
<p>七表者，浮、芤、滑、實、弦、緊、洪也。八里者，微、沉、緩、澀、遲、伏、濡、弱也。九道者，長、短、虛、促、結、代、牢、動、細也。七死者，雀啄、屋漏、彈石、解索、魚翔、蝦游、釜沸也。</p>
<p>奇經八脈者，陽維、陰維、陽蹺、陰蹺、衝脈、任脈、督脈、帶脈也。</p>
<p>人病脈不病，名曰內虛。脈病人不病，名曰行屍。</p>
<p>五運主病者，謂諸風掉眩，皆屬於肝木；諸病癢瘡，皆屬於心火；諸濕腫滿，皆屬於脾土；諸氣膹郁，皆屬於肺金；諸寒收引，皆屬於腎水。</p>
<p>六氣為病者，謂諸暴強直、支痛、軟戾、裡急、筋縮，皆屬於風。厥陰風木，乃肝膽之氣也。諸病喘嘔、吐酸、暴注下迫、轉筋、小便渾濁、腹脹大鼓之如鼓、癰疽瘍疹、瘤氣結核、吐下霍亂、瞀郁腫脹、鼻塞鼽衄、血溢、血泄、淋閉、身熱惡寒、戰慄驚惑、悲笑譫妄、衄衊血汙，皆屬於熱。少陰君火之熱，乃真心小腸之氣也。諸經強直、積飲、痞膈中滿、霍亂吐下、體重胕腫，肉如泥，按之不起，皆屬於濕。太陰濕土，乃脾胃之氣也。諸熱瞀瘈、暴瘖冒眛、躁擾狂越、罵詈驚駭、胕腫痠痛、氣逆衝上、禁慄如喪神守、嚏嘔、瘡瘍、喉痹、耳鳴及聾、嘔湧溢食不下、目眛不明、暴注、瞤瘈、暴病暴死，皆屬於火。少陽相火之熱，乃心包絡三焦之火氣也。諸澀枯涸，幹勁皴揭，皆屬於燥。陽明燥金，乃肺與大腸之氣也。諸病上下，所出水液澄沏清冷，癥瘕、㿗疝、堅痞、腹滿急痛、下痢清白、食已不飢、吐利腥穢、屈伸不便、厥逆禁固，皆屬於寒，乃腎與膀胱之氣也。</p>
<p>亢則害，承乃制者，寒極生熱，熱極生寒，木極而似金，火極而似水，土極而似木，金極而似火，水極而似土也。</p>
<p>五虛者，脈細、皮寒、氣少、泄利前後、飲食不入也。漿粥入胃，瀉止則生。</p>
<p>五實者，脈盛、皮熱、腹脹、前後不通、瞀悶也。大小便通利，得汗者生。</p>
<p>五勝者，風勝則動，熱勝則腫，燥勝則乾，寒勝則浮，濕勝則瀉泄。</p>
<p>五惡者，心惡熱，肺惡寒，肝惡風，脾惡濕，腎惡燥。</p>
<p>六脫者，脫氣、脫血、脫津、脫液、脫精、脫神也。</p>
<p>五勞者，久視傷血，勞於心也；久臥傷氣，勞於肺也；久坐傷肉，勞於脾也；久立傷骨，勞於腎也；久行傷筋，勞於肝也。心勞神損，肺勞氣損，脾勞食損，肝勞血損，腎勞精損。</p>
<p>六極者，盡力謀慮，勞傷乎肝，應乎筋極。曲運神機，勞傷乎心，應乎脈極。意外過思，勞傷乎脾，應乎肉極。預事而憂，勞傷乎肺，應乎氣極。矜持志節，勞傷乎腎，應乎骨極。此五勞應乎五極者也。精極者，五臟六腑之氣衰，形體皆極，眼視無明，齒焦發落，體重耳聾，行履不止，邪氣逆於六腑，厥於五臟，故成精極。</p>
<p>五臟受病者，憂愁思慮則傷心，形寒飲冷則傷肺，恚怒氣逆則傷肝，飲食勞倦則傷脾，坐濕入水則傷腎。</p>
<p>五損者，一損損於皮毛，皮聚而毛落；二損損於血脈，血脈虛少，不能榮於五臟六腑；三損損於肌肉，肌肉消瘦，飲食不能為肌膚；四損損於筋，筋緩不能自收持；五損損於骨，骨痿不能起於床。從上下者，骨痿不能起於床者死；從下上者，皮聚而毛落者死。然損其肺者，益其氣；損其心者，調其榮衛；損其脾者，調其飲食，適其寒溫；損其肝者，緩其中；損其腎者，益其精也。</p>
<p>四時發病者，春傷於風，夏必飧泄；夏傷於暑，秋必痎瘧；秋傷於濕，冬必咳嗽；冬傷於寒，春必溫病。</p>
<p>凡病之始起也，可刺而已。其盛，可待衰而已。故因其輕而揚之，因其重而減之。形不足者，溫之以氣；精不足者，補之以味。在表者，汗而發之；在裡者，下而奪之；高者，因而越之；慓悍者，按而收之；臟寒虛脫者，治以灸焫；脈病攣痹者，治以針刺；血實蓄結腫熱者，治以砭石；氣滯痿厥寒熱者，治以導引；經絡不通，病生於不仁者，治以醪醴；血氣凝注，病生於筋脈者，治以熨藥。然又必先歲氣，無伐天和。能合色脈，可以萬全。化而裁之存乎變，神而明之存乎人。此先聖作之於前，諸賢述之於後，誠入門之階梯，乃醫家之總領也。</p>

<h2>四言舉要</h2>
<p>脈乃血流，氣血之先；血之隧道，氣息匯焉。其象法地，血之腑也，心之合也，皮之部也。資始於腎，資生於胃，陽中之陰，本乎營衛。營者陰血，衛者陽氣，營行脈中，衛行脈外。脈不自行，隨氣而至，氣動脈應，陰陽之誼。氣如橐籥，血如波瀾，血脈氣息，上下循環。十二經中，皆有動脈，惟手太陰，寸口取決。此經屬肺，上系吭嗌，脈之大會，氣之出入。一呼一吸，四至為息，日夜一萬，三千五百。一呼一吸，脈行六寸，日夜八百，千丈為準。</p>
<p>初持脈時，令仰其掌，掌後高骨，是為關上。關前為陽，關後為陰，陽寸陰尺，先後推尋。心肝居左，脾肺居右，腎與命門，居兩尺部。魂魄穀神，皆見寸口，左主司官，右主司府。左大順男，右大順女，本命扶命，男左女右。關前一分，人命之主，左為人迎，右為氣口。神門決斷，兩在關後，人無二脈，病死不愈。男女脈同，惟尺則異，陽弱陰盛，反此病至。脈有七診，曰浮中沉，上下左右，消息求尋。又有九候，舉按輕重；三部浮沉，各候五動。寸候胸上，關候膈下，尺候於臍，下至跟踝。左脈候左，右脈候右，病隨所在，不病者否。浮為心肺，沉為腎肝，脾胃中州，浮沉之間。心脈之浮，浮大而散；肺脈之浮，浮澀而短。肝脈之沉，沉而弦長；腎脈之沉，沉實而軟。脾胃屬土，脈宜和緩；命為相火，左寸同斷。春弦夏洪，秋毛冬石。四季和緩，是謂平脈。太過實強，病生於外；不及虛微，病生於內。春得秋脈，死在金日，五臟准此，推之不失。四時百病，胃氣為本，脈貴有神，不可不審。調停自氣，呼吸定息，四至五至，平和之則。三至為遲，遲則為冷；六至為數，數即熱證。轉遲轉冷，轉數轉熱；遲數既明，浮沉當別。浮沉遲數，辨內外因；外因於天，內因於人。天有陰陽，風雨晦冥；人喜怒憂，思悲恐驚。外因之浮，則為表證；沉里遲陰，數則陽盛。內因之浮。虛風所為；沉氣遲冷，數熱何疑。浮數表熱，沉數里熱；浮遲表虛，沉遲冷結。表裡陰陽，風氣冷熱，辨內外因，脈證參別。</p>
<p>脈理浩繁，總括於四，既得提綱，引申觸類。</p>
<p>浮脈法天，輕乎可得，泛泛在上，如水漂木。有力洪大，來盛去悠；無力虛大，遲而且柔；虛甚則散，渙漫不收；有邊無中，其名曰芤；浮小為濡，綿浮水面；濡甚則微，不任尋按。</p>
<p>沉脈法也，近於筋骨。深深在下，沉極為伏；有力為牢，實大弦長；牢甚則實，愊愊而強；無力為弱，柔小如綿；弱甚則細，如蛛絲然。</p>
<p>遲脈屬陰，一息三至。小快於遲，緩不及四。二損一敗，病不可治；兩息奪精，脈已無氣。浮大虛散，或見芤革；浮小濡微，沉小細弱。遲細為澀，往來極難，易散一止，止而復還。結則來緩，止而復來；代則來緩，止不能回。</p>
<p>數脈屬陽，六至一息；七疾八極，九至為脫。浮大者洪，沉大牢實，往來流利，是謂之滑。有力為緊，彈如轉索。數見寸口，有止為促；數見關中，動脈可候，厥厥動搖，狀如小豆。長則氣治，過於本位；長而端直，弦脈應指。短則氣病，不能滿部，不見於關，惟尺寸候。</p>
<p>一脈一形，各有主病；數脈相兼，則見諸證。</p>
<p>浮脈主表，里必不足。有力風熱，無力血弱。浮遲風虛，浮數風熱，浮緊風寒，浮緩風濕，浮虛傷暑，浮芤失血，浮洪虛火，浮微勞極，浮濡陰虛，浮散虛劇，浮弦痰飲，浮滑痰熱。</p>
<p>沉脈主裡，主寒主積。有力痰食，無力氣鬱。沉遲虛寒，沉數熱伏，沉緊冷痛，沉緩水蓄，沉牢痼冷，沉實熱極，沉弱陰虛，沉細痹濕，沉弦飲痛，沉滑宿食，沉伏吐利，陰毒聚積。</p>
<p>遲脈主臟，陽氣伏潛；有力為痛，無力虛寒。</p>
<p>數脈主腑，主吐主狂；有力為熱，無力為瘡。</p>
<p>滑脈主痰，或傷於食，下為蓄血，上為吐逆。</p>
<p>澀脈少血，或中寒濕；反胃結腸，自汗厥逆。</p>
<p>弦脈主飲，病屬肝膽，弦數多熱，弦遲多寒。浮弦支飲，沉弦懸飲，陽弦頭痛，陰弦腹痛。</p>
<p>緊脈主寒，又主諸痛。浮緊表寒，沉緊里痛。</p>
<p>長脈氣平，短脈氣病，細則氣少，大則病進。浮長風癇，沉短宿食，血虛脈虛，氣實脈實。</p>
<p>洪脈為熱，其陰則虛；細脈為濕，其血則虛。</p>
<p>緩大者風，緩細者濕，緩澀血少，緩滑內熱。</p>
<p>濡小陰虛，弱小陽竭；陽竭惡寒，陰虛發熱。陽微惡寒，陰微發熱；男微虛損，女微瀉血。</p>
<p>陽動汗出，陰動發熱，為痛與驚，崩中失血。</p>
<p>虛寒相搏，其名為革，男子失精，女子失血。</p>
<p>陽盛則促，肺癰陽毒；陰盛則結，疝瘕積鬱。</p>
<p>代則氣衰，或泄膿血，傷寒心悸，女胎三月。</p>
<p>脈之主病，有宜不宜，陰陽順逆，凶吉可推。中風浮緩，急實則忌；浮滑中痰，沉遲中氣。屍厥沉滑，卒不知人，入臟身冷，入腑身溫。風傷於衛，浮緩有汗；寒傷於營，浮緊無汗；暑傷於氣，脈虛身熱；濕傷於血，脈緩細澀。傷寒熱病，脈喜浮洪，沉微澀小，證反必凶。汗後脈靜，身涼則安；汗後脈躁，熱甚必難。陽病見陰，病必危殆；陰病見陽，雖困無害。上不至關，陰氣已絕；下不至關，陽氣已竭。代脈止歇，臟絕傾危；散脈無根，形損難醫。</p>
<p>飲食內傷，氣口急滑；勞倦內傷，脾脈大弱。欲知是氣，下乎脈沉，沉極則伏，澀弱久深。</p>
<p>火鬱多沉，滑痰緊食，氣澀血芤，數火細濕。滑主多痰，弦主留飲，熱則滑數，寒則弦緊，浮滑兼風，沉滑兼氣。食傷短疾，濕留濡細。</p>
<p>瘧脈自弦，弦數者熱，弦遲者寒，代散者折。</p>
<p>泄瀉下痢，沉小滑弱；實大浮洪，發熱則惡。</p>
<p>嘔吐反胃，浮滑者昌；弦數緊澀，結腸者亡。</p>
<p>霍亂之後，脈代勿訝；厥逆遲微，是則可怕。</p>
<p>咳嗽多浮，聚肺關胃；沉緊小危，浮濡易治。</p>
<p>喘急息肩，浮滑者順；沉澀肢寒，散脈逆證。</p>
<p>病熱有火，洪數可醫；沉微無火，無根者危。骨蒸發熱，脈數而虛；熱而澀小，必殞其軀。勞極者虛，浮軟微弱；土敗雙弦，火炎急數。</p>
<p>諸病失血，脈必見芤，緩小可喜，數大可憂。瘀血內蓄，卻宜牢大，沉小澀微，反成其害。</p>
<p>遺精白濁，微澀而弱；火盛陰虛，芤濡洪數。</p>
<p>三消之脈，浮大者生，細小微澀，形脫可驚。</p>
<p>小便淋閟，鼻頭色黃，澀小無血，數大何妨。</p>
<p>大便燥結，須分氣血，陽數而實，陰遲而澀。</p>
<p>癲乃重陰，狂乃重陽，浮洪吉兆，沉急凶殃。癇脈宜虛，實急者惡，浮陽沉陰，滑痰數熱。</p>
<p>喉痹之脈，數熱遲寒；纏喉走馬，微伏則難。</p>
<p>諸風眩暈，有火有痰，左澀死血，右大虛看。頭痛多眩，浮風緊寒，熱洪濕細，緩滑厥痰，氣虛弦軟，血虛微澀，腎脈走馬，真痛短澀。</p>
<p>心腹之痛，其類有九，細遲從吉，浮大延久。</p>
<p>疝氣弦急，積聚在裡，牢急者生，弱急者死。</p>
<p>腰痛之脈，多沉而弦，兼浮者風，兼緊者寒，弦滑痰飲，濡細腎著，大乃腎虛，沉實閃肭。</p>
<p>腳氣有四，遲寒數熱，浮滑者風，濡細者濕。</p>
<p>痿病肺虛，肺多微緩，或澀或緊，或細或濡。</p>
<p>風寒濕氣，合而為痹，浮澀而緊，三脈乃備。</p>
<p>五疸實熱，脈必洪數，澀微屬虛，切忌發渴。</p>
<p>脈得諸沉，責其有水。浮氣與風，沉石或里；沉數為陽，沉遲為陰；浮大出厄，虛小可驚。</p>
<p>脹滿脈弦，土製於木，濕熱數洪，陰寒遲弱，浮為虛滿，緊則中實，浮大可治，虛小危極。</p>
<p>五臟為積，六腑為聚，實強者生，沉細者死。</p>
<figure>
<img data-orig-src="urn:270:10280.jpg" alt="內景圖">
</figure>
<p>舊圖有精道循脊背，過肛門，甚屬非理，而且無子宮命門之象，皆大失矣，今改正之。</p>
<p>中惡腹脹，緊細者生；脈若浮大，邪氣已深。</p>
<p>癰疽浮數，惡寒發熱；若有痛處，癰疽所發。脈數發熱，而痛者陽；不數不熱，不疼陰瘡。未潰癰疽，不怕洪大；已潰癰疽，洪大可怕。</p>
<p>肺癰已成，寸數而實；肺痿之形，數而無力。肺癰色白，脈宜短澀，不宜浮大，唾糊嘔血。</p>
<p>腸癰實熱，滑數可知；數而不熱，關脈芤虛；微澀而緊，未膿當下；緊數膿成，切不可下。</p>
<p>婦人之脈，以血為本，血旺易胎，氣旺難孕。少陰動甚，謂之有子；尺脈滑利，妊娠可喜。滑疾不散，胎必三月；但疾不散，五月可別；左疾為男，右疾為女；女腹如箕，男腹如釜。欲產之脈，其至離經，水下乃產，未下勿驚。新產之脈，緩滑為吉；實大弦牢，有證則逆。</p>
<p>小兒之脈，七至為平，更察色證，與虎口紋。</p>

<h2>內景圖解</h2>
<p>臟腑內景，各有區別，咽喉二竅同出一脘，異途施化。喉在前主出，咽在後主吞。喉系堅空連接肺本，為氣息之路，呼吸出入，下通心肝之竅，以激諸脈之行，氣之要道也。咽系柔空，下接胃本，為飲食之路，水穀同下，並歸胃中，乃糧運之關津也。二道並行，各不相犯。蓋飲食必歷氣口而下，氣口有一會厭，當飲食方咽，會厭即垂，厥口乃閉，故水穀下咽，了不犯喉。言語呼吸則會厭開張，當食言語，則水穀乘氣送喉管，遂嗆而咳矣。</p>
<p>喉下為肺，兩葉白瑩，謂之華蓋，以覆諸臟，虛如蜂窠，下無透竅。故吸之則滿，呼之則虛。一呼一吸，本之有源，無有窮也，乃清濁之交，運人身之橐籥。</p>
<p>肺之下為心，心有系絡，上繫於肺，肺受清氣，下乃灌注。其象尖長而圓，其色赤，其中竅數多寡各異，迥不相同。上通於舌，下無透竅。心之外有心包絡，即膻中也。凡脾胃肝腎各有一系透膈以通於心，其間有宗氣積於胸中，出於喉嚨，以貫心脈而行呼吸，即如霧者是也。如外邪干犯，則犯包絡，心不能犯，犯心即死矣。</p>
<p>此下有膈膜，與脊脅周圍相著，遮蔽濁氣，始不得以薰心肺。</p>
<p>膈膜之下有肝，有獨葉者，有二三葉者。其系亦上絡於心絡，為血之海，上通於目，下亦無竅。</p>
<p>肝短葉中有膽附焉。膽有汁，藏而不瀉。</p>
<p>此喉之一竅也，施氣運化，薰蒸流行，以成脈絡者。</p>
<p>咽至胃長一尺六寸，通謂之咽門。嚥下是膈膜，膈膜之下有胃，盛受飲食而腐熟之。其左有脾，與胃同膜而附其上，其色如馬肝赤紫，其形如刀鐮，聞聲則動，動則磨胃，食乃消化。</p>
<p>胃之左有小腸，後附脊膂，左環回周疊積。其注於迴腸者，外附臍上，共盤十六曲。右有大腸，即迴腸，當臍左回周疊積而下，亦盤十六曲。廣腸附脊以受迴腸，左環疊積下闢，乃出滓穢之物路。</p>
<p>廣腸左側為膀胱，乃津液之府。五味入胃，其津液上升，精者化為血脈，以成骨髓；津液之餘，留入下部，得三焦之氣施化，小腸滲出，膀胱滲入，而溲便注泄矣。</p>
<p>凡胃中腐熟水穀，其精氣自胃口之上口曰賁門傳於肺，肺播於諸脈；其滓穢自胃之下口曰幽門傳於小腸，至小腸下口曰闌門泌別其汁，清者滲出小腸而滲入膀胱，滓穢之物則傳入大腸。</p>
<p>膀胱赤白瑩淨，上無所入之竅，止有下口，全假三焦之氣化施行，氣不能化，則閉格不通，而為病矣。</p>
<p>此咽之一竅，資生氣血，轉化糟粕而出入如此。</p>
<p>三焦者，上焦如霧，中焦如漚，下焦如瀆，主持諸氣，以象三才。故呼吸升降，水穀腐熟，皆待此通達。與包絡相為表裡，故其脈散絡心包，下膈循屬三焦。</p>
<p>腎有兩枚，精所舍也。生於脊膂十四椎下兩旁各一寸五分，中命門穴，形如豇豆，外有黃脂包裹，里白外黑，下通牴尾，上通腦髓，有上系通於心，下系則通精竅。根於兩腎之前，膀胱之後，出大腸之上左，居小腸之下右，即命門子宮，男子以藏精，女子以系胞。兩腎俱屬水，但一邊屬陰，一邊屬陽，越人謂左為腎，右為命門。非也、命門，即兩腎之中，通腎之下係為相火，《易》所謂「一陽陷於二陰」，《道書》所謂「兩腎中間一點明是也」。命門寄相火，代君行化，此先天無形之火，與後天有形之火不同。故滑伯仁曰：「相火之相，譬如丞相之相也，輔佐周身，維持綱紀，交接元陽，為一身統領，使百脈舒和，三元有益，氣血無偏，治化宣和，則無虞矣。」丹溪云：「天非此火不能生物，人非此火不能有生，是以能視、聽、言、動，何莫非先天之火為哉？」</p>

<h2>風寒感冒</h2>
<p>傷寒自有專門，必究心仲景，方知病之百變，證之傳經，非淺學所能窺其微妙。今以六經表裡，撮其綱領，另為一門，附尋常感冒，以便按方療治。若真正傷寒，幸勿輕易，當於專門中求之可也。</p>

<h3>六經表裡至要</h3>
<p>（陽盛陰虛下之則愈，汗之則死；陰盛陽虛汗之則愈，下之則死。）</p>
<p>足太陽膀胱經</p>
<p>症：頭項痛，腰脊強，身熱惡寒。脈：浮而緊。</p>
<p>足太陽之脈，起於目內眥，上額交巔，入風府分為四道，下絡項，故頭項痛也。循肩膊內，挾脊抵腰中，故腰脊強也。身熱者，血陰類，寒亦陰類，以陰傷陰，皮毛閉塞，身中陽氣不得發越，故身發熱也。惡寒者，傷寒惡寒，傷風惡風，以類相從，以其表先有寒，故見寒即惡之也。</p>
<p>脈尺寸俱浮者，太陽為諸陽之首，其脈本浮，況以寒鼓之則愈浮。其緊者，榮氣為寒氣搏擊，安得脈不緊也。若初受寒，則熱與浮緊俱未見，移時見之。</p>

<h3>表證</h3>
<p><u>麻黃湯</u></p>
<p>麻黃（一兩）　桂枝（六錢）　甘草（三錢）　杏仁（五十個）</p>
<p>春分以後勿輕用之。</p>
<p>麻黃、甘草開肌，桂枝、杏仁散寒下氣，但湯內用桂枝者，有散寒而兼實表之義，恐麻黃過於泄散故也。</p>
<p><u>小青龍湯</u></p>
<p>麻黃　芍藥　甘草　乾薑　桂枝　五味　半夏　細辛</p>
<p>太陽表未解，心下有水氣，乾嘔發熱而咳，或噎，或喘者，宜服之。</p>
<p><u>大青龍湯</u></p>
<p>麻黃　桂枝　杏仁　甘草　石膏　大棗　生薑</p>
<p>傷寒見風傷風，見寒無汗，脈浮緊，煩躁者，宜服。</p>

<h3>傷風證</h3>
<p>風，陽氣也。衛氣，亦陽氣也。以陽傷陽，故皮毛開而濈然有汗，宜桂枝湯。有汗惡風，脈浮而緩。春分後勿用，或用九味羌活湯去地黃、細辛。</p>
<p><u>桂枝湯</u></p>
<p>桂枝　芍藥　甘草　生薑　大棗</p>
<p>辛甘發散為陽，故用桂枝以散風邪；以甘緩之，酸收之，是以桂枝為主，芍藥、甘草為佐也。然桂枝雖能祛風，風去則表實，況芍藥以酸收之，則是湯也雖有發散之義，而兼有實表之功。此仲景先生之微意耳。</p>
<p><u>桂枝湯加知母石膏湯</u></p>
<p>春分後並夏至用之，熱病亦可用。</p>

<h3>里證</h3>
<p>太陽有標、有本。此太陽之入本也，則小便不利，而腹脹滿。</p>
<p><u>五苓散</u></p>
<p>澤瀉　白朮　赤茯　豬苓　肉桂</p>
<p><u>春澤湯</u>　五苓散加人參，虛者用之。</p>
<p>足陽明胃經</p>
<p>症：身熱，目痛，鼻乾，不得眠，無汗，不惡寒反惡熱。脈：尺寸俱長。</p>
<p>足陽明之脈起於鼻，挾鼻絡目，故鼻乾而目痛也。陽明之邪上干於目，故不得臥。陽明主肌肉，雖是傷寒，然是太陽傳經而來，則寒變為熱，故身熱不惡寒而惡熱也。肌表密，故無汗。脈長者，陽明多血多氣之經，其脈本長，今以寒鼓之，則益長矣。</p>
<p><u>升麻葛根湯</u></p>
<p>升麻　芍藥　葛根　甘草</p>
<p>升麻、葛根升散陽明之邪，芍藥和血斂肌，甘草甘緩和表，皆佐使也。</p>
<p><u>葛根蔥白湯</u></p>
<p>葛根　芍藥　知母　川芎　生薑　蔥白</p>
<p>已汗、未汗，頭痛用之。</p>
<p><u>葛根加黃連湯</u>　兼內熱者加之。</p>
<p><u>白虎湯</u>　不惡寒反惡熱，大便秘，口渴，以此湯解利之。</p>
<p>石膏　知母　甘草　粳米</p>
<p>傷風證　有汗脈長而帶緩。</p>
<p><u>桂枝加葛根升麻湯</u></p>

<h3>里證</h3>
<p>陽明有標、有本，此陽明之入本也。大便秘結，小便利，不惡寒反惡熱，或日晡潮熱，或譫語，手足濈然汗出，或狂亂不知人，此胃家實也，宜下之。</p>
<p><u>太陽陽明大承氣湯</u></p>
<p>大黃　芒硝　厚朴　枳實　治三焦。</p>
<p><u>少陽陽明小承氣湯</u></p>
<p>大黃　厚朴　枳實　不犯下焦。</p>
<p><u>正陽陽明調胃承氣湯</u></p>
<p>大黃　芒硝　甘草　不犯上焦。</p>
<p><u>大柴胡湯</u>　治日晡潮熱，大便閉。</p>
<p>柴胡　黃芩　芍藥　半夏　大黃　枳實　生薑</p>
<p>陽明有三證：有太陽陽明，有正陽陽明，有少陽陽明。在表者均宜解散，在裡者均宜下之。當審證而用方，不可混一而差謬也。</p>
<p>三陽合病必下利，仲景另有方法。</p>
<p>足少陽膽經</p>
<p>症：耳聾，胸脅痛，往來寒熱，口苦，多嘔。脈：尺寸俱弦。</p>
<p>足少陽之脈，起於目外眥，絡於耳，故耳聾也。下缺盆，循胸脅，故胸脅痛也。是經主經：其流氣三部，在半表半裡，進退無常，故往來寒熱也。脈弦者，少陽本弦也。</p>

<h3>表證</h3>
<p><u>小柴胡湯</u></p>
<p>柴胡　黃芩　人參　半夏　甘草　生薑　大棗</p>
<p>凡耳不聾、里不虛，用小柴胡去人參，以其恐增熱故也。</p>
<p>傷風證　身有汗，脈弦而帶緩，此傷風證也。</p>
<p><u>小柴胡加桂枝湯</u></p>
<p>柴胡　黃芩　桂枝　人參　半夏　芍藥　甘草　生薑</p>

<h3>里證</h3>
<p>少陽之證亦有標本，在膽則入本也。耳聾、口苦、咽乾而嘔，脈弦而沉。</p>
<p>《黃帝針經》曰：「膽脹者，脅下痛，口中苦，善太息。」此不在經而在裡，膽中之受邪也明矣。又口中苦，膽汁溢於口而然，此亦可以驗熱之在膽矣。宜以　黃連清膽湯　主之。</p>
<p>黃連　陳皮　半夏　竹茹　枳殼　甘草　生薑　枳實</p>
<p>足太陰脾經</p>
<p>症：腹滿而吐，食不下，自利，時腹自痛，咽乾，手足溫。脈：沉而細。</p>
<p>太陰脾經為三陰之首，其脈布於胃中，邪氣壅而為腹滿。上不得降者，嘔吐而食不下；下不得升者，自利益甚；寒在內者，則為常痛，此陽邪干里，故不常痛而時痛也。絡於咽，故咽乾也；手足溫者，三陰手足必微冷，若手足溫者屬太陰也，以脾主四肢，脾受邪熱，故四肢溫也。脈沉細者，病至三陰俱沉，而脾為陰中之太陰，故沉而細。如有浮，即在表，桂枝湯主之。《經》云：「三陰脈沉，為欲愈。」</p>

<h3>表證</h3>
<p>此在經也。有前症而不自利、不咽乾，脈尚浮，微惡寒。此表尚存，而當汗也。故《經》曰：「太陰病」。脈浮者，可發汗，宜桂枝湯。</p>
<p><u>桂枝湯</u>（見前證）　桂枝加防風湯。</p>

<h3>里證</h3>
<p>有前症而不惡寒，脈沉細兼數，此邪在裡也，宜清之下之。</p>
<p><u>黃芩芍藥湯</u></p>
<p>黃芍　芍藥　甘草</p>
<p><u>桂枝加大黃湯</u>　腹痛甚者用此方。</p>
<p>桂枝　芍藥　大黃　生薑　大棗</p>

<h3>寒證</h3>
<p>寒中太陰經，與傳經熱證不同，自利不渴，腹痛無休，手足不溫。《經》曰：「自利不渴者，屬太陰。以其臟有寒，當溫之，宜四逆輩。」</p>
<p><u>四逆湯</u></p>
<p>附子　乾薑　甘草</p>
<p><u>理中湯</u></p>
<p>人參　白朮　乾薑　甘草</p>
<p><u>附子理中湯</u></p>
<p>足少陰腎經</p>
<p>症：渴而自利，但欲寐。脈：尺寸俱沉。</p>
<p>足少陰腎經，從腎上貫肝膈，入肺中，系舌本，故舌乾而渴也。自利者，邪傳少陰，受熱已深，氣不上升，故自利也。衛氣行於陽則寤，行於陰則寐。邪傳少陰，熱沖清道，神思昏昧，故欲寐也。其脈沉者，腎本在下，至此經自沉。</p>

<h3>表證</h3>
<p>有前症而微惡寒，口中和，身微熱。此邪尤在經也，乃宜汗之。</p>
<p><u>細辛羌活沖和湯</u>　始得之，反發熱，脈沉者。陰證無熱。</p>
<p>細辛　羌活　獨活　芍藥　甘草</p>
<p><u>麻黃附子細辛湯</u>　以此湯主之，附子溫中，麻黃散表。</p>

<h3>里證</h3>
<p>口燥舌乾而渴，脈沉，此在裡也。</p>
<p><u>三承氣湯</u>　見前證選而用之。</p>
<p>朱奉議曰：「仲景於少陰證，口燥咽乾，宜急下之。」蓋少陰主腎，系舌本。傷寒熱氣入於臟，流入少陰腎經，咽乾絡焦，故口燥咽乾而渴，須急下之。非若陽明證，宜下而可緩耳。</p>
<p><u>黃連阿膠湯</u>　輕者用之。</p>
<p>黃連（四兩）　黃芩（一兩）　雞子黃（二枚生用）　芍藥（二兩）　阿膠（二兩）</p>

<h3>寒證</h3>
<p>寒中少陰經，與傳經熱證不同。背惡寒，倦臥，下利清穀，小便白，手足寒，身體痛，而脈則沉也。</p>
<p><u>四逆湯</u>（見前）</p>
<p><u>真武湯</u></p>
<p>附子　茯苓　白芍　生薑　白朮</p>
<p><u>附子湯</u></p>
<p>附子　茯苓　芍藥　人參　白朮</p>
<p>厥陰肝經</p>
<p>症：消渴，氣上衝心，心中煩滿疼痛，甚則唇青，舌卷囊縮。脈則微緩。</p>
<p>厥者，盡也。兩陰俱盡，故名曰厥。成公曰：「邪傳太陰，則腹滿而嗌乾，未成渴也；傳至少陰，口燥舌乾而渴，未成消渴；至厥陰則成消渴，以熱甚能消水故也。木生火，肝氣通心，厥陰客氣上衝心，故心中疼熱，且煩而滿」。奉議云：「肝脈循陰器，絡於舌本。脈弗營則筋急，筋急則引舌與卵，故唇青舌卷卵縮。病至是篤矣。非大下何以生？若脈漸浮，則有生機，當微汗之，不可不知耳。」</p>

<h3>表證</h3>
<p>此在經也。自前證兩脈尚浮，身微熱，此有表證存焉。或有由陰出陽，致脈漸浮，所謂陰病得陽脈者生也。</p>
<p><u>麻黃升麻湯</u></p>
<p>麻黃　當歸　知母　黃芩　石膏　升麻　白朮　白芍　天冬　桂枝　乾薑　甘草　茯苓　葳蕤</p>
<p><u>桂枝加黃芩湯</u></p>

<h3>里證</h3>
<p>前證悉具者是也。或見數症而不具。《黃帝針經》曰：「邪在肝，則兩脅痛。」不言經而言肝，則傷寒邪熱有入用明矣。</p>
<p><u>三承氣湯</u>　三陽選而用之。</p>
<p><u>黃連竹葉石膏湯</u>　邪未入腑為輕者用之。</p>

<h3>寒證</h3>
<p>寒中厥陰，與傳經熱證不同。四肢厥冷，唇青，面黑，囊縮，遺溲，脈則緩而微欲絕。</p>
<p><u>四逆湯</u></p>
<p><u>附子湯</u></p>
<p><u>麻黃附子吳萸湯</u>　仍當用艾火灸丹田氣海，或用薑蔥作為餅子，熨於臍下。若藥不便，用胡椒火酒，皆可應急用。</p>
<p>蓋三陰三陽雖各有表裡，然三陽終表多而里少，三陰終里多而表少。此人不可不知也。詳考三陰三陽皆有入腑，則再無所傳，以萬物同歸於土，則終於土而已，將復奚變哉？</p>
<p>師曰：陽經無腹痛，陰經少頭疼。</p>

<h3>附感冒諸方</h3>
<p><u>《和劑》不換金正氣散</u>　治四時感冒傷寒，瘟疫時行，及山嵐瘴氣，寒熱往來，霍亂吐瀉，下利赤白，及出遠方不伏水土，並皆治之。</p>
<p>厚朴（薑汁製炒）　陳皮（去白）　藿香（洗）　半夏（薑製）　蒼朮（米泔浸各一錢）　甘草（五分）</p>
<p>上細切，作一服，加生薑三片、大棗二枚、水一盞半，煎至一盞，溫服。</p>
<p><u>藿香正氣散</u>（方見中風）　治四時感冒，頭痛，憎寒，壯熱，或風濕氣，霍亂吐瀉。常服除山嵐瘴氣。</p>
<p><u>九味羌活湯</u>　《經》云：有汗不得服麻黃，無汗不得服桂枝。若誤服，則其變不可勝數，故立此法，不犯三陽禁忌。解利神方，此易老之法也，名曰九味羌活湯。</p>
<p>羌活　治太陽肢節痛，君主之藥也。然非無為主也，乃能撥亂反正之主，故大無不通，小無不入，關節痛非此不能除。</p>
<p>防風　治一身盡痛，乃軍卒中卑下職也。一聽軍令而行，所使引之而至。</p>
<p>蒼朮　別有雄壯之氣，上行能除濕，下行能安太陰，使邪氣不傳之於足太陰脾也。</p>
<p>細辛　治足少陰腎苦頭痛。</p>
<p>川芎　治厥陰頭痛在腦。</p>
<p>白芷　治陽明頭痛在額。</p>
<p>生地　治少陰心熱在內。</p>
<p>黃芩　治太陰肺熱在胸。</p>
<p>甘草　能緩裡急，協和諸藥。</p>
<p>已上九味，雖為一方，然亦不可執一。執中無權，猶執一也。當視其經絡前後、左右之不同，從其輕重冷熱之多寡增減用之，其效如神。姜二片、蔥二根，水煎服。若無內熱，去生地、黃芩；若急汗熱服，以羹粥投之；若緩汗溫服，羹粥不用投也。脈浮而不解者，宜先急而後緩；脈沉而不解者，宜先緩而後急。此藥不獨解利傷寒，治雜病亦有效。中風行經者，加附子；中風秘澀者，加大黃；中風並三氣合而成痹等證，各隨十二經上下內外，寒熱溫涼四時六氣，加減補瀉用之。</p>
<p><u>十神湯</u>　治時令不正，瘟疫妄行，或四時感冒風熱，發熱憎寒，頭疼身痛，無汗。此藥不問陰陽兩感，並宜服之。</p>
<p>川芎　甘草　麻黃　白芷　乾葛　紫蘇　升麻　陳皮　赤芍藥　香附（各一錢）</p>
<p>上細切，作一服，加生薑三片、連須蔥白三個。如中滿氣實者，加枳殼一錢，水二大盞，煎至一盞三分，去渣熱服。</p>
<p><u>消風百解散</u>　治四時感冒頭疼，發熱咳嗽，鼻塞聲重，喘急等證。</p>
<p>荊芥穗　白芷　陳皮　麻黃（去節）　蒼朮（各一錢）　甘草（五分）</p>
<p>上細切，作一服，加生薑三片、蔥白三個，水一盞半，煎至一盞，熱服。咳嗽甚者，加烏梅一個同煎服。</p>
<p><u>張子和六神通解散</u>　治夏月傷寒，得太陽陽明二經病，汗不出，頭項痛，腰脊強，目痛鼻乾不得臥。代麻黃、葛根等湯，發表藥也。</p>
<p>蒼朮　石膏　滑石　黃芩（各一錢五分）　麻黃（七分半）　甘草（五分）</p>
<p>上細切，作一服，水二盞，煎至七分服。春加防風一錢。</p>
<p><u>金沸草散</u>　治傷寒咳嗽，頭疼發熱，胸膈痰壅，喘嗽等證。</p>
<p>前胡（一錢五分）　半夏（七分半）　細辛（三分）　赤茯苓（一錢）　甘草（三分）　荊芥穗（二錢）　旋覆花（一錢五分）（一名金沸草）</p>
<p>一方無細辛、茯苓，有麻黃、芍藥。</p>
<p>上細切，作一服，加生薑五片、大棗一枚，水一盞半，煎至一盞，溫服。</p>
<p>東垣曰：「《經》云『兩感於寒者，死，不治。』一日太陽與少陰俱病，頭痛、發熱、惡寒，口乾、煩滿而渴。太陽者，腑也，自背腧而入，人所共知；少陰者，臟也，自鼻息而入，人所不知也。鼻息通於天，故寒邪無形之氣從鼻而入；腎為水也，水流濕，故腎受之。《經》曰『傷於濕者，下先受之』，同氣相求耳。又云『天之邪氣感則害人五臟』，以是知內外兩感，臟腑俱病。欲表之則有里，欲下之則有表，表裡既不能一治，故死矣。然所稟有虛實，所感有淺深，虛而感之深者必死，實而感之淺者猶或可治，治之而不愈者有矣，未有不治而復生者也。予嘗用此，間有生者，十得二三，故立此方，以待好生君子用之，名曰解利兩感神方大羌活湯。」</p>
<p><u>解利兩感神方大羌活湯</u></p>
<p>防風　羌活　獨活　防己　黃芩　黃連　蒼朮　白朮　甘草　細辛（各三分）　知母　川芎　地黃（各一錢）</p>
<p>上細切，作一服，水二盞，煎至一盞半，去渣，熱飲之。未解再服，三四劑病愈則止。</p>
<p><u>東垣加減涼膈散</u>（見中風）　退六經熱及傷寒餘熱不解，胸煩等證。</p>
<p><u>黃連解毒湯</u>　治傷寒大熱不止，乾嘔煩渴，錯語呻吟，不得安臥。</p>
<p>黃連（一錢）　黃芩　黃柏　梔子（各二錢）</p>
<p>上細切，作一服，水一盞半，煎至一盞，去渣服。</p>

<h2>藥性</h2>
<p>人參　味甘，大補元氣，止渴生津，調榮養衛。肺熱並陰虛火動者禁用。</p>
<p>黃耆　性溫，斂汗固表，托裡生肌，氣虛莫少。得防風其功愈大。</p>
<p>白朮　甘溫，健脾強胃，止瀉除濕，消痰化痞。凡用以土炒之。</p>
<p>茯苓　味淡，滲濕利竅，白補脾元，赤通水道。陰虛者勿用。</p>
<p>甘草　味甘，調和諸藥，炙則溫中，生則瀉火。解百藥毒，中滿者勿用。</p>
<p>當歸　性溫，使血歸經，扶虛益損，逐瘀生新。頭止血上行，身養血中守，尾破血下流，全活血不走，脾虛勿用。</p>
<p>川芎　味辛，諸風可逐，去瘀調經，清利頭目。不宜單服，久服令人暴亡。</p>
<p>白芍　酸寒，養陰益肝，收斂耗散，虛痢可安。初痢、久痢勿用，新產勿用。</p>
<p>赤芍　酸寒，能瀉能散，破血通經，赤睛功擅。</p>
<p>連翹　苦寒，解諸經毒，上至頂巔，下至腿足。</p>
<p>生地　味寒，能清濕熱，骨蒸可痊，滋陰補血。</p>
<p>熟地　味溫，滋腎補血，益髓填精，烏須黑髮。二地脾虛勿用，並忌鐵器、蘿菔。</p>
<p>麥冬　味溫，祛煩解渴，潤肺清心，消除肺熱。脾虛勿用。</p>
<p>天冬　味寒，止嗽消痰，肺癰肺痿，解渴除煩。脾虛勿用。</p>
<p>黃連　瀉心，能厚腸胃，痢疾熱疾，一切取效。生用清心火，酒炒厚腸胃，姜炒止嘔吐。</p>
<p>黃芩　瀉肺，上焦火炎，濕熱痢疾，止嗽除煩。枯而飄者，瀉上焦之火；實而堅者，退下部之熱。</p>
<p>黃柏　味苦，滋陰抑火，濕熱煩蒸，用之俱可。</p>
<p>梔子　味苦寒，解鬱除煩，吐紅鼻衄，肺火能蠲。丹溪云：解熱鬱，行結氣，其性屈曲下行，從小便泄去。</p>
<p>石膏　大寒，能消胃火，發渴頭疼，解肌立妥。</p>
<p>滑石　沉寒，解渴除煩，清暑利竅，轉危就安。</p>
<p>貝母　微寒，寧嗽消痰，肺癰肺痿，開鬱除煩。</p>
<p>知母　味苦，瀉火滋腎，有汗骨蒸，虛勞可定。勞熱脾虛，知柏禁用。</p>
<p>大黃　苦寒，消瘀破血，快膈通腸，開行結熱。酒炒上達，生用下行。</p>
<p>芒硝　苦寒，實熱積聚，蠲痰潤燥，疏通便閉。朴硝煎煉，傾結即成芒硝。</p>
<p>柴胡　味苦，瀉肝治瘧，寒熱往來，解肌要藥。</p>
<p>前胡　微寒，止嗽消痰，寒熱頭痛，痞悶能安。</p>
<p>升麻　微寒，清胃止衄，升提下陷，齒痛可逐。</p>
<p>桔梗　性平，寬舒胸脅，載藥上浮。諸藥舟楫。又止咽喉腫病。</p>
<p>紫蘇　味辛，風寒發表，便利周身，氣滯最好。</p>
<p>麻黃　味辛，解表出汗，身熱頭疼，風寒發散。止汗用其根節。</p>
<p>葛根　味甘，發表解肌，身熱目痛，口渴可醫。又善解酒毒。</p>
<p>薄荷　味甘，清利頭目，祛風化痰，骨蒸可服。</p>
<p>防風　甘溫，諸風頭暈，骨節痹疼，筋攣口禁。</p>
<p>荊芥　味辛，頭目可清，諸風在表，服此通靈。</p>
<p>細辛　辛溫，少陰頭痛，利竅通關，風痙皆用。</p>
<p>羌活　微溫，祛風除濕，身痛頭疼，舒筋活骨。</p>
<p>獨活　甘平，頭項難舒，兩足濕痹，諸風能除。</p>
<p>白芷　辛溫，陽明頭痛，女子帶下，百發百中。</p>
<p>藁本　味溫，除痛巔頂，寒濕可祛，風邪可屏。</p>
<p>香附　味苦，快氣開鬱，止痛調經，更消宿食。為婦人之仙藥，忌鐵。</p>
<p>烏藥　辛溫，心腹脹痛，氣滯不舒，方中議用。</p>
<p>枳實　味苦，除痞消食，破積化痰，沖牆倒壁。</p>
<p>枳殼　微溫，寬腸快氣，胸膈不舒，方中可議。</p>
<p>青皮　苦寒，安脾下食，氣滯能攻，平肝消積。</p>
<p>陳皮　甘溫，順氣寬膈，和胃全施，消痰去白。陳皮治高，愈高愈妙；青皮治低，愈低愈良。</p>
<p>蒼朮　甘溫，健脾燥濕，發汗寬中，更祛瘴疫。</p>
<p>厚朴　苦溫，消脹泄滿，宿食痰積，其功不緩。</p>
<p>南星　性熱，大治風痰，破傷身強，風搐皆安。</p>
<p>半夏　味辛，健脾燥濕，痰厥頭疼，吐嘔必備。血家、汗家、渴家禁用。</p>
<p>藿香　辛溫，霍亂暑濕，發散風寒，仍除嘔逆。</p>
<p>檳榔　味苦，殺蟲破積，後重裡急，驅除瘴氣。性如鐵石，稍虛勿用。</p>
<p>腹皮　微溫，下氣寬膨，安和脾胃，浮腫為君。虛者禁忌。</p>
<p>香薷　味辛，大清暑熱，利水消煩，功效甚捷。冒暑用之，內熱勿用。</p>
<p>扁豆　微涼，轉筋吐瀉，補胃和中，酒毒可借。</p>
<p>豬苓　味淡，利水通淋，消腫除濕，用之如神。</p>
<p>澤瀉　寒苦，消腫利水，除濕通淋，瀉陰中火。腎虛者，不宜多服。</p>
<p>木通　性寒，最能導滯，利竅通經，小腸熱閉。</p>
<p>車前　氣寒，溺澀眼赤，小便能通，大便能實。</p>
<p>骨皮　味寒，解肌退熱，有汗骨蒸，強陰涼血。</p>
<p>木瓜　味酸，腳腫風濕，霍亂轉筋，足膝無力。</p>
<p>靈仙　苦溫，腰膝冷痛，肢節頑麻，風濕通用。</p>
<p>玄參　苦寒，瀉無根火，消腫清咽，骨蒸亦可。</p>
<p>丹皮　味苦，破血通經，血分有熱，無汗骨蒸。</p>
<p>沙參　味苦，大清肺熱，咳血吐膿，用之效捷。</p>
<p>丹參　味苦，破積調經，生新去瘀，補骨續筋。</p>
<p>苦參　味苦，癰腫瘡疥，下血腸風，眉脫赤癩。</p>
<p>龍膽　苦寒，退熱平肝，目疾暴發，用之頓安。</p>
<p>防己　氣寒，風濕腳痛，熱積膀胱，湯中可用。</p>
<p>加皮　味寒，祛除風濕，肢節煩疼，壯筋強骨。</p>
<p>地榆　性平，治女人崩，下血諸證，賴以安寧。血痢有積者勿用。</p>
<p>茯神　補心，善鎮驚悸，恍惚健忘，兼除怒恚。</p>
<p>遠志　氣溫，能寧心志，久服聰明，令人多記。</p>
<p>棗仁　味酸，斂汗祛煩，不眠用炒，生用多眠。</p>
<p>甘松　氣香，善除惡氣，浴體香肌，心腹痛已。</p>
<p>菖蒲　性溫，開心通竅，去痹除風，出聲至妙。</p>
<p>小茴　性溫，能除疝氣，腹痛腰疼，調中暖胃。</p>
<p>柏子　味甘，補心益氣，斂汗扶陽，潤腸通閉。</p>
<p>大茴　味辛，疝氣腳氣，腫痛膀胱，止嘔開胃。</p>
<p>益智　辛溫，安神益氣，遺溺遺精，嘔逆皆治。</p>
<p>乾薑　苦辛，溫脾暖胃，泄痢吐紅，炮之勿忽。</p>
<p>附子　辛熱，走而不守，陰毒寒邪，回陽功有。童便浸七日，麵包煨熟。</p>
<p>川烏　大熱，搜風入骨，濕痹寒疼，破積之物。</p>
<p>木香　微溫，散滯和胃，諸氣能調，行肝瀉肺。</p>
<p>沉香　降氣，能補命門，祛邪暖胃，保守元真。</p>
<p>丁香　辛熱，能除寒嘔，心腹冷痛，溫胃功有。</p>
<p>砂仁　性溫，通經破滯，止痛安胎，健脾養胃。</p>
<p>蓮肉　味甘，健脾理胃，止瀉澀精，補心養氣。</p>
<p>肉桂　辛熱，善通血脈，腹痛虛寒，溫補為最。</p>
<p>桂枝　性熱，宣導百藥，發散風寒，三痹不著。</p>
<p>訶子　味苦，澀腸止痢，痰嗽喘急，降火斂肺。</p>
<p>吳萸　性熱，驅除疝氣，臍腹寒疼，厥陰之劑。</p>
<p>草果　味辛，消食除脹，截瘧逐痰，解瘟闢瘴。</p>
<p>玄胡　性溫，心腹卒疼，通經活血，消瘀之君。</p>
<p>常山　苦寒，截瘧祛痰，傷寒能解，水脹能寬。老瘧有痰用之，初起勿用。</p>
<p>薏苡　味甘，專除濕痹，筋脈拘攣，調脾助胃。</p>
<p>良薑　性熱，下氣寬中，轉筋霍亂，酒食能攻。</p>
<p>白蔻　味溫，脾胃虛冷，瀉痢不休，功可立等。</p>
<p>山楂　味甘，磨消肉食，結氣能行，消除堅積。</p>
<p>草蔻　味溫，寒邪犯胃，嘔吐噁心，用之即奪。</p>
<p>神麯　味甘，消食開胃，破結逐痰，調中下氣。</p>
<p>麥芽　甘溫，能消宿食，心腹膨脹，散滯消積。</p>
<p>蘇子　味辛，嘔痰降氣，止嗽定喘，更潤心肺。</p>
<p>芥子　味辛，專化脅痰，皮裡膜外，痞塊能安。</p>
<p>甘遂　苦寒，破積消痰，面浮蠱脹，利水能安。</p>
<p>大戟　甘寒，逐水利便，腫脹痰堅，其功瞑眩。</p>
<p>芫花　寒苦，能消脹蠱，利水瀉濕，嗽止痰吐。</p>
<p>商陸　辛甘，赤白各異，赤者消腫，白利水氣。</p>
<p>海藻　鹹寒，消癭散癧，咸以軟堅，腫塊痰核。</p>
<p>牽牛　苦寒，積水能攻，諸蠱痃癖，可奏神功。</p>
<p>葶藶　苦辛，利水消腫，痰咳癥瘕，肺家喘壅。</p>
<p>瞿麥　辛寒，專除淋病，且能墮胎，通經立應。</p>
<p>蓬朮　溫苦，止痛消瘀，癥瘕痃癖，通經最著。</p>
<p>三稜　味苦，破血消癖，氣滯作痛，用之始的。</p>
<p>靈脂　味苦，血瘀心疼，通經活血，用之極靈。</p>
<p>乾漆　辛溫，通經皮瘕，追積殺蟲，驗如奔馬。</p>
<p>桃仁　甘寒，能潤大腸，通經破瘀，血瘕堪當。</p>
<p>蒲黃　味甘，逐瘀調崩，止血用炒，破血用生。</p>
<p>紅花　辛溫，能消瘀結，多則通經，少則養血。</p>
<p>蘇木　甘鹹，能行積血，產後月經，兼醫撲跌。</p>
<p>薑黃　味辛，消瘀破血，心腹疼痛，通經最捷。</p>
<p>鬱金　味苦，破血生肌，血淋溺血，鬱結皆舒。</p>
<p>金銀花　甘，療癰無對，未成則散，已成則潰。</p>
<p>漏蘆　性寒，祛惡瘡毒，補血排膿，生肌長肉。</p>
<p>蒺藜　味苦，療瘡瘙癢，翳膜頭瘡，醫除目朗。</p>
<p>白及　味苦，功專收斂，腫毒瘡瘍，外科最善。</p>
<p>蛇床　辛苦，下氣溫中，惡瘡疥癩，逐瘀祛風。</p>
<p>天麻　味辛，能治頭眩，小兒驚癇，拘攣癱瘓。</p>
<p>白附　辛溫，頭面百病，一切痰涎，中風諸症。</p>
<p>全蠍　味辛，祛風痰毒，口眼喎斜，驚癇搐搦。</p>
<p>蟬退　味甘，消風定驚，殺疳除熱，退翳侵睛。</p>
<p>殭蠶　味鹹，諸風驚癇，濕痰喉痹，滅瘡瘢痕。</p>
<p>木鱉　苦寒，能追瘡毒，乳癰腰疼，消腫明目。</p>
<p>蜂房　鹹苦，驚癇瘈瘲，牙疼腫毒，瘰癧腸癰。</p>
<p>白花蛇　毒，癱瘓喎斜，大風疥癩，諸毒尤佳。</p>
<p>槐花　味苦，痔漏腸風，大腸熱痢，更殺蛔蟲。</p>
<p>鼠黏　味辛，能消瘡毒，癮疹風熱，咽疼可逐。</p>
<p>茵陳　味苦，去疸除黃，滲濕利水，清熱為涼。</p>
<p>蔓荊　味苦，頭痛能除，拘攣濕痹，淚眼堪舒。</p>
<p>兜鈴　味苦，能薰痔漏，定喘消痰，肺熱久嗽。</p>
<p>秦艽　性平，除濕榮筋，肢節風痛，下血骨蒸。</p>
<p>百合　味甘，功專補肺，喘嗽虛勞，其功立致。</p>
<p>紫菀　苦辛，痰嗽氣喘，肺痿吐膿，寒熱並遣。</p>
<p>款冬　味甘，理肺除痰，肺癰喘嗽，一切金寒。</p>
<p>杏仁　溫苦，風痰喘嗽，大腸氣閉，引之可奪。</p>
<p>金沸草　寒，消痰止嗽，明目祛風，其功立奏。</p>
<p>烏梅　酸溫，收斂肺氣，止渴生律，和脾開胃。</p>
<p>桑皮　味甘，止嗽定喘，瀉肺火邪，其功不淺。</p>
<p>菊花　甘寒，除熱祛風，頭眩眼赤，收淚殊功。</p>
<p>天花粉　寒，清氣消痰，排膿消腫，止渴除煩。</p>
<p>犀角　酸寒，化毒辟邪，清心止血，消腫毒蛇。</p>
<p>密蒙花　寒，功可明目，障翳青盲，服之效捷。</p>
<p>龜板　味甘，滋陰補腎，逐瘀續筋，更治顱囟。</p>
<p>木賊　味甘，明目退翳，開瞽復明，必用之劑。</p>
<p>鱉甲　味鹹，勞嗽骨蒸，散瘀去痞，補腎滋陰。</p>
<p>決明子　甘，能除肝熱，目疼收淚，仍止鼻血。</p>
<p>麻仁　味甘，下乳催生，潤腸通閉，小水能行。</p>
<p>羚羊角　寒，明目清肝，卻驚解毒，神智能安。</p>
<p>山豆根　苦，療咽腫痛，敷蛇蟲毒，可救急用。</p>
<p>海螵蛸　寒，破血除癥，生肌長肉，潰爛瘡疼。</p>
<p>益母草　甘，女科之主，產後胎前，生新去瘀。</p>
<p>地膚子　寒，去膀胱熱，皮膚瘙癢，除風甚捷。</p>
<p>紫草　苦寒，能通九竅，利水消膨，痘疹最要。</p>
<p>苦楝根　寒，能殺諸蟲，疼痛即止，積聚立通。</p>
<p>樗根　味苦，瀉痢帶崩，腸風痔漏，燥濕澀精。</p>
<p>澤蘭　味苦，產後血暈，肢體虛浮，打撲傷損。</p>
<p>牙皂　味辛，通關利竅，敷腫消痛，吐風痰妙。</p>
<p>瓜蒂　苦寒，吐痰最妙，消身浮腫，並治黃疸。</p>
<p>巴豆　大毒，破癥通暢，逐冷祛寒，斬關奪將。</p>
<p>斑鰲　有毒，破血通經，諸瘡瘰癧，水道能通。</p>
<p>青黛　酸寒，能平肝木，驚癇疳痢，兼除熱毒。</p>
<p>胡黃連　苦，治勞骨蒸，小兒疳痢，盜汗虛驚。</p>
<p>阿膠　甘溫，止咳膿血，保肺除崩，虛勞可啜。</p>
<p>使君子　溫，消疳清濁，瀉痢諸蟲，總能除卻。</p>
<p>白礬　味酸，善解諸毒，一切痰壅，鼻中息肉。</p>
<p>赤石脂　甘溫，保固腸胃，潰瘍生肌，澀止瀉痢。</p>
<p>五倍　苦酸，療齒疳䘌，痔漏脫肛，兼除風濕。</p>
<p>玄明粉　辛，能蠲宿垢，化積豁痰，其功立奏。</p>
<p>通草　味甘，善利膀胱，消癰散腫，能通乳房。</p>
<p>枸杞　甘溫，添精固髓，明目祛風，陰興陽起。</p>
<p>黃精　味甘，安和臟腑，五勞七傷，此藥大補。</p>
<p>何首烏　甘，添精種子，黑髮悅顏，長生不老。</p>
<p>石斛　味甘，卻驚定志，壯骨補虛，筋力衰替。</p>
<p>五味　酸溫，生津止渴，久嗽虛勞，金水枯竭。</p>
<p>山藥　甘溫，理脾止瀉，益腎補中，諸虛可借。</p>
<p>山茱萸　溫，澀精固髓，腎虛耳鳴，腰膝痛楚。</p>
<p>杜仲　甘辛，小便淋瀝，益腎固精，痛在腰膝。</p>
<p>破故紙　溫，腰膝痠痛，興陽固精，相火禁用。</p>
<p>牛膝　味苦，除濕痿痹，壯骨強筋，破胎下瘀。</p>
<p>菟絲　甘平，夢遺滑精，腰疼膝冷，添髓強筋。</p>
<p>巴戟　辛甘，大補虛損，精滑夢遺，扶元固本。</p>
<p>蓯蓉　味甘，峻補精血，若驟用之，反動便滑。</p>
<p>胡蘆巴　溫暖，補腎臟虛，膀胱諸疝，脹痛皆除。</p>
<p>川楝子　苦，專治疝氣，中濕傷寒，利水之劑。</p>
<p>龍骨　味甘，遺精夢泄，崩漏帶下，驚癇風熱。</p>
<p>桑寄生　苦，腰痛頑麻，續筋壯骨，風濕尤佳。</p>
<p>鹿茸　甘溫，益氣滋陰，泄精尿血，崩帶堪任。</p>
<p>牡蠣　微寒，澀精止汗，崩帶脅痛，老痰祛散。</p>
<p>虎骨　味辛，能治腳膝，定痛追風，強筋壯骨。</p>
<p>萆薢　味苦，風寒濕痹，腰背冷疼，添精益氣。</p>
<p>續斷　味辛，接骨續筋，跌撲傷損，且固遺精。</p>
<p>麝香　辛熱，善通關竅，伐鬼墮胎，鎮驚尤妙。</p>
<p>乳香　辛溫，療諸惡瘡，生肌止痛，心腹尤良。背瘡初起勿用。</p>
<p>沒藥　溫平，治瘡止痛，跌打損傷，破血通用。</p>
<p>阿魏　性溫，除癥破結，消痞殺蟲，傳屍可滅。</p>
<p>水銀　性寒，治疥殺蟲，斷絕胎孕，催生立通。</p>
<p>靈砂　性溫，能通血脈，殺鬼辟邪，安魂定魄。</p>
<p>砒霜　有毒，風痰可吐，截瘧除哮，能消沉痼。</p>
<p>雄黃　甘辛，辟邪解毒，更治蛇虺，喉風息肉。</p>
<p>珍珠　氣寒，鎮驚除癇，開聾磨翳，止渴消痰。</p>
<p>牛黃　味苦，大治風痰，安魂定魄，驚悸靈丹。</p>
<p>琥珀　味甘，安魂定魄，破瘀消癥，利水通澀。</p>
<p>血竭　味鹹，跌撲傷損，惡毒瘡癰，破血有準。</p>
<p>硫黃　性熱，掃除疥瘡，壯陽逐冷，寒邪敢當。</p>
<p>冰片　味辛，目痛喉痹，狂躁妄語，真為良劑。</p>
<p>蘆薈　氣寒，殺蟲消疳，癲癇驚搐，服之立安。</p>
<p>百部　味甘，咳嗽上氣，益肺殺蛔，疥癬疳蝕。樹木之蟲，煙薰即除；牛犬之蝨，湯洗即滅。</p>
<p>硇砂　有毒，潰癰爛肉，除翳消症，不可入腹。</p>
<p>硼砂　味辛，療喉腫痛，膈上熱痰，噙化立中。</p>
<p>丹砂　味甘，鎮心養神，祛邪殺鬼，定魄安魂。</p>
<p>竹茹　止嘔，能除寒熱，不寐自安，胃熱嘔噦。</p>
<p>竹葉　味甘，退熱安眠，化痰定喘，止渴消煩。</p>
<p>竹瀝　味甘，大豁虛痰，失音不語，右瘓左癱。</p>
<p>燈草　味甘，通利小水，癃閉成淋，內熱如掃。</p>
<p>艾葉　溫平，祛邪逐穢，漏血安胎，心疼即效。</p>
<p>川椒　辛熱，祛邪逐冷，明目殺蟲，溫而不猛。</p>
<p>胡椒　味辛，心腹冷痛，下氣溫中，跌撲堪用。</p>
<p>石蜜　甘平，人藥煉熟，益氣補中，潤燥解毒。</p>
<p>蔥白　辛溫，發表出汗，傷寒頭疼，腫痛皆散。</p>
<p>韭　味辛溫，祛除胃熱，瘀血能清，兼止夢泄。</p>
<p>大蒜　辛溫，化痞消穀，解毒散癰，生痰昏目。</p>
<p>生薑　性溫，能通神明，痰嗽嘔吐。開胃極靈。</p>
<p>食鹽　味鹹，能吐胸痰，心腹卒痛，過食損顏。</p>
<p>茶茗　味苦，熱渴通濟，上清頭目，下消食積。</p>
<p>酒　通血脈，能助藥勢，闢散風寒，諸惡鬼氣。</p>
<p>醋　消腫毒。積瘕可去，產後金瘡，血暈皆治。</p>
<p>淡豆豉　寒，懊憹可消，傷寒頭疼，心下煩焦。</p>
<p>河車　味甘，療諸虛損，勞瘵骨蒸，培植根本。</p>
<p>天靈蓋　咸，傳屍癆瘵，溫瘧血崩，生肌蓋世。</p>
<p>人乳　味甘，補陰益陽，悅顏明目，羸瘦仙方。</p>
<p>童便　氣涼，撲損折跌，虛勞骨蒸，咳嗽吐血。</p>

<h1>卷一（元集）</h1>

<h2>中風、真中、類中論</h2>
<p>中風者，體氣先虛，必有風邪真中，然後見有暴僕、暴喑、口眼歪斜、手足不舉、言語蹇澀，甚者人事不省等症。若無風邪，必無此等證候。又云無真中、類中之分。斯言也，尤見理未真之過也。按中風者，體氣先虛而後風邪中之者理也。所謂「邪之所湊，其氣必虛」是也。予嘗見有人心火暴盛，痰涎壅塞，無毫髮風邪雜於其中，而前證悉見，隨用清熱養血，化痰順氣之劑而愈者。即東垣所謂「本氣自病」，河間所謂「將息失宜，心火暴盛」，丹溪所謂「濕熱相生」。此三者類乎中風，而實非中風也。一用風藥，禍不旋踵，安得不指出此證？使後學知之。此類中之說所由起也。但此證當另列一條，而不雜於中風之條。如昔人謂四證似傷寒，而不列於傷寒之列，則明白而易知矣。若老人謂無類中皆真中，恐使後人臨證不明，反增人病，辨之奚容已乎？其言標本緩急之論，輕重攻補之宜，則至善而不可沒，大有功於後學也。</p>

<h2>中風證（一）</h2>
<p>天地間惟風無所不入。人受之者，輕則為感，重則為傷，又重則為中。凡中風之證，卒然暈倒，昏不知人，或痰涎壅盛，咽喉作聲，或口眼歪斜，手足癱瘓，或半身不遂，舌強不語。風邪既盛，氣必上壅，痰隨氣上，停留壅塞，昏亂卒倒，皆痰為之也。五臟雖皆有風，而犯肝經為多。蓋肝主筋屬木，風易入之，肝受風則筋緩不榮，所以有歪斜、不遂、癱瘓、舌強等症。</p>
<p>治之之法，初得之，即當開痰理氣。《經》云：善治風者，順氣理風。氣順則痰消，徐理其風；及其久也，即當養血活血。若不先順氣，遽用烏、附，又不活血，徒用防風、羌活、天麻輩，吾未見其能治也。</p>
<p>中風有真中、類中。真中有中腑、中臟、中經之不同。中腑者，多著四肢，故面如土色，有表證，脈浮而惡風寒，四肢拘急不仁，現六經形證，或中身之前，或中身之後，或中身之側，皆中腑也。中臟者，多滯九竅，故唇緩失音，鼻塞耳聾，目瞀，大小便秘，皆中臟也。</p>
<p>治法：中腑者，加減小續命湯發其表，調以通聖辛涼之劑；中臟者，三化湯通其滯，調以十全大補、四物之劑；臟腑兼見者，藥必兼用，先表而後通之也。</p>
<p>其或外無六經之形證，內無便溺之阻隔，但肢不能舉，口不能言，此邪中於經也。又當從乎中治，宜大秦艽湯補血養筋，或二陳湯加清熱養血藥。</p>
<p>中腑者，易治，宜汗亦不可過汗，損其衛氣；中臟者，難治，宜下亦不可過下，損其榮氣；中經者，有汗下之戒，只宜養血通氣。</p>
<p>類中亦有不同，河間主火，東垣主氣，丹溪主熱與痰。僵仆卒倒，此氣虛也，治宜六君子湯加竹瀝、薑汁。痰涎壅盛，偏枯口噤，筋急拘攣，筋反縱，脈數，此火也。治法：在表宜防風通聖散，在上涼膈散。口眼歪斜，半身不遂，涎多不語，此痰證也，治宜二陳、導痰等湯。</p>
<p>大抵真中者少，類中者多。外感內傷當辨輕重。重於外感者，先驅風邪而後補中氣，治以散風藥為君，而以補損藥為臣使；重於內傷者，先補中氣而後驅風邪，治以滋補藥為君，而以散邪藥為臣使。其心火暴盛，痰涎壅塞，無毫髮風邪而喎斜不遂等證悉具者，治宜清熱化痰，養血順氣。一用風藥，禍不旋踵。半身不遂，大率多痰，中左屬瘀血、血虛，宜四物湯加桃仁、紅花、竹瀝、薑汁；中右屬痰與氣虛，宜二陳合四君子加竹瀝、薑汁。氣血兩虛而挾痰者，八物湯加南星、半夏、枳實、竹瀝、薑汁。</p>
<p>初中卒倒，不省人事，急掐人中，提頭頂發；口噤不能進藥，急以生半夏為末，吹入鼻中，或以皂角、細辛為末，吹入鼻中。有嚏者生，無嚏者肺絕死。</p>
<p>痰涎壅盛，口眼喎斜，舌強不語，皆當用吐法，一吐不愈，再吐。輕者用瓜蒂末一錢，重者用稀涎散加黎蘆五分，入麝香少許，以鵝翎探吐。惟年老虛弱者不可吐，氣虛卒倒者不可吐。凡中經雖有痰涎，猶能進湯水者，先進蘇合香丸通竅，隨進順氣散。凡小便不利者，不可利小便，熱退自利。諸中或已蘇或未蘇，忽然吐出紅紫血者，不治。</p>

<h3>中風不治症</h3>
<p>口開（心絕）手撒（脾絕），遺尿（腎絕）眼合（肝絕），吐沫直視，鼻如鼾睡（肺絕），肉脫筋痛、髮直，搖頭上竄，面赤如妝，汗綴如珠，皆不治症（若謂症中止見一症者，猶或可治）。脈遲浮者吉，急疾者凶；寸脈有尺脈無者當吐，不吐者死；尺脈盛寸脈無者當下，不下者死。</p>
<p>《脈經》曰：脈微而數，中風使然。寸口沉大而滑，沉則為實，滑則為氣，氣實相搏，入於臟則死，入於腑則愈。此為卒厥。不知人，唇青身冷，為入臟死；身溫和，汗自出，為入腑，而復自愈。</p>
<p>脈陽浮而滑，陰濡而弱，或浮而滑，或沉而滑，或微而數，或微而虛，寸口或浮而緩，或緩而遲，皆為中風之症。大法浮遲者吉，急疾者凶。又曰：脈浮而遲者易治，大數而急者不治。</p>

<h3>中風方</h3>
<p><u>小續命湯</u>　治中腑，外有六經之形症。中風自汗者，不可重發汗。此藥不可輕用。</p>
<p>麻黃　人參　黃芩　白芍　附子　防己　桂枝　川芎（各七分）　防風（一錢）　杏仁　甘草（各五分）</p>
<p>六經加減法：太陽中風者，無汗惡寒加麻黃、防風、杏仁一倍，名麻黃續命湯；太陽中風，有汗惡風加桂枝、芍藥、杏仁，名桂枝續命湯；陽明中風，無汗身熱、不惡寒加甘草、石膏、知母一倍，名白虎續命湯；陽明中風，有汗身熱、不惡風加桂枝、黃芩、葛根一倍，名葛根續命湯；太陰中風，無汗身涼加附子、乾薑、甘草一倍，名附子續命湯；少陰中風，有汗不熱加桂枝、附子、甘草一倍，名桂附續命湯；少陰、厥陰，或肢節攣痛，或麻木不仁，宜羌活、連翹、續命主之。</p>
<p><u>三化湯</u>　治邪氣內實，二便阻隔。</p>
<p>厚朴　大黃　枳實　羌活（各等分）　微利為度。</p>
<p><u>防風通聖散</u>　治中風，風熱壅盛，表裡三焦皆實，及諸風等症。</p>
<p>防風　川芎　川歸　白芍（炒）　大黃（蒸）　芒硝　連翹　薄荷　麻黃（各四分）　石膏　桔梗　黃芩（各八分）　白朮（二分）　荊芥穗（三分）　梔子（二分）　滑石（二錢四分）　甘草（一錢）　姜（三片）　煎溫服。</p>
<p><u>十全大補湯</u></p>
<p>人參　黃耆　甘草　白茯苓　熟地　川歸　白朮　白芍　川芎（各等分）　肉桂（二分）　姜（三片）　棗三枚　煎服。</p>
<p><u>大秦艽湯</u>　治中經，外無六經形症，內無便溺阻隔。血弱不能養筋，故手足不能運動，舌強不能言語，宜養血而筋自榮。</p>
<p>秦艽　甘草（炙）　白朮（炒）　白芍（炒）　川芎（洗）　川歸（洗，各一錢）　羌活　防風　黃芩（炒，各五分）　白芷　生地　熟地（各五分）　石膏（生一錢）　白茯苓（一錢）　獨活（一錢）　春夏加知母八分，天陰加生薑，心下痞滿加枳實一錢。</p>
<p><u>二陳湯</u>　理一身之氣，療一身之痰。欲下行加引下藥，防己、黃柏、木通；欲上行加引上藥，柴胡、升麻、防風。</p>
<p>陳皮　茯苓（各一錢）　甘草（五分）　半夏（二分）　姜（三片）　煎，溫服。</p>
<p><u>六君子湯</u>　益氣、補脾、和中。</p>
<p>人參　白朮（各一錢）　陳皮　半夏　茯苓　甘草（各五分）　加姜三片，煎服。</p>
<p><u>涼膈散</u>　治胸膈與六經熱。</p>
<p>連翹（一錢）　梔子　薄荷　黃芩　大黃　芒硝（各五分）　甘草（一錢）　熱退即止。</p>
<p>東垣加減涼膈法：減芒硝、大黃，加桔梗、淡竹葉各五分，同為舟楫之劑，浮而上之，治胸膈與六經熱。以其手足少陽之氣俱下胸膈中，三焦之氣同相火遊行於身之表，胸與六經乃至高之分，此藥浮載，亦至高之劑，故能於無形之中，隨高而走，去胸膈中及六經熱也。重症用前方，輕用後方。</p>
<p><u>導痰湯</u>　開痰導氣。</p>
<p>半夏（二錢）　陳皮　甘草　南星　茯苓　枳殼（各一錢）　加姜三片，如久嗽肺燥熱者，去半夏，加五味九粒、杏仁泥五分。</p>
<p><u>四物湯</u>　補血要藥。</p>
<p>當歸（二錢）　川芎　白芍　生地（各一錢五分）　水煎溫服。</p>
<p><u>四君子湯</u>　補氣要藥。</p>
<p>人參（一錢五分）　白朮　茯苓（各二錢）　甘草（炙，八分）　水煎溫服。</p>
<p><u>八物湯</u>　以上二方相合為用。</p>
<p><u>稀涎散</u>　治中風暴僕，痰涎壅盛，口眼喎斜，隔塞不通等證。</p>
<p>好白明礬（一兩半，生半枯用）　豬牙皂角（四條，去黑皮炙黃色）</p>
<p>上為細末，每服一二錢，溫水調下，以吐為度。少通，續進他藥。</p>
<p><u>瓜蒂散</u>（一名獨聖散）　治中風，膈實痰盛；諸癇，痰飲壅溢等症。</p>
<p>甜瓜蒂（一兩，炒黃色，瓜熟蒂落者為佳。）</p>
<p>上為細末，每服五分或一錢，量人虛實用之，以酸虀汁調下，以吐為度。吐罷宜降火利氣，安神定志藥。</p>
<p><u>通頂散</u>　治中風中氣，昏憒不省人事，口噤不能開，急用吹鼻即蘇。</p>
<p>藜蘆　生甘草　川芎　人參（各一錢）　細辛（一錢）　石膏（五錢）</p>
<p>上為細末，以一字吹入鼻中，就提起頭髮，有嚏者，肺氣未絕，可治。</p>
<p><u>改容膏</u>　治中風口眼喎斜。</p>
<p>蓖麻子（一兩）　真冰片（五分）</p>
<p>共搗為膏。寒月加乾薑、附子（各一錢）。如喎在左，以此膏敷其右；在右，以此膏敷其左。今日敷之，明日即改正。或以蜣螂、冰片搗敷，或以鱔血同冰片敷之皆良。</p>
<p><u>蘇合香丸</u>　治初中風，喉中痰塞，水飲難通。用此丸以開竅，但可救一時之急，不宜多服。</p>
<p>沉香　青木香　烏犀角　香附子　丁香　硃砂　訶黎勒　白檀香　麝香　蓽茇　龍腦　白朮　安息香　蘇合油（各二兩）　薰陸香（一兩）</p>
<p>共為細末，蘇合油調為丸。</p>
<p><u>藿香正氣散</u>　治四時不正之氣，憎寒壯熱。</p>
<p>大腹皮　茯苓　白朮　紫蘇（各一錢）　陳皮　桔梗　白芷　厚朴　半夏曲（各八分）　藿香（一錢）　甘草（五分）　姜（三片）　棗（二枚）　煎服</p>
<p><u>烏藥順氣散</u>　治中風、中氣，遍身麻痹，語言蹇澀，口眼喎斜，喉中氣急有痰。</p>
<p>麻黃　陳皮　烏藥（各一錢）　枳殼（炒，一錢）　甘草（炙）　白芷　桔梗（各一兩）　川芎（洗，五分）　白殭蠶（炒，五分）　乾薑（炒黑，五分）　姜三片棗（二枚）　煎服</p>
<p><u>八味順氣散</u>　治中風，正氣虛，痰涎壅盛。</p>
<p>白朮　茯苓　青皮　陳皮　白芷　烏藥　人參（各一錢）　甘草（五分）　姜（三片）　水煎溫服</p>
<p><u>治類中清熱順氣湯</u></p>
<p>當歸　黃連　黃芩　知母　赤茯　陳皮（各七分）　枳殼（五分）　半夏　貝母（各一錢）　香附　烏藥（各七分）　甘草（四分）　白附子（八分）　膽星（七分）　姜（三片）　煎服。如痰涎壅盛，加殭蠶、全蠍（各一錢）。</p>
<p><u>又驗方</u></p>
<p>陳皮　半夏（薑汁炒）　茯苓　甘草　膽星　殭蠶　片苓　羌活　白芷　防風　卜子　黑枳實　姜（三片）　煎服。痰涎壅盛，及大便不通者，用薑湯入皂角少許同煎，下礞石滾痰丸；氣虛脈數者，加參、術各五分。</p>
<p><u>又驗方</u>　治風痰壅縶舌本，不能言語者。</p>
<p>殭蠶（三錢）　膽星（五分）　姜（三片）　水煎服</p>
<p><u>烏梅擦牙關方</u>　治病人中風，初起筋急，口噤不開，便以鐵物開之。恐傷其齒，用梅肉擦其牙關，使其痠軟，則易開矣。此酸先入筋之故也。</p>
<p><u>牽正散</u>　中風，口眼喎斜，無他證者。</p>
<p>白附子　白殭蠶　全蠍　三味生用為末，每服酒調下二錢。</p>
<p><u>星香湯</u>　治中風，體肥痰盛，口不渴者。</p>
<p>膽星（八錢）　木香（一錢，生用）　二味以水煎服。</p>
<p><u>省風湯</u>　治中風，口眼喎斜，痰涎壅盛者。</p>
<p>防風（一錢）　半夏（薑製，一錢）　全蠍（二錢）　膽星　甘草（炙）　生白附　生川烏　木香（不見火，各五分）　以水煎服。</p>
<p><u>瀉青丸</u>　治中風發熱，不能安眠者。</p>
<p>龍膽草　川芎　梔子（炒）　當歸（酒洗）　大黃（酒蒸）　羌活　防風（各等分）　以水為丸。</p>
<p><u>蠲痹湯</u>　治中風表虛，手足頑痹者。</p>
<p>黃耆（炙）　防風　羌活　赤芍　薑黃（炒）　當歸（洗，各二錢五分）　甘草（炙，五分）　以水煎服。</p>
<p><u>愈風丸</u>　治諸風。</p>
<p>防風　麻黃　薄荷　殭蠶　大黃　芒硝　黃連　黃柏　山梔　連翹　當歸　白芍　熟地　川芎（各五錢）　羌活　獨活　細辛　白芷　天麻　首烏　桔梗　菊花　白朮（各一兩）　荊芥（二錢五分）　滑石　甘草（各二兩）</p>
<p>上末，蜜丸彈子大，金箔為衣，荊芥湯下一丸。</p>
<p><u>藥酒方</u>　治肢節疼痛，養血祛風去濕。</p>
<p>當歸（酒洗）　生地（酒洗；各二兩）　川芎（一兩）　羌活（八錢）　厚黃柏（一兩，酒拌炒）　虎骨（一兩五錢，好酒炙透研如米粒）　蒼朮（一兩五錢，泔水浸二日，再用竹刀劃去黑皮，切片炒）　川萆薢（二兩，洗，打碎）　龜板（一兩五錢，酒炙）</p>
<p>上藥制就，共盛入絹袋，用好頭生酒十斤，煮二時取起，入好米燒二斤，過二七再飲。</p>
<p><u>活絡丹</u>　中風手足不仁，日久不愈者，經絡中有濕、痰、死血，此方主之。</p>
<p>膽星　川烏（炮去皮臍）　草烏（炮去皮，各二兩）　地龍（去土焙乾）　乳香（去油）　沒藥（各二兩二錢）</p>
<p>膽星之辛烈，所以燥濕痰；二烏之辛熱，所以散寒濕；地龍，即蚯蚓，濕土所生，用之者何？《易》曰：「方以類聚」。欲其引星、烏直達濕痰所聚之處，所謂同類相求，亦《內經》佐以所宜之意。風邪注於肢節，久久則血脈凝聚不行，故用乳香、沒藥，以消瘀血。</p>
<p><u>豨薟丸</u>　病人骨節疼痛，緩弱無力，此方主之。</p>
<p>豨薟草於五月初五、七月七、九月九採取，不拘多少，摘其葉及枝頭，洗去土，曬乾，鋪入甑中，用蜜酒層層勻灑，蒸之復曬，如此九次，不必太燥，但取蒸為度，杵為末，蜜丸梧子大。空心溫酒或米飲下五十丸。</p>
<p>骨節疼痛，壅疾也，壅則喜通。此物味辛苦而氣寒，九蒸九曬，則苦寒之濁味皆去，而氣輕清矣。《本草》云：輕可以去實。蓋輕清則無竅不入，故能透骨驅風，強健筋骨。若未蒸曬，即蒸不至於九，則濁味猶存，陰體尚在，則不能透骨入里祛風而卻病，此陰陽清濁之義也。</p>

<h2>中氣證（二）</h2>
<p>許學士云：暴怒傷陰，暴喜傷陽。憂愁不已，氣多厥逆，往往得此疾。便覺涎潮昏塞，牙關緊閉，脈伏身冷，此名中氣。若中風則身溫為異耳，不可作中風治。宜先進蘇合香丸，續用烏藥順氣散或八味順氣散。</p>

<h3>中氣方</h3>
<p><u>類中清熱順氣湯</u>（見前中風方內）</p>
<p><u>附方：</u></p>
<p><u>五香麻黃湯</u>　凡傷寒熱病後，急發浮腫，或著頭面，或著唇口頸項，或著胸背，或著四肢，或偏著兩足，不赤不痛者，此方主之。</p>
<p>麝香（五分）　薰陸香（一錢）　雞舌香（一錢）　青木香　沉水香　麻黃　防風　獨活　白薇　枳實（麩炒）　蔬菜　秦艽　甘草（各二錢）</p>
<p>腫而痛者為實邪，不痛為虛邪，腫面赤者為結熱，不赤為留氣。故知上件諸腫乃餘邪未去，榮衛之行不相順接，逆於肉理而為之耳。用五香以順氣開竅，麻黃、防風、獨活、秦艽、葳蕤、白薇皆辛散也，一以解其餘邪，一以流其著氣，乃甘草之補所以致新，枳實之悍所以推陳耳。</p>

<h2>胃風證（三）</h2>
<p>丹溪曰：胃風為病，初飲食訖，乘風涼而致。其症食飲不下，形瘦腹大，惡風，頭多汗，膈塞不通，脈右關弦而緩帶浮，胃風湯主之。</p>

<h3>胃風方</h3>
<p><u>胃風湯</u></p>
<p>人參　白朮　茯苓　當歸　川芎　芍藥　桂心（各等分）　入粟米一小撮，煎服。如腹痛，加木香五分。</p>

<h2>瘟疫證（四）（附蝦蟆瘟、大頭瘟）</h2>
<p>《內經》曰：冬不藏精者，春必病溫。《傷寒論》云：瘟病起於春應溫而反清，夏應熱而反寒，秋應涼而反熱，冬應寒而反溫。丹溪曰：眾人病一般者，此天行瘟疫也。瘟取溫熱之義，疫用勞役之義。多感於房勞辛苦之人，蓋危重病也。大法表裡傳經，與傷寒相似。但傷寒寒自外入，瘟疫毒自內出，此為異耳。</p>
<p>凡著瘟疫，先看病者兩目露血絲否？次看口唇紅燥，舌苔黃白紫黑，以驗裡熱淺深，除舌苔遍白為熱稍輕，其餘睛赤唇紅苔黃斷紋俱是重症，若紫黑燥裂則又熱之極也。又以病家之人，手按其胸膻脅肋間，間其有無痛處，分別表裡經絡。次看小腹覺有硬滿處，即問其小便利否？若小便不利，則是津液留結，宜用小柴胡去參合四苓散；若小便自利，則是蓄血之症，宜下瘀血，用桃仁承氣湯去枳實，不犯上焦。此法看《傷寒》亦然。</p>
<p>初得病一二日有表證，自冬至至春分前，宜九味羌活湯、敗毒散去人參；自春分至夏至，天氣已變溫熱，宜升麻葛根湯、柴胡解肌湯、小柴胡湯去參。</p>
<p>初得二三日見太陽證，便溏泄者，宜小柴胡湯去參對四苓散或香連丸，稍久大便秘而渴，玄明粉乃要藥也，白虎湯亦可用，不渴者禁用白虎。又凡瘟疫一起即發渴，是熱入陽明，宜五瘟丸、白虎湯、三黃石膏湯加減用之，渴病藥味通用者，天花粉、片芩、葛根、益元散之類。衄血胃火，宜白虎湯；心火，宜犀角地黃湯，切忌發汗解表。發狂譫語，大便滑而渴，宜加味白虎湯；不作渴，大便秘結，五七日不解，宜大、小承氣湯、調胃承氣等湯下之。</p>
<p>瘟病有氣虛、血虛而染者，觀形色、察脈理，表裡熱證已除者，宜參、耆、歸、術溫補，自汗太甚者，亦宜補。丹溪曰：宜補、宜散、宜降。故知此三法者，皆不可廢也。</p>
<p>凡瘟病初看未端的，且先以敗毒散加減治之，看歸在何經，再隨經施治。此要法也。</p>
<p>脈陽濡弱，陰弦緊，更遇溫氣，變為瘟疫。</p>
<p>瘟病二三日，體熱、腹滿、頭痛、食欲如故，脈直而疾，八日死。瘟病四五日，頭痛、腹滿而吐，脈來細而強，十二日死。瘟病八九日，頭身不疼，目不赤，色不變，而反利，脈來牒牒，按之不鼓手，時大，心下堅，十七日死。瘟病汗不出，出不至足者死。厥逆，汗自出，脈堅強急者生，虛軟者死。瘟病下利，腹中痛甚者死。</p>

<h3>蝦蟆瘟</h3>
<p>丹溪曰：此病屬風熱。防風通聖散加減用之，或用小柴胡加防風、羌活、荊芥、薄荷、桔梗煎服，外以側柏葉搗汁，調火煉蚯蚓糞敷之。</p>

<h3>大頭瘟</h3>
<p>丹溪曰：大頭病，乃溫熱在高巔之處，用羌活、酒芩、酒蒸大黃，隨病加減，切不可用降氣藥。東垣曰：陽明邪熱太甚，實少陽相火而為之也。濕熱為腫，木盛為病。此邪見於頭，多在兩耳前後先出。治法大不宜藥速，速則過其病，所謂上熱不除，中寒復生，宜徐徐緩藥，當視其腫在何部分，隨經治之。陽明為邪者，首大腫；少陽為邪者，出於耳前後。</p>

<h3>瘟疫方</h3>
<p><u>九味羌活湯</u>　治觸冒四時不正之氣，憎寒壯熱，頭痛、身疼、口渴。</p>
<p>羌活（太陽）　白芷（陽明）　黃芩（少陽）　蒼朮（太陰）　細辛（少陰）　川芎（厥陰）　生地（去少陰心熱，去血中之熱）　甘草（和諸藥，去氣中之熱）　防風（治一身疼痛）</p>
<p>易老自序云：此方春可治溫，夏可治熱，秋可治濕，冬可治寒，乃諸路之應兵也。但於陰氣虛弱之人，宜消息用之，不可執一。</p>
<p><u>敗毒散</u>　治四時瘟疫通用。</p>
<p>羌活　獨活　前胡　川芎　柴胡　桔梗　白茯苓　枳殼　人參（各等分）　甘草　黃芩（減半）　姜（三片）　水煎服。</p>
<p><u>升麻葛根湯</u>　治瘟疫無汗，發熱口渴。</p>
<p>升麻　葛根　芍藥　甘草（各等分）</p>
<p><u>柴葛解肌湯</u></p>
<p>柴胡　葛根　芍藥　甘草　黃芩　半夏　耳聾加人參，姜三片、棗二枚，煎服。</p>
<p><u>小柴胡湯</u>　治少陽經往來寒熱，胸滿脅痛，心煩喜嘔。</p>
<p>柴胡（二錢五分）　黃芩　人參（各一錢）　半夏（八分）　甘草（五分）　姜（三片）　棗（二枚）　煎服。</p>
<p><u>五苓散</u>　治煩躁，小便不利而渴。</p>
<p>澤瀉（一錢五分）　白朮　赤茯苓　豬苓（各一錢）　肉桂（五分）　熱甚者去桂加黃芩，姜一片、棗二枚，煎服。</p>
<p><u>香連丸</u>　治瘟疫溏瀉。（方見痢疾）</p>
<p><u>白虎湯</u>　治憎寒壯熱，口渴，一身盡痛（陽明經病）。</p>
<p>石膏（一兩二錢）　知母（六錢）　甘草（二錢）　粳米（五勺）　煎米熟去渣，溫服。濕溫者加蒼朮。</p>
<p><u>五瘟丹</u></p>
<p>黃連　黃柏　黃芩　梔子　大黃　香附子　紫蘇　甘草梢　甲己之年甘草君，丙辛黃柏乙庚芩，丁壬梔子連戊癸，一年一君四為臣，香附、紫蘇為佐，大黃為丸，硃砂為衣，水吞下，初病可煎服。</p>
<p><u>三黃石膏湯</u>　治溫毒表裡俱盛，五心煩熱，兩目如火，鼻乾面赤，大渴舌燥。</p>
<p>石膏（三錢）　黃芩（一錢五分）　黃柏（一錢五分）　梔子（五個）　麻黃（一錢）　淡豆豉（半合）　黃連（一錢五分）　水煎服</p>
<p><u>犀角地黃湯</u>　治衄血及吐紅。</p>
<p>犀角　赤芍　丹皮　生地（各等分）　水煎食後服。</p>
<p><u>大承氣湯</u>　治陽邪入里，上中下三焦皆病，痞滿燥實堅皆全。胃實譫語，五六日不大便者可服。並治少陰舌乾口燥，日晡發熱，脈息沉實者。</p>
<p>大黃（七錢五分）　芒硝（半合）　枳實　厚朴（各一兩）　上水先煎枳、樸數沸，次入大黃、芒硝，煎一沸，溫服，以利為度。</p>
<p><u>小承氣湯</u>　治六七日不大便，腹脹滿悶，病在陽明，無表證，汗後不惡寒，狂言潮熱而喘。</p>
<p>大黃（七錢）　厚朴　枳實（各三錢五分）　照前先煎枳、樸，次入大黃。一沸即服，以利為度。邪在上焦則作滿，邪在中焦則作脹，胃實則作潮熱，陽乘於心則狂，熱干胃口則喘，除芒硝者，欲其無干下焦也。</p>
<p><u>謂胃承氣湯</u>　治太陽陽明不惡寒，反惡熱，大便秘結，譫語嘔渴，日晡潮熱，脈實者。</p>
<p>大黃（六錢五分）　芒硝（半合）　甘草（二錢）　上水煎服，以利為度。去枳樸者，欲其無犯上焦也。</p>
<p><u>桃仁承氣湯</u>　治外證已解，小腹急，大便黑，而小便利，其人如狂，此有蓄血者。</p>
<p>桃仁（去皮尖，二十個）　桂枝（二錢）　大黃（酒浸，六分）　芒硝（半合）　甘草（二錢）　上水煎服，血去為度。</p>
<p><u>葳蕤湯</u>　治冬溫，憎寒壯熱，身痛頭疼，口渴面腫。</p>
<p>葳蕤（二錢五分）　麻黃　白薇　青木香　羌活　杏仁　川芎　甘草（各五分）　石膏（一錢五分）　甘菊花（一錢五分）　清水煎服。</p>
<p><u>大青龍湯</u>（加黃芩見傷寒）　寒疫頸痛，身熱、無汗、惡風、煩躁者，此方主之。</p>
<p>本方加黃芩七錢。春分以後至秋分節前，天有暴寒，抑遏陽氣不得泄越，至有上件諸證，皆為時行寒疫。表有風寒，故見太陽證，頭痛、身熱、無汗、惡風；里有溫熱，故見煩躁。麻黃、桂枝、甘草、杏仁、生薑、大棗辛甘物也，辛以解風寒，甘以調榮衛；石膏、黃芩寒苦物也，寒以清溫熱，苦以治煩躁。</p>
<p><u>漏蘆湯</u>　疫癘積熱，時生疙瘩結毒，俗稱流注，面腫咽塞者，此方主之。</p>
<p>漏蘆　升麻　大黃　藍葉　黃芩　玄參　芒硝（各等分）　甚者加倍芒硝</p>
<p>《經》曰：「榮氣不從，逆於肉理，乃生毒癰」。又曰：「熱盛則腫」。故疫癘之餘熱解未盡，逆留於分肉之間，則作上症。辛能解散，苦能勝熱，漏蘆、升麻、藍葉辛且苦，故足以解結熱；咸軟堅，苦瀉實，黃苦硝咸，故足以軟瀉；參苦潤，芩苦枯，潤去血熱，枯去氣熱，與蘆、麻同用，則走散無所不至矣。</p>
<p><u>二黃湯</u>　治天行大頭瘟疫。</p>
<p>黃芩　黃連（俱酒炒）　生甘草（各一兩）　清水煎服。</p>
<p><u>消毒飲</u>　治同前。</p>
<p>黃芩（炒）　黃連（炒，各五分）　柴胡（五分）　桔梗（三分）　人參（三錢）　陳皮　甘草　玄參（各一錢）　連翹　板藍根　馬勃　鼠黏　殭蠶　升麻（各七分）　便秘加大黃，上為細末，半用湯調，時時呷之；半用蜜丸，噙化俱可。</p>
<p>東垣曰：身半以上，天之氣也。邪熱客於心肺之間，上攻頭面而為腫。初覺憎寒、壯熱、體重，次傳頭面腫盛，目不能開，上喘、咽喉不利，舌乾口燥，此炎上作火之象也。芩、連苦寒，瀉心肺之火，連翹、玄參、板藍、鼠黏、馬勃、殭蠶皆清喉利膈之物，緩以甘草之國老，載以桔梗之舟楫，則諸藥浮而不沉，升麻升氣於右，柴胡升氣於左，清陽升於高巔，則濁邪不能復居其位，然「邪之所湊，其氣必虛」，故用人參以補虛，陳皮用以利壅滯之氣，加大黃則從其實而瀉之，此灶底抽薪之法也。</p>

<h2>癍疹證（五）</h2>
<p>癍疹外症，悉由中出。潔古云：瘡發焮腫於外者，屬少陽三焦相火也，謂之癍；小紅靨行皮膚之中，或不出者，或出而隨沒又隨出者，屬少陰君火也，謂之疹。蓋癍重而疹輕也。凡顯癍症而自吐瀉者，慎勿亂治而多吉，謂邪氣上下皆出也。小兒癍疹並出身溫者吉，身冷者逆。癍疹首尾俱不可下，秘則微疏之。</p>
<p>大抵此證有陰有陽。陽證發癍有四症，有傷寒、有時氣、有熱病、有溫毒。斑斑如錦紋，點大，如色赤，此外感熱證也。陰證發癍色雖微紅，而出則稀少，若作熱證治之，死生反掌，宜調中溫胃，稍兼解散。陰陽二證，雖當辨明，又有內傷證，亦出癍疹，但微見微紅，此胃氣極虛，一身之火遊行於外，當補益氣血，則中有主而氣不外遊，榮有養而血不外散，此證尤當慎之。或謂古云：癍色紅赤者，胃熱也，五死五生；紫黑者，胃爛也，九死一生。又云：下之早，則熱乘虛入胃；下之遲，則胃熱不得泄。此以癍疹悉屬之胃矣。而潔古以癍屬少陽，疹屬少陰，不幾於背馳與？予曰：胃者，總司也。五臟六腑之氣皆由胃發，故胃熱失下，熱氣薰蒸，衝入少陽，則助相火而成癍，衝入少陰，則助君火而成疹。苟胃熱被下，則胃火一息，二經之火亦息，癍疹二症亦隨泯矣，何背馳之有？</p>
<p>或又云：癍疹首尾忌下，今欲下之何也？予曰：治病當隨時變通，不可執一。若熱未入腑，大便得通，此忌下之時，宜用升麻葛根、化癍、白虎等劑，消其邪熱。如陽明結實，七八日不大便，此正火氣盛發，上衝二經，癍出猛烈，輕則紅赤，重則紫黑，此時不下，猶得全命乎？三一承氣莫之疑矣。古云：「藥不拘方，合宜而用」。善夫！</p>
<p>癮疹者，隱隱在皮膚之中，多屬於脾，發則多癢。或不仁者，是兼風兼濕；色紅者，兼火化也。脈陽浮而數，陰實而大。火盛在表，故陽脈浮數；下焦實熱，故陰脈實大。</p>
<p>脈多沉伏，或細而散，或絕無。滑伯仁曰：脈者，血之波瀾。發癍者，血散於肌膚，是以脈伏。</p>

<h3>癍疹方</h3>
<p>陽毒發癍</p>
<p><u>升麻葛根湯</u>　治傷寒陽明實熱，發癍、麻疹已出未出皆可服。（方見瘟疫門）</p>
<p><u>玄參升麻湯</u>　治發癍咽喉疼痛，煩躁譫語。</p>
<p>玄參　升麻　甘草</p>
<p><u>白虎化斑湯</u>　治胃熱發癍。</p>
<p>知母（二錢）　甘草（二錢）　粳米（五勺）　石膏（一兩二錢）　虛加人參。</p>
<p><u>陽毒梔子湯</u>　治傷寒壯熱，百節煩痛，身發癍爛。</p>
<p>升麻　梔子仁　黃芩　白芍（各一錢）　柴胡（一錢）　石膏（二錢）　知母（一錢五分）　杏仁（七分）　甘草（五分）　姜（三片）　香豉（一百粒）　煎服。</p>
<p>陰毒發癍</p>
<p><u>調中湯</u>　治內傷外感所發陰癍。</p>
<p>蒼朮（一錢五分）　陳皮（一錢）　砂仁　藿香　桔梗　甘草　白芍　半夏　羌活　白芷　枳殼（各七分）　川芎（五分）　麻黃（三分）　桂枝（三分）　姜（三片）　水煎溫服。</p>
<p><u>大建中湯</u>　治中氣不足，無根失守之火出於肌表，而成癍者。</p>
<p>人參　黃耆（炙）　白芍（炒）　當歸　桂心　甘草（炙）　半夏　黑附子　姜（三片）　煎服。</p>
<p><u>升麻鱉甲湯</u>　治陰癍。</p>
<p>升麻（三錢）　當歸（一錢二分）　甘草（一錢二分）　蜀椒（二十五粒）　鱉甲（炙，一錢）　雄黃（另研，四分）</p>
<p>水煎去渣，調雄黃末服。</p>
<p>內傷發癍</p>
<p><u>補中滋榮湯</u></p>
<p>人參　砂仁　陳皮　川芎　柴胡　白朮　茯苓　當歸　神麯　升麻</p>
<p><u>補中益氣湯</u>（方見內傷門）</p>
<p><u>葛根橘皮湯</u>　治冬月肌中癍爛，咳而心悶者。</p>
<p>葛根　橘皮　杏仁　知母　麻黃　黃芩　甘草</p>
<p><u>消毒犀角飲</u>　治皮膚癍疹，無里證者。</p>
<p>牛蒡子（六錢）　荊芥（二錢）　防風（三錢）　甘草（一錢）　方無犀角，而名犀角飲者，其功同乎犀角也。</p>
<p><u>三一承氣湯</u></p>
<p>大黃　芒硝　厚朴　枳實　甘草（各五分）　姜（三片）　煎服。</p>
<p><u>紅癍驗方</u></p>
<p>葛根　陳皮　片芩　知母　石膏　柴胡　甘草</p>
<p><u>紫癍驗方</u></p>
<p>犀角　白芍　牛蒡子　甘草　荊芥　片芩　柴胡　石膏　防風　枳殼</p>
<p>癮疹</p>
<p><u>丹溪加減通聖散</u>　本方除防風、芒硝。</p>
<p>川芎　川歸　麻黃　連翹　黃芩　石膏　桔梗（各一錢）　滑石（三錢）　白朮（二錢）　甘草　身痛加蒼朮、羌活，有痰加半夏，或貝母。</p>
<p><u>消風散</u>　治風熱丹疹。</p>
<p>荊芥穗　甘草（炙）　陳皮　厚朴（姜炒）　藿香　蟬退　白殭蠶（炒）　人參　茯苓　防風　川芎　羌活</p>
<p><u>治一切癮疹、斑毒、火丹，煩躁瘙癢。</u></p>
<p>綠豆（五錢）　大黃（二錢）　二味為末，生薄荷汁同蜜調塗。</p>

<h2>內傷證（六）</h2>
<p>內傷者，傷諸內者也，凡飲食、勞倦、七情六慾之傷是也。外傷者，傷諸外者也，凡霜雪、雨露、風寒、暑濕之傷是也。但內外之證治雖不一，而見證多同，使診脈者恍惚難辨，惟東垣《內外傷辨》載之詳悉。予撮其大旨，擇其緊要者言之。</p>
<p>均之寒熱也，外傷則寒熱齊作而無間，內傷則寒熱間作而不齊；均之惡寒也，外傷則厚衣烈火而不除，內傷一得溫暖而即解；均之頭痛也，外傷則連痛而不休；內傷則乍痛而乍止。外傷則鼻塞而不通，內傷則口變而無味；外傷手背熱，內傷則手心熱；外傷則言語壯健，先輕而後重，內傷則言語怯弱，先重而後輕；外傷則人迎脈大於氣口一倍、二倍、三倍，內傷則氣口脈大於人迎一倍、二倍、三倍。又按「陰陽應象論」云：「天之邪氣感則害人五臟」，是八益之邪，傷形而不傷氣，有餘之證也，當瀉而不當補。又云：「水穀之寒熱感則害人六腑」，是七損之病，傷氣而不傷形，不足之證也，當補而不當瀉。故凡汗之、下之、吐之、克之，皆瀉也；凡溫之、和之、調之、養之，皆補也。辨別明白，免臨證有惑。</p>

<h3>飲食所傷</h3>
<p>《經》曰：「飲食自倍，腸胃乃傷」。故凡受傷者，皆原中氣不足，宜以補益為要，但治法有先後，不可倒施。故物傷之際，積食未行，遽用補益，則滋其壅塞，增其病苦，勢反增劇，必先用消食化痰行氣之藥，保和丸、枳實導滯丸。待食行，或吐或瀉，或暗消，宿食盡行，然後用六和湯以蕩其未盡之邪，調中益氣以回其散失之氣，健脾丸以復其本體之常，斯調治有序而獲寧矣。</p>
<p>大抵此症輕重有三等：輕者，因痰裹食停滯頗多，不痛不嘔，只胸膈不快，中宮不清，久則有塊，或致嘈雜腸鳴。重者，食填太陰，壓住肝氣，致用氣不得上升。肝者，將軍之官。其性猛烈，故中脘大痛，胃氣上升，肝氣助烈，載食而吐，痛隨吐減，或飲食過膈，遂痛在中焦，延及下焦，則成瀉矣。《經》云「痛隨利減」，因而獲寧。其至重者，食積甚多，濁氣載食，下不得瀉，胃氣虛衰，上不得吐，陰陽乖隔，榮衛不通，須臾危矣。王冰所謂「濕霍亂者生，乾霍亂者死」，以無吐瀉故也。</p>

<h3>勞倦內傷</h3>
<p>《經》曰：「有所遠行，神氣衰少，穀氣不盛，上脘不行，下脘不通，而胃氣熱，熱氣薰蒸胸中，故胸中熱」。又曰：「勞者溫之，損者補之」。是知勞倦者，因勞而致倦也，《經》謂之「解㑊」。故人有勞心者，思慮無窮；有勞力者，筋骨憊軟。致元氣下流，心志慵懶，四肢怠惰，嗜臥怯行，飲食少味。急以補中益氣湯，如杜仲、枸杞以溫補之，不比傷飲食者，先消之而後補之也。</p>

<h3>七情六慾所傷</h3>
<p>七情者，喜、怒、哀、樂、愛、惡、欲也。六慾者，耳、目、口、鼻、心、意也。若是者，皆神思間病。治法：氣滯者行滯，痰積者開痰，有郁者舒郁，再看虛在何經，加救本經之藥，非若飲食勞倦之證，猶有可消、可溫、可調、可補者比也。故婦人得之鬱而不舒，多成勞病；男人得之蓄而不解，多成膈症。雖然七情之中得禍至速者，惟怒為甚；六慾之中得患最大者，惟色為先。《經》曰：「大怒則令人暴絕，使血菀於上」，又云：「怒則氣逆」，常見人大怒之後，血大妄吐。得此患者，當以氣升血亦升，氣降血亦降為主，即用降氣制肝湯，庶氣得平而愈。《難經》云：「損其腎者補其精」，《素問》曰：「精不足者，補之以味」。凡人色欲無節者，內損真陰，如木之損其根，水之涸其源，陰精既盡，相火自動。故曰腎本屬水，虛則熱矣；心本屬火，虛則寒矣。腎脈貫肝膈，入肺中，循喉嚨，系舌本。腎火一動，肝火乘之，入肺成肺嗽，入喉成喉痹，而潮熱、夢遺、盜汗，百病皆起矣。病勢未劇，猶可圖全，故制十味回生丸。</p>

<h3>飲食內傷方</h3>
<p><u>保和丸</u>　治飲食所傷，胸腹飽悶不安，或腹中有食積痞塊，多服日漸消散。脾胃虛弱者，以補藥下之，四君子等湯皆可用。</p>
<p>山楂肉（五兩）　神麯　半夏（各三兩）　茯苓　陳皮（去白）　卜子　連翹　麥芽（各一兩）</p>
<p>別用生神麯五兩為末，入薑汁一小盞，水調打糊為丸。每服三五十丸，滾湯、清米湯俱可下。</p>
<p><u>大安丸</u>　健脾消食最效，即保和丸加白朮二兩。</p>
<p><u>小保和丸</u>　助脾胃，消腹脹，克化飲食。</p>
<p>白朮（五錢）　山楂　神麯（各二錢五分）　陳皮（一錢五分）　白芍（一錢五分）</p>
<p>上為細末，蒸餅打糊為丸，滾湯下五十丸。</p>
<p><u>枳朮丸</u>　治痞滿，消食強胃。</p>
<p>白朮（二兩）　枳實（一兩）</p>
<p>上為末，泡清荷葉少頃，去葉用湯，打老米糊為丸，白湯下五六十丸。</p>
<p>本方加橘紅一兩，名橘紅枳朮丸，治元氣虛弱，飲食不消，心下痞滿。本方加炒神麯一兩，名曲蘖枳朮丸，治飲食太過，心腹飽悶不快。本方加木香一兩，名木香枳朮丸，破滯氣，消飲食，開胃進食。本方加半夏一兩，名半夏枳朮丸，治冷食內傷。本方加酒炒黃連、黃芩、大黃、炒神麯、橘紅各二兩，名三黃枳朮丸，治傷肉食濕面辛辣厚味之物填塞，悶亂不快。</p>
<p><u>枳實導滯丸</u>　治傷濕熱之物，不得施化，而痞滿悶亂。</p>
<p>大黃（一兩）　枳實　神麯（各五錢）　茯苓　黃芩　黃連　白朮　澤瀉（各三錢）</p>
<p>上為末，酒浸蒸餅為丸，白湯下六七十丸，食遠服，量強弱加減丸數，以利為度。加木香、檳榔各二錢，即名木香檳榔丸。</p>
<p><u>六和丸</u></p>
<p>白朮（四兩）　山楂　神麯（各二兩）　白芍（酒炒，二兩）　陳皮（二兩）　砂仁（五錢）</p>
<p>上為末，老米糊為丸。</p>
<p><u>參苓白朮散</u>　治脾胃虛弱，飲食不進，或嘔吐瀉利，及大病後，補助脾胃，此藥有功。</p>
<p>人參　白朮　茯苓　山藥　扁豆（各一兩五錢）　甘草　桔梗　苡仁　蓮肉（各一兩）</p>
<p>上為末，每服一錢，棗湯調下。一方有砂仁一兩。</p>
<p><u>備急大黃丸</u>　治心腹諸暴卒痛，因飲食自倍，或冷熱不調。</p>
<p>大黃　巴豆　乾薑（各等分）</p>
<p>上為末，煉蜜為丸，小豆大，每下一二丸，以利為度。</p>

<h3>勞倦內傷方</h3>
<p><u>補中益氣湯</u>　治中氣虛弱，肌困勞倦。</p>
<p>黃耆（一錢）　甘草（炙）　陳皮（各五分）　人參（病重一錢）　白朮　當歸（各七分）　升麻　柴胡（各三分）　用水煎服。</p>
<p><u>調中益氣湯</u>　治同前。</p>
<p>黃耆　人參　蒼朮　柴胡（各五分）　甘草（四分）　陳皮（六分）　升麻（三分）　木香（二分）</p>

<h3>七情六慾內傷方</h3>
<p><u>降氣制肝湯</u></p>
<p>陳皮（六分）　蘇子（一錢）　卜子　桑白皮　甘草　厚朴（各五分）　白芍（一錢五分）　當歸（七分）　前胡（八分）　桂枝（三分）　姜（一片）　棗（二枚）　煎服。</p>
<p><u>十味回生丸</u></p>
<p>杜仲　山萸肉　生地　山藥　知母　丹皮　茯神　枸杞　黃柏　澤瀉</p>
<p><u>二十四味保和丸</u>　健脾安胃，和中消積，止痛。</p>
<p>白朮（米泔水浸，土炒二兩）　甘草（五錢）　使君子肉（一兩）　神麯（炒）　莪朮（醋浸炒）　白茯苓（去皮）　山藥（薑汁炒）　麥芽粉（炒）　卜子（炒）　三稜（醋浸炒）　厚朴（薑汁炒）　香附子（去毛童便浸炒）　山楂（各一兩）　蒼朮（米泔水浸一縮，陳土炒一兩）　廣陳皮（去白，二兩）　藿香梗（七錢）　大肉果（四個約四兩）　砂仁（微炒）　人參　木香（不見火，各五錢）　益智仁（淨，六錢）　白蔻仁（三錢）　荸薺（五錢）　檳榔（三個）</p>
<p>煉蜜為丸，梧子大，隨意薑湯、白湯服五六十丸，小兒量大小服。</p>
<p><u>葛花解醒湯</u>　治酒食內傷。</p>
<p>葛花　砂仁　白豆蔻　木香　陳皮　人參　茯苓（各五分）　神麯（炒）　白朮（炒）　青皮　澤瀉（各三分）　乾生薑煎服。</p>

<h3>附方</h3>
<p><u>大健脾丸</u></p>
<p>人參　茯苓　陳皮（各二兩）　白朮（三兩）　枳實　半夏曲　山楂　青皮（各一兩）　白豆蔻（五錢）　木香（五錢）　川連　穀芽粉（各一兩五錢）　荷葉煎湯，打老米糊為丸。</p>
<p><u>消食去積丸</u></p>
<p>白朮（二兩）　山楂　使君子　雞肫皮　麥芽　神麯（各一兩）　山藥（八錢）　砂仁（三錢）　老米糊為丸。</p>
<p><u>夏氏肥兒丸</u>　補脾消疳，退熱殺蟲，止腹痛，長肌肉，調血氣。</p>
<p>人參　白朮　茯苓　麥芽（各一兩五錢）　川連　蕪荑仁　胡黃連　神麯　陳皮　沉香　使君子　柴胡（各一兩）　蘆薈（七錢）　甘草（四錢）　木香（三錢）　豬膽汁和米湯丸黍大。</p>
<p><u>又方</u>　健脾消食，久服生肌，無傷食之患。</p>
<p>白朮（炒）　山楂（蒸，各一兩）　茯苓（微炒，一兩）　白扁豆（一兩）　麥芽（炒）　薏苡（清水洗，曬乾炒）　蓮肉（炒）　山藥（姜拌炒，各一兩五錢）　陳皮（五錢）</p>
<p>上為末，用晚米炒熟，磨粉調服，早晨下。量人大小多寡用之。</p>
<p><u>錢氏白朮散</u>　脾虛肌熱瀉泄者，此方主之。</p>
<p>人參　白朮　甘草　木香　茯苓　藿香　乾葛</p>
<p>脾虛者，補之以甘，故用人參、白朮、茯苓、甘草；肌熱者，療之以清，故解以乾葛；脾困者，醒之以香，故佐以藿、木。</p>

<h1>卷二（元集）</h1>

<h2>暑證（七）</h2>
<p>暑證，脈虛身熱，背惡寒，面垢，身多汗。甚者，悶亂不寧，然亦有輕重之別，故有冒暑、有傷暑、有中暑。</p>
<p>冒暑，黃連香薷飲、益元散，瀉者，五苓散；傷暑，清暑益氣湯；中暑，人參白虎湯或清肺湯，隨其輕重而調治之，鮮有不效者。昔潔古以靜而得之為中暑，中暑，陰證也，其病必頭痛、惡寒，身形拘急，使周身之陽氣不得發越，大順散熱藥主之；動而得之為中熱，中熱，陽證也，其病必大發熱，大渴引飲，汗大泄，乃為熱傷肺氣，白虎、蒼朮等湯，涼藥主之。</p>
<p>噫！暑之與熱，一病也。奈何分動靜，又分陰陽哉？彼所謂深堂大廈而受寒涼，使形體拘急，此正四時傷寒，稍一解表，則陽氣自伸，身熱自退，安得以中暑名之？況大順散本為夏月人多食涼水瓜果，用此以治中寒嘔逆者耳，於中暑何與？若予所謂中暑者，即《經》所謂「邪之所湊，其氣必虛」是也，惟其人中氣已虛，故邪熱得以深入，是熱傷氣分也。氣分熱傷則脈虛，邪陽橫行則身熱，壅上則面垢、背惡寒，是宜以傷暑、中暑名之，而以重劑治之也。其感之輕者，則為冒暑，而以輕劑調之也。若中熱之人，中氣不虛，身雖受大熱，此但肌肉受之，甚則延入腸胃，或渴或泄，身雖燥熱，而無倦怠，脈必強盛而不虛弱，是有餘之證也，當用白虎、黃連解毒清涼之劑治之，非若傷暑不足之證，當清當補者比也。故曰「脈盛身寒得之傷寒」，蓋寒傷形而不傷氣也，其即避暑深堂大廈而受寒涼之謂歟。又曰「脈虛身熱得之傷暑」，蓋暑傷氣而不傷形也，其即氣虛之人，暑邪深入之謂歟。</p>
<p>外夏月有中暍證，即中暑也。但中暍太陽膀胱受之，中暑心與小腸經受之，少有異耳。脈弦細芤遲（許學士云：傷暑脈弦細芤遲何也？《內經》曰：「寒傷形，熱傷氣。」暑傷氣而不傷形，則氣消而脈虛，所謂弦細芤遲皆虛脈也。仲景以弦為陰，朱肱亦曰中暑脈虛細弱。暑脈可知矣），脈虛而微弱，或浮大而散，或隱而不見，微弱隱大皆虛類也。</p>

<h3>中暑中熱辨</h3>
<p>潔古云：「靜而得之為中暑，動而得之為中熱。中暑者，陰證；中熱者，陽證。」東垣云：「避暑熱於深堂大廈得之者，名曰中暑，其病必頭痛惡寒，形體拘急。若行人於日中勞役得之者，名曰中熱，其病必頭痛發熱，大渴而引飲。」予觀此而疑之者。已歷年矣。及觀《溯洄集》而得王氏之論，深合予心。其言深堂大廈而得頭痛惡寒等症者，非暑邪也，身中陽氣受陰寒所遏而作也。此正四時傷寒之論，安可以中暑名之乎？夫暑熱者，夏令之天行也。人或飢餓勞動，元氣虧乏，暑氣乘虛而人，名曰中暑；其人元氣不虛，但酷熱侵傷，名曰中熱。其實一也。今以動靜所得分之何哉？是論也，實王氏心得之言。</p>
<p>惜於中暑中熱二義尚欠明悉，予復補其遺意。《經》曰：「脈虛身熱，得之傷暑。」蓋以其人，元氣本虛，暑氣乘虛而入心脾二經，故有脈虛身熱，面垢燥渴，背惡寒，小便秘澀等症，皆不足之證也。若其人元氣不虛，而遇此亢極之陽，先侵肌膚，漸入肺胃，故成壯熱頭痛，肢節重痛，大渴引飲，脈洪而實，此皆有餘之證也。故治不足者，清暑益氣湯、清燥湯、人參白虎湯，皆補虛清熱之劑，而發表通里之治不得而與焉。治有餘者，仲景用麻黃、桂枝、石膏、知母、黃芩知母湯，麻黃雖不宜於夏，而治法大意可見；丹溪用黃連香薷飲、黃連解毒湯，此皆發表清裡之劑，而補益調養之治不得而與焉。故《活人書》云：「夏月得病有四症：傷寒、傷風，脈證互見；中暑、中熱，疑似難明。脈盛壯熱，謂之中熱；脈虛身熱，謂之中暑」。此以脈之或虛或盛，身之壯熱微熱辨之也。合而觀之，則知中暑中熱，惟有虛實之分，斷無動靜之別，其不可以受寒涼而名中暑也益明矣。</p>
<p>或曰：「夏月又有中暍，此又何別也」？予曰：「仲景云『太陽中暍，發熱惡寒，身重而痛者』，成氏謂『表中暍也』。脈弦細芤遲者，成氏謂『暑脈虛也』。小便已，洒洒然毛聳，手足逆冷者，成氏謂『太陽經氣虛也』。是可見暍與暑皆以虛而受熱。其證二而一者也。但暑中少陰心經，暍中太陽膀胱經，為少異耳。至於用藥，皆以人參白虎湯，暑暍二證，豈相遠乎哉？」</p>

<h3>暑證方</h3>
<p><u>香薷飲</u>　治夏至後一切暑熱腹痛，及霍亂吐利、心煩。</p>
<p>香薷（一錢）　厚朴（一錢）　扁豆（一錢）</p>
<p>露過一宿，冷服。加黃連七分，名黃連香薷飲，治冒暑腹痛，水瀉噁心。</p>
<p><u>十味香薷飲</u>　治伏暑，身熱倦怠，神昏，頭重，吐利。</p>
<p>香薷（一錢）　人參　陳皮　白朮　茯苓　扁豆　黃耆　厚朴　木瓜（各五分）　甘草（三分）</p>
<p><u>清暑益氣湯</u>　治長夏濕熱炎蒸，四肢倦怠，精神減少，身熱氣怯，心煩便黃，渴而自汗，脈虛者。</p>
<p>人參　白朮　陳皮　神麯　澤瀉（各五分）　升麻（三分）　黃耆（一錢（麥冬　當歸　黃柏　甘草　青皮（各三分）　乾葛（三分）　五味（九粒）　蒼朮（一錢五分）　水煎溫服。</p>
<p><u>清燥湯</u></p>
<p>黃耆（一錢五分）　蒼朮（一錢）　白朮　橘紅　澤瀉　人參　茯苓　麥冬　生地　當歸　曲末　豬苓　黃柏　柴胡（各五分）　黃連（五分）　升麻　甘草（炙，各三分）　五味（九粒）　水煎空心服。</p>
<p><u>人參白虎湯</u>　治暑月中熱，汗出惡寒，身熱而渴，脈虛者。</p>
<p>人參　甘草　知母（各一錢）　石膏（三錢）　水煎服。</p>
<p><u>黃連解毒湯</u></p>
<p>黃連　黃柏　黃芩　梔子仁　水煎溫服。</p>
<p>又清水為丸，名金花梔子丸，茶湯下六七十丸。</p>
<p><u>益元散</u>　治中暑，身熱煩渴，小便不利。此藥能燥濕，分利水道，除六腑實熱，行積滯，逐凝血，補脾降火之要藥也。</p>
<p>滑石（六兩）　甘草（一兩）　為細末，水調下。</p>
<p><u>五苓散</u>　即四苓加桂（方見瘟疫）。</p>
<p><u>生脈散</u></p>
<p>人參　五味　麥冬（各等分）　水煎服。</p>
<p>孫真人曰：夏月必服五味，以補五臟之氣。東垣曰：夏月服生脈散加黃耆、甘草，令人氣力湧出。</p>
<p><u>清肺湯</u></p>
<p>黃芩　當歸　麥冬　連翹　防風　赤芍　桔梗　生地　甘草（各一錢）　桑白皮　柴胡　前胡（各五分）　水煎溫服。</p>
<p><u>大順散</u>　夏月引飲過多，脾胃受濕，清濁相干，陰陽氣逆，霍亂嘔吐者，此方主之。</p>
<p>甘草（炙）　乾薑（炮）　杏仁（去皮尖）　肉桂（去皮，各等分）</p>
<p>脾胃者，喜燥而惡濕，喜溫而惡寒。時雖暑月，過於飲冷吞寒，則傷之矣，故令氣逆，霍亂而嘔吐也。乾薑、肉桂溫胃而建中，甘草、杏仁調脾而利氣。此方非治暑，乃治暑月飲冷受傷之脾胃爾。若非飲冷而致之疾，則勿執方以治也。</p>
<p><u>桂苓甘露飲</u>（方見霍亂）　治引飲過多，濕熱為患而脈虛者。</p>
<p><u>六和湯</u>（方見霍亂）　治霍亂轉筋，嘔吐瀉泄，寒熱交作，倦怠嗜臥，伏暑煩悶，小便赤澀，或利或渴，中酒、胎產皆可治之。</p>
<p>六和者，調和六腑也。脾胃為六腑之總司，故凡六腑不和之病，皆於脾胃而調之。香能開胃竅，故用藿砂；辛能散逆氣，故用半杏；淡能利濕熱，故用茯瓜；甘能調脾胃，故用扁術；補可以扶弱，故用參甘；苦可以下氣，故用厚朴。夫開胃散逆，則嘔吐除；利濕理脾，則二便治；補虛去弱，則胃氣復而諸疾平。蓋脾胃一治，則水精四布，五經並行，百骸九竅皆太和矣，況六腑乎？</p>
<p><u>縮脾飲</u>　夏月伏暑，傷於酒食者，此方主之。</p>
<p>砂仁　草果仁　烏梅肉　甘草（炙，各四兩）　扁豆（炒）　乾葛（各二兩）</p>
<p>砂仁、草果所以消肉食，烏梅、乾葛祛暑而除煩，扁豆、甘草助脾而益胃。</p>

<h2>燥證（八）</h2>
<p>《經》曰：諸澀枯涸，幹勁皴揭，皆屬於燥。然燥有二義，惟肺無所克，則得其清肅之令；肺有所資，則得其化生之源。故《靈樞經》曰：「上焦開發，宣五穀味，充膚澤毛，若霧露之溉，是之謂氣」。是氣也，即肺之氣也。是無所克，而得其清肅之令者也。《經》又曰：「飲入於胃，遊溢精氣，上輸於脾，脾氣散精，上歸於肺。是有所資，而得其化生之源者也。由是肺液日生，通調水道，內潤腑臟，外澤肌膚，何燥之有？惟夫北方之水既虧，則南方之火自旺，火能剋金，金不清肅，此一義也。又或胃氣下陷，莫能輸脾，脾氣懦弱，莫能輸肺，是母不養子，子無化生，此又一義也。由是精液日耗，枯涸日生，肌膚不澤，腑臟不榮，皮聚而毛落，皴揭而血衰，其燥也極矣。</p>
<p>《原病式》獨言火盛剋金，水液衰少，以致燥澀，而未及母不榮子之義。今並舉之，始悉治宜壯水之主，以制陽光，則金無所克；養脾之精，以滋肺液，則金有所養，養血潤燥，斯乃茯全功矣。</p>
<p>或脈緊而澀，或浮而弦，或芤而虛。</p>

<h3>燥證方</h3>
<p><u>壯水主方</u></p>
<p>當歸　白芍　生地　黃柏　知母　川連　山藥　山萸　甘草（生）　天冬　枸杞</p>
<p><u>養脾之精方</u></p>
<p>白朮　蓮肉　歸身（各一錢）　山藥　人參　扁豆（各八分）　葛根　橘紅（各五分）　甘草（炙）　藿香（各三分）　五味（七粒）</p>
<p><u>生血潤燥湯</u></p>
<p>天冬　川歸　生地　熟地　黃耆　麥冬（各一錢）　五味（九粒）　片芩　瓜蔞　桃仁（各五分）　紅花　升麻（各三分）</p>
<p>大便燥結，加麻仁、郁李仁各一錢；肺熱有氣息，加紫菀茸八分。</p>
<p><u>瓊脂膏</u>　治血虛皮膚枯燥及消渴等症。</p>
<p>生地（二十斤，洗淨搗汁去渣）　鹿角膠（一斤）　酥合油（一斤）　白沙蜜（二斤，煉一二沸，去面上沫）　生薑（二兩，搗汁）</p>
<p>上先文武火熬地黃汁數沸，紗絹濾，取淨汁再熬二十餘沸，下鹿角膠，次下酥油及蜜，同煎良久，候稠如餳，以磁器收貯，空心溫酒調下二三匙。</p>
<p><u>天冬膏</u>　治血虛肺燥，皮膚折裂，及肺痿咳吐膿血。</p>
<p>天冬新掘者，不拘多少，洗淨去皮心，細搗絞取汁，澄清濾去渣，用砂鍋文武火熬成膏，空心水下一二匙。</p>
<p><u>當歸潤燥湯</u>　治小便頻多，大便秘結，兼喜溫飲，陰頭退縮，舌燥口乾，眼澀難開，及於黑處見浮雲。</p>
<p>細辛（二分）　生甘草　炙甘草　熟地（各三分）　柴胡（七分）　黃柏　知母　石膏　桃仁泥　當歸　麻仁　防風　荊芥穗（各一錢）　杏仁（八分）　紅花（少許）　升麻（一錢五分）　川椒（三粒）</p>
<p>食遠煎服，忌辛熱之物。</p>
<p><u>生津甘露飲</u>　一名清涼飲。治消中，能食而形瘦，口乾舌燥，自汗，大便結燥，小便頻數。</p>
<p>升麻　防風　防己　生地　當歸　生甘草（炙）　柴胡　羌活　黃耆　知母　黃芩　膽草　石膏　黃柏　紅花（少許）　桃仁　杏仁</p>
<p>加酒一二匙同煎，稍熱服。</p>
<p><u>通幽湯</u>　治大便秘結。治在幽門，以辛潤之。</p>
<p>生地　熟地　甘草（炙，各五分）　紅花（二分）　升麻　桃仁泥　當歸（各一錢）</p>
<p><u>潤腸丸</u>　治脾胃中伏火，大便秘結，或乾燥不通，和血潤燥。</p>
<p>麻仁（淨）　桃仁（泡去皮尖，各一兩）　當歸梢　大黃　羌活（各五錢）</p>
<p>上除麻仁、桃仁另研如泥外，其餘為細末，煉蜜丸梧子大，空心下三五十丸。一方去大黃、桃仁、羌活，加枳殼、陳皮、郁李仁，老年虛弱服之，不損中氣。</p>

<h2>濕證（九）</h2>
<p>濕有自外而得者，有自內而生者，有風濕相搏者，有濕熱相搏者，有獨傷於寒濕者。《要略》曰：「太陽病，關節疼痛而煩，脈沉而細者，此為中濕」。東垣曰：「地之濕氣感則害人皮肉筋脈」。故卑濕之地，濁氣薰蒸，坐臥其上，身體感傷，此自外而得之者也。《經》曰：諸濕腫滿，皆屬脾土。故人酒水過多，生冷無節，脾土頻傷，遂成腫脹，此自內而生者也。先傷於風，後傷於濕，而為風濕相搏者，當先微汗以散其風，後用五苓、二妙以利其濕。若大發其汗，則風去而濕不去，濕愈沉著而入腑臟矣。又有先傷於濕，後傷於熱，而為濕熱相搏者。蓋熱勝則傷血，血不養筋，故大筋短軟而為拘攣；濕勝則傷筋，筋不束骨，故小筋弛長而為痿。當先用清涼以撤其熱，後用疏利以行其濕，斯有次第而獲愈矣。又有冬月春初，人居寒濕之地，寒氣襲人，濕乘機入。《經》曰「寒濕之中人也，令人皮膚不收，筋肉堅緊，營血泣，衛氣去，故曰虛」。急宜以四逆湯加羌活、蒼朮，溫以散之，否則與中寒相等，而患不小矣。此五症者，皆究濕家之所不容廢也。</p>
<p>《脈經》曰：濕家為病，一身盡疼，發熱而身色似薰黃也。脈浮而緩，濕在表也；脈沉而緩，濕在裡也；或弦而緩，或緩而浮，皆風濕相搏也。</p>

<h3>濕熱相生論</h3>
<p>丹溪曰：「濕土生痰，痰生熱」。又曰：「濕生熱，熱傷血」。是熱亦有因濕而生者。《醫林類集》云：「熱氣薰蒸，水液不行，日久成濕」。是濕亦有生於熱者。故治濕者，見大便奔急，小便淋澀，胸腹燥滿，此濕中有熱也，治濕而宜兼治熱者也；治熱者，見有脈細而首如裹，後重而糞稀溏，此熱中有濕也，治熱而宜兼治濕者也。外有燥證者，目赤口乾，便秘煩躁，又當用潤藥以潤其燥，非治濕熱者論也。</p>

<h3>燥熱濕熱不同論</h3>
<p>病有燥熱、有濕熱，夫熱一也，而有燥與濕之不同。何哉？《易》曰：「水流濕，火就燥」。然則燥濕之義，其來遠矣。今按燥熱多屬心火而成，濕熱多屬脾濕而致。河間曰：「將息失宜，心火暴盛」。然暴盛之後，雖或眩僕，而暴盛之勢橫行，腸胃津液消亡，遂成秘結。茲時也，芩連梔柏百劑何補必也？其潤之乎？故輕則通幽湯、潤腸丸，重則三一承氣湯，不一二劑而即愈矣。丹溪曰：「濕生痰，痰生熱」。熱在腸胃之外，濕在腸胃之中，故大便稀溏，而後重下迫。茲時也，八物、十全百劑無益必也，其燥之乎？故輕則茯苓滲濕湯，倍加蒼朮、羌活，重則羌活勝濕湯，倍加芩、連、梔子，亦可數服而愈矣。</p>
<p>由是觀之，則知燥者潤之，譬火燔盛而有水以制之也；濕者燥之，譬水濡滲而有土以制之也。五行之理不精，別之可乎？雖然燥者潤之固也，不有養血以為之本乎？蓋養血則陰日生，陽不獨旺；血液流行，腸胃滋潤，何燥結之有哉？濕者燥之固也，不有健脾以為之本乎？益健脾則宗氣日舉，榮衛流通，熱化為汗，濕化為溺，又何濕熱之有哉？</p>

<h3>濕證方</h3>
<p><u>羌活勝濕湯</u>　治濕從外受，一身盡痛，肩背不可回顧。此手太陽氣鬱而不行，以風藥散之。脊痛項強腰似折，此足太陽不通行，此藥主之。</p>
<p>羌活　獨活（各一錢）　藁本　甘草（炙）　川芎（各五分）　蔓荊子（三分）</p>
<p>食前溫服。如身重腰痛沉沉然，經中有寒濕也，加酒炒漢防己（五分）</p>
<p><u>二陳湯</u>　治脾胃虛，濕從內生者。本方加羌活、蒼朮、酒芩、木通，散風行濕最妙。（方見中風門）</p>
<p><u>平胃散</u>　治濕生於內，水瀉，小便不利。</p>
<p>蒼朮　陳皮　甘草　厚朴</p>
<p><u>五苓散</u>　治飲食內傷，停濕胸滿，腫脹發黃，本方加茵陳，名茵陳五苓散。濕勝身痛，小便不利，體重發渴，本方加羌活，名加味五苓散。（方見瘟疫門）</p>
<p><u>二妙散</u>　治濕熱，腰膝疼痛。</p>
<p>黃柏（乳浸一宿）　蒼朮（米泔水浸七日）</p>
<p>各等分為末，或丸。空心酒下，或米飲下三錢。</p>
<p><u>四逆湯</u>　治獨傷寒症。</p>
<p>甘草（二錢）　乾薑　附子（各五分）</p>
<p>加羌活、蒼朮溫以散之，煎成涼服。</p>
<p><u>茯苓滲濕湯</u>　治濕鬱成疸，寒熱嘔吐而渴，身面目俱黃，小便不利，不思飲食，不能安臥。</p>
<p>黃芩　黃連　蒼朮　白朮　陳皮　青皮　梔子　防己　枳實（各四分）　澤瀉　茵陳（各五分）　豬苓（一錢）　赤茯（五分）</p>
<p><u>防己黃耆湯</u>　治風濕脈浮，身重，汗出惡風，或周身疼痛。</p>
<p>防己　黃耆（各三錢）　白朮（二錢）　甘草（一錢五分）　姜（三片）　棗（二枚）　煎服。</p>
<p><u>金不換正氣散</u>　治山嵐瘴氣，出外不服水土，吐瀉下利。</p>
<p>陳皮　蒼朮　厚朴　甘草　藿香　半夏</p>
<p><u>甘草附子湯</u>　風濕，骨節疼痛，不欲去衣，小便不利，大便反快者，此方主之。</p>
<p>甘草（炙）　白朮（炒，各二錢）　附子（炮，一錢五）　桂枝（炒，四錢）</p>
<p>風濕相搏，故骨節疼煩；傷風惡風，故不欲去衣；小便不利，而大便燥者為熱，今小便不利，而大便反快，則濕可知矣。附子之熱，可以散寒濕；桂枝之辛，可以解風濕；甘草健脾，則濕不生；白朮燥脾，則濕有制。是方也，以桂附之辛熱而治濕，猶之淖潦之地，得太陽暴之，不終朝而濕去，亦治濕之一道也。</p>
<p><u>神朮散</u>　人受山谷瘴霧，濕土敦阜之氣，憎寒壯熱，一身盡痛者，此方主之。</p>
<p>蒼朮（制）　厚朴（制，各一兩）　陳皮（二兩）　石菖蒲　甘草（炙）　藿香（各一兩五錢）</p>
<p>濕氣蒸騰，由鼻而入，呼吸傳變，邪正分爭。陰勝則憎寒，陽勝則壯熱，流於百節，則一身盡痛。蒼朮之燥，制其瘴霧之邪；厚朴之苦，平其敦阜之氣；菖蒲、藿香辛香物也，能匡正而辟邪；甘草、陳皮調脾物也，能補中而泄氣。《內經》曰：「穀氣通於脾」，故山谷之氣感之，則壞人脾。此方但用理脾之劑，而解瘴之妙自在其中。太無高識如此，誠不愧為丹溪之師矣。</p>

<h2>火證詳論（十）</h2>
<p>火何自而起乎？氣之不得其平者為之也。立臟六腑皆有其氣，氣得其平，則榮衛沖和，臟腑舒暢，何火之有？苟一經之氣失其常度，故有沖逆搏擊乖隔成滯，此火之所由以起也。火在諸經，或一經之自病，或別經之見克，或二經之遺病，或數經之合病。然亦有虛火、有相火、有實火、有燥火、有濕火、有鬱火、有猛烈之火、有無名之火，皆不可不知也。</p>
<p>嘗見忿懥生肝火，憂慮生肺火，焦思生心火，勞倦生脾火，思想無窮生腎火，此五者皆本經之自病也。本經自病，則治在本經，尤防別經之相剋。心火太過，必克肺金，清肅之令衰矣；肺金太過，必克肝木，發生之氣萎矣；肝木太過，必克脾土，化生之源隳矣；脾土太過，必克腎水，津液之源涸矣；腎水太過，必克心火，君主之官奪矣。此五者別經之相剋者也。別經相剋，則治在別經，尤加究本經之藥。</p>
<p>其二經之遺病者何也？如肺有火，咳嗽日久，必遺熱於大腸，則成瀉泄；如脾有火，則口渴，日久必遺熱於胃，則成脹滿；如心有火，炎灼日久，必遺熱於小腸，則成淋秘；如肝有火，脅痛日久，必遺熱於膽，則成汁溢而口苦；如腎有火，盜汗遺精，必遺熱於膀胱，則成白淫淋瀝。此則治在臟，而腑病自消焉。</p>
<p>又或有數經之合病，端緒難尋，攻伐未易。此則當擇其尤重者而切治之，審其先發者而專攻之，或上病而下取之。如目疾赤腫大痛，用防風通聖倍硝黃以瀉之，下焦類是也。或下病而上取之，如下焦寒瀉，灸百會穴以舉散下焦之寒是也。此精微之理，寓於其中，非深造者莫之悟也。</p>
<p>火證有實火者焉：心火燔灼，胃火助之，而元氣未損，真精未虧，或因醇醪之蘊熱，或因暴熱之外侵，目赤喉痛，胸滿氣喘，宜正治之，所謂祛熱不遠寒者是也，如黃連解毒、白虎、天水、導赤、左金、瀉白、承氣皆瀉實火。當審經而選用之，中病則止。無過劑以損真陽也。</p>
<p>有虛火者焉：東垣曰飲食所傷，勞損所傷。或氣急而喘，身熱而煩，或脈洪大而頭疼，或口發渴而身熱。證象白虎，但脈虛而不長也，以實火治之立殞，惟當以甘溫補其中，兼甘寒以瀉其火則愈。故立補中益氣湯以補之，調中益氣湯以調之，當歸活血湯以養之，皆善。</p>
<p>又有相火者焉：相火原無定位，寄與肝腎二經之間，乃下焦包絡之火，元氣之賊也。相火一動，便上肝膈，入肺中，循喉嚨，燥舌本，令人身熱、咳嗽、咯血、遺精、肌肉消削。此雷龍之火，非芩、連、梔子、硝、石所能治，必如河間所謂養血益陰，其熱自退，丹溪所謂滋陰則火自降，王冰所謂壯水之主，以制陽光也。此皆救本之治，乃所以深治之也。</p>
<p>又有燥火者焉：燥火起於血衰，血衰則榮衛澀滯，臟腑不潤，腸胃行遲，大小便秘。茲時也，芩、連、梔、柏百劑無補，必也其潤之乎，急則治其標，通幽湯、八正散、潤腸丸潤之於先，緩則治其本，四物湯、桃仁、麻仁、郁李仁、白砂蜜潤之於後，庶幾血可生，燥可澤，而病可痊矣。</p>
<p>有濕火者焉：濕生乎熱，熱由於濕，濕熱相生，多成脹滿，或痿與臌從而生焉。故有大便久秘，及更衣則又溏甚。此何以故？蓋熱在腸胃之外故秘，濕在腸胃之中故溏。此當用東垣勝濕湯，重加芩、連，少加五苓，並二妙、香連，斯濕熱兼治之矣。</p>
<p>有猛烈之火：丹溪所謂火盛不可驟用寒涼，須以生甘草兼瀉兼緩。蓋恐撲之而愈張，抑之而愈揚，惟和以養之，則猖狂自定。此妙論也。</p>
<p>又有鬱火：抑遏於脾土之中，東垣用升陽散火以汗之，所謂「火鬱發之」者是也。若真元虛，真陰憊，皆不可發矣，慎之，慎之！</p>
<p>又有無名之火：一發即不識人，或狂言失志，或直視聲鳴，或手足瘈瘲，或閉目無言，或發數日而終者，或一發便脫者，或臥枕而逝，人不及知者，既無經絡之可尋，又無脈證之可據，即《內經》所謂暴病暴死，皆屬於火者，非是之謂歟？或問諸證皆敷明其理，而火證獨諄諄然，千言不置，此何以故？予曰：江南之地，惟火十居八九。醫者視為泛常，朦朧處治，乖謬殊甚。余經歷此證數十年，故以躬行實踐，詳著此論，以為後學引進云爾。有志深造者，自有《素問》《難經》在焉。</p>
<p>脈浮而洪數為虛火，脈沉而實大為實火。洪數見於左寸為心火，見於右寸為肺火，見於左關為肝火，見於右關為脾火，見於兩尺為腎經命門之火。男子兩尺洪大者，必遺精，以其陰火盛也。</p>

<h3>火證諸方</h3>
<p><u>實火方</u></p>
<p><u>黃連解毒湯</u>（見暑證）</p>
<p><u>白虎湯</u>（見瘟疫）</p>
<p><u>導赤散</u>　治心熱，小便黃赤。</p>
<p>生地　木通（去粗皮）　甘草　等分為末。</p>
<p><u>二黃瀉心湯</u>　治心膈實熱，狂躁面赤。</p>
<p>黃連　黃芩　大黃　等分酒浸。</p>
<p><u>左金丸</u>　治肝臟實火，左脅作痛。</p>
<p>黃連（六兩）　吳茱萸（湯泡過，一兩）</p>
<p>二共為末，米糊丸，白朮、陳皮煎湯送下。</p>
<p><u>瀉白散</u>　治肺火為患，氣急喘滿。</p>
<p>桑白皮　地骨皮（各二錢）　甘草（一錢）</p>
<p><u>瀉黃散</u>　治脾家伏火，唇口乾燥。</p>
<p>藿香（二錢）　山梔（炒，一兩）　石膏（五錢）　防風（四兩）　甘草（三兩）</p>
<p><u>益元散</u>（即天水散，見暑證）　治六腑中伏火，止煩渴，小便閉澀。</p>
<p><u>涼膈散</u>（見中風）　治火鬱上焦，火熱面赤。</p>
<p><u>三補丸</u>　治三焦有火，嗌喉乾燥，小便赤澀，大便閉結。</p>
<p>黃連　黃芩　黃柏　俱酒潤各等分。</p>
<p><u>二黃丸</u>　治三焦火盛，消渴。</p>
<p>大黃　黃連　黃芩　等分水丸，白湯下。</p>
<p><u>虛火方</u></p>
<p><u>補中益氣湯</u>　調中益氣湯（俱見內傷）。</p>
<p><u>天王補心丹</u>　寧心保神，益血固精，壯力強志，令人不忘，清三焦，化痰涎，降煩熱，定驚悸，療嗌乾口苦，養育心血。</p>
<p>人參　玄參　杜仲　天冬　麥冬　遠志　熟地　百部　桔梗　丹參　五味　柏子仁　茯苓　茯神　石菖蒲　甘草　酸棗仁</p>
<p>各等分，蜜為丸彈子大，硃砂為衣，白湯下。一方有當歸、生地，無杜仲、茯苓、百部。</p>
<p><u>安神丸</u></p>
<p>黃連（一錢五分）　硃砂（一錢）　甘草（炙，五分）　歸身（五分）　生地（五分）</p>
<p>上末湯浸，蒸餅為丸如小米大，每服一十五丸，食後津液嚥下。</p>
<p><u>硃砂安神丸</u>　前方除地黃、當歸，用甘草。</p>
<p><u>茯苓補心湯</u></p>
<p>當歸　川芎　白芍　地黃　白茯苓</p>
<p><u>相火方</u></p>
<p><u>大補丸</u>　治腎火從臍下起者，腎水衰也。</p>
<p>黃柏（一斤，泡褐色）</p>
<p>為末水丸。氣虛者，用四君子湯下；血虛者，四物湯下。</p>
<p><u>滋腎丸</u>　治腎火起於湧泉之下。</p>
<p>黃柏（酒浸，十兩）　知母（酒浸、六兩）　肉桂（五錢）</p>
<p>水丸，白湯下。</p>
<p><u>坎離丸</u>　生津益血，升水降火，明目清心。</p>
<p>當歸　川芎　白芍　熟地　枸杞　菊花　黃柏　知母</p>
<p>蜜丸梧子大，空心淡鹽湯下。</p>
<p><u>燥火方</u></p>
<p><u>八正散</u>　治大小便閉。</p>
<p>瞿麥　滑石　大黃　萹蓄　木通　車前子　甘草　梔子仁</p>
<p>各等分，加燈芯七節。</p>
<p><u>通幽湯</u>　<u>潤腸丸</u>（見燥證）</p>
<p><u>四物湯</u>（見中風）內加桃仁、麻仁、郁李仁。</p>

<h3>濕火、鬱火方</h3>
<p><u>升陽散火湯</u>　治過食冷物，抑遏少陽之火於脾土之中。</p>
<p>升麻（淨）　葛根　獨活　柴胡（各八錢）　人參　白芍（各五錢）　防風（二錢五分）　甘草（生，二錢）　甘草（炙，三錢）　羌活（八錢）</p>
<p><u>火鬱湯</u>　前方去獨活，加蔥白。</p>
<p><u>五苓散</u>　（見瘟疫）治濕，滑以便利，濕自去矣。</p>
<p><u>二妙丸</u>（見濕證）</p>
<p><u>香連丸</u>（見痢）</p>
<p><u>羌活滲濕湯</u>（即升陽散火湯）</p>
<p><u>防風通聖散</u>（見中風）</p>
<p><u>當歸龍薈丸</u>　治風熱蓄積，時發驚悸，筋惕搐搦，嗌塞不利，腸胃燥澀，狂越等證。</p>
<p>當歸　膽草　梔子　黃連（各一兩）　黃芩（一兩）　黃柏（一兩）　木香（一錢）　麝香（五分）　大黃（酒浸，五錢）　青黛（五錢）　蘆薈（五錢）</p>
<p>煉蜜為丸，如豆大，白湯下六七丸。</p>
<p><u>龍膽瀉肝湯</u>　治謀慮不決，肝熱膽溢，口苦熱盛。</p>
<p>柴胡（一錢）　黃芩（炒七分）　五味（九粒）　甘草（生）　山梔（炒）　知母（炒）　天冬　麥冬　黃連（炒）　人參（各五分）　膽草（五分）</p>
<p>以上方治郁方、濕方擇而用之。</p>
<p><u>清咽太平丸</u>　膈上有火，早間咯血，面頰常赤，咽喉不清，此方主之。</p>
<p>薄荷葉（十兩）　川芎　甘草　防風　烏犀角　柿霜（各二兩）　桔梗（三兩）　蜜丸噙化。</p>
<p>消風清熱，莫如薄荷，故用為君；佐以烏犀，解心熱也；入以柿霜，生律液也；川芎有清上之功；防風有解散之效；恐諸藥下流，故載以舟楫；因火勢急速，故緩以國老。師云：咽者，膽之候。若只咽間痰熱，膈內和者，宜以平膽之方主之。</p>
<p><u>溫膽湯</u>　膽熱嘔痰，氣逆吐苦，夢中驚悸，此方主之。</p>
<p>竹茹　枳實（麩炒）　半夏（制）　甘草（各二兩）　陳皮　生薑（各四兩）</p>
<p>膽，甲木也，為陽中之少陽，其性以溫為常候，故曰溫膽。竹茹之清，所以去熱；半夏之辛，所以散逆；枳實所以破實；陳皮所以消滯；生薑所以平嘔；甘草所以緩逆。傷寒解後，多有此證，是方恆用之。</p>
<p><u>珍珠散</u>　男婦小兒，五臟積熱，心胸悶亂，口乾舌燥，精神恍惚，癲狂等證，此方主之。</p>
<p>琥珀　珍珠　鐵粉　花粉　硃砂　寒水石　牙硝　大黃（酒浸）　甘草（生）</p>
<p>各等分，為細末，薄荷湯調下三錢。</p>
<p>明可以安神，琥珀、珍珠皆明物也，故用之以安神魄；重可以去怯，鐵粉、硃砂皆重物也，故用之以定驚狂；寒可以去熱，硝、黃、水石皆寒物也，故用之以除積熱；熱之盛者必渴，花粉可以生津；火之熾者必急，生甘草所以緩急。</p>
<p><u>人參黃耆白朮甘草考</u></p>
<p>實火可瀉，宜用芩、連、梔、柏；虛火可補，宜用參、耆、甘、術，所謂溫能除大熱也。或者以治虛火則火益熾，何以然哉？四者皆降下之品，降多則亡陰，陰亡則不足以濟火，故令火反熾。</p>
<p><u>天雄附子川烏硫黃考</u></p>
<p>諸證無火者，宜於四件斟酌之。</p>
<p>壯火不可有，少火不可無，天非此火不足以生萬物，人非此火不足以有生。故凡諸證寒涼太過，幾於無陽，宜審擇而用之。昔人以附子一物為太陽丹，以天雄、附子、川烏為三建湯，以硫黃為金液丹，皆所以養其真陽，壯其真火，而存此身之生氣。明變之士，其善處之。</p>
<p><u>井花水</u></p>
<p>水足以濟火，故狂躁煩渴火實之證，內以水飲之，外以水漬之。此既濟之妙，大《易》之理也。</p>
<p><u>甘梨漿</u></p>
<p>甘梨漿，水類也。生之可平六腑之陽，熟之可濟五臟之陰，實火宜生，虛火宜熟。</p>

<h2>郁證（十一）</h2>
<p>《內經》曰：「木鬱達之」，謂吐之令其條達也，瓜蒂散、鹽湯探吐；「火鬱發之」，謂汗之，令其疏散也，升陽散火湯；「土鬱奪之」，謂下之令無壅礙也，三承氣湯、備急丸；「金鬱泄之」，謂滲泄、解表、利小便也，麻黃葛根湯、小柴胡湯、四苓散；「水鬱折之」，謂折之制其沖逆也，大補丸、滋腎丸。此治五郁之大旨也。</p>
<p>丹溪曰：氣血沖和，百病不生，一有怫鬱，諸病生焉。郁有六證：氣、濕、血、痰、火、食。</p>
<p>氣鬱者，其狀胸滿脅痛，脈沉而澀，治用二陳湯加香附、撫芎、蒼朮。</p>
<p>濕鬱者，周身走痛，或關節痛，遇陰寒則發，脈沉而細緩，頭重痛，治用升陽除濕湯加白芍、川芎、蒼朮、茯苓。</p>
<p>血鬱者，四肢無力，能食便血，脈沉澀而芤，治用四物湯加桃仁、紅花、青黛、香附。</p>
<p>痰鬱者，動則喘，寸口脈沉而滑，治用二陳湯加海石、南星、香附、瓜蔞、化痰丸。</p>
<p>火鬱者，目瞀，小便赤澀，脈沉而數，治用二陳湯加梔子、青黛、蒼朮、撫芎、香附。</p>
<p>食鬱者，噯酸，胸滿腹脹不能食，左手脈和平，右手脈緊盛，治用二陳湯加香附、蒼朮、山楂、神麯，或保和丸。</p>
<p>夫郁者，結聚而不發越之謂。故治郁者，皆當以順氣為先，消積次之，通用越鞠丸、六郁湯。諸郁脈皆沉，沉則為郁，但兼芤、澀、緊、緩、滑、數之不同耳。郁在上則見於寸，郁在中則見於關，郁在下則見於尺。諸郁藥，春加防風，夏加苦參，秋冬加吳茱萸。凡郁在中焦，以蒼朮、撫芎開提其氣以升之。假令食在氣上，氣升則食自降也。</p>
<p>脈多沉伏。氣鬱則必沉而澀，濕鬱則必沉而緩，熱鬱則必沉而數，痰鬱則必弦而滑，血鬱則必芤而結促，食鬱則必滑而緊盛。郁在左則見於左脈，郁在右則見於右脈。</p>
<p>脈或結或促或代。滑氏《診家樞要》曰：氣血食積痰飲，一有留滯於其間，脈必因之而止節矣。但當求其有神，何害之有？夫所謂有神者，即《經》所謂有胃氣也。</p>

<h3>郁證方</h3>
<p><u>越鞠丸</u>　解治諸郁。</p>
<p>香附（醋炒）　蒼朮（米泔水浸）　梔子（炒）　神麯（炒）</p>
<p>等分為末，水丸小豆大，每下七八十丸。</p>
<p><u>六郁湯</u>　治諸郁。</p>
<p>香附（二錢）　陳皮　半夏　蒼朮　撫芎（各一錢）　梔子（七分）　赤茯　砂仁　炙甘草（各五分）　姜（三片）　煎溫服。</p>
<p>氣鬱加烏藥、木香、檳榔、蘇子，倍加香附、砂仁；濕加白朮，倍蒼朮；血加桃仁、紅花、丹皮，痰加南星、枳殼、小皂莢；火加黃連，倍梔子；食加神麯、麥芽、山楂。</p>
<p><u>瓜蒂散</u>（見中風）　治木鬱。</p>
<p><u>鹽湯探吐法</u></p>
<p>燒鹽　溫湯和服，探吐。</p>
<p><u>升陽散火湯</u>（見火證）　治火鬱。</p>
<p><u>火鬱湯</u>　即升陽散火湯去獨活加蔥白。</p>
<p><u>大承氣湯</u>（見瘟疫）　治土鬱痞滿燥實堅俱全，脈來有力而實者。</p>
<p><u>備急丸</u>（見內傷）</p>
<p><u>麻黃葛根湯</u>　治金鬱，喘滿脈浮。</p>
<p>麻黃　赤芍（各三錢）　葛根（一錢五分）　淡豉（半合）</p>
<p><u>小柴胡湯</u>（見瘟疫）</p>
<p><u>四苓散</u>（見瘟疫）　治金鬱，利小便。</p>
<p><u>大補陰丸</u>　治水鬱，腰股痛，足下熱。</p>
<p>黃柏一味，炒褐色丸服。</p>
<p><u>滋腎丸</u>（見火證）　治水鬱。</p>
<p><u>二陳湯</u>（見中風）　治氣鬱。</p>
<p><u>升陽除濕湯</u>　治濕、痰、火、食四郁。</p>
<p>升麻　柴胡　防風　神麯　茯苓　澤瀉（各五分）　蒼朮（一錢）　陳皮　麥芽　甘草（炙，各三分）</p>
<p>食後熱服。</p>
<p><u>四物湯</u>（見中風）　治血鬱。</p>

<h2>痰證（十二）</h2>
<p>痰者，津液所結，火煉成痰。蓋無火之人，津液四布，布於心分，變化而赤，則成血矣。惟有火薰蒸，則津液煉而成痰。輕者治之，火漸降，痰漸消，血漸生，猶可安矣。重者不生血而生痰，勞病是也。</p>
<p>然痰證不同，有濕痰、有燥痰。濕者燥之，南星、半夏、蒼朮、枳實之類；燥者潤之，瓜蔞、杏仁、貝母、天花粉、海石、海粉之類。大法：痰在上焦宜湧吐，中焦宜解化，下焦宜攻利，當分虛實為急。虛者可補，如六君子湯，通治氣虛生痰；四物湯去地黃，加貝母，通治陰虛生痰。實痰可攻，如瓜蔞散吐風痰，益元散治酒痰、熱痰，保和丸攻食積痰，神術丸救痰飲是也，滾痰丸、化痰丸下諸痰從幽門泄去，惟實人宜用，虛者誤服立死。外又有婦人鬱怒，心火亢甚，津液生痰不生血，致肌爍不肉，《要略》謂昔肥今瘦者痰也。亦宜四物湯加開鬱清心順氣之劑，稍兼化痰。總之治痰者，必以健脾為主，順氣為先。蓋脾健則痰運，氣順則痰行。健脾補中，用參苓白朮散、八味丸，是治其本也；然須看痰與火孰急，火盛先治火，痰盛先治痰，但不可虧損中氣，致難收功。</p>
<p>丹溪云：「痰在脅下，非白芥子不能達；痰在四肢，非竹瀝不能行。「脈浮者，當吐」。「二陳湯管一身之痰」。咸至論也。又曰：「治痰用利藥過多，致脾氣虛，則痰易生而反多」。又曰：「虛弱人中焦有痰，胃氣亦賴以養，不可攻盡，盡攻則愈虛而愈劇」。此又不可不知。其他痰變多端，王隱君議論悉備，學者最宜詳玩。</p>
<p>枳實瀉痰，有沖牆倒壁之功；黃芩治痰，假其下火也；天花粉大能降膈上熱痰；海粉熱痰能降，濕痰能燥，頑痰能消。師云：「痰火日久，脈氣漸虛，醫家用參耆以助元氣，脈愈虛澀，甚至加促，倦弱益甚」。此其故何哉？細思之，脈屬於血，氣以鼓之。「衇」字以血字在傍，意可想見。今痰火日久，血液漸衰，火助陽旺，陰氣將竭；久用參耆，則陽愈盛而陰愈虛，脈遂或澀或促或微或代。醫不察理，專用補陽之劑，危亡立待，縱有延捱歲月，終難收功。《明醫指掌》歌訣宜玩。</p>
<p>蓋痰為患，在心經則昏冒不知人，在肝經則脅脹眩暈，在脾經則成泄瀉，在肺經則喘而不休，在腎經則骨弱軟憊。</p>
<p>《要略》云：脈雙弦者，寒也，皆大下后里虛；脈偏弦者，飲也。肺飲不弦，但苦喘短氣。又云：脈浮而細滑者，傷飲。脈弦數，有寒飲，春夏難治。脈沉而弦者，懸飲內痛。其人短氣，四肢歷節走痛，脈沉者，有留飲。陳無擇云：飲脈皆弦微沉滑。或云左右手關前脈浮。弦大而實者，膈上有頑痰也，宜吐之而愈。病人百藥不效，關上脈伏而大者，痰也。眼胞及眼下如炭煙薰黑者，亦痰也。</p>
<p>丹溪曰：久得澀脈，痰飲膠固，脈道阻澀也。卒難得開，必費調理。</p>

<h3>痰證方</h3>
<p><u>二陳湯</u>　治濕痰。</p>
<p><u>六君子湯</u>　治濕痰氣鬱。</p>
<p><u>四物湯</u>　治陰虛生痰。</p>
<p><u>血蒂散</u>　吐風痰。</p>
<p>（以上四方俱見中風門）</p>
<p><u>益元散</u>（見暑證）　治酒痰、熱痰。</p>
<p><u>保和丸</u>（見內傷）　治內傷食積。</p>
<p><u>神術丸</u>　治痰飲。</p>
<p>蒼朮（一斤，米泔水浸）　生芝麻（半升，用水二小盅研末絞漿）　南棗（大十五枚，去核研細）</p>
<p>蒼朮焙乾為末，麻漿、棗肉和勻搗成丸梧子大，白湯下五十丸。</p>
<p><u>滾痰丸</u>　治食積成熱成痰，多年老疾。</p>
<p>大黃（酒蒸，半斤）　黃芩（去朽，半斤）　沉香（五錢）　礞石（煅金色，一兩）</p>
<p>上為細末，滴水丸梧子大，每服三四十丸，量人強弱加減。</p>
<p><u>化痰丸</u></p>
<p>南星　半夏　貝母　瓜蔞仁　杏仁　青黛　香附　蛤粉</p>
<p>前六味研細，再用去皮皂角槌碎煎濃汁，擂杏仁如泥，以薑汁和，蒸餅，丸綠豆大，用青黛為衣。每服五十丸，薑湯下。</p>
<p><u>潤下丸</u>　治上而痰吐，下而痰瀉。</p>
<p>陳皮（一斤，去白鹽水洗）　炙甘草（二兩）</p>
<p>共為末，白水丸。</p>
<p><u>參苓白朮散</u>（見內傷）</p>
<p><u>八味丸</u>　治腎經下體痰病。</p>
<p>地黃　山藥（各四兩）　茯苓　澤瀉　丹皮（各一兩）　山萸肉（四兩）　附子　桂（各五錢）</p>
<p>煉蜜為丸。</p>
<p><u>三子養親湯</u>　治年高痰盛氣實。</p>
<p>蘇子（沉水者）　白芥子　卜子（各三錢）</p>
<p><u>清氣化痰丸</u>　治痰火通用之藥。</p>
<p>陳皮（去白）　杏仁（去皮尖）　枳實（麩炒）　黃芩（酒炒）　茯苓（各一兩）　瓜蔞仁（去油）　製半夏　膽星（各兩半）</p>
<p>薑汁為丸，食後薑湯下五六十丸。</p>
<p><u>退熱祛痰枳朮丸</u>　退胸中之熱，祛肺胃之痰。</p>
<p>白朮（土炒，八兩）　枳實（麩炒，四兩）　神麯（炒，二兩）　黃芩（炒，四兩）　橘紅（三兩）　瓜蔞仁（去油，四兩）</p>
<p>荷葉打陳皮糊為丸梧子大，每日下午茶下七八十丸。</p>
<p><u>利膈化痰丸</u></p>
<p>黃芩（生三兩，煮三兩五錢）　貝母　半夏（制）　明礬（各一兩二錢五分）　澤瀉（一兩二錢五分）　南星（礬湯煮）　枳殼（浸炒）　白朮（炒，各三錢）</p>
<p>薑湯泡，炊餅為丸梧子大，每服白湯下七八十丸。</p>
<p><u>千緡湯</u>　痰涎上壅，喉中有聲，不渴者，此方主之。</p>
<p>半夏（七枚）　皂角（一寸，炙）　甘草（一寸，炙）</p>
<p>濕土生痰，故用半夏以燥濕；氣塞則痰滯，故用皂角以利氣；肺苦氣急上逆，故用甘草以緩急；又甘草能益脾，皂角能去垢，半夏能破逆。曰千緡者，重其效也。</p>
<p><u>導痰湯</u>　風痰湧盛者，此方主之。</p>
<p>二陳加膽南星（炒）　枳殼（各一錢。）</p>
<p><u>蒸術散</u>　濕痰腹痛者，此方主之。</p>
<p>蒼朮一味九蒸九曬，研極細末，每服漿水下一錢。</p>
<p><u>消食順氣化痰丸</u>　飲食生痰，胸膈膨悶，此方主之。</p>
<p>製半夏　膽南星（各一斤）　神麯（炒）　杏仁（去皮尖）　陳皮（去白）　山楂肉（炒）　青皮（去穰炒）　蘇子（沉水者）　卜子（生用）　葛根　香附（醋炒）　麥芽（各一兩）</p>
<p>星、夏之辛，能燥濕熱；葛根之清，能解酒熱；山楂、麥芽、神麯之消，能療飲食之痰；青皮、陳皮、蘇子、杏仁、卜子、香附之能行氣滯之痰，痰去則胸膈之膨悶亦去矣。</p>
<p><u>指迷茯苓丸</u>　中脘停痰、伏飲者，此方主之。</p>
<p>半夏（制，二兩）　茯苓（二兩）　風化硝（二錢五分）　枳殼（五錢）　薑汁糊丸。</p>
<p>半夏燥濕，茯苓滲濕，濕去則飲不生；枳殼削堅，化硝軟堅，堅去則痰不固。</p>
<p><u>控涎丹</u>　痰涎在心膈上下，使人胸背、手足、頸項、腰膝引痛；手足冷痹，氣脈不通者，此方主之。</p>
<p>甘遂（去心）　紫大戟（去皮）　真白芥子（各等分）</p>
<p>甘遂直達涎結之處，大戟能攻胸脅之涎，芥子能散支痛之飲，此攻痰之厲劑也。又曰：驚痰加硃砂，痛者加全蠍，酒痰加雄黃、全蠍，驚氣成塊者加川山甲、鱉甲、玄胡索、蓬莪朮，臂痛加木鱉霜、桂心，痰熱加盆硝，寒痰加丁香、胡椒、肉桂，因其症而加焉。</p>
<p><u>三花神佑丸</u>　痰飲變生諸病，風熱鬱燥，肢體麻痹，走注疼痛，痰嗽，氣血壅滯，不得宣通，人壯氣實者，此方主之。</p>
<p>甘遂（麵包煨）　大戟（拌濕炒）　芫花（炒，各半兩）　輕粉（一分）　大黃（一兩）　黑醜（一兩）</p>
<p>上共為末，滴水為丸如小豆大。初服五丸，每服加五丸，溫水下，以利為度。服後痞悶更甚者，此痰涎壅塞，頓攻不開，轉加痛悶，即初服三丸，每加二丸，日三服，至快利止。</p>
<p>甘遂能達痰涎窠匿之處，大戟、芫花能下十二經之飲，黑醜亦逐飲之物，大黃乃推蕩之劑，佐以輕粉，取其無竅不入，且逐風痰積熱，而解諸藥之辛烈耳。大毒類聚為丸，在善用，否則損人真氣，不可不慎。</p>

<h1>卷三（亨集）</h1>

<h2>咳嗽（十三）</h2>
<p>《內經》曰：「秋傷於濕，冬生咳嗽。」河間曰：咳謂無痰而有聲，肺氣傷而不清也；嗽謂無聲而有痰，脾濕動而生痰也；咳嗽謂有聲而有痰，蓋因傷於肺氣，動於脾濕，咳而為嗽也。</p>
<p>然嗽症不同。有風寒暑濕之邪，傷肺而嗽者，此外因也，必顯證於外，鼻塞、聲重、惡寒是也。治法：因風寒嗽者，三拗湯加知母，脈浮大有熱加黃芩、生薑；喘嗽遇冬則發，此寒包熱也，解表則熱自除；感冷則嗽者，膈上有痰，二陳湯加枳殼、黃芩、桔梗、蒼朮、麻黃、木通、生薑。有火鬱於肺而嗽者，有聲無痰，面赤是也，俗名為乾咳嗽，難愈。治法：夏月火炎上最重，宜用芩、連、梔子。上半日嗽多，胃中有火，知母、石膏降之；午後嗽多者，屬陰虛火盛，四物湯加知母、黃柏、麥冬、五味；黃昏嗽多者，火氣浮於肺，不宜用涼劑，五味、五倍斂而降之；早晨嗽多者，胃中有食積，至此時火氣流入肺中，宜知母、地骨降之。有濕痰嗽者，嗽動便有痰聲，痰出嗽止是也。治法：用二陳湯加南星、貝母、竹瀝、海石、海粉、青黛、瓜蔞仁；痰因火動，逆上作嗽者，先治火，宜芩、連、梔、柏，後治痰，用前藥，通用清氣化痰丸。有陰虛嗽者，其氣自下而上，多重於夜分是也，治宜四物合二陳，順而下之，加炒梔柏尤佳。有勞嗽者，盜汗出，兼痰多作寒熱，干嗽聲啞，痰中有血絲紅點是也。治法：主補陰清金，四物湯；咳而痰中帶紅點者，四物加知柏、五味、人參、麥冬、桑皮、地骨皮；陰虛勞嗽，通用百部、款冬、紫菀、百合、沙參、麥冬、五味、知柏、芩芍、生地；內熱骨蒸，加丹皮、地骨皮。又有肺脹嗽者，動則喘，氣急息重是也。肺因火傷，遂成郁遏脹滿，治主收斂，用訶子為君，佐以海粉、香附、青黛、杏仁之類。咳嗽左不得眠者，肝脹，宜小柴胡加青皮、白芍、芎歸入嗽藥；右不得眠者，肺脹，宜桔梗、瓜蔞、黃芩、甘草，少入青皮、白芍。以上二證皆難治。</p>
<p>嗽而脅痛者，宜用青皮疏肝氣。有因久嗽成肺癰、肺痿者，則雲門、中府作痛，吐咯膿血，臭穢不可近是也。治癰用丹溪桔梗湯，治痿宜養血養氣，養肺清金，用丹溪海藏紫菀散、知母茯苓湯。</p>
<p>大抵咳嗽有痰居多。故治嗽者，當以治痰為先；治痰者，宜以順氣為主。故以南星、半夏勝其痰，而嗽自愈；枳殼、橘紅利其氣，而痰飲自除。</p>
<p>凡諸嗽者，須分新久用藥。如肺虛受嗽，加五味、款冬、紫菀、兜鈴之類補之；若肺實有火邪者，宜桑皮、花粉、片芩、杏仁、桔梗、枳殼之類瀉之。</p>
<p>夏月嗽而發寒熱者，謂之熱嗽，小柴胡加石膏、知母；冬月嗽而發寒熱者，謂之寒嗽，小青龍加杏仁。凡嗽春是春升之氣，夏是火炎於上，秋是濕熱傷肺，冬是風寒從外來，用藥發散之後，必以半夏等藥逐去其痰，庶不再作。又有感寒表未解，延入久嗽，終必解表而嗽愈也。</p>
<p>傷風寒咳嗽，七日內必大嗽，七日後必生清痰，痰稠吐出，則嗽方愈。的系風寒，方可用三拗湯加桔梗、紫蘇。</p>
<p>產婦傷風咳嗽，治宜驅風散邪帶表，四物湯。如風邪已盡，即行大補；久久成勞，難治。</p>
<p>勞嗽，上嗽下瀉，用嗽藥嗽止，則瀉甚；服香連丸則瀉止，復嗽。肺與大腸為表裡，此臟腑俱病。不可兼治者，死。</p>
<p>久嗽肉脫者，用嗽藥多不效，補中健脾則嗽止。此虛則補其母，以脾主肌肉，病有本而標之之意也。然病多不救，《經》曰：大肉已脫，九候雖調，尤死是也。</p>
<p>新嗽易愈，久嗽難愈。所以難愈者，由病邪傳變而入深也。</p>
<p>陰虛火動，發而為喉痹，音啞者，不治。</p>
<p>嗽而大便泄者，難治。</p>
<p>嗽而發熱不止，難治。</p>
<p>肺癰作痛，肺痿不痛，痿甚而癰，稍輕也，俱難治。</p>
<p>傷寒有水結胸嗽者，宜小青龍、小半夏茯苓湯。</p>
<p>嗽脈宜浮滑，忌弦數細澀。關上脈微為咳。肺脈微急為咳而唾血。脈弦澀而咳為少血。脈緊者為肺寒，雙弦者寒。脈浮而緊者為傷寒，脈浮而緩者為傷風。脈細者濕，脈數者熱，脈沉數為實熱。脈弦為水，偏弦為飲，脈沉為留飲，脈洪滑多痰。咳脈浮直者生，脈浮濡者生；脈堅者死，沉小伏匿者死，咳而羸瘦，脈堅大者死，咳而脫形，發熱脈小堅急者死。</p>
<p>凡肌瘦脫形，熱不去，咳嘔腹脹且瀉，脈弦急者，皆死證也。</p>

<h3>咳嗽方</h3>
<p><u>二陳湯</u>（見中風）</p>
<p><u>三拗湯</u>　治風寒嗽，亦治水結胸嗽。</p>
<p>麻黃　甘草　杏仁</p>
<p>風寒加知母，脈浮大有熱加芩、姜，的系風寒方可服，余者不可輕用。</p>
<p><u>咳嗽遇冬則發方</u>　此寒包熱之證，解表熱自除。</p>
<p>枳殼　桔梗（各一錢）　麻黃　防風　甘草　陳皮（去白）　蘇葉　木通　黃芩（各五分）</p>
<p>如嚴冬加杏仁五分，去黃芩。</p>
<p><u>四物湯</u>（見中風）</p>
<p><u>清氣化痰丸</u>（見痰證）　治痰嗽。</p>
<p><u>小柴胡湯</u>（見瘟疫）　治肝脹，加青皮、白芍、芎歸入嗽藥。</p>
<p><u>瓊玉膏</u>　治乾咳嗽。</p>
<p>生地（四斤）　白茯苓（十三兩）　人參（六兩）　白蜜（二斤）</p>
<p>上四味共熬成膏，磁器盛貯，空心白湯下數匙。</p>
<p><u>補肺湯</u>　治肺虛咳嗽。</p>
<p>人參　黃耆　五味　紫菀（各一兩）　熟地（二兩）　圓眼肉（四枚）　水煎服。</p>
<p><u>潤肺湯</u>　治嗽而失聲。</p>
<p>訶子　五味　五倍　黃芩　甘草</p>
<p><u>人參清肺散</u>　治痰嗽，咽乾，聲不出。</p>
<p>人參　陳皮（各一錢五分）　半夏　桔梗　茯苓　桑皮　知母　枳殼　杏仁　黃連　款花（各一錢）　麥冬　甘草（各五分）　五味（十粒）　貝母（一錢五分）　地骨皮（五分）　生薑（三片）</p>
<p>陰虛勞嗽，通為一治，但治法有淺深之不同耳。</p>
<p><u>桔梗湯</u>　治肺癰咳膿咳血，咽乾多渴，二便赤澀。</p>
<p>桔梗　貝母　當歸　瓜蔞　枳殼　桑皮　苡仁　防己（各一兩）　甘草節　百合（各五錢）　黃耆（一兩五錢）　杏仁（五錢）</p>
<p>加姜五片，大便秘加大黃，小便秘加木通。</p>
<p><u>海藏紫菀散</u>　治嗽中有血，虛勞肺痿。</p>
<p>人參　茯苓　桔梗（各一錢）　貝母　知母（各一錢五分）　紫菀　阿膠　甘草（各五分）　五味（十粒）　蓮肉（四枚）</p>
<p><u>知母茯苓湯</u>　治咳嗽不已，往來潮熱，自汗肺痿。</p>
<p>茯苓　甘草（各一兩）　人參　薄荷　半夏　柴胡　白朮　款花　桔梗　麥冬　知母　黃芩（各五錢）　川芎（二錢）　阿膠（一錢）　五味（廿粒）　加姜三片，煎服。</p>
<p><u>小青龍湯</u>　治水結胸，乾嘔發熱而嗽。</p>
<p>麻黃　防風　半夏（各二錢）　細辛　乾薑　甘草　桂枝（各一錢五分）　五味（一錢）</p>
<p><u>溫肺湯</u>　治肺感風寒嗽，吐痰。</p>
<p>陳皮　半夏　五味　乾薑　桂心　杏仁　細辛　阿膠　炙甘草（各二分半）</p>
<p>上加姜三片、棗二枚，溫服。此方冬月寒冷之時，觸冒風邪而未鬱熱者，極效。如久嗽鬱熱者，切不可用。</p>
<p><u>芥子散</u>　治小兒咳嗽，或丸亦可。</p>
<p>白芥子（五錢）　橘紅（二錢五分）　枯芩　青黛（各二錢）　膽星　香附　杏仁（各二錢五分）　麻黃（一錢）　蘇梗　貝母（各一錢五分）</p>
<p>上末，水為丸，硃砂為衣。</p>
<p><u>秘傳三仙丹</u>　治男婦久嗽不止者。三服立效。</p>
<p>柏枝　槐子　生礬（各等分）</p>
<p>上末，麵糊為丸梧子大，每服百丸，臨臥溫茶下。一云冷茶下。</p>
<p><u>傷風咳嗽驗方</u></p>
<p>陳皮　前胡　半夏　茯苓　麥冬　桑白皮　甘草　蘇梗　枳殼　杏仁　桔梗　氣急加卜子。</p>
<p><u>久嗽方</u></p>
<p>用雞蛋皮、紫菀二味為末，清晨空心服之。</p>

<h2>哮喘證（十四）</h2>
<p>肺為五臟華蓋，主持諸氣。肺氣受傷，呼吸之息不得宣通，則哮喘之病生焉。哮以聲響言，喘以氣息言。喘促喉中如水雞聲者謂之哮，氣促而連續不能以息者謂之喘。</p>
<p>喘症有虛有實，未有不由痰火內郁，風寒外來而致之者。風寒外來而喘者，此外感有餘之證，脈多浮大，藥宜解表，而喘自除，九味羌活加減。有風痰上逆作喘者，喘動便有痰聲，脈多浮滑，治先降氣，氣降則痰自清，二陳加痰藥。有火炎上而喘者，乍進乍退，得食則減，食已復發，此胃中有實火，膈上有稠痰，有餘之喘也，脈洪數疾，二陳加芩、連、梔子，不可作胃虛，妄投燥熱藥。有陰虛者，自臍上火起，上逆而喘，脈弦數細，四物加梔、柏、黃芩。有氣上逆而喘者，蘇子降氣湯。有氣虛及病久者，脈軟弱無力，宜補中益氣、六君子湯，或五味子湯加白朮，或生脈散加阿膠。有氣實因服補藥而喘者，三拗湯。有水逆作喘者，脈沉澀，宜小青龍、半夏湯。但氣虛發喘者，必自汗出；陰虛發喘者，疾行則喘甚，靜坐則喘息。此秘驗也。</p>
<p>凡人喘未發時，以扶正氣為主，已發則攻邪為主。</p>
<p>哮症專主於痰，實者宜用吐法，亦有虛而不可吐者。治哮必使薄滋味，不可純用寒涼藥，必兼散表，用青州白丸子有效。</p>
<p>外有短氣不足以息者似喘，但有虛有實，不可作喘治。虛者六君子加五味、麥冬，實者痰氣阻礙，導痰丸。腎氣不能攝精者，補腎丸。《金匱要略》云：短氣不足以息者，實也。此言痰實。《內經》曰：言而微，終日復言者，此氣奪也。是主虛言。</p>
<p>凡喘病，上喘下泄者，死；上喘而小便利者，死；喘病危篤，鼻出冷氣者，此肺絕也，死；喘汗如油，喘而不休，此六陽氣脫也，死；兩寸脈下陷者，死；喘急脈滑而浮者生，澀而數者死。脈宜浮遲，不宜急疾。脈數有熱，喘咳吐血，上氣不得臥者死。上氣面浮腫肩息，脈浮大不治，又加利尤甚。上氣躁而喘者，為肺脹，欲作風水，發汗則愈。一云咳而上氣，肺脹，其脈沉，心下有水氣也。（《要略》《千金》《外臺》沉作浮）寸口脈伏，胃中有逆氣；尺寸俱沉，關上無有者，苦心下喘。</p>

<h3>哮喘方（附：短氣）</h3>
<p><u>九味羌活湯</u>（見瘟疫）　治外感風寒作喘。</p>
<p><u>二陳湯</u>（見中風）　治火喘、痰喘。</p>
<p><u>四物湯</u>（見中風）　治陰虛發喘。</p>
<p><u>蘇子降氣湯</u>　治氣逆而喘。</p>
<p>蘇子　半夏曲（各五錢）　桂（五分）　陳皮（三錢）　當歸　前胡　甘草　厚朴（各二錢）</p>
<p>加薑、棗，水煎服。</p>
<p><u>六君子湯</u>（見中風）　治氣虛而喘。</p>
<p><u>三拗湯</u>（見咳嗽）　治氣實誤補，因而發喘。</p>
<p><u>小青龍湯</u>（見咳嗽）　治水逆喘。</p>
<p><u>小半夏湯</u>　治同。</p>
<p>半夏（四錢）　茯苓（三錢）</p>
<p>入薑汁同煎，溫服。</p>
<p><u>五味子湯</u>　治肺虛作喘而脈大。</p>
<p>五味子（五錢）　人參　麥冬　杏仁（去皮尖）　陳皮（去白）　生薑（各二錢）</p>
<p>喘病每年遇寒即發者，此為常病，不可峻攻，須以疏風解表主之。</p>
<p><u>生脈散</u>（見暑證）　治久病氣虛作喘。</p>
<p><u>青州白丸子</u>　治哮及濕痰作喘。</p>
<p>半夏（七兩）　南星　白附子（各三兩）　川烏（去皮臍五錢）</p>
<p>上為末，以絹袋盛之，用井花水浸數日，擺渣末出，以手揉再擺，渣盡為度，置磁盆中日曬夜露，春五、夏三、秋七、冬十日夜，去水曬乾候如玉餅，研細以占米打清粥為丸綠豆大。初服五丸，如至十丸、十五丸，薑湯送下，不拘時服。如癱瘓、風濕酒下，小兒驚風薄荷湯下三五丸。</p>
<p><u>導痰丸</u>（見中風）　治痰阻短氣。</p>
<p><u>補腎丸</u>　治腎虛短氣。</p>
<p>磁石　菟絲子　五味子　熟地　枸杞　石斛　楮實子　覆盆子　肉蓯蓉　車前子（各二兩）　沉香　青鹽（各五錢）</p>
<p>上為細末，煉蜜為丸梧子大，每服七十丸，空心白湯下。</p>
<p><u>定喘湯</u>　治肺虛感寒，氣逆膈熱，作哮作喘。</p>
<p>白果（二十枚，炒黃）　黃芩　杏仁（各一錢五分）　桑皮　蘇子（各二錢）　半夏（二錢）　麻黃　甘草（各一錢）　款冬</p>
<p>加姜三片，水煎服。</p>
<p><u>小兒喘方</u></p>
<p>用雞子一個，打破小口，入蝸牛二條在內，以紙封口，煨熟蝸牛化盡為丸。每服十數丸，即愈。</p>
<p><u>治哮喘神驗方</u></p>
<p>天麻　桔梗　防風　半夏　枳殼（各七錢）　硃砂（二錢）　雄黃　礞石（火煉存性，各二錢）　膽星（一兩）　巴豆霜（去油，五分）</p>
<p>上末，清水丸粟米大。小兒每用三分，大人七分，薑湯下，忌諸葷肥膩。</p>
<p>方考叔曰：膈有膠固之痰，外有非時之感，內有壅寒之氣，然後令人哮喘。溫之、汗之、吐之，皆良法也。若逡巡調理，則虛喘宜之。人苟羸瘦氣弱，則宜灸其背腧。</p>
<p><u>麻黃湯</u>（見傷寒）　肺部原有風痰，背腧復感寒邪而成哮喘者，此方主之。</p>
<p>背腧者，背間之腧穴，主輸臟腑者也。一受風寒，則臟腑為寒邪所閉，不得宣越，故作哮喘。麻黃之辛，能開腠散寒；桂枝之溫，宜解肌疏表；杏仁微辛，入肺利氣；甘草甘平，調中發散。</p>
<p><u>瓜蒂散</u>（見中風）　凡病人氣塞不通者，以大豆煎湯調下五分，三進而三吐之。</p>
<p><u>附子理中湯</u>　脾肺虛寒，痰涎壅塞，少有動作，喘嗽頻促，脈來遲細者，此方主之。</p>
<p>人參　甘草（炙）　附子（炮）　乾薑（炒）　白朮（炒，各一錢）</p>
<p>此證為虛，而脈為寒也。虛則宜補，參、朮、甘草所以補虛；寒則宜溫，乾薑、附子所以溫寒。</p>
<p><u>久喘良方</u></p>
<p>用青皮一枚，劈開入江子一個，將線扎定，火上燒盡煙為度，存性研末，生薑汁和酒一大口呷之。</p>
<p>久喘者，肺有頑痰結氣。青皮破氣，江子攻痰，然其性悍厲，善於走下耳，未可以療上部也。燒灰存性，則大毒已去，所存者，幾希爾。新燒火性炎上，可使成攻於膈；佐之以薑汁，則頑痰易利；行之以酒，則無所不之。姜酒既行，二物善降，火喘之患，可愈於一旦，非良方而何？</p>

<h2>瘧證（十五）</h2>
<p>瘧者，虐也，寒熱令人難當，故以瘧名。《內經》曰：瘧之始發也，陽氣並於陰，則陽虛而陰盛，外無氣，故先寒慄也。陰氣逆極，則復出之陽，陽與陰復並之於外，則陰虛而陽實，故先熱而後渴。又曰：衛氣者，晝行於陽，夜行於陰，邪氣得陽而外出，得陰而內薄，內外相搏，是以日作。其間日而作者，邪氣之舍深，內薄於陰，陽氣獨發，陰邪內著，陰與陽爭而不得出，是以間日而作也。故先傷於寒，後傷於風，則先寒而後熱，名曰寒瘧。先傷於風，後傷於寒，則先熱而後寒，名曰溫瘧。其但熱不寒者，陰氣先絕，陽氣獨發，則少氣煩冤，手足熱而欲嘔，名曰癉瘧。</p>
<p>此《內經》言得瘧之由，臨發之故，昭然詳悉。然此特指外寒二證言之，後世嗜欲日滋，故於風寒之外，又有暑瘧、有痰瘧、有熱瘧、有食瘧、有虛瘧、有濕瘧、有痎瘧、有牝瘧。</p>
<p>暑瘧者，脈虛身熱，面垢，背惡寒，多汗，清暑益氣湯、人參香薷飲、天水散。</p>
<p>痰瘧者，發時便見痰聲，或咳嗽，或湧喘，二陳湯、四獸飲加黃芩、柴胡、貝母、蘇子等藥。</p>
<p>熱瘧者，熱而不寒，頻渴頻飲，煩躁如狂，黃連解毒、三黃石膏、小柴胡去人參加白虎湯。</p>
<p>食瘧者，見食即惡，中焦鬱悶不舒，必從飲食得來，橘半枳朮丸、大安丸，或大安丸作湯，加人參、黃芩、柴胡最當。</p>
<p>虛瘧者，倦怠嗜臥，不喜食，嘔吐，自汗，補中益氣倍柴胡，調中益氣倍白朮。</p>
<p>濕瘧者，寒熱身重，骨節煩痛，腫滿自汗，善嘔，因汗出復浴，濕舍皮膚，羌活勝濕湯，羌活、蒼朮、柴胡、五苓散。</p>
<p>痎瘧者，老瘧也，或經數月，或歷數年，或氣血太虛，或痰飲阻隔，或瘧母痞塊。虛者補之，痰者化之，痞塊者鱉甲散加補藥以消之。</p>
<p>牝瘧者，寒多不熱，但慘慼振慄，病以時作。此則多感陰濕，陽不能制陰也。河間蒼朮湯、漿水散主之。其先寒後熱者，則用加減清脾飲；先熱後寒者，則用加減柴胡薑桂湯。</p>
<p>癉瘧者，即熱瘧也，治亦同法。</p>
<p>其前瘧有夜發及薄暮發者，此病在陰分，必用血藥，漸漸趲到陽分，然後愈。丹溪云：無汗要有汗，散邪為主帶補；有汗要無汗，扶正氣為主帶散。瘧渴用生地、麥冬、花粉、牛膝、知柏、乾葛、生甘草，甚則加石膏一錢。又曰：痎瘧三日一發，陰經受病也，其症難愈。必先與蒼朮、陳皮、白芍等劑，佐以本經引用之藥。若得汗而體虛，必須重補，俟汗通身過委中，方是佳兆。東垣曰：夏月天氣上行，秋月天氣下行，治者當順天道。如先寒後熱，太陽陽明合病，白虎湯加桂，此天氣上行宜用之；若天氣下行，則不宜瀉肺，宜瀉命門相火則可矣。二公之言，至理存焉，學者宜詳味之。（委中，即腳膝膕內）</p>
<p>《要略》曰：瘧脈自弦，弦數多熱，弦遲多寒。弦而小緊者下之差，弦遲者宜溫，弦緊者宜發汗、針灸，浮大者可吐之，弦數者風發也，以飲食消息止之。《脈經》云：瘧脈自弦，微則為虛，代散則死。</p>

<h3>瘧證附別</h3>
<p>瘧症先熱後寒者，何也？瘧之寒熱，皆由冬月外中風寒，邪氣湊於肌膚，藏於骨髓，至夏秋暑熱，腦髓銷灼，腠理開通，邪氣因汗而出，出則陰虛陽盛，故大熱也；邪氣復入，則陽虛陰實，故大寒也。</p>
<p>其先寒後熱者，何也？邪氣搏於陰中，榮氣虛則衛氣入，衛氣入則腠理空疏，陽陷陰中，故肌肉為之先寒也；邪正交爭，則體戰慄而寒，然邪終不勝正，故衛氣挾榮氣，邪氣復居腠理，陰從陽出，由是混擾而成大熱也。終則三氣各居其位，俄然汗出而瘧解矣。即「亢則害，承乃制」之義也。</p>
<p>其癉瘧但熱而不寒者，原感邪氣，藏於皮膚分肉之間，內不入於陰中，陽氣獨發故也。痎瘧者，榮衛俱病，中氣極虛，故難愈。</p>
<p>瘧疾一日一發，二三日一發者，平人衛氣晝行陽二十五度，夜行陰二十五度，受邪輕則正氣未虛，而行稍緩，日與邪氣會遇，遇即作矣。受邪甚則正氣傷，澀而行遲，二三日始得一會，故間日發也。一發即汗出，為中虛，宜補併發；終日尤無汗，為邪實，宜解表。</p>

<h3>附：似瘧數證</h3>
<p>虛損勞瘵，每日午後惡寒發熱，至晚亦得微汗而解者，脈必虛濡而數，不大弦為辨耳，治宜滋陰藥。</p>
<p>傷寒太陽病，八九日如瘧狀；陽明病，日晡發熱似瘧；少陽病，往來寒熱似瘧；婦人熱入血室，其血結，寒熱如瘧；傷食腳氣，皆發寒熱似瘧。各隨本經病治，不可紊同瘧醫。戴氏曰：寒熱發作有期者，瘧也；無期者，雜病也，不可不辨。</p>
<p>此外，又有氣血兩虛證，其初發作似瘧，初間隔二三日一發，漸二日一發、一日一發，劇則一日二三發。此病方書不載，亦無治法，病者多不救，惟《內經》上列之。</p>
<p>帝曰：火熱復惡寒發熱有如瘧狀，或一日一發，或間數日一發，其故何也？岐伯曰：勝復之氣，會遇之時，有多少也。陰氣多而陽氣少，則其發日遠；陽氣多而陰氣少，則其發日近。此勝復相搏盛衰之節，瘧亦同法。</p>

<h3>瘧方</h3>
<p><u>加減清脾飲</u>　治先寒後熱，熱多寒少者，太陰證也。</p>
<p>陳皮　半夏　茯苓　甘草　白朮　青皮　厚朴　草果　知母　黃芩　柴胡</p>
<p>姜三片，水盅半，煎服。</p>
<p>癉瘧同此治法，去厚朴加石膏（一錢五分）。</p>
<p><u>加減柴胡薑桂湯</u>　治先熱後寒，寒多熱少，或獨寒不熱者</p>
<p>柴胡　桂枝　黃芩　花粉　牡蠣　甘草　乾薑　蒼朮　川芎</p>
<p>姜三片、棗一枚，煎服。</p>
<p><u>四獸飲</u>　治氣虛涎飲結聚者。</p>
<p>陳皮　半夏　茯苓　甘草　人參　白朮　草果　烏梅</p>
<p>姜三片、棗三枚，鹽少許，煎服。</p>
<p><u>有汗要無汗方</u></p>
<p>人參　白朮（各八分）　黃耆（一錢）　歸身　棗仁（各七分）　黃芩　陳皮（各六分）　柴胡（四分）　升麻　甘草　五味</p>
<p>棗三枚，煎服。</p>
<p><u>無汗要有汗方</u></p>
<p>石膏（一錢二分）　柴胡　葛根（各一錢）　蒼朮　川芎（各八分）　黃芩　知母　青皮（各七分）　升麻　甘草（各三分）</p>
<p>姜三片，水盅半，煎服。</p>
<p><u>又方</u>　治虛瘧挾痰火兼作。</p>
<p>人參　知母　白朮　茯苓　甘草　白芍　柴胡　黃芩　青皮　常山　檳榔　陳皮　澤瀉</p>
<p><u>治瘧夜發方</u></p>
<p>柴胡　人參　黃芩（各五分）　甘草（二分）　青皮　麥冬　川芎（各七分）　半夏　當歸（各八分）　白芍（一錢）　生地（五分）</p>
<p>姜三片、棗三枚，水盅半，煎服。</p>
<p><u>治癉熱瘧方</u>　但熱不寒，或大熱不渴，夏秋多病此。</p>
<p>知母　花粉　葛根（各七分）　黃柏　生地　柴胡　牛膝（各五分）　麥冬（八分）　石膏（一錢二分）</p>
<p>加粳米三錢，水盅半，煎服。</p>
<p><u>截瘧通用方</u></p>
<p>常山（一錢五分）　檳榔（一錢）　烏梅（一個）　母丁香（五分）　知母（七分）</p>
<p>用好酒一盞入藥，煎成露一宿，次早服下，永不發。</p>
<p><u>又截瘧方</u></p>
<p>丁香　檳榔　陳皮　常山</p>
<p>各等分一錢，煎法同上，不可灶上煎，久瘧間一日或二日、三日一作者。人虛不可用劫法。</p>
<p><u>補中益氣湯加減</u>　治久瘧。</p>
<p>人參　黃耆　白朮　當歸　升麻　陳皮　青皮　烏梅　柴胡　甘草</p>
<p>姜三片、棗二枚，水煎服。</p>
<p><u>又治久瘧方</u></p>
<p>何首烏（四錢）　青皮（一錢）</p>
<p>水酒各半，煎服。</p>
<p><u>又治久瘧方</u></p>
<p>白朮（土炒、八兩）　橘紅（八錢）</p>
<p>上研末，粥糊為丸，每服三錢。</p>
<p><u>治虛瘧神方</u></p>
<p>人參白朮與黃耆，白芍青皮及陳皮，檳榔草果烏梅貝，虛瘧一貼似神醫。</p>
<p><u>治久瘧，二三日一發，或下半日發者，</u>　此方神驗。</p>
<p>柴胡　知母（各二錢）　當歸　陳皮（各一錢）</p>
<p>如陰虛加首烏一錢，未發先二時熱服。</p>
<p><u>桂枝黃芩湯</u>　治瘧服藥寒熱轉大者，太陽、陽明、少陽三陽合病也。此方主之。</p>
<p>桂枝　炙甘草（各五分）　黃芩　半夏（泡）　人參（各一錢）　柴胡（三錢）　石膏（二錢）　知母（八分）</p>
<p>姜三片，水二盅，煎一盅，食遠服。</p>
<p><u>人參養胃湯</u>　治瘧寒多熱少者，必須先服此藥。</p>
<p>人參　厚朴（薑製）　陳皮（各一錢五分）　蒼朮（米泔浸炒）　茯苓　半夏（泡各七分）　草果　藿香　炙甘草（各一錢）</p>
<p>姜三片、紅棗一枚，水二盅，煎一盅，不拘時服。</p>
<p><u>小柴胡湯</u>（見瘟疫）　治瘧熱多寒少，或單熱，頭痛，胸滿，咽乾。此條為少陽證也。</p>
<p><u>濟生清脾湯</u>　治癉瘧脈來弦數，或熱不寒，或熱多寒少，口苦咽乾，小便赤澀。</p>
<p>青皮　厚朴（制）　白朮　半夏（泡）　黃芩　草果　柴胡　茯苓（各一錢）　炙甘草（五分）</p>
<p>姜三片，水二盅，煎八分，食遠服。</p>
<p><u>鱉甲飲</u>　治久瘧不愈，脅下痞滿，腹中結塊，名瘧母。</p>
<p>鱉甲（醋炙）　白朮　草果　檳榔　厚朴（制）　川芎　白芍　橘紅　炙甘草（各一錢）　黃耆（一錢五分）</p>
<p>姜七片、棗二枚，水二盅，煎八分，食遠服。</p>
<p><u>麻黃羌活湯</u>　發時頭痛，身熱脊強，脈浮者，名為寒瘧。此方主之。</p>
<p>麻黃　羌活　防風　甘草（各三錢）</p>
<p>此條為太陽證也。太陽乃寒水所化，故《機要》名為寒瘧。麻黃、羌活，太陽經之汗藥也，故以為君；防風為諸風之卒徒，故以為佐；甘草和諸藥而兼解散，故以為使。是方乃攻實之劑。若臨證用藥，血虛者宜加四物，氣虛者宜加參朮，全在活法，不可執也。</p>
<p><u>白芷湯</u>　發時目痛鼻乾，口渴自汗，不得眠。脈長，有熱無寒，或熱多寒少者，名曰熱瘧。此方主之。</p>
<p>白芷（三錢）　知母　石膏（各五錢）</p>
<p>此條為陽明證也。以其熱多，故《機要》名為熱瘧。白芷所以解陽明之經，石膏所以清陽明之腑，知母所以養陽明之陰。虛者宜加人參，質實便燥者不宜此方，用大柴胡湯下之，再以本方調理。</p>
<p><u>麻黃杏仁甘草石膏湯</u>　《傷寒例》云：若脈陰陽俱盛，重感於寒者，變為溫瘧，先熱後寒，此方主之。</p>
<p>麻黃（四兩）　杏仁（五十枚）　甘草（二兩）　石膏（半斤）</p>
<p>脈陰陽俱盛者，舊有熱也；重感於寒者，新有寒也。凡瘧寒熱相搏，邪正分爭，並於表則陽實而陰虛，陰虛生內熱，陽實生外熱，中外皆熱，故煩渴而身熱，惡熱莫任也。並於里則陰實而陽虛，陽虛生外寒，陰實生內寒，中外皆寒，故鼓頷而戰慄，惡寒莫任也。若其邪正分爭，並之未盡，則寒熱交集，鼓頷戰慄、煩渴身熱並至矣。此常瘧寒熱之理也。溫瘧先熱後寒者，以其先有舊熱，而後傷寒也。麻黃、杏仁可以解重感之寒，甘草、石膏可以解舊有之熱。仲景主白虎湯加桂枝湯亦良。</p>
<p><u>二玄道人截瘧方</u></p>
<p>柴胡湯加防己（三分）、秦艽（一錢）。</p>
<p><u>香薷湯</u>　發時獨熱無寒者，名曰癉瘧。當責之暑，宜此方。</p>
<p>香薷（二兩）　白扁豆　厚朴（薑汁炒）　炙甘草（各五錢）　茯神（一兩）</p>
<p>暑，陽邪也。《內經》曰：「脈虛身熱，得之傷暑」，又曰：「因於暑，汗，煩則喘渴，靜則多言，體若燔炭。」　故獨熱無寒之瘧，責其因於暑也。香薷味薄而氣清，能解表裡之暑；扁豆味甘而性平，能解腸胃之暑；厚朴苦辛，破暑飲也；甘草性平，解暑毒也；《易》曰：「火就燥」，暑邪中人，先就於心，茯神之用所以寧心也。或問風亦陽邪也，癉瘧何以不責之風？不知風為少陽，又為厥陰，在六氣猶未純陽，若治辛熱，固不可用風藥，如辛涼發散之劑，用之水為不可也。</p>
<p><u>七棗湯</u>　發時獨寒無熱，脈遲者，宜此方。</p>
<p>附子（一枚，鹽水煮去皮臍）　大棗（七枚，擘）</p>
<p>牝，陰也。王冰曰：「益火之原以消陰翳，」故獨寒無熱之瘧，責之寒也。用附子之辛以主之，佐以大棗，取其能和附熱，且引之人至陰耳。</p>
<p><u>蜀漆散</u>　治牝瘧，病原於頑痰癥瘕者，此方主之。</p>
<p>蜀漆（燒去腥）　雲母（煅二日夜）　龍骨（煅）　各等分</p>
<p>牝瘧也，無陽之名。頑痰乃至陰所化，癥瘕乃凝結之陰，故令人有寒而無熱。蜀漆、雲母、龍骨既經燒煉，則味澀而辛熱，味澀可以固既脫之陽，辛熱可以消固結之陰。仲景治火劫亡陽之證，於桂枝湯去芍藥加蜀漆龍骨輩，名曰救逆湯，是二物之為純陽可知。雲母燒二日夜，則寒性亦去而純陽矣，宜仲景之用之也。</p>
<p><u>柴胡去半夏加瓜蔞根湯</u>　瘧疾微勞不任，經年不差，前後復發者，名曰勞瘧。此方主之。</p>
<p>柴胡（八兩）　人參　黃芩　甘草（各三兩）　生薑（二兩）　大棗（十二枚）　瓜蔞根（四兩）</p>
<p>任事之勞，責之筋力，筋屬肝，少陽膽則其腑也。柴胡、黃芩可以清少陽之邪熱，瓜蔞根可以生液養筋，人參、甘草可以補虛祛勞，大棗、生薑可以調榮養胃，又曰參草薑棗胃家藥也。「散精於肝，淫氣於筋」，惟胃能之。故用此方以調勞瘧。</p>
<p><u>柴平湯</u>　發時一身盡痛，手足沉重，寒多熱少，脈濡者，名曰溫瘧。此方主之。</p>
<p>柴胡　人參　半夏　陳皮　黃芩　甘草　厚朴　蒼朮　生薑　大棗</p>
<p>上件，皆濕證也。故用小柴胡以和解表裡，平胃散以健脾制濕，合二方而名曰柴平湯。</p>
<p><u>三解湯</u>　此治瘧通劑，時行之瘧，長幼相似者，治之神良。</p>
<p>麻黃　柴胡　澤瀉（各三錢）</p>
<p>病有三在，在表在裡在半表半裡也。人在氣交之中，鼻受無形之氣，藏於分肉之間，邪正分爭，並於表則在表，並於里則在裡，未有所並在半表半裡。此方麻黃之辛，能散表邪，由汗而泄；澤瀉之咸，能引里邪，由溺而泄；柴胡之溫，能令半表半裡之邪，由中以解。然此方但可瀉實耳，虛者猶當辨其氣血而補之。</p>
<p><u>太無神朮散</u>（見濕徵）　因感山嵐瘴氣，發時乍寒乍熱，身重者治之。</p>
<p><u>截瘧七寶飲</u>　瘧三四發後，寸口脈來弦滑浮大者，此方吐之。若脈來沉澀細微者，不可用。</p>
<p>常山　厚朴　青皮　陳皮　甘草　檳榔　草果（各等分）</p>
<p>先期用水、酒各一盅煎熟，以絲綿裹之露一宿，於當發之日早晨，空心溫服之。</p>
<p><u>五神丸塞鼻法</u>　凡瘧一歲之中，長幼相似者，名曰疫瘧。疫氣無形，由鼻而入，故亦就鼻而塞之。露其一宿，亦圍師必缺之道也。</p>
<p>東方青黛（五錢），麝香（二分）；西方白礬（五錢），白芷（二錢）；南方官桂（五錢），硃砂（一錢）；北方去殼巴豆（四十九粒），黑豆（三十六粒）；中央硫黃（五錢），雄黃（一錢）。</p>
<p>上件各依方位，於五月一日，以磁盆虔誠安置香火神前，至五日午時取，研為末；用五家粽角為丸梧子大，陰乾收用。疾發之日清晨，以綿包一丸塞鼻中，男左女右，用之神良。</p>

<h2>霍亂（十六）</h2>
<p>霍者，揮霍眩暈；亂者，心神撩亂。其證外有所感，內有所傷。陰陽乖隔，以致心腹疼痛，嘔吐下利，憎寒壯熱，頭痛眩暈。</p>
<p>治法當分寒熱，在渴與不渴而辨之。渴而多飲水者，此熱與暑也。治宜五苓、益元、香薷、桂苓甘露飲。不渴不飲水，冬月感寒及夏月多食生冷瓜果者，此寒也。治宜理中丸，甚者加附子。內傷挾外感，憎寒壯熱者，治宜五積散；痰裹食者，治宜二陳湯下保和丸。邪在上焦則吐，邪在下焦則瀉，邪在中焦則吐瀉兼作，此濕霍亂，易治，以所傷之物盡出故也。</p>
<p>乾霍亂者，欲吐不得吐，欲瀉不得瀉，心腹疼痛，所傷之物不得出，擁悶正氣，乖隔陰陽，其死甚速，急用吐法救之。</p>
<p>治霍亂通用六和湯、薷香正氣散。轉筋屬血熱，四物加酒芩、紅花、蒼朮、木瓜、南星。若轉筋入腹及通身轉筋者，不治。上吐下利，躁擾煩亂者，方可謂之霍亂。若止嘔吐而利，不煩亂者，《經》止謂吐利，非霍亂也。霍亂慎勿與穀食，雖米湯一呷，下咽即死。必待吐瀉止，過半日飢甚，方可與稀粥少食，以漸將息。</p>
<p>脈微而澀，或代而散，或隱而伏，或大而虛。脈右關滑為霍亂吐瀉；脈結促代，皆不可斷以死。脈大者生，脈微弱漸遲者死。脈洪者為熱，脈弦者為飲。氣口脈弦滑，膈間有宿食留飲，宜順其性，以鹽湯探吐之。</p>

<h3>霍亂方</h3>
<p><u>五苓散</u>（見濕證）　治熱多欲飲水者，此陽邪也。</p>
<p><u>益元散</u>　香薷飲（俱見暑證）。</p>
<p><u>桂苓甘露飲</u>　治夏月引飲過多，濕熱為患，小便不利。</p>
<p>滑石（二兩）　桂心　人參　黃耆　茯苓　白朮　甘草　葛根　澤瀉　寒水石　石膏（各一兩）　木香（一錢）</p>
<p><u>理中丸</u>　治寒犯太陰，腹滿，吐瀉霍亂，寒多不飲水。</p>
<p>人參　白朮　乾薑　炙甘草（各等分）</p>
<p>方末蜜丸雞黃大，每服一丸，沸湯和下。</p>
<p><u>五積散</u>　治外感內傷，憎寒壯熱。</p>
<p>麻黃　白芷　陳皮　厚朴　桔梗　枳殼　川芎　茯苓　當歸　蒼朮　肉桂　芍藥　甘草　半夏　乾薑</p>
<p>各等分，薑、棗、蔥白煎服。</p>
<p><u>二陳湯</u>（見痰證）</p>
<p><u>保和湯</u>（見內傷）　治傷食吐利。</p>
<p><u>六和湯</u>　治霍亂吐瀉不止，轉筋。</p>
<p>白朮　甘草　半夏　杏仁　砂仁　人參（各五分）　赤茯　藿香　扁豆　木瓜　厚朴（各二錢）　香薷（冬去）</p>
<p>生薑三片、棗三枚，煎服。</p>
<p><u>藿香正氣散</u>（見中風）　治內傷外感霍亂。</p>
<p><u>四物湯</u>（見中風）　治霍亂轉筋。</p>
<p>本方加酒苓、紅花、蒼朮、南星。</p>
<p><u>回生散</u>　治中氣不和，吐瀉霍亂。</p>
<p>陳皮　藿香（各五錢）</p>
<p><u>救乾霍亂方</u></p>
<p>用鮮生薑煎濃汁，加炒鹽滴桐油數點，頻頻灌下二三碗，用鵝毛探喉使吐。如不吐，急用瓜蒂散吐之；若終不吐，用備急丸通之，庶幾可生。若怠緩姑息，立亡可待。</p>
<p><u>冷香飲子</u>　夏月飲食，雜以水果寒冰之物食之，胸腹大痛霍亂者，此方主之。</p>
<p>草果仁（三兩）　附子（一兩）　橘紅（一兩）　甘草（五錢）</p>
<p>姜煎冷服。</p>
<p>肉食得寒冰水果而冷，寒冰水果因肉食而滯，由是填塞至陰，乖隔而成霍亂。草果辛溫，善消肉食；附子辛熱，能散沉寒；橘紅之辛，可調中氣；甘草之溫，堪以益脾。必冷服也，假其冷以從治。《內經》所謂「必伏其所主，而先其所因」也。</p>
<p><u>華佗危病方</u>　夏月過食水果，填塞至陰，抑遏肝氣，霍亂轉筋者，此方主之。</p>
<p>吳茱萸　木瓜　食鹽（各一錢）</p>
<p>水果得食鹽，則收斂而不為患；肝氣得吳茱，則疏利而不為抑；轉筋得木瓜，則筋舒而不復痛。</p>
<p><u>三因吐法</u>　治乾霍亂，欲吐不得吐，欲瀉不得瀉，令人暴死。急以此方探吐之。</p>
<p>燒鹽（十兩）　熱飲（十五升）　三飲而三吐之。</p>
<p>鹽，咸物也，多則苦矣。咸能軟堅，故可以開宿食頑痰，苦能湧泄，故探之則易吐矣。此法起死回生，幸勿輕忽。</p>

<h2>泄瀉（十七）</h2>
<p>按人之身，賁門為胃上口，水穀自此入於胃；幽門為胃下口，水穀滓穢自此入於小腸。小腸一十六折，水穀賴以緩行，闌門為小腸下口，水穀自此泌別，分穢為濁入大腸，分水為清入膀胱。若水穢不分，清濁不別，則皆入大腸而成泄瀉。此泄瀉之由也。</p>
<p>《經》云：「濕勝則濡泄」，又曰：「暴注下迫，皆屬於熱」，又曰：「諸病水液，澄徹清冷，皆屬於寒」。又有夏月受暑而為暑瀉者，亦熱之類也。戴云：凡瀉水，腹不痛者，濕也；完穀不化者，氣虛也；腹痛水瀉，腸鳴痛一陣，瀉一陣者，火也；或瀉或不瀉，或多或少者，痰也；腹痛甚而瀉，瀉後痛減者，食也。泄瀉亦是急症，但暴瀉為輕，久瀉為重，暴瀉元氣未衰。</p>
<p>濕者，散之，羌活勝濕湯、五苓散；火者，清之，香連丸、清六丸；寒者，溫之，理中丸，或加附子；虛者，實之，錢氏白朮散、參苓白朮散；痰者，化之，清氣化痰丸；食者，消之，保和丸、枳實導滯丸。辨之精治之當，其效易見，故暴瀉為輕也。若夫久瀉，上亡津液，下損脾胃，補之則熱增，澀之則脹劇，分利之則虛甚，甚則成脾泄，五更定瀉數次，衰老虛弱之人，多致不救，故久瀉為重也。遇斯病者，須急治之。凡治瀉多用丸藥，並用散藥，以實脾土，土實則能制水故也。</p>
<p>凡泄瀉脈緩微小者生，浮大急疾者死，與痢同看。《內經》曰：脈細，皮寒，少氣，泄利前後，飲食不入者，死。泄瀉水多者，必用五苓散。</p>

<h3>泄瀉方</h3>
<p>瀉有六，俱宜少加五苓散利小便。</p>
<p>濕瀉散之，羌活勝濕湯（見濕證），五苓散（見瘟疫）。</p>
<p>火瀉清之，香連丸（見痢證）。</p>
<p><u>天水散</u>　一料加紅曲五錢為末，湯浸蒸餅為丸服。</p>
<p>寒瀉溫之，理中丸加附子（見霍亂）。</p>
<p>虛瀉實之，錢氏白朮、參苓白朮、補中益氣俱見內傷。</p>
<p>痰瀉化之，二陳湯（見中風）、清氣化痰丸（見痰證）。</p>
<p>食瀉消之，保和湯、枳實導滯丸（見內傷）、六和湯（見霍亂）加消藥。</p>
<p><u>治痛瀉方</u></p>
<p>白朮（炒）　白芍（炒，各二錢）　陳皮（一錢二分）　防風（一錢）</p>
<p><u>戊己丸</u>　治胃經受熱，泄瀉不止，糞色黃黑，肛門斂澀，乃熱瀉也。</p>
<p>黃連（十兩）　吳茱萸　白芍（各二兩）</p>
<p>麵糊丸梧子大，米湯下三十丸。</p>
<p><u>胃苓湯</u>　治夏秋脾胃傷冷，水穀不分，泄瀉不止，純瀉水者，小便赤澀。此濕勝泄瀉。</p>
<p>蒼朮　厚朴　陳皮　甘草　白朮　茯苓　豬苓　澤瀉　桂</p>
<p>薑、棗煎，空心服。</p>
<p><u>朮附丸</u>　或湯亦可。</p>
<p>白朮（二錢）　甘草（一錢）　附子（五分）</p>
<p>姜三（片）、棗三（枚），空心服。</p>
<p><u>桂苓甘露飲</u>（見霍亂）　治夏月暑瀉。</p>
<p><u>香薷飲</u>（見暑證）　治同。</p>
<p><u>五味散</u>　治腎虛，子後泄瀉。腎主二便，開竅於二陰，受時於亥子。腎臟虛，故令子後泄瀉。</p>
<p>五味子（炒，二兩）　吳茱萸（五錢）</p>
<p>上為末，每服陳米湯下二錢。</p>
<p><u>二神散</u>　治脾腎二臟俱虛，泄瀉不止。</p>
<p>破故紙（炒，四兩）　肉豆蔻（煨，二兩）</p>
<p>上為末，用棗肉四十九枚、姜四兩，切片同棗煮爛，去姜取棗肉，研膏入藥，為丸梧子大，空心鹽湯下五十丸。</p>
<p><u>白芍黃芩湯</u>　治協熱下利。</p>
<p>黃芩（二錢）　白芍（一錢）　甘草（八分）</p>
<p>水煎，溫服。</p>
<p><u>制白朮散</u>　治脾泄。</p>
<p>白朮一斤，米泔水浸軟，咀片，分作四分，每分四兩；一分用白蔻仁同炒，一分用廣陳皮同炒，一分用破故紙同炒，一分用五味子同炒，俱如式炒，以乾燥為度；揀去同炒之藥，止用白朮一味研極末，用陳倉米或蓮子粉打糊為丸梧子大，空心米飲下二三十丸。</p>
<p><u>雄豬肚丸</u>　治脾泄。</p>
<p>土白朮四兩，蓮肉一斤去心，雄豬肚一具不下水者。先將白朮同陳土炒過，同蓮肉研為末，量豬肚大小，洗淨裝藥入內，以線縫之，文武火煮極爛，搗為丸中樣大，每空心或上午米湯送下二三錢。亦治婦人崩漏有效，以脾能統血故也。又方去白朮，用黃連、花粉各四兩，蓮肉半斤，如前法制，入豬肚煮爛，搗為丸，能治消渴，止渴生津極效。</p>
<p><u>白朮茯苓湯</u>　治脾胃虛弱，不能剋制水穀，濕盛作痛。</p>
<p>白朮（土炒）　白茯苓（去皮，各七錢五分）</p>
<p><u>益黃散</u>　胃寒泄瀉，脈遲者，此方主之。</p>
<p>丁香（麵煨）　木香　青皮（炒）　陳皮　訶子（麵裹微煨）</p>
<p>腸胃熱，則大便燥結；腸胃寒，則洞泄不禁，大都然也。脈遲則驗其為寒矣。是方也，二香之辛熱，所以溫中；二皮之辛利，所以快脾；訶子之固澀，所以止瀉。</p>
<p><u>訶黎勒散</u>　腸胃虛寒，滑泄腹痛者，此方主之。</p>
<p>訶子仁　肉豆蔻（麵煨）　青皮（各四兩）　附子（一兩）　肉桂（五錢）</p>
<p>虛寒者，中氣虛而生內寒也；滑泄者，土虛不足以防水也；腹痛者，濕淫而木氣抑也。寒者溫之，故用附子、肉桂；滑者澀之，故用訶仁、肉蔻；抑者疏之，故用青皮。</p>
<p><u>漿水散</u>　水瀉澄徹清冷者，此方主之。</p>
<p>半夏（制，一兩）　甘草（炙）　附子　乾薑　肉桂（各五錢）　良薑（二錢五分）　每服三錢。</p>
<p>水液澄徹清冷，皆屬於寒。寒者溫之，故多用辛溫之劑。半夏、炙草可使健脾，脾健則能防水；乾薑、附子可使回陽，陽回則氣上升；良薑、肉桂可使化氣，氣化則能泌別清濁。</p>
<p><u>劉草窗痛瀉要方</u>　痛瀉不止者，此方主之。</p>
<p>白朮（炒，三兩）　白芍（炒）　防風（各二兩）　陳皮（炒，兩半）</p>
<p>瀉責之脾，痛責之肝，肝責之實，脾責之虛，脾虛肝實，故令痛瀉。炒術所以健脾，炒芍所以瀉肝，炒陳所以醒脾，防風所以散肝。不責之於食者，以食痛得瀉便減；今瀉而痛不止，故責之土敗木賊也。</p>
<p><u>椒附丸</u>　腎臟虛寒滑瀉者，此方主之。</p>
<p>椒紅　桑螵蛸（炙）　龍骨（煅存性）　山萸（炒）　鹿茸（酒蒸焙）　附子（炮）</p>
<p>虛者，腎虛不足也。寒者，命門火衰也。腎主二便，虛寒則不能禁固，故令大便滑瀉。味厚為陰中之陰，故用山萸、鹿茸以益腎家之陰；辛熱為陽中之陽，故用椒紅、附子以壯命門之火；味澀可以固脫，故用桑螵蛸、龍骨以治滑瀉之脫。</p>
<p><u>木香豆蔻丸</u>　治脾泄不止。</p>
<p>肉豆蔻　青木香</p>
<p>棗肉為丸梧子大，每下二十丸。</p>
<p>青木香能伐肝，肉豆蔻能溫中，棗肉能健脾。久泄脾虛，中氣必寒，肝木乘其虛而剋制之。此方之用，宜其取效。</p>
<p><u>補中益氣湯</u>（去當歸見內傷）　滑瀉痞悶者，此方主之。</p>
<p><u>青州白丸子</u>（見哮喘）　積痰滑瀉不止者，此方主之。</p>

<h2>痢證（十八）</h2>
<p>痢者，利也。積滯暴下，莫能止息，邪熱上行，莫能流通。老幼虛弱之人，多致不救，症亦危重矣。《內經》曰：腸澼便血，身熱則死，身寒則生。腸澼下白沫，脈沉則死，脈浮則生。《脈經》又曰：沉小流連者生，洪急疾者死。</p>
<p>仲景治痢十法，今撮其大要言之。凡痢脈大者為未止，脈微弱小數者令自愈。微熱而有渴，脈弱而有汗者令自愈。脈滑而數者，有積食也，當下之；下利腹堅者，當下之；下利譫語有燥屎者，當下之；下後心中堅痛者，當溫之；下利脈退緊，痛未止者，當溫之。其至重者，手足厥冷，無脈，灸之不溫，脈不還，反微喘者，死。故《金匱要略》云：六腑氣絕於外者，為手足寒；五臟氣絕於內者，為下利不禁。</p>
<p>劉河間曰：痢疾行血則便膿自愈，調氣則後重自除。此兩言者，為治痢之要旨。《機要》亦曰：後重則宜下，腹痛則宜和，身重則除濕，脈弦則去風。膿血稠黏，以重藥竭之；身冷自汗，以熱藥溫之；風邪外來，宜汗之；鶩溏為痢，宜溫之；小便澀者，分利之。盛者和之，去者送之，過者止之。丹溪曰：痢須分表裡。在表者必惡寒發熱，身首俱痛，宜以小柴胡去人參加黃芩、白芍和之；在裡者必後重窘迫，腹痛急墜，宜承氣湯下之，亦當審虛實。腹痛者，由肺金之氣鬱在大腸之間，以苦梗開之；下痢血痢久之不愈者，屬陰虛，四物為主；大孔痛，一曰清之，一曰溫之；久病身冷，脈沉小者，宜溫之；暴病身熱，脈浮洪者，宜清之。先水瀉後膿血，此脾傳腎，賊邪難愈；先膿血後水瀉，此腎傳脾，微邪易愈。倦怠嗜臥，食飲少進，宜參、歸、陳、術等藥補之，虛回而痢自止。氣行血和積少，但虛坐努，責在亡血，以當歸身尾為君，白芍、生地、桃仁佐之，陳皮和之，血生自安。此丹溪治痢十法，名言深有益於蒼生者，學者須詳究而善用之。</p>
<p>戴氏曰：痢雖有赤白二色，終無寒熱之分，通作濕熱處治，但分新舊、虛實，與赤白帶同治。</p>
<p>予觀痢疾，大抵由食積、火熱為多，其次暑熱，其次風寒，其次七情內傷。善治者，須求其因而為之，辨別區治。</p>
<p>噤口痢有二證，虛與熱是也。熱塞胃口，正氣衰憊，莫能與爭，故滴水不進。古人有用人參三錢，酒炒黃連三錢，酒炒石蓮肉一錢，頻頻少飲，飲而或吐，又少飲之。若得些須入胃，胃氣即回而食少進矣。愚謂熱勝則川連當用四錢，人參當用二錢；虛勝則人參當用四錢，川連當用二錢。蓋變通之道也。此症亦有人參不能用一分者，以陰太虛而邪陽太盛也，故身熱脈大。又云：熱不為下衰，皆反之也。</p>
<p>其不治症：唇紅若塗朱者；口瘡綻裂，脈洪急搏手者；身大熱久不退者；下如魚腦者；下如陳腐色者；下純血者；下如屋漏水者；下如紅莧汁者；大孔如竹筒者；喘而不休，大汗不止者；脈不回，身不溫者；四肢厥冷者，皆不救也。</p>
<p>大孔病者，熱流於下也；暴病身熱，脈大無汗，元氣未衰也，當清之。久病身冷，脈微有汗，元氣已衰也，當溫之。清用芩、連、梔、柏選用之，加四物並行氣藥；溫用薑、桂、苓、朮、當歸等，虛甚者加人參、附子酌而用之。暴病當下，如虛弱不堪重劑，宜用五苓祛其火暴之性，或木香檳榔丸、香連丸，少加大黃丸，隨其虛實而用之。</p>
<p>脫肛亦分久暴。暴者，芩連四物加升提藥；久而氣虛者，宜八物加粟殼、訶子數分。其外法用陳壁土加酸石榴皮、明礬少許，濃煎湯，先薰後洗，再用川五倍略炒，研為細末敷肛上，托而上之，一日二三次無妨。</p>
<p>久痢不愈，當觀氣虛、血虛，並內有流連之熱，或有穢血之停，審而辨之。氣虛四君子，少加歸、芍等；血虛四物，少加參、朮、粟殼、訶子等。審無熱加肉豆蔻，其流連之熱，用二八丹；血穢用四物，加桃仁、紅花、乳香、沒藥。不可一途而治。又久痢發熱不止者，屬陰虛，用寒涼藥必兼溫藥、升藥。始痢宜下，久痢宜補。至於傷寒二陽合病皆下痢，其治又不同。太陽陽明合病，自下痢者，宜發汗；太陽少陽合病；自下痢者，宜和解；陽明少陽合病，自下痢者，宜攻裡。</p>
<p>《脈經》云：腸澼下膿血，脈沉小流連者生，洪大數身熱者死。又曰：腸澼筋攣，脈小細安靜者生，浮大而緊者死。</p>

<h3>痢證方</h3>
<p><u>赤白痢通用常效方</u></p>
<p>黃連　黃芩　歸尾　陳皮　山楂　神麯　白芍　穀芽　木香　檳榔</p>
<p>三日內用大黃、芒硝下之。然亦有虛而不可下者，宜酌用之。</p>
<p><u>白痢方</u></p>
<p>蒼朮　白朮　茯苓　陳皮　甘草　黃芩　枳殼　神麯</p>
<p>各等分。痛甚加檳榔七分、木香三分，氣行則痛止。</p>
<p><u>赤痢方</u></p>
<p>黃連　黃柏　地榆　丹皮　赤芍　歸尾　生地　甘草</p>
<p>痛甚加檳榔五分、陳皮八分。</p>
<p><u>下痢口渴不止，小便不利方。</u></p>
<p>滑石　梔子　甘草　生地　車前　麥冬　黃柏　知母　澤瀉　燈心（各三分）　水煎服</p>
<p><u>治痢者虛弱，調血清氣，常用效方。</u></p>
<p>人參　當歸　白芍　扁豆　陳皮（各七分）　白朮　茯苓（各八分）　甘草　黃連　石蓮肉　神麯（各五分）　黃柏（三分）</p>
<p><u>治久痢打呃，發熱脈大</u>　。丹溪云：久痢發熱，屬陰虛。血藥中加升藥，此藥服過而驗者。久痢必用黃柏，以痢屬腎故也。</p>
<p>當歸　白朮（各八分）　川芎　茯苓　人參（各七分）　白芍（一錢）　黃連　柴胡　升麻　知母（各五分）　生地　黃柏（各四分）　甘草（三分）</p>
<p>水煎，一服即效，熱退呃止。</p>
<p><u>治痢五六日打呃方</u>　痢疾發呃，由木挾相火，直衝清道。</p>
<p>茯苓　白芍　柿蒂（各七分）　人參（四分）　白朮（五分）　歸尾　陳皮（各五分）　甘草　黃連　黃柏　蓮心　青皮　箬穗（各三分）</p>
<p><u>加味香連丸</u></p>
<p>黃連（十兩）　木香（二兩）　檳榔　枳殼　陳皮（各一兩）</p>
<p>上黃連用吳萸熬，酒拌浸透再炒褐黃色，木香不見火，共前藥為末，醋糊為丸梧子大，每下二錢。</p>
<p><u>戴人木香檳榔丸</u></p>
<p>木香　檳榔　青皮　廣朮　枳殼　黃柏　黃連　大黃（各一兩）　醜末　香附（各二兩）</p>
<p>上水為丸，每下五六十丸。</p>
<p><u>立效丹</u>　痢疾初發，服之立效。</p>
<p>黃連　檳榔（各五錢）　木香　巴豆（各五分）　江右豆豉（一兩）</p>
<p>研末水丸，硃砂為衣，強人下十五丸，弱人下十丸。</p>
<p><u>納臍膏</u></p>
<p>用田螺搗爛，加麝香少許，納臍中，引火下行。</p>
<p><u>立效散</u></p>
<p>黃連（四兩，吳萸炒）　陳枳殼（三兩，麩炒）</p>
<p>上為末，治痢初起空心下二錢。</p>
<p><u>倉連煎</u>　治噤口痢。</p>
<p>赤用黃連七錢，倉米三錢；白用倉米七錢，黃連三錢；赤白相兼，連米各五錢。</p>
<p><u>茶煎</u></p>
<p>赤用茶四錢，姜二錢；白用姜四錢，茶三錢。</p>
<p><u>四物湯加槐花黃連御米殼等分</u>　治下痢純血。</p>
<p><u>又方</u>　治血痢。</p>
<p>苦參炒焦為末，滴水丸梧子大，米湯下五六十丸。</p>
<p><u>大補丸</u>　治血痢。</p>
<p>黃柏一兩，蜜炙老黃色，為末。空心溫米湯下三錢。</p>
<p><u>又方</u>　治濕熱痢不瘥。</p>
<p>黃連　烏梅肉（各四兩）</p>
<p>為末蜜丸梧子大，米湯下三十丸。</p>
<p><u>又方</u></p>
<p>白芍　黃柏（各五錢）</p>
<p>為丸，治同前。</p>
<p><u>噤口痢</u></p>
<p>石蓮肉曬乾為末，每服二錢，陳倉米飲調下；便覺思食，仍以日照東方陳壁土炒真橘皮為末，薑棗略煎，清湯送下以助之。</p>
<p><u>又方</u></p>
<p>川連八兩㕮咀，用生薑四兩切片，同川連炒，待姜焦黃色去姜；用炒黃連為細末，同陳米飯搗爛為丸梧子大，每眼六七十丸。赤痢陳米飲下，白痢陳皮湯下，赤白兼者米飲陳皮湯兼用。</p>
<p><u>又噤口痢正方法</u></p>
<p>人參（三錢）　川連（姜炒，三錢）　廣陳皮（土炒，一錢）　石蓮肉（一錢五分）</p>
<p>水煎，時與服之。如吐，又服，大效。</p>
<p><u>休息痢神效方</u></p>
<p>當歸　烏梅　川連</p>
<p>等分為末，以生蒜汁眾手丸梧子大，每服薑製厚朴湯下三四十丸。</p>
<p><u>駐車丸</u>　治一切下痢。</p>
<p>阿膠（一兩五錢，蛤粉炒成珠為末，再用醋三合熬成膏）　川連（二兩）　乾薑（五錢）　當歸（一兩五錢）</p>
<p>為末，以阿膠化開為丸梧子大，食前米湯送下三四十丸。</p>
<p><u>仙梅丸</u>　治痢疾發熱發渴。</p>
<p>細茶（一兩）　烏梅（五錢）</p>
<p>為末蜜丸彈子大，每服滾水送下二丸。</p>
<p><u>桃仁承氣湯</u>（見瘟疫）　治汙血而推蕩之。</p>
<p><u>四物湯</u>（見中風）　治痢疾血虛。</p>
<p><u>八物湯</u>（見中風）　治痢氣血兩虛。</p>
<p><u>通玄丹</u>　治久痢流連之火不退，服諸藥不效者，服之立效。</p>
<p>黃連（八兩）　白芍　當歸　生地　烏梅（各五錢）</p>
<p>上為末，用雄豬肚一個去油淨，以上藥末入肚內，用線縫之，將韭菜二斤上下蓋之，入鍋內蒸，湯干又添，以肚極爛為度；取肚並藥入石臼搗為丸梧子大，每服六七十丸，薑湯吞即行，茶清下即止。能行能止，故名通玄。治積聚清晨薑湯下，稍行一二次，即除。用溫粥補之。</p>
<p><u>小兒痢疾單方</u></p>
<p>用薺菜根、嫩荷葉燒灰存性，砂糖為丸，每服三四粒，炒米湯下。</p>
<p>凡痢初起，不得用參朮；五七日後，酌虛實用之。痢後多用飲食，以致遍身浮腫者，以大安丸服一二劑即退。</p>
<p>昔曾魯公痢血百餘日，國醫無能療治。陳應之取鹽梅一個去核研，合蠟茶加醋湯沃服之，一啜而瘥。</p>
<p>昔大丞相莊肅梁公患痢，陳應之曰：此挾水穀，當用三物逐去。即愈。</p>
<p>胡黃連　烏梅　灶心土</p>
<p>各等分。為末，蠟茶清調下，食前服，隨愈。</p>
<p>一人患痢純血，大塊而下，發呃，聲聞屋外，胃脈將絕。張太醫治之而愈。方用：</p>
<p>丁香（三個）　柿蒂（二十個）　煎湯；又用六安茶（一錢）　烏梅（二個）　生薑（一片）　煎湯。以二湯替換服，又用炒麥麩熨丹田，呃猶不止，再用人參、官桂，十分去五，次日再加附子而愈。</p>
<p><u>清六丸</u>　治血痢。</p>
<p>滑石（六兩）　甘草（一兩）　紅曲（五錢）</p>
<p>甘草湯為丸。</p>
<p>患痢大都責於濕熱。熱傷血則下赤，滑石能清六腑之熱，甘草能調六腑之氣，紅曲能合六腑之血。</p>
<p><u>溫六丸</u>　治白痢。</p>
<p>滑石（六兩）　甘草（一兩）　乾薑（五錢）</p>
<p>薑汁為丸。</p>
<p>熱傷於氣則下白。滑石寒而淡，寒能除六腑之熱，淡能利六腑之濕；甘草得天地衝和之氣，故性平而調六腑；乾薑得天地正義之氣，故人氣而闢濕邪，又曰乾薑性溫，可使從治。《經》曰佐以所利，是故用之。</p>
<p><u>敗毒散</u>（見瘟疫）　痢疾表熱裡虛者，此方主之。</p>
<p>皮膚受外感之邪，則表實而裡虛。表實，故發熱；裡虛，故痢不禁。此方可以解表而補里，理氣而破滯，雖不為治痢而設，善用之，則取之左右逢其源矣。</p>
<p><u>清暑益氣湯</u>（見暑證）　痢疾已愈，中氣虛弱，而暑令尚在者用之。</p>
<p><u>十全大補湯</u>（見中風）　痢疾已愈，而血大虛者用之。</p>
<p><u>樸黃丸</u>　治瀉痢初起，及腹痛諸證。</p>
<p>錦紋大黃（三斤，切片，入砂仁末一兩，同酒拌炒）　大厚朴（一斤，去皮切片，薑汁拌炒）　廣木香（三兩，不見火）</p>
<p>共末，水跌丸，每服枳殼湯下三錢。</p>
<p><u>烏龍丸</u>　痢疾無論新久，服之神效。</p>
<p>用上好新巴豆，不拘多少，剝殼去衣，將新銀罐盛之；外用火煉，無煙過性取起，乳缽為末，忌用銅鐵器。每末一錢，用真土黃蠟一錢，先將蠟溶化，再入藥末，拌勻為丸如菜子大，空心大人十丸，小兒五丸。止宜清淡飲食，忌用麵食、葷腥、煎炙等物。紅痢甘草湯下，白痢去皮薑湯下，紅白痢甘草薑湯下。</p>

<h1>卷四（亨集）</h1>

<h2>嘔吐（十九）</h2>
<p>有聲有物謂之嘔，有物無聲謂之吐。嘔吐俱屬於胃，治法當分上中下三焦。</p>
<p>上焦在胃上口，吐者皆從於氣。其脈浮而洪，其症食已即吐，渴欲飲水，大便燥結，氣上衝胸而作痛，治當降氣和中，用和中桔梗湯。</p>
<p>中焦在中脘，吐者皆從於積食與氣，相假為積而痛。其脈浮而長，其症或先痛而後吐，或先吐而後痛，治法當用毒藥去其積，木香檳榔行其氣，用保和丸。</p>
<p>下焦在臍下，吐者皆從於寒。其脈沉而遲，其症朝食暮吐，暮食朝吐，小便清利，大便秘而不通，治法當通其秘塞，溫其寒氣，令大便漸通，復以中焦藥和之，溫劑如吳萸、乾薑、肉果、砂仁之類。</p>
<p>外有胃熱、胃寒、胃虛、痰氣之不同。胃熱吐者，得食即吐，脈數或緊，口苦舌乾，煩躁，由於火氣上炎，二陳加姜炒芩連。胃寒吐者，脈弦而遲，逆冷不食，大小便自利，二陳加丁香、砂仁、生薑。胃虛吐者，久病氣虛，胃虛衰弱，脈微，聞穀食即嘔噦，六君子加藿香、厚朴。痰氣吐者，清痰留飲鬱滯上中二焦，二陳加竹瀝、薑汁、枳實。</p>
<p>嘔吐通用大、小半夏茯苓湯。傷寒凡見嘔噦，切不可用承氣湯，以逆之故也。</p>
<p>有聲無物謂之噦，少陽主之也，以少陽多氣少血之經也；有物無聲謂之吐，太陽主之也，以太陽多血少氣之經也；有聲有物謂之嘔，陽明主之也，以陽明多氣多血之經也。</p>
<p>《脈經》曰：嘔而脈弱，小便複利，身有微熱，見厥者難治。</p>
<p>跌陽脈浮者，胃氣虛，寒氣在上，暖氣在下，二氣相爭，但出而不入，其人即嘔而不得食，恐怖即死，寬緩即瘥。</p>
<p>脈陽緊陰數，其人食已則吐；陽浮而數亦為吐。寸口脈緊而芤，緊則為寒，芤則為虛，虛寒相搏，脈為陰結，其人則噎；關上脈數，其人則吐。</p>
<p>脈弦者，虛也。胃氣無餘，朝食暮吐，暮時朝吐，變為反胃。寒在於上，醫反下之，今脈反弦，故名曰虛。</p>
<p>寸口脈微而數，微則無氣，無氣則榮虛，榮虛則血不足，血不足則胸中冷，故吐。</p>

<h3>嘔吐方</h3>
<p><u>和中桔梗湯</u>　治上焦氣熱上衝，食已暴吐，脈浮而洪，宜先和中。</p>
<p>桔梗　白朮（各一錢五分）　陳皮　枳實　茯苓　半夏曲　厚朴</p>
<p>上水煎，熟去渣，取清汁調木香散二錢。</p>
<p><u>木香散</u></p>
<p>木香　檳榔</p>
<p>等分為末，前湯調服。</p>
<p><u>保和湯</u>（見內傷）</p>
<p><u>二陳湯</u>　<u>六君子湯</u>（俱見中風）</p>
<p><u>茯苓半夏湯</u>　治脾胃虛弱，身重有痰，噁心欲吐，當先實其脾土。</p>
<p>白朮　茯苓　半夏　神麯（各一錢）　橘紅　天麻（各七分）　麥芽（一錢二分）</p>
<p>加姜五片，水煎熱服。</p>
<p><u>藿香安胃散</u>　治胃氣虛弱，不能飲食，時時嘔吐、噁心。</p>
<p>藿香　人參　陳皮（各一錢）　丁香（五分）</p>
<p><u>藿香平胃散</u>　治內傷飲食，填塞太陰，嘔吐不止。</p>
<p>藿香　厚朴　陳皮（各一錢）　砂仁　神麯（各七分）　炙甘草（三分）　蒼朮（一錢二分）</p>
<p>加姜三片、棗二枚，煎服。</p>
<p><u>胃苓湯</u>（見泄瀉）　治脾胃傷冷嘔吐。</p>
<p><u>加味二陳湯</u>　治胃中有熱，膈上有痰，令人嘔吐。本方加黃連、生薑各等分。</p>
<p><u>又方</u>　通用治嘔吐。</p>
<p>陳皮　半夏　茯苓　藿香　砂仁　川連（姜炒）　檳榔　枳殼　丁香</p>
<p>氣弱加白朮，暑加扁豆，久吐胃虛加人參，寒加吳萸少許。</p>

<h2>膈噎證（二十）</h2>
<p>《內經》曰：「三陽結，謂之膈」。以大小腸、膀胱熱結也。小腸熱結，則血脈燥；大腸熱結，則不能圊；膀胱熱結，則津液涸。三陽既結，則前後不通。下既不通，則反而上行，此膈噎之病所由起也。</p>
<p>先哲論膈噎、反胃，大率由於血液俱耗。胃脘枯槁，分上、中、下三焦。或咽喉窒塞，水飲可下，食不能下，其槁在吸門；或食稍下則胃脘當心而痛，須臾吐出，其槁在賁門。此上焦之噎也，名之曰噎。其或食物可下，良久復出，其槁在幽門，此中焦之膈也，名之曰膈。其或朝食暮吐，暮食朝吐，其槁在闌門，大小腸之間，此下焦之膈也，名之曰反胃。</p>
<p>然名雖不同，病出一體。原其得病之由，有氣虛、有血虛、有痰、有七情拂鬱，及大怒肝火沖逆而成者。</p>
<p>氣虛，脈緩而無力，四君子；血虛，脈緩而無力，四物並加行痰順氣潤燥之劑；痰者，寸關脈必沉而滑，或伏而大，二陳加竹瀝、薑汁；拂鬱惱怒氣結滯者，寸關脈沉而澀或緊，宜用開導之，前和中桔梗、七氣湯進之。所謂朝食暮吐，暮食朝吐者，此由胃能容受，脾不能傳送，或下竅不通，逆而上行故也。宜潤腸丸，通利大便。大法通用童便、韭汁、竹瀝、薑汁、牛羊乳，薄滋味，不可聽方士概用香燥熱藥。丹溪專以牛羊乳潤燥養血為主，竹瀝、童便、薑汁為佐，有至理存焉。醫案宜玩。</p>
<p>膈有五：憂、恚、氣、寒、熱；</p>
<p>噎有五：氣、憂、勞、食、思。</p>
<p>糞如羊屎者不治，年高者不治，氣血俱虛者，則口中多出沫，沫大出者不治。</p>
<p>寸口脈緊而芤，緊則為寒，芤則為虛，虛寒相搏，脈為陰結而遲。其人則噎。關上脈數，其人則吐。脈弦者，虛也，胃氣無餘，朝食暮吐，暮食朝吐，變於反胃，寒在於上，醫反下之，令脈反弦，故名曰虛。趺陽脈浮而澀，浮則虛，澀則傷脾，脾傷則不磨，朝食暮吐，暮食朝吐，宿穀不化，名曰反胃。脈緊而澀，其病難治。脈澀而小者，血不足；脈大而弱者，氣不足。</p>

<h3>膈噎方</h3>
<p><u>四君子湯</u>（見中風）　治氣虛而噎。</p>
<p><u>四物湯</u>（見中見）　治血虛而噎。</p>
<p><u>二陳湯</u>（見痰證）　治痰而噎。</p>
<p><u>和中桔梗湯</u>（見嘔吐）　治拂鬱而噎。</p>
<p><u>七氣湯</u>　治氣膈噎。</p>
<p>乾薑　桂心　黃芩　半夏　甘草　橘皮　生地　白芍（各二兩）　桔梗（三兩）　枳實（五錢）　人參（一兩）　吳萸（五合）</p>
<p><u>人參利膈丸</u>　治膈噎，胸中不利，大便燥結，痰嗽喘滿，脾胃壅滯，推陳致新。治膈氣之聖藥。</p>
<p>木香　檳榔（各七錢五分）　人參　當歸　甘草　藿香　枳實　大黃　厚朴（各一兩）</p>
<p>上末，水滴丸梧子大，每服溫水下五十丸。</p>
<p><u>又方</u></p>
<p>紅霜桑葉燒灰一升，筲箕盛滾水淋汁一罐，白棉紙濾過，入鐵銚內慢火熬膏，以匙挑起，將滾水泡化，紙濾再熬，如此九次。又用蕎麥梗燒灰一升，亦如前法泡濾，火熬九次，各以新罐盛之。用時，若七八十歲老者只用二分，桑膏半分，蕎膏半分，硇砂半分，硼砂半分，共為末，入火酒半盞，熱水鍋中頓化服之，打下涎痰一桶即能食，但只食粥，不可用飯及硬物；三四十歲年壯者，每用一分，共藥四分服下。</p>

<h2>呃逆（二十一）</h2>
<p>《內經》曰：歲金太過，呃逆。金鬱亦發呃逆。《活人書》及《千金方》《明理論》皆以噦即呃逆，殊不知噦者聲大而遠可聞，呃逆者聲短而近方聞。噦者，出聲也，噦出其氣，噦聲盡然後吸；呃逆者，入聲也，氣抑不出，吸聲盡然後呼也。況噦出於胃，而逆由於肺，惡可比而同之乎？故易老云：火熱奔急上行，而肺金不納，致聲不盡出。東垣以少陽多氣少血，故乾嘔為噦。二公言噦言呃甚明，何惑之有？丹溪云：諸逆衝上，皆屬於火。以木挾相火，直衝清道，故此症屬火為多。</p>
<p>自今觀之，然亦有數者之不同焉。有飲食過急，痰氣阻滯，氣不得升降者；亦有痰結胸臆，火充於下而不得升越者；亦有傷寒汗吐下太過，以致中氣太虛者；亦有陽明內實而失下者；亦有渴而飲水過多而成水結胸者；亦有痢疾大下之後，胃氣或虛，而陰火乘虛上衝清道者。</p>
<p>治法宜各審其虛實寒熱，毋誤以治噦實證，混淆妄治。數症中惟傷寒、痢疾二證，胃氣虛衰，至為危重，差之毫釐，危在旦夕，更宜謹慎。</p>
<p>脈浮而緩者，易治；弦急而按之不鼓者，難治。脈結或促或微，皆可治；脈代者危。右關脈弦者，木乘土位難治。</p>

<h3>呃逆方</h3>
<p><u>治飲食為痰所遏，不得下行方。</u></p>
<p>枳實　陳皮　半夏　山楂（各一錢）　赤茯苓（八分）　砂仁　卜子　香附（各五分）　神麯（七分）　南木香（二分）</p>
<p>加姜三片，煎服。</p>
<p><u>治痰結胸臆，火熱上衝，不得升越方。</u></p>
<p>半夏（一錢）　陳皮　貝母　赤茯苓（各八分）　片芩（七分）　桔梗（七分）　蘇子　黃連（各五分）　甘草　白蔻仁（各三分）　枳殼（五分）</p>
<p>加姜三片，煎服。</p>
<p><u>治傷寒汗吐下太過，致胃氣虛衰方。</u></p>
<p>人參　黃耆（各一錢）　白朮　當歸（各八分）　升麻（二分）　黃柏　香附　陳皮（各五分）　柴胡　甘草</p>
<p>呃不止者，加柿蒂一錢、姜三（片）、棗二（枚）煎服。</p>
<p><u>治傷寒陽明內實失下方</u></p>
<p>大承氣、調胃承氣二方選用，加炒蓮心一錢、姜三片，煎服。</p>
<p><u>小陷胸方</u>　治飲水過多，成水結胸。</p>
<p>黃連（一錢二分）　半夏（二錢六分）　瓜蔞仁（六錢五分）</p>
<p><u>小青龍湯</u>（見咳嗽）　去麻黃</p>
<p><u>治痢久胃虛發呃方</u></p>
<p>人參　陳皮（各七分）　白朮　白芍　柿蒂　箬穗（各一錢）　茯苓（八分）　青皮　黃柏（各五分）　川歸（四分）　甘草（三分）</p>
<p>加姜三片、棗二枚，煎服。</p>
<p>一方用　人參、白朮煎湯下大補丸　一錢二分。</p>
<p><u>大補丸</u>（見火證）</p>
<p><u>又驗方</u></p>
<p>陳皮　白芍　黃柏　丁香　柿蒂　蓮子心　半夏　箬蒂　甘草　黑枳實</p>

<h2>吞吐酸證（二十二）</h2>
<p>大抵酸者，俱肝木之氣，而吞與吐不同。吞酸者，酸水攪出喉嚨而復自吞下，俗謂「醋心」是也，濕熱鬱於腸胃之間，乃寒包熱證也。治法遵河間解表之義，用防風、羌活、炒黃連、山梔、二朮、陳皮、半夏，少加吳茱萸為嚮導。</p>
<p>吐酸者，吐出酸水如醋，挾痰居多，乃津液為火所爍，不化血而化痰，痰鬱木亦郁，自成酸矣。一遇上升之氣，則痰與酸水並出，蓋未有酸而無痰者也。治法當宗丹溪二陳湯，加山梔、姜炒黃連、二術之類，亦少加吳茱萸引經。</p>
<p>凡治酸必少加吳茱萸，蓋因其性而折之也，通用加味平胃散。老弱人久患吞酸，則津液耗散，漸成膈噎。又有老人胃氣虛弱，口吐酸水不止者，以六君子補之，其吐自愈，此挾虛之證也。</p>
<p>脈弦而滑。兩手或浮而弦，或浮而滑，或沉而遲，或緊而洪，或洪而數，或洪而遲。</p>
<p>胸中有寒飲，脈洪數者，痰熱在膈間，時吐酸水，欲成反胃也。</p>

<h3>吞吐酸方</h3>
<p><u>二陳湯</u>（見濕證）</p>
<p><u>平胃散</u>（見濕證）　治宿食不化，吞酸呃臭，右關脈滑。</p>
<p>本方加神麯、麥芽，薑、棗同煎，名加味平胃散。</p>
<p><u>六君子湯</u>（見中風）</p>
<p><u>藿香安胃散</u>（見嘔吐）</p>
<p><u>吳茱萸丸</u>　治胃中濕熱，抑遏肝火，令人吞酸。</p>
<p>吳萸　黃芩　陳皮（各五錢）　黃連（一兩）　蒼朮（七錢）</p>
<p><u>吳萸天水散</u>　治濕熱吞酸。</p>
<p>六一散加吳萸七錢。</p>
<p><u>又驗方</u></p>
<p>陳皮　蒼朮　川連　半夏　茯苓　甘草　白芍　神麯　吳萸　炒山梔</p>

<h2>嘈雜噯氣證（二十三）</h2>
<p>嘈雜者，俗謂之「心嘈」是也。其證乃由火動其痰，有餘之候也。老人嘈雜不止，則膈噎之漸也。治法宜南星、半夏之類消痰，片芩、炒梔子、姜炒黃連、知母、石膏、三補丸等以降火，二朮、白芍、茯苓、薏苡之類以健脾行濕，壯其本源，更加慎口節欲，無不效者。</p>
<p>有噯氣者，即俗「攪氣」是也，與呃逆不同。其證有氣虛、有痰火。一屬不足，一屬有餘。治痰火宜二陳加白朮、炒芩、連、梔、貝，少加檳榔、卜子、枳實、厚朴、木香以降氣；治氣虛宜四君子加梔子、黃連、神麯、半夏、砂仁，亦少加降氣藥。通用三聖丸。</p>
<p>右寸關脈緊而滑，兩寸弦滑，胸中有留飲。寸脈橫者，膈上有橫積也。右關弦急甚者，木乘土位，欲作反胃，難治。</p>

<h3>嘈雜噯氣方</h3>
<p><u>加味三聖丸</u>　治嘈雜吐酸痞滿屢效。</p>
<p>白朮（二兩）　黃連（一兩）　陳皮　白芍　半夏曲（各七錢）</p>
<p>上末，老米糊為丸。</p>
<p><u>噯氣效方</u>　有氣虛、有痰火。</p>
<p>白朮（二兩）　茯苓（一兩五錢）　半夏曲（一兩二錢）　黃連（九錢，火盛者加用）　陳皮　扁豆　貝母　神麯（各一兩）　卜子（八錢）　枳實（七錢）　木香　砂仁（各五錢）</p>
<p>上末，老米為丸。若胃脘上下有塊，加三稜、莪朮以消其堅。</p>
<p><u>痰火越鞠丸</u>　治痰因火動，令人嘈雜。</p>
<p>海石　膽星　梔子　青黛　香附　瓜蔞仁　蒼朮　撫芎</p>
<p><u>加味三補丸</u>　治鬱火嘈雜。</p>
<p>黃芩　黃連　黃柏　香附　蒼朮</p>
<p><u>二陳加黃連梔子湯</u>　治嘈雜。</p>
<p>本方加連、梔。又方加苡仁、白芍、川連、梔子、卜子、山楂、砂仁。</p>
<p>姜三片，煎服，極效。</p>
<p><u>二陳湯</u>（見中風）</p>

<h2>痞滿（二十四）</h2>
<p>《內經》曰：太陰所致，為積飲痞膈。痞者，否也，不通之意。其證由陰伏陽蓄，氣血不運而成，位於心下，填滿痞塞，皆土之為害也。</p>
<p>痞滿之證不一：有陰證下早而痞者，由下后里虛，邪氣乘虛而入於心之分野，仲景用黃連瀉心湯，瀉心下之土邪。有傷寒下多則亡陰而痞者，用四物湯加參、苓、白朮、升麻、柴胡，少佐以陳皮、枳殼之類疏之。有飲食壅塞胸中而作痞者，用保和丸、枳實導滯丸、二陳湯加神麯、山楂、麥芽。有濕熱太甚，土來心下而痞者，三黃瀉心湯加芩、連、瓜蔞、二陳。有大病後，脾胃虛極，清濁不分而痞悶者，補中益氣湯、陳皮枳朮丸、木香枳朮丸。</p>
<p>凡治痞滿，須用芩、連、枳實之苦以瀉之，厚朴、生薑、半夏之辛以散之，人參、白朮之甘溫以補之，茯苓、澤瀉之鹹淡以滲之。又當詳脈證虛實，實用厚朴、枳實，虛用白芍、陳皮、參、術。與脹滿之病不同，脹滿內脹而外有形，痞證內覺痞悶而外無脹急之形。治痞滿不可全用利藥。若全用利氣之藥導之，則痞愈甚，痞甚而復下，氣愈下降，必變為中滿膨脹，皆非其治也。許學士云：邪之所湊，其氣必虛，留而不去，其病則實。故治痞者，當一補一消。</p>

<h3>痞滿方</h3>
<p><u>三黃瀉心湯</u>　治心下痞，按之濡，其脈關上浮者可服，惡寒者不可服。</p>
<p>大黃（五錢）　黃連　黃芩（各三分）</p>
<p><u>四物加參苓湯</u></p>
<p><u>保和丸</u></p>
<p><u>枳實導滯丸</u></p>
<p><u>木香枳朮丸</u></p>
<p><u>枳朮丸</u></p>
<p><u>補中益氣湯</u>（上方並見內傷）</p>
<p><u>二陳湯</u>（見中風）</p>
<p><u>厚朴溫中湯</u>　治脾胃虛弱，心腹脹滿、疼痛，時作時止。</p>
<p>厚朴　陳皮　乾生薑（各一錢）　茯苓　草豆蔻　甘草　木香（各五分）</p>
<p><u>枳實消痞丸</u>　治心下虛痞，惡食懶倦，右關脈弦。</p>
<p>乾生薑　炙甘草　神麯（各二錢）　豬苓（一錢五分）　澤瀉　厚朴　砂仁（各三錢）　半夏　陳皮　人參（各四錢）　枳實（五錢）　黃連　黃芩　薑黃　白朮（各一兩）</p>
<p>上末，蒸餅丸梧子大，空心白湯下五六十丸。</p>
<p><u>木香化滯湯</u>　治氣惱鬱結，腹皮里微痛，心下痞滿，不思飲食，此氣痞也。</p>
<p>木香　生薑　陳皮（各六分）　柴胡（七分）　歸梢　枳實（各四分）　半夏（一錢五分）　紅花（二分）　草豆蔻　炙甘草（各二錢）</p>
<p><u>黃芩利膈丸</u>　治胸中熱，利膈上痰。</p>
<p>生黃芩　炒黃芩（各一兩）　半夏　黃連　澤瀉　卜子（各五錢）　南星　枳殼　陳皮（各三錢）　白朮（二錢）　白礬　皂角（各一錢）</p>
<p>薑汁、老米糊為丸梧子大，白湯下六七十丸。</p>
<p><u>又驗方</u></p>
<p>半夏　陳皮　茯苓　川連　枳實　白朮　厚朴　卜子　神麯</p>
<p>姜三片，未久加檳榔，小便不利加澤瀉、木通。</p>
<p><u>千錘萬應化痞膏</u></p>
<p>乳香　硇砂　天竺黃　輕粉　沒藥　兒茶　阿魏　蘆薈　大土鱉（各五錢）　百草霜（一兩五錢）　蓖麻仁（三兩）　蜈蚣（七錢，土炒）　川山甲（土炒，一兩）</p>
<p>上為末。用松香一斤，水煮過布濾去渣，土中埋七日；取出和前藥，共錘萬餘下，錘頭常用真麻油塗之，錘成膏極勻如綿，入罐中，用蠟封口。大人用三錢，小者減半，蒸化用絹攤上，看塊大小貼之。如起疱，暫時揭去，二三日又貼；久用痞塊化成膿血，從大便出。其效如神。</p>

<h2>腫脹證（二十五）</h2>
<p>論曰：腫者，肌肉之腫也；脹者，腹中之脹也。蓋腫屬脾，而脹屬肝，腫輕而脹重也。如單脹而不腫，則肝邪橫行，木專剋土，蠱斯成矣，不易治也。惟腫脹兼有之，則陽氣猶行，十可救五，但在分類而酌處之。</p>
<p>予以腫脹之症治在中宮，故有痰裹食積，以致清氣不升，濁氣不降而成之者；有痰裹汙血，以致榮衛不從，逆於肉理而成之者；有濕熱相生，隧道阻塞而成之者；有燥熱衝擊，秘結不行而成之者。此四者皆有餘之證也。有服寒涼太過，飲食頻傷，以致中氣虛衰，郁遏不運而成之者；有痢疾之後，正氣衰憊，邪熱不息，以致通身浮腫肉硬而成之者；又有始則為氣，終則為水，小便不利，水液遊行，脾莫能制而為水腫者。此三者皆不足之證也。故有餘者清之、消之、降之，不足者補之、益之，毋混治也。</p>
<p>大抵此症，初起易治，以正未虛而邪未旺也；久遂難痊，以邪已熾而正已衰也。賈洛陽以病腫不治，必為痼疾，雖有盧扁，亦莫能為。言此症之至惡也。故仲景治腫之大法，腰以上腫者可發汗，腰以下腫者可利小便。開鬼門，潔淨府。蓋氣從汗散，水向便通也。丹溪亦曰：由心腹而散四肢者吉，由四肢而入心腹者危。男從下而上，女從上而下，皆難治也。丹溪又有陽水之說，不過燥熱為之；陰水之說，不過濕熱為之也。腫脹之證候不既悉諸此乎？</p>

<h3>治腫脹大法</h3>
<p><u>食積腫脹</u>　凡見病者肚腹脹大，通身浮腫，即尋中脘有微塊，按之微痛，或喘急咳嗽，飲食不快，小便不通，大便或溏或秘，此痰裹食積滯中宮也。即用大順丸、和中湯，消積化痰順氣，以攻治之，數劑知，半月一月愈矣。</p>
<p>此徵醫書俱未言及，予經歷已多，十愈八九，故立此方，以救世耳。大抵腫證為食積而成，食滯中焦，故清濁不分，漸成脹滿。世之醫者得此說而存之，百發百中，活人多矣。</p>
<p><u>濕熱腫脹</u>　濕熱者，中焦濕生乎熱，熱生乎濕，濕熱相生，隧道壅塞，遂成腫脹。治宜清熱燥濕健脾，尤所以固本也，清中湯治之。如浮腫太甚，肚腹脹急，小便不行，喘急難息，宜服增味五皮飲、加減分消丸。</p>
<p><u>痰氣腫脹</u>　凡中焦有稠痰，氣為痰阻，遂成鬱熱，痰熱相搏，日積月累，阻滯飲食，中氣不得上通，榮衛不得疏暢，漸成腫脹。上見喘急，小便不利，始則為氣，終則為水，通身水泡，病斯危矣。治之不可不早，宜服導痰流氣丸飲。</p>
<p>《針經》曰：其脈大堅以澀者，脹也。</p>
<p>《脈經》曰：其脈虛則內脹，遲而滑者脹，脈盛而緊者脹，虛而緊澀者脹，或弦而遲或浮而數，皆脹也。</p>
<p>丹溪曰：水腫脈多沉伏。病陽水兼陽證，脈必沉數；病陰水兼陰證，脈必沉遲。脈沉而滑為風水，脈浮而遲、弦而緊，皆為腫也。水病腹大如鼓，脈實者生，虛者死；洪大者生，微細者死。腹脹便血，脈大時絕劇，脈小疾者死。中惡腹大、四肢滿，脈大而緩者生，浮而緊者死。緊而榮衛俱絕，面浮腫者死。脈絕口張，足腫者死。</p>

<h3>腫證餘論挾水腫說</h3>
<p>吾人所以得全其性命者，水與谷而已。水則腎主之，谷則脾主之。胃與脾合氣，胃為水穀之海，脾為運化之司。今脾胃兩虛，不能傳化，則不能制水，故腎水氾濫，反得以浸漬脾土，於是三焦停滯，經絡壅塞，水浸於脾胃，注於肌肉，而發腫矣。其狀眼胞上下微起，肢體重著，咳嗽怔忡，股間清冷，小便澀黃，皮薄而光，手按成窟，手舉即滿，此水腫之病也。</p>
<p>然腫有五證：風腫者，皮粗麻木不仁，走注疼痛，四君子加升麻、蒼朮、防風、羌活。氣腫者，皮厚四肢瘦弱，腹脅膨脹，六君子加木香、木通。血腫者，皮間有血縷赤痕，四物加桃仁、紅花。婦人懷孕亦有氣遏水道而虛腫者，此但順氣安脾，既產而腫自消。水有十，有心水、脾水、肝水、肺水、腎水、膽水、大腸水、風水、皮水、里水、石水之不同。丹溪亦云水腫脈必沉伏。病陽水兼陽證，脈必沉數，其症頻滿，小便赤澀，大便閉結，治用五皮、五苓，重者疏鑿飲子；病陰水兼陰證，脈必沉遲，其症不煩滿，大便溏，小便少而不赤澀，治用實脾飲、木香流氣飲。</p>
<p>腰以上腫及身有熱者，水氣在表，可發汗；腰以下腫者，當利小便。上下分消其濕，此治水之良法也。丹溪曰：水病以健脾為主，使脾氣得實而氣運則水自行，非五苓、神佑、禹功之行水也，宜以參苓為君，視所挾症加減，無不效者。若苟徒用快利，用行水藥，多致不救，信哉！</p>

<h3>腫脹方</h3>
<p><u>大順丸</u>　治痰裹食積腫脹。</p>
<p>白朮　赤茯　神麯　半夏曲（各一兩）　卜子（七錢）　山楂肉（二兩）　連翹　陳皮　砂仁（各五錢）　莪朮（四錢）</p>
<p>老米糊為丸，每服一錢二分，小兒減半。一方去莪朮、砂仁。</p>
<p><u>和中湯</u></p>
<p>白朮　半夏（各八分）　陳皮　神麯（各七分）　桑皮　連翹　卜子（各五分）　赤茯（一錢）　山楂肉（一錢）　莪朮（三分）　白蔻仁（二分）</p>
<p>加姜三片。氣虛加人參五分，氣滯加香附五分，有熱加黃芩五分，喘急加蘇子五分。</p>
<p><u>消積化痰湯</u></p>
<p>山楂（二錢）　赤茯　半夏（各一錢）　酒麴　卜子　黑枳實（各五分）　陳皮（七分）　砂仁（三分）　連翹（六分）　白朮（八分）</p>
<p>加姜，水煎。</p>
<p><u>大安丸</u>（見內傷）</p>
<p><u>逐穢化痰丸</u>　治痰裹汙血腫脹。</p>
<p>桃仁　蘇木　紅花　陳皮　貝母　半夏曲　香附　山楂　白朮　五靈脂（各一兩）</p>
<p>薑汁麵糊丸。</p>
<p><u>清中湯</u>　治濕熱相生腫脹。</p>
<p>蒼朮　白朮　山楂　赤茯（各一錢）　半夏　海金砂（各八分）　陳皮　黃芩　黃連　澤瀉　連翹（各五分）　厚朴（三分）　滑石（一錢五分）</p>
<p><u>加味五皮飲</u>　治浮腫太甚，肚腹腫急，小便不利，喘急難息。</p>
<p>赤茯苓（一錢二分）　桑白皮　陳皮（各八分）　大腹皮　山楂肉（各一錢）　生薑皮（五分）　小梔子（七分）</p>
<p>薑棗煎服，或下大順丸亦可。</p>
<p><u>臌腹遇仙丹</u>　壯實者宜服，虛弱者不可輕用。</p>
<p>白牽牛（頭末四兩，半炒半生）　白檳榔（一兩）　茵陳　蓬朮　三稜皂角（各五錢）</p>
<p>醋糊為丸梧子大，五更冷茶下三錢，行後隨以溫粥啖之，不可食他物。</p>
<p><u>加減分消丸</u>　治中滿臌脹、氣脹、水脹。</p>
<p>人參　茯苓　卜子　豬苓　澤瀉　厚朴（各三錢）　白朮　山楂肉　枳實　黃連　蒼朮　半夏（各四錢）　炙甘草（一錢）　薑黃　砂仁　陳皮　乾薑（各二錢）　黃芩（五錢）</p>
<p>水浸蒸餅為丸，淡薑湯下二錢。</p>
<p><u>導痰流氣飲</u>　治痰氣腫脹。</p>
<p>白朮　半夏　赤茯（各一錢）　陳皮（八分）　黃芩（六分）　枳實　卜子　貝母（各五分）　香附　甘草（各三分）　砂仁（二分）　木香（一分）</p>
<p>薑棗煎服，虛加人參五分。</p>
<p><u>導痰流氣丸</u></p>
<p>白朮　茯苓（各一兩）　陳皮　枳實　山楂（各七錢）　貝母（八錢）　卜子　連翹　砂仁　片芩（各五錢）　花粉　香附　烏藥（各四錢）　木香（三錢）　半夏曲（一兩）</p>
<p>酒浸蒸餅為丸，蘿蔔湯下一錢二分。</p>
<p><u>九味羌活湯</u>（見瘟疫）　治水腫腰以上有病者，此方微汗之。</p>
<p><u>四物湯</u>（見中風）　治血腫，本方加桃仁、紅花。</p>
<p><u>四君子湯</u>（見中風）</p>
<p><u>五皮飲</u>　即前方，亦治水腫，但前名加味五皮飲。</p>
<p><u>疏鑿飲子</u>　治水氣遍身浮腫，喘呼氣急，煩渴，大小便不利。</p>
<p>澤瀉　赤小豆　商陸　羌活　木通　秦艽　茯苓皮　大腹皮　椒目　檳榔</p>
<p>各等分，加姜三片。</p>
<p><u>五苓散</u>（見瘟疫）　治下身水腫。</p>
<p><u>木香流氣飲</u></p>
<p>木香　檳榔　青皮　半夏　茯苓　枳殼　枯梗　當歸　白芍　防風　川芎　蘇葉　枳實　黃耆　烏藥　大腹皮　陳皮　甘草</p>
<p>加薑棗煎服。</p>
<p><u>嚴氏實脾散</u>　治水氣肌膚浮腫，口不渴，大小便不秘澀，此陰水也。</p>
<p>厚朴　白朮　附子　茯苓　大腹皮　木香　木瓜　乾薑　甘草　草果仁</p>
<p>各等分，水煎服。</p>
<p><u>保和丸</u>（見內傷）　治水腫聖藥。</p>

<h2>臌證（二十六）</h2>
<p>臌證者，以中空外急，有似於鼓，故名曰「臌」。單腹脹滿，四肢百體，咸無腫形，與通身水腫者大不相類也。蓋水腫者，邪氣協陽氣遊行一身，邪氣去而為汗為溺，則正氣復而為血為氣矣。臌證則邪毒專攻臟腑，陽氣滯而不行。蓋浮腫者輕，而腹脹者重也。</p>
<p>或云：「臌證一也，何東垣之論主寒，河間之論主火，丹溪之論主脾虛，道豈二乎哉？」予曰：「皆是也。其原皆出《內經》，但《內經》會其全，而三子各言其一也。」</p>
<p>《經》云：臟寒生滿病。又云：腹滿䐜脹，支膈胠脅，下厥上冒，過在足太陰陽明。乃寒濕鬱遏也。愚謂「寒鬱日久，則陽氣漸微，陰氣獨盛。人身之氣，熱則流通，寒則凝結，凝結則脹滿生焉。故東垣以辛熱散之，以苦溫泄之，淡滲利之，上下分消其寒濕。此東垣之論所以不可廢也。」</p>
<p>《經》云：諸脹腹大，皆屬於熱。故《原病式》云：腹脹大，鼓之如鼓。氣為陽，陽為熱，氣盛則如是也。世言脾虛不能制水者，似是而實非也。愚謂「萬物熱盛則豐隆，寒盛則斂縮。邪陽猛烈，元氣從之，二陽搏擊於其中，日新月盛，安得不成臌也。此河間之論所以不可廢也。」</p>
<p>《經》云：諸濕腫滿，皆屬脾土。故丹溪以脾具坤靜之德，而有乾健之運，苟脾土之陰受傷，轉輸之官失職，遂成脹滿。《經》云臌脹是也。愚謂「人之一身，脾土為本，脾不健旺，則清氣不升，濁氣不降。《經》云『濁氣在上，則生䐜脹』，此臌脹之所由來也。若中焦無陽邪，宜行大補。所謂氣虛不補氣，何由行是也。又清肺金、滋腎水、制肝養脾，皆至理攸寓，此丹溪論所以不可廢也。」</p>
<p>雖然三子之論，固合《經》旨，抑有說焉。東垣言臌證屬寒者多，屬熱者少，唯人受八益之邪，邪熱入腑，宜行承氣，余皆寒證。愚則以屬熱者多，屬寒者少。東南之人，濕熱為病，十居八九，此可驗矣；西北之人，嚴寒為病固多，而未必皆成臌也，以寒主收斂，而未必皆成脹大者也。此以理論之而知其熱多寒少也。河間之論熱固然，但其中有燥熱、有濕熱，若不區別，禍如反掌。燥熱為病，則大便秘結，小便秘澀，身熱腹痛，悶亂不寧，一受參耆則脹滿不數日而成，其為害也速而烈；濕熱為病，則大便頻溏，小便清少，脈濡體倦嗜臥減食，其為患也緩而深。故治燥熱者，清熱之中少加潤澤；治濕熱者，滲利之中少加溫散。故曰：燥者潤之，濕者燥之，各求其屬，以閤中道，斯稱良工矣。丹溪扶脾補氣之說，域中稱為確論，但審其果系飲食所傷，頻仍不已，上無痰氣之阻，中無邪陽之留，斯可用大補之法。否則，有痰者兼清痰，有火者兼降火，庶清補兼施，益莫大焉。</p>
<p>此外，又有七情之傷脾，如怒傷肝，肝克脾，脾氣不正，必脹於胃，名曰勝克；怒乘肺，肺氣不傳，必脹於大腸，名曰乘克者是也。又有勞倦之損脾，如人有所遠行，形氣衰少，穀氣不旺，熱氣薰於胸中者是也。又有血積之遏脾，或注於胸膈，或滯於胃中，或鬱於少腹，皆能抑遏清氣不能上升，濁氣不能下降，俗名血臌是也。</p>
<p>臌證重疾，每見模糊施治，但執丹溪扶脾補氣之說，而終始不變，損人滋甚。愚故不憚其煩，而精詳究之，博雅君子幸精研焉。</p>
<p>臌不治症：唇黑則傷肝，缺盆盈平則傷心，臍突則傷脾，足平則傷腎，背平則傷肺。此五者必不可療之症也。</p>

<h3>治臌脹大法</h3>
<p>蠱脹起於脾虛氣損，治之當以大補之劑，以培其根本，少加消導以祛其積，順氣以通其滯。有挾熱者，加清涼藥以蕩其邪，使清氣上升，濁氣下降，清者出頭面而入四肢，濁者化微汗而行便溺，腹日消而神日旺，病斯愈矣。如單用大補，而佐使不明，則反成壅滯而脹愈甚矣。大抵此症脾雖損而無熱以擾之，則一補脾而獲愈，熱雖有而脾未損，則一清熱而奏功。如二者俱有，則治彼妨此，治蠱之所以難也。</p>
<p>予曾見休邑一人，脾氣消損，猶能飲食，第腹痛而暴脹。予審知其為火也，遂以香連丸、白朮湯服之。雖矢氣甚多，而脹痛皆愈。一醫至，大言曰：「此脾氣太虛，苟非大補則真元下陷不治」。與補劑二三服，而脹痛兼作，脈反虛小，猶曰：「脈小不補，病能痊乎？」乃大補之，竟成不救。</p>
<p>又見北鄉一人，腹痛而兼吐。予亦審知其為火也。與清涼劑降氣和中，病尋愈矣。一醫云：「真元下陷，非大補不可。」自後愈補愈脹，腹如裂狀，頓死。</p>
<p>由是觀之，則知治是病者，清補當適其宜，不可執一。自是昔人所謂「氣虛者補氣，血虛者補血，有食積者消積，有挾熱者清熱，有痰滯者行痰，有外因寒鬱內熱而脹者散寒，有因大怒而鬱氣為脹者散氣，有蓄血而腹脹者行血，實者下之、消之，虛者溫之、補之。」差之毫釐，謬以千里，可不畏哉！或謂丹溪云「朝寬莫急，血虛當補血。竊聞臌脹用血藥則加脹，今反用之，何也？」予曰：「血虛者，陰虛也。《經》曰『陰虛生內熱』，又曰『諸脹腹大，皆屬於熱』，熱作則脹生。此勢之所必至也。養血者，養陰也。陰生則邪陽自退，脹漸消矣。劉河間所謂『養血益陰，其熱自退』。此不治之治也。且養血非獨用血藥也，必兼健脾順氣，血藥安得而滯之乎？此補血之理也。」</p>
<p>脾氣虛損，脹大日加者，急服老師丸藥方；如實熱作脹，內有積塊堅硬如石，但脾胃未傷，宜清熱行氣，用東垣廣荗潰堅湯加減，人瘦熱甚，服此方甚效，又用東垣中滿分消丸。臌證多有服人參而反增劇，遂致不救。此證甚多，茲其故何哉？按參入手太陰肺經，肺有邪熱者，得參而火愈甚，故脹急日加，筋青臍出，危篤立見。《經》云：肺出氣，腎納氣。邪火挾氣而出，脾胃先受之，以脾胃舊有積氣，今得新邪，宜脹滿之益甚也，故脹症必服人參。人參必肺無熱方可服，有熱則不能服參，不救之症也。</p>

<h3>腫脹蠱脹不同論</h3>
<p>腫蠱二證，本不相同。至於用藥，亦甚懸絕。腫脹者，中宮有食積、有濕熱、有稠痰阻滯中宮，以致清氣不升，濁氣不降，榮衛不得疏暢，水道不得條通，氣遂妄行，不循故道，水又妄漬，不得成溺，氣水相搏，腫脹不自是而生乎？然而脾胃元氣猶未衰憊也，特為中宮有積病，故遍身浮腫耳，而元氣猶能旁通四達，苟能祛其食積，或清其濕熱，或治其痰氣，內邪一行，外腫隨散，效之臻也，亦甚捷矣。</p>
<p>乃若蠱證者，先因脾氣傷損頻仍，久則漸成衰憊，胃雖少納，脾不運化，兼有積熱留注於脾胃，橫行於中焦，所謂正者衰，邪者旺，清濁不分，遂成脹滿。此則陽氣為邪氣所遏，不能周流一身，而邪氣單攻腹肚者也。脹極則臍中突出，青筋暴起，糞滑溺赤，喘急食阻，此大不足之證也。斯時將大補脾之正氣歟？然正氣未受補，而邪熱先熾，脹猶故矣。將清熱以伐邪歟？然邪未退聽，而正愈虛弱，脹益增矣。將補伐兼施歟？然著者未見，而損者愈損矣。雖有盧扁，將安施乎？故得此症者，或脾雖損而真氣猶存，且無流連之邪熱，或腹稍脹，而邪熱未熾，尚有可為之真機，即當大補真元為主兼消導，清肺次之，氣不運者行氣，痰積滯者行痰，中和調養，則庶乎有可救者矣。</p>
<p>或謂水腫固為可治，然亦有多不治者。如賈洛陽所謂「病腫不治，必為痼疾。雖有盧扁，亦莫能為」，則知腫之危惡，非他病比也。今何視之易耶？予謂：凡病已至危篤，咸莫能療，豈獨腫脹然哉？故《內經》云「過時者不治」。予所謂可治者，亦指治之早者言之也。若積久不治，或治不中節，至於滑泄唇黑，臍突肉硬，缺盆、手足掌背俱平，其危篤之勢較之真蠱一律而已。仲景有云：凡人有病，不時即治，隱忍冀差，必成痼疾。旨哉言乎！</p>

<h3>臌證方</h3>
<p><u>臌證效驗方</u>　治脾胃虛損，脹大日加者，急宜服此。</p>
<p>白朮　赤茯　苡仁（各錢半）　人參（一錢二分）　蒼朮（八分）　枳實　厚朴　川連（各五分）　陳皮（七分）　卜子（四分）　白蔻仁（二分，冬月用）</p>
<p>臨服磨木香一分，渴加麥冬，痰加半夏，無熱去黃連。</p>
<p><u>驗用丸方</u></p>
<p>人參　白朮（各兩半）　枳實　山楂　陳皮（各五錢）　茯苓（一兩）　卜子（三錢）　白蔻仁（四錢）</p>
<p>蒸餅為丸。</p>
<p><u>加減潰堅湯</u>　治中滿腹脹，內有積塊，堅硬如石，坐臥不寧，二便赤澀，上氣喘促，通身虛腫。</p>
<p>陳皮　白朮　茯苓（各一錢）　半夏（七分）　黃芩　黃連　當歸（各五分）　厚朴（四分）　廣茂　柴胡　澤瀉　神麯　青皮（各三分）　益智　草蔻　升麻　紅花　甘草（各二分）　吳萸（二分）　姜（三片）</p>
<p><u>中滿分消丸</u>　照東垣原方，即前丸方中去卜子、山楂、蒼朮，加知母。</p>
<p><u>葶藶木香散</u>　治濕熱太甚，水腫浮脹，小便赤澀，大便溏瀉。此藥下水濕，消腫脹，止瀉，利小便。</p>
<p>葶藶子　茯苓　豬苓　白朮（各二錢七分）　木通　木香（各三分）　澤瀉　甘草（各五錢）　滑石（三錢）　桂（三分）</p>
<p><u>又方</u>　治臌脹。</p>
<p>白芍（錢半）　陳皮　枳實　黃連　卜子　厚朴（各七分）　蘇子　香附（各一錢）</p>
<p><u>又方</u>　治氣蠱。</p>
<p>青皮　陳皮　枳殼　枳實　厚朴　卜子（苦以瀉之）　砂仁　木香　香附　藿香　紫蘇（辛以散之）　木通　葶藶　赤茯　豬苓　澤瀉（淡以滲之）　烏藥（順氣）　檳榔（墜氣）　牛膝（消腳腿腫）　半夏（消痰）　莪朮（消積）</p>
<p>煎服。間服黑牽子丸瀉五六次。</p>
<p><u>十臌通症散</u></p>
<p>大戟取膀胱水　甘遂取肝水　麻黃取膚水　烏梅取腹水　胡蘆巴取腎水　葶藶取心水　芫花取遍身水　細辛取氣水　防己取胃水　檳榔取血水　海蛤取肺水　黑醜取遍身水　桑皮取腸水　陳皮去白取牙水</p>
<p>上為細末，每薑湯下一錢或二三錢，量人虛實加減，忌鹽百日。</p>
<p><u>加減濟生腎氣丸</u>　治脾腎虛弱，腰重腳腫，小便不利，或肚腹膨脹，四肢浮腫，或喘急痰盛，已成蠱證。其效如神，乃補命門相火，以生脾土之劑也。</p>
<p>熟地（酒拌搗碎，四兩）　茯苓（三兩）　川皮（一兩）　山萸　山藥　澤瀉　牛膝（各二兩）　肉桂　附子（各五錢）　車前子（一兩）</p>
<p>蜜丸梧子大，空心白湯下七八十丸。</p>
<p><u>治血蠱方</u></p>
<p>桃仁　紅花　香附　莪朮　蘇木　青皮　白芷　歸尾　茯苓皮　赤芍　薑黃　丹皮　枳實　川芎　玄胡（各八分）　劉寄奴（三錢）</p>
<p>上十六味，水二盅，煎一盅，止可二帖或四帖，不可多服。</p>
<p><u>冒雨黃胖方</u></p>
<p>皂礬（二兩，炒褐色）　灰面（半斤，炒）</p>
<p>二味和勻，黑砂糖為丸，米飲下。</p>
<p><u>消脹丸</u></p>
<p>木香　黑醜　卜子（炒）　檳榔</p>
<p>各等分，為末水糊丸，每服白湯下三十丸。</p>
<p><u>單腹虛脹驗方</u></p>
<p>人參　白朮　茯苓　陳皮　澤瀉　木香　半夏　青皮</p>
<p>姜三片、棗二枚，煎服。</p>
<p><u>入臌脹方</u></p>
<p>白朮　茯苓　砂仁　半夏　厚朴　豬苓　澤瀉　片芩　薑黃　陳皮　蒼朮　大腹皮</p>
<p>薑、棗煎服，虛加人參。</p>
<p><u>治水臌方</u></p>
<p>先用甘遂一錢，或七八分，看人虛實。為末，入灰面做成麵條，淡煮與食，候小便下水淨，再用附子理中丸，後用濟生腎氣丸。如水未下淨，又用甘遂法，復用補藥。</p>
<p><u>又方</u>　治婦人血臌。</p>
<p>四物湯加蘇木、紅花，以馬鞭草為主用二錢。</p>

<h1>卷五（利集）</h1>

<h2>積聚痞塊癥瘕痃癖腸覃石瘕（二十七）</h2>
<p>血之所積名曰積，取鬱積久而發之義也。積有五，皆五臟所生，陰氣也。陰脈沉而伏，其症始發有常處，其痛不離其部，上下有終始，左右有定處，皆痰飲、食積、死血所為也。</p>
<p>氣之所聚名曰聚，取聚散不常之義也。聚有六，皆六腑所成，陽氣也。陽脈浮而動，其始終無根本，痛發無定位，上下無留止。積與聚屬脾，俱系氣病。</p>
<p>痞者，否也，猶《易》所謂天地不交之否，濁氣在上，凝結而成也。然痞塊有癥瘕痃癖之不同。癥者，徵也，因物而成質，有塊可徵，即積聚成塊，不能移動者也。瘕者，假也，假物而成形，或上下，或左或右，移易能動者。癥瘕屬肝部，俱系血病。</p>
<p>痃癖者，懸掛偏僻之意也。但痞與痃癖，乃胸膈間之候；積與聚，為肚腹之候，俱在上中二焦主病，故多見於男子。癥與瘕，獨見臍下，是為下焦之疾，故常得於婦人。外有腸覃、石瘕二證，亦自婦人得之。</p>
<p>腸者，大腸也；覃者，延也。大腸以傳道為事，乃肺之腑。肺主衛氣，氣溫則泄，氣寒則凝。今寒氣客於大腸，故衛氣不榮，而結瘕在內。其始發也，大如雞卵；至其成，如懷子狀，久久按之則堅，推之則移。氣病而血未病也，故月事未斷，猶以時下，是其候也。</p>
<p>石瘕生於胞中，寒氣客於子門。夫膀胱為津液之腑，氣化則能出矣。今寒氣客於子門，則氣塞不通，惡血當瀉不瀉，日以益大，狀如懷子，結硬如石，故名石瘕。此氣先病而血亦後病，故月事不來也。</p>
<p>丹溪曰：痞塊者，在中為痰飲，在右為食積，在左為死血。又曰：凡積塊不可專用下藥，徒損真氣，病亦不去，當消導使之熔化，塊去須大補。大抵脾胃乃聚痞塊之根，宜以大補脾胃為主，脾胃之氣一旺，則邪氣自消。故潔古有養正積自除之說，譬之滿座皆君子，其中有小人，自無容地而去。斯言信也。治法：痰宜二陳加瓦壟子，食積保和丸，死血用破血行血順氣藥，通用大七氣湯，貼藥用三聖膏、琥珀膏。《難經》所載五積見症，及東垣五積丸宜參究。</p>

<h3>五積見症</h3>
<p>肝之積，名曰肥氣，在左脅下，如覆杯，有頭足，久不愈。令人發咳逆、痎瘧，連歲不已。</p>
<p>心之積，名曰伏梁。起臍上，大如臂，上至心下，久不愈。令人煩心。</p>
<p>脾之積，名曰痞氣。在胃脘右側，覆大如盤，久不愈，令人四肢不收，發黃疸，飲食不為肌膚。</p>
<p>肺之積，名曰息奔，在右脅下，大如覆杯，久不愈，令人灑淅寒熱，喘咳，發肺癰。</p>
<p>腎之積，名曰奔豚，在小腹上至心下，若豚狀，或上或下無時，久不愈，令不喘逆，骨痿少氣。</p>
<p>凡痞塊在皮裡膜外，須用補氣藥，及香附開之，兼二陳湯，先須斷厚味為要。</p>
<p>凡婦人腹中有塊，多屬死血。</p>
<p>凡木香、檳榔去氣積，神麯、麥芽去酒積，虻蟲、水蛭去血積，礞石、巴豆去食積，牽牛、甘遂去水積，雄黃、膩粉去涎積，硇砂、水銀去肉積，各從其類也。</p>
<p>《脈經》曰：脈來細而附骨者，積也。在寸口，積在胸中；微出寸口，積在喉中。在關上，積在臍傍；上關上，積在心下；微在關，積在小腸。尺微，積在氣衝。脈出在右，積在右；脈出在左，積在左；脈兩出，積在中央，各以其部處之也。</p>
<p>脈來小沉而實，若脾胃中有積聚，不下食，食則吐。</p>
<p>肺積脈浮而毛，按之辟易。</p>
<p>心積脈沉而芤，上下無常處。</p>
<p>肝積脈弦而細。</p>
<p>腎積脈沉而急。</p>
<p>脈沉重而中散者，因寒食成積。</p>
<p>脈左轉而沉重者，氣癥，積在胸中。</p>
<p>脈右轉出不至寸口者，內有肉癥也。</p>

<h3>積聚方</h3>
<p><u>肥氣丸</u>　治肝積。</p>
<p>黃連（七錢）　厚朴（五錢）　柴胡（一兩）　川椒（四錢）　廣朮（三錢）　人參　昆布（各三錢五分）　炙甘草（三錢）　皂角　茯苓（各錢半）　巴霜　乾薑（各五錢）</p>
<p>上除茯苓、皂角、巴霜另研末外，諸藥共研成細末，入前藥和勻，蜜丸梧子大。初服二丸，日加一丸，二日加二丸，漸加至大便微溏；再又從二丸加起服之，周而復始，減至大半，即勿服。</p>
<p><u>伏梁丸</u>　治心積。</p>
<p>黃連（兩半）　厚朴（五錢）　黃芩（三錢）　桂枝　丹參　茯苓（各一錢）　乾薑　菖蒲　巴霜　川烏（各五分）　紅豆蔻（二分）</p>
<p>上除巴霜另研，余俱共研為末，旋入巴霜和勻，蜜丸梧子大。服如上法，淡黃連湯下。</p>
<p><u>痞氣丸</u>　治脾積。</p>
<p>黃連（八錢）　厚朴（四錢）　茱萸（三錢）　黃芩（二錢）　茵陳　乾薑　砂仁（各錢半）　人參　茯苓　澤瀉（各一錢）　川烏　川椒（各五分）　桂皮　巴霜（各四分）　白朮（二分）</p>
<p>上研末，服法俱如前，淡甘草湯下。</p>
<p><u>息奔丸</u>　治肺積。</p>
<p>黃連（一兩三錢）　厚朴（八錢）　青皮（五錢）　川烏　白豆蔻　桔梗　陳皮　三稜　天冬　人參（各二錢）　乾薑　白茯　川椒　紫菀（各錢半）　巴霜（五分）</p>
<p>上研末，服法亦如前，淡薑湯下。</p>
<p>以上四方如秋冬月服，加厚朴減黃連四分之一。</p>
<p><u>奔豚丸</u>　治腎積。</p>
<p>黃連（五錢）　苦楝（三錢）　茯苓　澤瀉　菖蒲（各二錢）　玄胡（錢半）　全蠍　附子　獨活（各一錢）　厚朴（七分）　川烏　丁香　巴霜（各五分）　肉桂（一分）</p>
<p>上研末，服法亦如前，淡鹽湯下。</p>
<p><u>導氣枳殼丸</u>　治氣結不散，心胸痞痛，逆氣上攻。</p>
<p>枳殼　木通　青皮　陳皮　桑皮　卜子　白醜　黑醜　三稜　莪朮　茴香</p>
<p>上等分為末，薑汁麵糊丸梧子大，橘皮湯下三十丸。</p>
<p><u>血塊丸</u>　治婦人血塊如盤，有孕難服峻藥。</p>
<p>香附（四兩）　桃仁　白朮（各一兩）　海石（二兩）</p>
<p>上末，神麯糊丸。</p>
<p><u>積塊丸</u>　治血積。</p>
<p>海石　三稜　莪朮　香附（以上醋煮）　桃仁　紅花　五靈脂</p>
<p>米糊為丸，白朮湯下。</p>
<p><u>《三因》散聚湯</u>　治聚氣在六腑，隨其上下，發作有時，令人心腹痞痛，攻刺腰脅，小腹䐜脹，二便不利。</p>
<p>半夏　檳榔　川歸（各四分）　陳皮　杏仁　桂心　茯苓（各一錢）　甘草　附子　川芎（各五分）　枳殼　厚朴　吳萸（各錢半）　大黃（一錢，大便利即去之）</p>
<p>姜三片，煎服。</p>
<p><u>二陳湯</u>（見中風）</p>
<p><u>保和丸</u>（見內傷）</p>
<p><u>大七氣湯</u></p>
<p>三稜　莪朮　青皮　陳皮　藿香　桔梗　肉桂　益智　香附　甘草</p>
<p>姜三片，煎服。</p>
<p><u>小溫中湯</u>　治食積成痞塊，面色痿黃，肌膚虛腫，飲食無味。</p>
<p>香附（四兩）　蒼朮　半夏（各二兩）　青皮　陳皮　黃連　針砂（各一兩）　白朮　苦參（各五錢）</p>
<p>神麯糊為丸。</p>
<p><u>又方</u></p>
<p>針砂　香附（各四兩）　山楂　神麯（各二兩）　黃連（兩半）　山梔　厚朴　蒼朮　半夏（各一兩）　臺芎（五錢）</p>
<p>一方加人參、炒白朮（各一兩五錢），有苦參用白朮，用苦參不用黃連。</p>
<p><u>三聖膏</u>　貼積塊。</p>
<p>用未化石灰半斤為末，瓦上炒黃，提出候熱稍減，入大黃末一兩；炒熱仍提出，入桂心末五錢，略炒，以米醋熬成膏，厚紙攤患處。</p>
<p><u>琥珀膏</u></p>
<p>大黃　朴硝（各一兩）</p>
<p>共為末，大蒜搗膏，和貼。</p>
<p><u>香積丸</u>　治五積六聚氣塊。</p>
<p>三稜　檳榔（各六兩）　青皮　陳皮　莪朮　枳實　枳殼　卜子　香附（各三兩）　黃連　神麯　麥芽　鱉甲　牛膝　桃仁　硇砂　砂仁　歸尾　木香　炙甘草（各一兩）　山楂（四兩）</p>
<p>上為末，醋糊丸，白湯下三四十丸。</p>
<p><u>大溫中丸</u>　一名清痞丸，治法同小溫中。</p>
<p>黃連　黃芩（各六錢）　薑黃　白朮（各一兩）　枳實（五錢）　半夏（四錢）　人參　陳皮　澤瀉　甘草　砂仁　乾薑　炒曲（各二錢）　川椒　豬苓（各三錢）</p>
<p>上為末，炊餅為丸。</p>
<p><u>驗方</u></p>
<p>砂仁　青皮　陳皮　三稜　草果　赤茯　半夏　蒼朮　檳榔</p>
<p>神麯</p>
<p>姜三片，煎服。如大便不潤，加卜子、木香。</p>

<h2>虛損成勞證（二十八）</h2>
<p>勞者，傷也，因傷而成勞者也。《經》云：陰虛生內熱。《難經》曰：至脈從下上，損脈從上下也。一損損於皮毛，皮聚而毛落；二損損於血脈，血脈衰少，不能榮於五臟六腑；三損損於肌肉，肌肉消瘦，飲食不為肌膚；四損損於筋，筋緩不能自收持；五損損於骨，骨痿不能起於床。然治損之法，損其肺者益其氣，損其心者調其榮，損其脾者調其飲食，適其寒溫，損其肝者緩其中，損其腎者益其精。</p>
<p>劉河間曰：心肺損而色敝，腎肝損而形痿。但《機要》所言感寒則損陽，損自上而下；感熱則損陰，損自下而上。獨以寒熱言之，恐未盡虛損之理，而不及《難經》之該且博也。</p>
<p>大抵勞病根因各自不同。酒傷肺，色傷腎，思慮傷心，勞倦飲食傷脾，忿怒傷肝。此五者皆能致勞也，大約酒色成勞者多耳。或謂六腑豈無成勞者乎？予曰：「傷臟者多，六腑間亦有之。」</p>

<h3>肺勞</h3>
<p>肺如華蓋，其氣輕清，既不受寒，亦不受熱。然酒性本熱，多飲則肺受火邪，薰蒸日久，以致郁遏不清，脹大不斂，或喘或咳，漸至音啞，骨蒸寒熱，皮毛焦乾。如之何其可救也。</p>
<p>款冬花　紫菀　百部　五味　沙參　天冬　麥冬　葳蕤</p>
<p><u>腎勞</u></p>
<p>人之五火，皆賴腎水制之。色欲過度，則腎水虛，虛則熱矣。腎脈貫肝膈，入肺中，循喉嚨，系舌本。所以腎虛之人，先動腎火，延入肝膈，遂挾相火，便入肺中。始則咳嗽，久則發熱，盜汗，遺精，骨痿，肉脫，甚至傷脾，瀉泄作而危殆矣。</p>
<p>熟地　枸杞　五味　肉桂　天冬　麥冬</p>

<h3>心勞</h3>
<p>心者，血之原，榮衛發動之所始也。心不妄役，則真血日生；惟勞心焦思，日久不置，則思慮過度。由是心血被耗，肝無所秉，臟腑無所潤，筋脈無所養，榮氣不行，邪熱隨作，《經》所謂「陰虛生內熱」者是也。熱甚剋金，金衰身瘦，日見銷鑠，而危亡待矣。此症不得志者多有之。</p>
<p>人參　茯神　柏子仁　棗仁　遠志　菖蒲　丹參　龍齒</p>

<h3>脾勞</h3>
<p>元氣靜則神藏，動則消亡。若勞倦過甚，飲食不節，二者皆使脾之元氣受傷，不能舒發。以致飲食不化，泄瀉頻作；血氣不生，肌肉不長。況脾者肺之母，脾氣衰憊，則肺失所資，津液不生，日成枯涸，咳嗽殊甚，而勞斯成，不可救矣。</p>
<p>蓮子　薏苡　山藥　扁豆　白朮　茯苓　人參　石斛</p>

<h3>肝勞</h3>
<p>大怒則血菀於上，令人暴絕，名曰煎厥。故多怒之人，肝火屢動，而所藏之血，隨火上逆，大吐不止。稍久則並臟腑膻中之血，盡吐不留，所謂相火一動，則五火相煽而動，火動則血隨之。真血去多，身成空廓，以致金不制木，木火凌肺；《經》所謂「侮其所勝」者也。如是則發熱、咳嗽、脅痛、喘急，而勞日劇矣。</p>
<p>由此觀之，勞病同名，根因不一。治者當究其始末，明在何經，不可模糊泛治也。</p>
<p>熟地　川芎　白芍　當歸　黃芩　銀柴胡　阿膠　童便</p>

<h3>五勞見症</h3>
<p>肺勞者，咳嗽喘急，衄血嗽血，皮膚枯槁，鼻塞聲沉，時吐痰沫，脈微虛而澀數。</p>
<p>腎勞者，足脛痠疼，腰背拘急，遺精白濁，面色黧黑，耳輪焦枯，脈沉細數。</p>
<p>心勞者，心神驚惕，怔忡，盜汗自汗，心煩熱悶，口舌生瘡，咯血面赤，脈洪而數。</p>
<p>脾勞者，面色痿黃，唇口焦燥，飲食無味，腹痛腸鳴，瀉利，四肢倦怠，脈虛濡而數。</p>
<p>肝勞者，面青頰赤，多怒，虛陽不斂，夢與鬼交，甚則卵縮筋急，脈弦而數。</p>
<p>五勞之脈，必帶虛數，所以難治。《脈經》曰：脈來軟者為虛。緩者為虛。微者為虛。弱者為虛。弦者為中虛。脈來細而微者，血氣俱虛。脈小者，血氣俱少。《要略》曰：脈芤者為血虛。脈沉小遲者脫氣。又曰：血虛脈大如蔥管。又曰：脈大而芤者脫氣。</p>

<h3>治勞要法</h3>
<p>勞證有陰虛、有陽虛、有陰陽兩虛，在精察而酌之，勿令誤也。</p>
<p>凡氣皆陽也，凡精血皆陰也。陽虛者，四君子；陰虛者，四物湯加知柏；陰陽兩虛者，合而用之，此定理也。如陽虛而誤用補陰之劑，則吐逆、痞悶、瀉泄之症生焉，其人懈倦；陰虛而誤用補陽之劑，則盜汗、嗽熱、夢遺之症成焉，其人煩躁。</p>
<p>今世之醫者，凡見人有自汗、倦怠、嗜臥，飲食少進，皆用補中益氣、十全大補，固當矣。至於陰虛而倦怠食少，瘦弱盜汗，亦每用之，甚者明見其吐血、發熱、咳嗽，尤用之不置，是促之亡也。殊不知陰既虛而猶補陽，則陽愈亢而陰愈虛，諸病悉加，將何望其有生耶？脾胃虛者，知柏勿用。</p>

<h3>陰虛久服補陽論</h3>
<p>陰虛補陰，理也。今誤補陽，已非理矣，況久服乎？久服則大助陽邪，燥灼真陰；真陰漸亡，則陽邪益熾，真元之氣無所附麗，乃成飛越，或吐血發熱，或二便燥閉不通，或筋骨悉痛，或精神恍惚，或五臟絕於內，而利不禁，勺水不入，死矣。</p>

<h3>論勞病可治症</h3>
<p>勞病失血，發熱咳嗽，夢遺盜汗，皆陰虛也。而卒有可治者，皆脾胃大盛，脾胃多進致然。大哉坤土乎！萬物賴之以養者，此也；血氣賴之以生者，此也。蓋脾土一旺，則飲食自調，精血漸生，雖有邪熱，藥得以制之、消之，久則邪日退，而正日復，此病之所以可起也。若脾胃一弱，則養血、生精、清肺之藥，不無出入加減用之，而脾胃日愈壞矣，將見元氣下陷，雖資腎而腎不生精，雖養心而心不生血，雖清肺而肺不生液。蓋元氣一虧，不能鼓舞乎諸經而生新陰補舊損也，真陰不生則邪火日熾，所謂不能壯水之主以制陽光也，治何益哉？</p>
<p>予恆治十數人，皆脾胃壯健，元陽不虧，伐相火之邪，滋真水之正，隨手輒效，咸以是也。故以告同志。</p>

<h3>論真火動者，病不可治</h3>
<p>凡病真火動者，皆不可治，豈獨腎哉？人之有腎，猶木之有根，水之有源。制陽光，健筋骨，生精神，其所繫亦重矣。愚者不知其重，而御內太過，腎室空虛，遂生內熱，挾相火而貫肝膈，入肺中，循喉嚨，系舌本，此咳嗽、吐血、潮熱之所由來也。若傷損之輕，知覺之早，調養之專，猶可冀其生也；若至傷損之甚重，失血之頻仍，邪火之日熾，此真火之動於腎也，不治。</p>
<p>肺如華蓋，其位高，其氣清，其體浮，形寒飲冷先傷之，至於邪火剋金，則傷之重矣。故嗜飲之人，肺先受熱，胃厝火邪，逐日薰蒸，或成肺脹，則咳嗽喘急，或成癰痿，則音啞無聲，皮毛乾枯，癯瘦骨立，此真火之動於肺也，不治。</p>
<p>肝者，將軍之官。其性暴，其動速，無病則藏血，有病則逆血。故《經》云大怒則令人煎厥暴絕，使血菀於上。蓋大怒之人，先動其肝，肝性猛烈，氣即逆上，血隨氣逆，大吐不止，肝室空虛，內火愈熾，心雖生血，肝不復納，心血雖臨，不移時輒去矣。此真火之動於肝也，不治。</p>
<p>心者，君主之官，神明出焉。心火亢極，形質焦枯，兼相火薰蒸，日隆月熾，忽爾大痛，唇青甲黑，朝發夕死，百無救一。此真火之動於心也，不治。</p>
<p>脾者，倉廩之官，五味出焉。故飲食入胃，賴以運化。脾火暴盛。血液枯絕，胃雖能納，脾失轉運，泄瀉無度，補則愈甚，清則濡甚，脈細而數，肌瘦骨立。此真火之動於脾也，不治。</p>
<p>世有真頭痛者，火炎水滅也；有真腹痛者，陽亢陰亡也，皆真火之動也。《經》曰：暴病暴死，皆屬於火。其此之謂歟。然亦有屬寒者，急溫之，猶可活也。</p>

<h3>勞病方</h3>
<p><u>四君子湯</u>　治氣虛。</p>
<p><u>四物湯</u>　治血虛。</p>
<p><u>八物湯</u>　治氣血兩虛。</p>
<p><u>六君子湯</u>　治氣虛挾痰。</p>
<p><u>大全大補湯</u>　治氣血俱虛而挾寒暑者。（以上五方並見中風）</p>
<p><u>腎勞方</u></p>
<p>當歸　川芎　熟地　知母　黃柏　五味　天冬　麥冬　杜仲　肉桂　白芍</p>
<p>加竹瀝、童便、韭汁。</p>
<p><u>心勞方</u></p>
<p>當歸　川芎　白芍　熟地　茯神　胡連　蓮心　遠志　菖蒲　硃砂</p>

<h3>肝勞方</h3>
<p>當歸　川芎　白芍　熟地　沙參　麥冬　五味　知母　貝母　桔梗　桑皮　骨皮　款冬　紫菀　兜鈴　百合　百部</p>
<p>加童便、竹瀝、薑汁。</p>
<p><u>脾勞方</u></p>
<p>人參　白朮　茯苓　甘草　白芍　蓮肉　苡仁　山藥　豬苓　澤瀉　扁豆</p>
<p><u>肺勞方</u>　治肺勞短氣，皮毛枯澀，津液不通，氣力損乏，脈來遲緩。</p>
<p>人參　黃耆　白朮　桂心　附子　姜　棗</p>
<p>上方名黃耆湯，合前五勞藥味參酌用之，治虛勞以不傷胃氣為主。</p>
<p><u>二母散</u>　治肺勞有熱，不能服補氣之劑者。</p>
<p>知母　貝母</p>
<p>等分為末，白湯下二錢。</p>
<p><u>六味地黃丸</u>　治腎勞要藥，凡腎經虛損，新久憔悴，盜汗發熱，五臟齊損，瘦弱虛煩，骨蒸痿弱，下血咯血。</p>
<p>熟地（八兩）　山藥　山萸（各四兩）　茯苓　丹皮　澤瀉（各三兩）</p>
<p>上末，蜜丸梧子大，白湯下五六十丸，忌蘿蔔。</p>
<p><u>人參固本方</u>　治肺勞虛熱。</p>
<p>人參（一兩）　天冬　麥冬　生地　熟地（各二兩）</p>
<p>上末，蜜丸，淡鹽湯下五六十丸，忌蘿蔔。</p>
<p><u>崔氏八味丸</u>　治腎經水火俱虛。</p>
<p>熟地　山藥　山萸（各四兩）　丹皮　茯苓　澤瀉（各一兩）　附子　肉桂（各五錢）</p>
<p><u>大補陰丸</u>　降陰火，補腎水。</p>
<p>熟地　龜板（各六兩）　黃柏　知母（各四兩）</p>
<p>雄豬脊髓和蜜為丸，淡鹽湯下。</p>
<p><u>補陰丸</u>　一名虎潛丸。</p>
<p>黃柏（八兩）　龜板（四兩）　知母　熟地（各三兩）　白芍　陳皮　牛膝（各二兩）　鎖陽　當歸（各兩半）　虎脛骨（一兩）</p>
<p>上末，酒煮羊肉丸，淡鹽湯下。冬月加乾薑五錢。</p>
<p><u>加味虎潛丸</u></p>
<p>人參　黃耆　白芍　黃柏　川歸　山藥（各一兩）　鎖陽　枸杞　脛骨　龜板　菟絲　杜仲　故紙　五味（各七錢五分）　牛膝（二兩）　熟地（四兩）</p>
<p>煉蜜和豬脊髓丸梧子大，淡鹽湯下五七十丸。</p>
<p><u>滋陰大補丸</u>　補陰和陽，生血溢精，潤肌膚，強筋骨。</p>
<p>熟地（二兩）　牛膝　山藥（各兩半）　杜仲　巴戟　山萸　肉蓯蓉　五味　茯苓　茴香　遠志（各一兩）　枸杞　石菖蒲（各五錢）</p>
<p>上末，紅棗肉和蜜丸，淡鹽湯下。非虛寒者少服，與上虎潛丸間服更妙。</p>
<p><u>補腎丸</u></p>
<p>黃柏　龜板　杜仲　牛膝　陳皮（各二兩）　乾薑（五錢）</p>
<p>冬月加五味子。薑汁糊丸，空心白湯下。</p>
<p><u>龜鹿二仙膠</u></p>
<p>鹿角（十斤）　龜板（五斤）　枸杞（二十兩）　人參（十五兩）</p>
<p>如法熬膏。初服酒化一錢五分，加至三錢，空心服。</p>
<p><u>安神丸</u>　治憂愁思慮傷心，驚悸善忘，夜不安臥。</p>
<p>黃連　硃砂（各一兩）　當歸　生地　炙甘草（各五錢）</p>
<p>上末，米糊丸。</p>
<p><u>歸脾湯</u>　治飲食過飽傷脾，面黃善臥。</p>
<p>人參　黃耆　白朮　茯苓　圓眼肉　棗仁（各二錢）　遠志（一錢）　當歸　木香　炙甘草（各五分）</p>
<p><u>人參養榮湯</u>　治失血脈虛。</p>
<p>人參　黃耆　陳皮　白芍　當歸　甘草　茯苓　五味　遠志　白朮　桂心　熟地</p>
<p><u>犀角地黃湯</u>　治勞心動火，吐血衄血。</p>
<p>生地　生犀角　白芍　丹皮</p>
<p>上水煎服。</p>
<p><u>天王補心丹</u>（見火證）　治勞慮傷心。</p>
<p><u>補中益氣湯</u>（見內傷）　治勞倦傷脾。</p>

<h2>眩暈證（二十九）</h2>
<p>眩暈者，目花黑暗旋倒也。其狀頭眩目閉，身轉耳聾，如立舟車之上。丹溪曰：無痰不作眩。此證屬痰居多，痰在上，火在下，火炎上而動其痰，故作眩暈。《經》曰：諸風掉眩，皆屬肝木。故治眩暈藥中當加制肝藥為佐使。然有氣虛、血虛挾痰而眩暈者，有傷風、傷寒挾痰而眩暈者，有痰厥眩暈者，有因嘔吐、衄衊、崩漏、便血，併產後失血過多而眩暈者，有火動其痰作眩暈者，宜各推類治之。</p>
<p>氣虛四君子、人參益氣，量加菊花、川芎、天麻；血虛四物加貝母、天麻、秦艽、陳皮、甘草；傷風寒，宜荊芥穗、防風、薄荷、天麻、白芷、川芎、南星、白附子、半夏；痰飲加減白朮半夏天麻湯、茶煎散；諸失血過多者，大補陰血自愈。吐血即眩暈者，胸中有死血，迷閉心竅而然，是宜行血清心自安；產後眩暈，即《要略》謂新產婦有三症，二曰病鬱冒是也。初昏倒不知人，急燒舊漆器薰鼻竅即蘇，隨進十全大補倍參、耆，血脫益氣，陽生陰長之義也。火動其痰者，二陳加黃芩、羌活、蒼朮；挾氣虛者，亦以治痰為主，加補氣降火藥；人肥白而作眩者，治宜清痰降火為先，而兼補氣之劑；人黑瘦而作眩者，治宜滋陰降火為要，而兼抑肝之劑。此治眩暈之大旨也。</p>
<p>左手脈數熱多，脈澀而芤有死血。右手脈實有痰積，脈虛大必是久病。左手人迎脈緩而浮大者屬風。</p>

<h3>眩暈方</h3>
<p><u>四君子</u>（見中風）　治氣虛眩暈。</p>
<p><u>人參益氣湯</u></p>
<p>人參　生甘草　柴胡（各一錢二分）　黃耆　炙甘草（各五分）　升麻（四分）　五味（十粒）　白芍（七分）</p>
<p><u>四物湯</u>（見中風）　治血虛眩暈。</p>
<p><u>白朮半夏天麻湯</u>　治痰厥眩暈。</p>
<p>白朮　神麯（各一錢）　黃柏　茯苓　澤瀉　天麻　黃耆　人參　蒼朮　麥冬　半夏　陳皮（各五分）　乾薑（三分）</p>
<p><u>十全大補</u>（見中風）　治產後眩暈。</p>
<p><u>川歸湯</u>　治失血過多眩暈。</p>
<p>川歸　川芎（各等分）　加人參</p>
<p>一方　治眩暈不可當者　，用大黃酒炒為末，茶清調下即愈。虛弱人不可輕用。</p>

<h2>頭痛證（三十）</h2>
<p>頭者，身之元首。一有痛楚，無論標本，宜先治之。但經絡有三陰三陽之不同，見證有血虛、氣虛之不一；然又有風寒、有暑熱、有痰火、痰厥、有內傷、有傷寒，有偏頭痛、有眉稜骨痛、有真頭痛，症各不同，治之者宜各推類求之。</p>
<p>太陽頭痛，惡風寒，脈浮緊，痛在巔頂兩額角，宜川芎、羌獨活、麻黃、藁本主之。少陽頭痛，往來寒熱，脈弦，痛連耳根，宜小柴胡主之。陽明頭痛，發熱自汗，脈浮長大，痛連目眥頰齒，升麻、葛根、石膏、白芷主之。太陰頭痛，有痰，體重腹痛，脈沉頭重，蒼朮、半夏、南星主之。少陰頭痛，三陰三陽經不流行，而足寒氣逆，脈沉細，宜麻黃附子細辛主之。厥陰頭痛，吐痰沫，厥冷，脈浮緩，痛引口系，吳萸湯主之。此六經頭痛兼挾外邪也。</p>
<p>氣虛頭痛，耳鳴、九竅不利，腸胃之所生也，痛在清晨，治宜補中益氣，倍參、耆、川芎、藁本。血虛頭痛者，自魚尾上攻頭痛，多在日晚，治宜四物倍芎、歸，加芷、辛。氣血兩虛者，調中益氣加川芎、蔓荊、細辛。痰厥頭痛眩暈，白朮半夏天麻湯。風濕熱頭痛，清空膏。風寒感冒頭痛，防風、羌活、藁本、白芷。內傷頭痛，乍痛乍止，補中益氣加川芎、蒼朮、山楂、神麯。傷寒頭痛而不止，治見傷寒門。</p>
<p>偏頭痛者，頭半邊痛是也。在左屬風及血虛，風用荊芥、薄荷，血虛芎、歸、柏、芍。在右屬痰與熱，痰用蒼朮、半夏，熱用酒炒芩、連。有眉稜骨痛不可忍者，此屬風熱與痰，用選奇湯。若真頭痛者，甚則腦盡痛，手足冷至節，此火炎水減也，死不治。</p>
<p>凡治頭痛，通用茶煎散、茶調散、二陳湯。治頭痛皆用風藥者，以高巔之上，惟風藥可到故也。頭痛須用川芎，如不愈，各用引經藥。太陽川芎，陽明白芷，少陽柴胡，太陰蒼朮，少陰細辛，厥陰吳萸，巔頂痛宜藁本、防風，酒炒柴胡、升麻。</p>
<p>《內經》曰：寸口脈中短者，頭痛也。《脈經》曰：陽弦則頭痛。又曰：寸口脈浮，中風、發熱、頭痛。脈緊頭痛是傷寒。脈緊上寸口者，傷風頭痛。《脈訣》云：頭痛短澀應須死，浮滑風痰皆易除。</p>

<h3>頭痛方</h3>
<p><u>小柴胡湯</u>（見瘟疫）　治少陽頭痛。</p>
<p><u>麻黃附子湯</u>　治少陰頭痛，脈沉細。</p>
<p><u>吳茱萸湯</u></p>
<p>吳萸　生薑（各五錢）　人參（二錢五分）</p>
<p>加大棗水煎。</p>
<p><u>補中益氣湯</u>（見內傷）　治氣虛內傷頭痛。</p>
<p>本方倍黃耆、加川芎、藁本。</p>
<p><u>四物湯</u>（見中風）　治血虛頭痛。</p>
<p>本方倍歸、芎，加白芷、細辛。</p>
<p><u>調中益氣湯</u>（見內傷）　治氣血兩虛頭痛。</p>
<p>本方加川芎、蔓荊子、細辛。</p>
<p><u>白朮半夏天麻湯</u>（見眩暈）　治痰結頭痛。</p>
<p><u>清空膏</u>　治偏正頭痛，兼治風濕熱頭痛，上壅頭目及腦痛不止者，除血虛頭痛不治。</p>
<p>川芎（五錢）　柴胡（七錢）　黃連　防風　羌活（各一兩）　炙甘草（兩半）　片芩（三兩，半生半炒）</p>
<p>上末入杯內，茶調如膏，白酒臨臥送下。</p>
<p><u>選奇湯</u>　治眉稜骨痛。</p>
<p>羌活　防風（各二錢）　甘草（一錢，夏生冬炙）　片芩（一錢五分，冬炒用）</p>
<p>水煎，食後服。</p>
<p><u>茶調散</u>　治諸風上攻，頭目昏痛，鼻塞聲重。</p>
<p>薄荷（四兩）　荊芥　川芎（各二兩）　羌活　白芷　炙甘草（各一兩）　細辛（五錢）　防風（二錢五分）</p>
<p>上末，食後茶清調下二錢五分。</p>
<p><u>安神湯</u>　治頭眩眼黑。</p>
<p>生甘草　炙甘草（各二錢）　防風（二錢五分）　柴胡　升麻　生地（酒浸）　知母（酒浸、各五錢）　酒柏　羌活（各一兩）　黃耆（二兩）</p>
<p>共用水煎熟，加入蔓荊子五分、川芎三分，再煎，臨臥時熱服。</p>
<p><u>徹清膏</u></p>
<p>蔓荊子　藁本（各一錢）　細辛（一分）　薄荷　川芎（各三分）　生甘草　炙甘草（各五分）</p>
<p>上為末，茶清調下二錢。</p>
<p><u>茶煎散</u></p>
<p>川芎（一錢）　薄荷　白芷　細辛　羌活　荊芥　藁本　辛夷　防風（各五分）　甘草（二分）</p>
<p>加細茶一撮，同前味煎服。</p>

<h2>胃脘心痛證（三十一）</h2>
<p>胃脘痛，俗稱為心痛，古方名為脾疼。蓋胃之上口名賁門，賁門與心相連，故《經》所謂胃脘當心而痛是也。其症由積痰、食積鬱於中，七情、九氣觸於內，以致清陽不升，濁陰不降，而肝木之邪得以乘機侵侮而為病也。</p>
<p>然其病不一：有真心痛者，客寒觸犯心君，或汙血衝心，手足青黑過節腕者，旦發夕死。其餘有痰、有火、有死血、有客寒犯胃、有虛痛、有實痛、有食積痛、有蟲痛。</p>
<p>治火用牛黃丸，定痛神效，煎藥用芩、連、梔子，水藥或用白蒺藜作散服。治痰用玄明粉，水調服或用搽麵粉生炒各半，俱量人虛實用一二錢；湯用二陳加枳實、片芩、山梔、木香少許。死血在胃脘，宜桃仁承氣加玄明、紅花、歸尾，先用韭什頻飲之。治客寒犯胃，用草豆蔻丸，劫止如神，或蘇合香丸，湯藥用薑、砂仁、木香。虛痛，以物柱按痛處則痛止者是也，宜理中湯、二陳湯加和血藥；久病元氣虛弱，肢體怯薄，脈弱，手欲按者，六君子加砂仁、香附。實痛，因氣怒、飲食卒痛，便閉心胸高起，手不可按是也，二陳加行氣消食藥。蟲痛者，必面上有白斑、唇紅、能食，時作時止，二陳加苦楝根煎服。</p>
<p>丹溪曰：治心痛當分新久。若明知身受寒氣，口食寒物，於初病之時當用溫散溫利之劑。若稍久而成郁，鬱則成熱，若用溫劑寧不助痛添病乎？故古方多用山梔為君，熱藥為之嚮導，則邪易伏病易退，此病雖日久，不食不死。若痛才止，即恣口，腹痛必再作，此確論也。</p>
<p>火脈浮散；痰脈滑實；死血脈澀；寒脈沉遲；虛脈軟弱細小；實脈敦實而滑；痛甚脈伏；蟲脈沉弱而弦，面上有白斑，唇紅能食，時作時止，或吐涎沫。</p>
<p>《要略》曰：陽微陰弦，則胸痹而痛，責其虛也。今陽虛知在上焦，所以胸痹心痛者，以其脈陰弦故也。胸痹之病，喘急咳唾，胸痹痛，短氣，寸口脈沉而遲，關上小緊而數。心脈微急為痛微，大為心痹引背痛。脈短而數者心痛。澀者心痛。脈浮大弦長者死。</p>

<h3>胃脘心痛方</h3>
<p><u>用效煎方</u>　治火痛痰痛。</p>
<p>山梔（一錢）　陳皮　赤茯　貝母　青皮　香附　玄胡　川芎　厚朴（各五會）　草蔻仁（二分）</p>
<p>有死血加丹皮、桃仁，有猛痰加膽星、半夏。</p>
<p><u>牛黃丸</u>　治火定痛。</p>
<p>牽牛　大黃（各一兩）</p>
<p>二味為末，水丸黍米大。強人一錢，弱人七分，稍行自愈。</p>
<p><u>白蒺藜散</u>　治火痛。</p>
<p>白蒺藜（一兩）</p>
<p>桃柳條同炒，研末酒調下一錢。</p>
<p><u>又方</u>　治痰痛。</p>
<p>玄明粉一錢白湯下。</p>
<p><u>桃仁承氣湯</u>（見瘟疫）　治死血在胃脘作痛。</p>
<p>本方加桃仁、紅花、歸尾，先用韭汁頻呷之。</p>
<p><u>草豆蔻丸</u>　治客寒犯胃作痛。</p>
<p>蔻仁（一兩）　橘紅　人參　殭蠶　黃耆　益智（各一錢）　甘草（生炙）　歸身　青皮（各六錢）　澤瀉（小便利者減半）　半夏（各一兩）　桃仁（七粒）　麥芽（兩半）　神麯　柴胡（脅不痛減半）　薑黃（各四錢）　吳萸（一錢）</p>
<p>上除桃仁另研，余共為末，蒸餅丸梧子大，白湯下一二服，不可多用。</p>
<p><u>二陳湯</u>（見中風）　治飲食兼怒卒痛，便閉心胸高起，手不可按。</p>
<p>本方加行氣消食藥。</p>
<p><u>又方</u>　治蟲痛，二陳加苦楝根煎服。</p>
<p><u>失笑散</u>　治心氣痛，並治小腸氣痛。</p>
<p>蒲黃　五靈脂</p>
<p>等分，先以醋二杯煎成膏，再入水一盅煎，食前熱服。心膈大痛，攻走腰背，發厥嘔逆，諸藥不效者，就吐中以鵝翎探之，去痰碗許而痛即止。</p>
<p><u>黃丸子</u>　治心痛極驗，並治裡急後重，作痢亦效。</p>
<p>木香　檳榔　茯苓（各五錢）　三稜　莪朮　甘草（各四錢）　陳皮　黃連　黃芩（各六錢）　黃柏　枳殼（各三錢）　青皮　大黃　牽牛（各一兩）　白及（七錢）　香附（八錢）</p>
<p>上末，水丸綠豆大，量人虛實多寡用之。</p>
<p><u>泰山奪命返魂丹</u>　治心氣虛痛極驗。</p>
<p>黃芩　黃連　枳殼　石膏　當歸　熟地　木香　生地　薄荷　菊花　半夏（制）　黃柏　菟絲（酒炒）　桂皮　桔梗　甘草　陳皮　蔓荊（各一兩）　白茯　柴胡　小茴（炒）　殭蠶（炒）　人參　白芍（炒）　知母　杜仲（各二兩）　羌活　防風（各二兩半）　蛤蚧（一對）　白朮　藁本　川芎　麻黃　天麻　獨活（各兩半）　全蠍　骨皮　細辛（各一兩）</p>
<p>為末，蜜丸彈子大，金箔為衣。每服一丸，因病用湯下：</p>
<p>中風癱瘓酒化下，經水不調紅花酒下，一身筋骨疼熱醋下，反胃噎食木香酒下，心氣痛熱醋下，咳嗽吐痰冬花酒下，頭風痛茶清下，浮腫肚脹陳皮湯下，喘逆氣急桑皮湯下，耳鳴氣閉茱萸湯下，風蟲牙痛花椒湯下，胎前產後香附酒下，嘔吐生薑湯下，小腸疝氣茴香酒下，驚癇吐沫溫酒下，腰背疼牛膝湯下，跌打桃仁湯下，遺精白濁茯苓湯下，赤白痢烏梅湯下，目昏暗菊花湯下，血淋黃疸車前湯下，瘧疾桃枝湯下，腸風下血槐花湯下，雙鵝喉閉薄荷湯下，痞塊積聚木香湯下，大小便閉大黃湯下，盜汗不眠浮麥湯下，筋骨痛威靈仙湯下，脫肛痔漏片芩湯下，胸膈脹滿紫蘇湯下，泄瀉燈草湯下，傷風發熱蔥白湯下，血崩藕節湯下，無名腫毒金銀花湯下。</p>

<h2>腹痛證（三十二）</h2>
<p>丹溪曰：腹痛有寒，有火熱，有死血，有食積，有濕痰，有虛有實。</p>
<p>夫寒痛者，常痛而無增減是也。成無己曰：陰寒為邪，則腹痛而兼吐利。治宜理中加吳萸、玄胡，甚者入桂、附。</p>
<p>火熱痛者，時痛時止，《原病式》曰：熱鬱於內，則腹滿堅結而痛，不可例言為寒也。脈洪者，黃芩芍藥湯；便秘脈大者宜下，調胃承氣湯、備急丸。</p>
<p>死血痛者，痛有常處而不移。成無己曰：邪氣聚於下焦，津液不通，氣血不行，或溺或血，留滯於下，是生脹滿。小便利者，宜川芎、白芍、歸尾、桃仁、紅花；跌打瘀血，宜桃仁承氣。若小便不利者，則溺澀之症，非蓄血也。</p>
<p>食積痛者，痛甚便欲大便，便後則痛減，脈弦，宜溫散之，保和丸加行氣利氣藥。以食得寒則滯，得熱則行也，或用吐法。</p>
<p>濕痰痛者，凡痛二便不利，脈滑，以痰因氣滯而聚，阻礙道路，氣不得宣通，故痛。治宜導痰開鬱，二陳湯。</p>
<p>實痛者，腹脹滿，手不可按。元氣實者，宜推蕩之，大承氣湯。</p>
<p>虛痛者，以手按之則痛止。戴人云：其人本體原弱，或大病後氣血兩虛，不可拘於諸痛不可用參耆之語，急投溫補重劑四君子、理中加順氣藥，汗多倍加參、耆，炒白芍。</p>
<p>治腹痛必用溫散藥，以其鬱結不行，阻塞不運故也。凡人臍下忽大痛，人中黑色者，多死不治。</p>
<p>凡在胃脘下痛者，多屬食積；繞臍痛者，屬火；臍左右少腹痛者，多屬死血；少腹痛者，屬寒。當以部位辨之。</p>
<p>白芍藥惟治血虛腹痛，余不治。今考古方治腹痛，用白芍四錢、生甘草二錢甚效。又考白芍不惟治血虛，而能大行氣。腹痛者，榮氣不從，逆於肉裡，今得白芍行其榮氣，而又以甘草之甘，緩和其逆氣，此不治之治，乃所以深治之也。大抵痛隨利減，故有繞臍大痛，勢急欲死，百藥不效，後用大承氣連下二次方止，硝、黃或各用至五錢以上方效。然此法亦不得已而用，未可視為常例也。亦有寒痛者，多在少腹，宜吳萸湯，甚者椒附及鹽炒蔥熨之。</p>
<p>《脈經》曰：脈細小緊急，病速進在中，腹中刺痛。陰弦則腹痛。脈急小腹痛。尺脈緊，臍下痛。尺脈伏，小腹痛、癥疝。尺脈實，小腹痛，當利之。心腹痛不得息，脈細小遲者生，脈大而疾者死。腹痛脈反浮大而長者死。</p>

<h3>腹痛方</h3>
<p><u>用效治腹痛方</u></p>
<p>白芍（二錢五分）　甘草（一錢）　青皮　陳皮　砂仁　玄胡　山梔（各七分）　烏藥（五分）</p>
<p>脅痛加柴胡五分，熱加黃芩五分。</p>
<p><u>理中湯</u>（見霍亂）　治虛寒腹痛。</p>
<p>本方加吳萸、玄胡，甚者加桂、附。</p>
<p><u>黃芩芍藥湯</u>（見風寒感冒）　治火痛脈洪。</p>
<p><u>調胃承氣湯</u>（見瘟疫）　治火痛，脈大便秘。</p>
<p><u>備急丸</u>（見內傷）　治同上。</p>
<p><u>桃仁承氣湯</u>（見瘟疫）　治死血痛。</p>
<p><u>保和丸</u>（見內傷）　治食積痛。</p>
<p>本方加行氣利氣藥。</p>
<p><u>二陳湯</u>（見中風）　治濕痰痛。</p>
<p>本方加導痰開鬱藥。</p>
<p><u>大承氣（湯）</u>（見瘟疫）　治實痛腹脹滿，手不可按。</p>
<p><u>六君子湯</u>（見中風）　治虛痛，以手按之則痛止。</p>
<p><u>四逆湯</u>（見濕證）　治少腹痛。</p>
<p><u>承氣湯</u>（見瘟疫）　治繞臍痛。</p>

<h2>腰痛證（三十三）</h2>
<p>丹溪曰：腰痛有腎虛，有瘀血，有寒濕，有濕熱，有痰積，有挫閃。痛而不已者，屬腎虛；痛有定處，日輕夜重，大便黑，小便黃赤者，屬死血；往來走痛者，屬痰積；腰冷身重，如帶五千錢，或遇陰寒即作，晴暖即解者，屬寒濕；痛而或作或止者，屬濕熱。</p>
<p>治法：腎虛者，脈大，宜補之，煨腎丸，知、柏、杜仲、枸杞、山萸、菟絲子。瘀血者，脈澀，宜逐之，四物加桃仁、紅花、蘇木、乳香、沒藥。濕熱者，脈緩，宜分利之，滲濕湯、蒼朮湯加杜仲、黃柏、川芎。痰積者，脈伏滑，宜開導之，二陳湯加蒼朮、南星、竹瀝、杜仲。挫閃者，宜行之，用如神湯。寒濕痛，即腎著痛，治宜滲濕，兼用溫散。腎著湯。</p>
<p>《經》曰：動搖不能，腎將憊矣。故腰痛雖有五證，其原皆本於腎虛。蓋腰者，腎之府，人身之大關節，諸經皆貫於腎而絡於腰。故腎經一虛，而腰痛諸病作矣，正《經》所謂邪之所湊，氣必虛是也。諸腰痛不宜用補氣藥，亦不可峻用寒涼藥。</p>
<p>腰痛之脈皆沉弦。沉弦緊者為寒，沉弦而浮者為風，沉弦而濡細者為濕，沉弦而實者為挫閃。</p>
<p>丹溪曰：脈必沉而弦，沉為滯，弦為虛，澀者是瘀血，緩者是濕，滑者、伏者是痰，大者是腎虛也。</p>

<h3>腰痛方</h3>
<p><u>煨腎丸</u>　治腎虛痛不止。</p>
<p>杜仲三錢，炒去絲為末；用豬腰一具，薄切六七片；入藥在內，濕紙包裹，慢火煨熟，空心常酒一二盅送下。</p>
<p><u>補腎丸</u>（見虛損）　治腎虛腰痛。</p>
<p><u>四物湯</u>（見中風）　治瘀血痛。</p>
<p>本方加桃仁、紅花、蘇木、乳香、沒藥。</p>
<p><u>滲濕湯</u>　治寒濕所傷，身體重著，如坐水中。</p>
<p>蒼朮　白朮　茯苓　甘草　乾薑　橘紅　丁香</p>
<p>加薑、棗煎服。</p>
<p><u>蒼朮湯</u>　治濕腰腿疼痛。</p>
<p>防風　蒼朮　黃柏　柴胡</p>
<p><u>二陳湯</u>（見中風）　治痰積痛，脈伏滑。</p>
<p>本方加蒼朮、南星、杜仲、竹瀝。</p>
<p><u>如神湯</u>　治挫閃腰痛。</p>
<p>川芎　肉桂　玄胡　丹皮　桃仁</p>
<p><u>腎著湯</u>　治腎虛傷濕，身重腰冷，如坐水中，不渴，小便利。</p>
<p>乾薑（炮）　茯苓（各一錢）　甘草（炙）　白朮（炒，各一錢）</p>
<p><u>立安散</u>　治腰痛不止，緩弱冷痹，行步無力。空心服。</p>
<p>蒼朮　防風　知母　澤瀉　黃芩　生地　豬苓　當歸（各五分）　甘草（炙）　茵陳　羌活（各八分）</p>
<p>下利者，去生地。</p>
<p><u>摩腰丹</u>　治年老虛人腰痛。</p>
<p>附子尖　烏頭尖　南星（各二錢五分）　雄黃（一錢）　樟腦　丁香　乾薑　吳萸（各一錢五分）　硃砂　麝香（各三分）</p>
<p>上末，蜜丸如龍眼大。每用一丸，薑汁化開如粥，厚火上煅熱，置掌中摩腰上，俟藥盡黏腰上，再烘熱帛包縛定，隨即覺熱如火，日易一次。</p>
<p><u>獨活寄生湯</u>　治腎虛氣弱，為風濕所乘，流注腰膝，攣拳掣痛，不得屈伸，或緩弱冷痹，行步無力。</p>
<p>獨活　桑寄生　細辛　牛膝　秦艽　茯苓　白芍　桂心　防風　人參　熟地　川歸　杜仲　甘草（各五分）</p>
<p>如無桑寄生，以續斷代；下利者，去地黃。水煎，空心服。</p>
<p><u>當歸拈痛湯</u>　治濕熱為病腰痛，上牽肩背肢節皆痛，胸膈不利。</p>
<p>白朮（四分）　人參　升麻　苦參（酒炒）　乾葛　蒼朮（各五分）　防風　知母（酒炒）　澤瀉　黃芩（酒炒）　豬苓　當歸（各六分）　炙甘草（一錢）　茵陳　羌活（各八分）</p>
<p>一方加生黃芩五分。</p>
<p><u>青娥丸</u>　治腎虛腰痛。</p>
<p>破故紙（酒浸片時略炒）　川萆薢（童便浸一宿）　黃柏（鹽水炒）　知母（酒炒）　杜仲（姜鹽汁炒去絲）　牛膝（淨各四兩）　核桃肉（去皮八兩）</p>
<p>共蜜為丸</p>

<h2>脅痛證（三十四）</h2>
<p>胸脅者，肝膽二經往來之道路也。故木氣受傷，痛在胸中；肝氣實盛，痛在兩脅。然脅痛之病，有數證焉。</p>
<p>歲木太過，肝氣旺盛，兩脅充滿，莫能疏泄，壅脹為痛，勢急難支。此肝火之盛為之也。</p>
<p>稀涎宿痰，留注兩脅，或僻一脅，綿綿隱痛，或作或止，一有嘔惡，則吊動掣痛，久則形腫色赤，堅硬不移，若以腫毒治之增劇。此痰氣之結為之也。</p>
<p>心生血，肝納血，肝有熱則妄行，注於脅則脅痛，或紫黑或結塊。上部抵當湯，中部桃仁承氣湯，皆稱捷效。此汙血之積為之也。</p>
<p>又歲金肅烈，制木太過，致肝氣鬱而不伸，兩脅痛而不止。此須抑金扶木，瀉白散合阿膠四物湯，瀉有餘而補不足，使兩氣和平，則痛自止。此肝氣被郁為之也。</p>
<p>又有傷寒，往來寒熱，胸脅痛，耳聾。此雖屬少陽，然膽者，肝之府，痛甚則肝氣亦受損傷，惟小柴胡少加牡蠣、膽草，則二經皆平矣。此傷寒之虛熱為之也。</p>
<p>又有飲食填塞太陰，肝氣被壓。然肝者，將軍之官，其性猛烈，不受壓制，上衝之則胃脘痛，橫行之則兩脅痛，惟消食順氣，少兼溫散，則食下而肝氣自舒，脅痛自止。有醫言脅下一條槓起作痛者，食積也。夫飲食入胃，安得出脅而為槓起？必食積偏墜一邊而近脅作痛，故醫云然。孰信哉？信於理而已矣。</p>
<p>又有挫閃跌撲一症，或氣鬱或血積，亦作脅痛。若以涼藥治之，則痛益甚，須用行血行氣之劑，而兼溫藥以散之，輒效。</p>
<p>又有陽虛、陰虛二證，皆屬之不足，非可以有餘者例治也。有陰虛火動，咳嗽吊動兩脅而痛者，有肝氣橫行兩脅而大痛者，此相火為之，用蘆薈丸二痛皆止，但勞證本病，莫之能療。</p>
<p>其肝氣虛，並元氣弱而痛者，若以肝氣實盛治之立禍，惟四物少加炒鹽以補肝，四君子少加柴苓以補氣，則虛回而痛自止矣。</p>
<p>凡此皆身經親歷而驗之，非敢泛論以誤人也。</p>
<p>脈雙弦者，肝氣有餘，兩脅作痛。</p>

<h3>脅痛方</h3>
<p><u>當歸龍薈丸</u>　瀉肝火太盛之要藥。因內有濕熱，兩脅痛甚，伐肝木之氣實者。</p>
<p>當歸　龍膽草　山梔　黃連　大黃　蘆薈　青黛（各五錢）　木香（二錢五分）　麝香（五分，另研）</p>
<p>上末，神麯糊為丸梧子大。每服二十丸，薑湯下。一方加青皮（一兩），柴胡（五錢）。</p>
<p><u>加減小柴胡合龍膽瀉肝湯</u>　治肝火盛，脅痛。</p>
<p>柴胡　白芍（各一錢）　半夏　黃芩　人參　青皮　歸梢　車前（各五分）　膽草（三分）　梔子（四分）　甘草（三分）</p>
<p>姜一片，煎服，仍下龍薈丸一二次。</p>
<p><u>又用效方</u>　治肝木太盛，脅痛不止。</p>
<p>白芍（一錢二分）　青皮　柴胡　牡蠣　陳皮（各七分）　膽草（四分）　卜子　通草（各五分）　黃連　厚朴（各三分）　甘草（二分）</p>
<p><u>伐肝養血潤燥湯</u>　治火盛脅痛，血衰，溺赤便秘。</p>
<p>白芍　歸梢　桃仁（各一錢）　青皮　柴胡（各八分）　郁李仁　生地（各七分）　山梔　膽草　川連　通草（各五分）</p>
<p><u>祛痰散腫降火開鬱方</u>　治痰注脅下，形高色赤。</p>
<p>半夏　白芥子　松節（各一錢）　陳皮　黃芩　歸身（各七分）　海粉（六分）　膽星　香附　赤茯　川連　羌活（各五分）　薄荷（四分）</p>
<p>加童便、竹瀝沖服。</p>
<p><u>抵當湯</u>　治肝血脅痛。</p>
<p><u>桃仁承氣湯</u>（見瘟疫）　治同上。</p>
<p><u>瀉白散合阿膠四物湯</u>（見火證）　治肝氣被郁，脅痛。</p>
<p><u>小柴胡湯</u>（見瘟疫）　治傷寒寒熱往來，耳聾，胸脅痛。</p>
<p>本方加牡蠣、膽草。</p>
<p><u>保和丸</u>（見內傷）　治食積脅痛。</p>
<p><u>四物湯加炒鹽補肝</u>　治元氣虛弱脅痛。</p>
<p><u>四君子湯加柴胡茯苓以補氣</u>　治同上。</p>
<p><u>推氣散</u>　治右脅痛甚，脹滿不食。</p>
<p>薑黃　枳殼　桂心（各五錢）　甘草（二錢）</p>
<p>上末，薑湯下，煎服亦可。</p>
<p><u>枳芎散</u>　治左脅痛。</p>
<p>枳實　川芎（各五錢）　炙甘草（一錢五分）</p>
<p>上末，薑湯下二錢。</p>
<p><u>驗方</u></p>
<p>柴胡　半夏　片芩　甘草　白芍　青皮　茯苓　陳皮　左痛加膽草，右痛加卜子。</p>
<p>姜三片，煎服。</p>

<h2>背痛證（三十五）</h2>
<p>《經》曰：背者，胸之府。背曲肩垂，府將壞矣。是知背乃太陽膀胱經所主，夾背四脈直下，其位高，其氣清。凡病犯背者，咸稱重病，若發背，若對口瘡，若肩背大痛，輕者可救，重者難治。</p>
<p>除外科所屬者，姑置勿論，而背痛之症亦有五焉。按《經》云諸陽受氣於胸中，而轉行於背。若三陽之火盛，而潛行於背，則背大痛難忍。始發者，即以當歸拈痛合蘇子降氣加減用之，則升清降濁而火可散，濕亦流矣。如痛積日久，氣血日衰，邪著不出，恆見其危者眾矣。</p>
<p>人有寒氣積於胸中，而為心痛徹背，背痛徹心。仲景用烏頭赤石脂丸以溫散之，所謂溫中散表，皆不遠熱是也。</p>
<p>又有痰涎流滯在背，或隱隱痠痛，或一點揪痛，或上下左右更換而痛。蓋氣滯則痰亦滯，氣行則痰亦行，故濕痰宜燥，結痰宜潤，皆以順氣為先，氣順痰行，痛自息矣。</p>
<p>人有腎氣不循故道，逆而上行，臟病必傷於腑，背重而痛，如有所負而然。必用滋腎丸，或四物加知母、黃柏、杜仲、牛膝，以壯水之主，水足則又循故道而病痊矣。</p>
<p>又有病後虛損，元氣不充以入之；又有汗多亡陽，汗過多則心液損耗，陽不足故致痛也。二者皆當溫補，不可用疏利之藥，愈疏則愈痛，此理至微，不可不慎。</p>

<h3>背痛方</h3>
<p><u>治背痛神驗方</u></p>
<p>羌活　秦艽　赤茯　片芩　陳皮　半夏（各八分）　防風　烏藥　卜子（各五分）</p>
<p>加姜三片，煎服。</p>
<p><u>當歸拈痛湯合蘇子降氣湯</u>　治肩背痛，濕熱甚。</p>
<p>人參　白朮　苦參　秦艽（各四分）　知母　黃芩　羌活　當歸　卜子（各五分）　葛根　蘇子　茵陳　蒼朮（各三分）　升麻（二分）</p>
<p>水煎服，看症再加減。</p>
<p><u>火盛背痛方</u>　如其人素弱，必兼滋補。</p>
<p>人參　茯苓　當歸　川芎　羌活　秦艽　片芩　知母　卜子　蘇子</p>
<p>加薑、棗煎服。</p>
<p><u>烏頭赤石脂丸</u>　治心痛徹背，背痛徹心。</p>
<p>蜀椒　烏頭　附子　乾薑　赤石脂</p>
<p>上末，蜜丸梧子大，食先服二三丸。</p>
<p><u>痰涎流滯在背作痛方</u></p>
<p>半夏　赤茯（各一錢）　羌活　海粉（各八分）　陳皮　前胡　片芩　花粉（各七分）　草蔻　香附　卜子（各五分）　生甘草（三分）</p>
<p>加薑、棗煎服。</p>
<p><u>治腎氣熱盛，不循故道，逆上太陽作背痛方</u></p>
<p>知母　滑石（各一錢）　杜仲（八分）　熟地　白芍　當歸　黃柏　牛膝（各七分）　石斛　甘草（各五分）　桂（一分）　蘇子（三分）</p>
<p>加淡竹葉十片。</p>
<p><u>養榮益元湯</u>　治元氣虛損及汗多亡陽背痛。</p>
<p>人參　白朮　黃耆　當歸　棗仁　麥冬（各八分）　茯神（七分）　川穹　麻黃根（各五分）　升麻（五分）　五味（十粒）</p>
<p>加龍眼肉（四個）。</p>

<h1>卷六（利集）</h1>

<h2>諸氣證（三十六）</h2>
<p>《經》曰：百病皆生於氣。是氣也，在外則衛護皮毛，充實腠理；在內則導引血脈，調和陰陽，周流一身，運行不息，源出中焦，總統於肺。曷常病於人也？惟夫七情之交攻，五志之間發，於是為冷氣、滯氣、逆氣、上氣之諸症作焉。</p>
<p>其原皆由於肺受火邪，氣得上升之化，有升無降，河間所謂「五志過極即為火」，丹溪所謂「氣有餘便是火也」。</p>
<p>治之之法，當分有餘不足治之。有餘者，邪氣有餘也，宜行之；不足者，正氣不足也，宜補之。冷氣宜溫之，必明知身受寒氣，口食冷物，方作冷治。如病人自覺冷氣從下而上，此上升之氣，自肝而出，中挾相火，自下而上，其熱為甚，乃火極似水，陽亢陰微，非真冷也。</p>
<p>氣滯宜開之，氣上宜降火。氣在胸臆，為痞滿、刺痛、伏梁等症，二陳加黃連、枳實、桔梗、瓜蔞仁、木香；氣在下焦，為奔豚、七疝等症，二陳加桃仁、山楂、橘核、茴香、川楝、荔核；氣在兩脅，攻築作痛，二陳加青皮、白芍、柴胡、膽草；氣在中焦，為痞滿脹急，二陳加木香、檳榔、厚朴、枳殼，或平胃散以平其敦阜之氣。惟婦人胎前產後一切氣疾，但用四物湯為主，加疏利行氣藥。大抵男子屬陽，得氣易散，是以男子之氣病常少，治宜調氣以養血；女子屬陰，遇氣多郁，故女人之氣病常多，治宜調血以和其氣。此治氣之大旨也。</p>
<p>又按人身上有七氣，宗氣、榮氣、衛氣、中氣、元氣、精神沖和之氣、上升之氣。惟宗氣尤為一身之主，起自氣海下一寸五分，上出於胃，輸散於五臟六腑。若宗氣不虛，雖病不死。凡病人危篤之甚，而喘息奔急者，是宗氣將絕，有出而無入也。</p>
<p>《脈經》曰：脈滑者，多血少氣；澀者少血多氣；大者血氣俱多，脈來大而堅者血氣俱實；小者血氣俱少。脈來細而微者，血氣俱虛。代者氣衰，細者氣少。浮而絕者氣欲絕。闢大而滑，中有短氣。尺脈澀而堅，為血虛氣實；尺脈細而微，血氣俱不足也。</p>
<p>劉立之曰：下手脈沉，便知是氣。沉極則伏，澀弱難治；其或沉滑，氣兼痰飲病也。</p>

<h3>諸氣方</h3>
<p><u>清膈丸</u>　治濕熱氣滯。</p>
<p>黃芩　黃連（各五錢）　香附（一兩五錢）　蒼朮（二兩）</p>
<p>上末，用瓜蔞仁搗爛如泥和丸梧子大，白湯下三四十丸。</p>
<p><u>正氣天香散</u>　治婦人一切諸氣作痛。</p>
<p>烏藥（一錢五分）　香附（二錢）　陳皮　紫蘇　乾薑（各一錢）</p>
<p><u>木香檳榔丸</u>（見痢證）</p>
<p><u>蘇子降氣湯</u>　治氣不升降，痰涎壅塞作痛。</p>
<p>當歸　前胡　厚朴　炙甘草（各五分）　肉桂（三分）　陳皮（七分）　半夏　蘇子（各一錢）</p>
<p>加薑、棗煎服。</p>
<p><u>二陳隨症加減</u>　治諸氣。（方見證內）</p>
<p><u>平胃散</u>（見濕證）　平敦阜之氣。</p>
<p><u>四物湯</u>（見中風）　治婦人胎前產後一切氣痰作楚。</p>
<p>本方加流利行氣藥。</p>
<p><u>又丸方</u>　治諸氣作痛，並小腸氣痛，惟娠婦不可服。</p>
<p>沉香　檀香　乳香（去油）　丁香　廣木香（各一錢）　麝香（三分）</p>
<p>透明硃砂二錢，用甘草湯煮過，研極細末，飛去黃土，以一錢為衣，蜜丸綠豆大。每用一丸，噙舌上化下，隨氣上下用。</p>

<h2>疝氣證（三十七）</h2>
<p>疝有七證，寒、水、筋、血、氣、狐、㿗。專主肝經，與腎經無干，子和七疝辨之詳悉，但一例施以攻下之法，其言非是。古方自《素問》而下，皆以為寒，以寒主收引，經絡得寒則收而不行，所以作痛。東垣、丹溪獨斷以為濕熱在經，鬱而至久，又得寒氣外來，不得疏散，是以作痛。此發前人所未發，故治法宜祛逐本經之濕熱，消導下焦之瘀血，而以寒因熱用之法立方處治。其濕熱又當分多寡而治，濕則腫多，㿗疝是也。又有因痰飲、食積、死血鬱結為痛，及因水氣作腫者，亦有挾虛而發者，其脈沉緊而豁大無力是也，當以參、術為主，佐以疏導藥。</p>

<h3>七疝見症</h3>
<p>寒疝者，囊冷，堅硬如石，陰莖不舉，或控睪丸而痛。得之於坐臥濕地，或寒月涉水，或值雨雪，或坐臥磚石，或風冷處，使內行房，久而無子，宜用溫劑。</p>
<p>水疝者，腎囊腫痛，陰汗時出，或囊腫如水晶，或囊癢而搔出黃水，或小腹按之作水聲。得之於飲水醉酒使內，勞汗出而遇風寒濕之氣聚囊中，故水冷，令人為水疝，宜當逐水。</p>
<p>筋疝者，陰莖腫脹，或潰而為膿，裡急筋縮，或莖中作痛，痛極則癢，或挺縱不收，或出白物如精，隨溺而下。得之於房術勞傷，及邪術所使，宜降心火。</p>
<p>血疝者，狀如黃瓜，在少腹兩傍，橫骨兩端約紋中，俗名便癰。得之重感春夏大燠，勞於使內，氣血流溢，滲入胖囊，留而不去，結成癰腫，膿少血多，宜用和血之劑。</p>
<p>氣疝者，其狀上連腎腧，下及陰囊。多得於號泣忿怒而脹，則氣鬱致然。號泣怒罷，即氣散者是也，宜用散氣之劑。或小兒亦有此疾，俗名偏墜，得之於父年老，或少年多病，陰痿精怯，強力入房，因而有子，稟胎病也。此症難愈。</p>
<p>狐疝者，狀如仰瓦，臥則入少腹，行立則出，復入囊中，如狐晝出穴而溺，夜入穴而不溺。此疝出入往來上下，正與狐相類也，亦與氣疝大同小異，宜用逐氣流經之劑。</p>
<p>㿗疝者，其狀陰囊大如升斗，不癢不痛是也。得於地氣卑濕，故江淮之間多有之，宜用去濕之劑。女子陰戶凸出，雖亦此類，乃熱則不禁故也，不可便認為虛寒而溫之補之，本名曰瘕，宜以苦藥下之，以苦堅之。</p>
<p>《金匱要略》曰：寸口脈弦，弦則衛氣不行則惡寒，緊則不欲食，緊弦相搏，則為寒疝。</p>
<p>趺陽脈浮而遲，浮則為風虛，遲則為寒疝，繞臍作痛，發則白汗出，手足厥寒，其脈沉弦者，烏頭湯主之。</p>

<h3>疝氣方</h3>
<p><u>治疝通用加減效方</u></p>
<p>川楝子（一錢）　青皮　玄胡　橘子（各八分）　陳皮　小茴　柴胡（各七分）　膽草　黃柏　山楂　神麯（各五分）　荔核（二個，打碎）</p>
<p>加姜一片。寒疝加吳萸一錢，烏頭八分，去黃柏；水疝加豬苓、澤瀉、蒼朮、荔枝核；筋疝加大茴、黃連、連翹各七分瀉心火；血疝加桃仁、紅花、沒藥各八分；氣疝加烏藥、香附各八分，去茴香；狐疝加烏藥八分，草蔻五分，與氣疝同治；㿗疝加蒼朮、白芷、川芎各七分。</p>
<p>痛而不止屬寒，或作或止屬熱。有水疝不已，原起於虛。今少腹脹急，陰囊環痛，此肝木旺以克脾土，遂成疝病。久而不消，難獨以疝治，當清補兼施之可也。</p>
<p><u>補脾理疝方</u></p>
<p>白朮　青皮　茯苓　川楝子　苡仁　玄胡　扁豆　梔子　山楂　神麯　白芍　橘子（各七分）</p>
<p><u>疝氣方</u></p>
<p>小茴　川楝　橘子　柴胡　玄胡　黃柏（各五錢）　青皮　甘草（各三錢）　山楂（二錢）　膽草（二錢）</p>
<p>曲糊丸梧子大，人虛加白朮、茯苓各五錢。</p>
<p><u>又方</u>　治痛甚至氣上衝，如有物壓，築塞心臟欲死，手足俱冷者。二三服除根，不可多服。</p>
<p>硫黃（不拘多少，火中熔化，即投水中去毒，研末）　陳皮　荔枝核（炒焦黃色為末）</p>
<p>上三味等分為末，飯丸梧子大。每服酒下十四五丸，即可立止。</p>
<p><u>治㿗疝不痛方</u></p>
<p>南星　蒼朮　神麯　白芷　山楂　川芎　枳實　半夏　海藻　昆布</p>
<p>加姜三片，水煎。</p>
<p><u>五葉湯</u></p>
<p>枇杷葉　野紫蘇葉　花椒葉　蒼耳草葉　水晶葡萄葉</p>
<p>共煎水薰洗。</p>
<p><u>又方</u>　治疝氣偏墜。</p>
<p>用韭菜根搗汁，以生酒熱沖服，神效。</p>

<h2>腳氣證（三十八）</h2>
<p>《內經》曰：傷於濕者，下先受之。蓋脾主四肢，足居於下，而多受濕。濕鬱成熱，濕熱相搏，其病生矣。然有因外而得者，有自內而生者，其為病不同，見症則一。惡寒發熱，狀若傷寒，但足脛紅腫，筋攣掣痛，舉步艱難，此為別耳。輕者止於足痛；重者由足痛入陰器，抵少腹，歷脅肋，上頭；又重者則腳氣衝心，誤治立死。</p>
<p>治法：以防己飲為主方，兩臂痛加威靈仙，兩脅痛加龍膽草，風加川萆薢，濕加木瓜、薏苡，食積流注加山楂、神麯、麥芽，足氣衝心，防己飲合四物湯，或東垣健步丸。外有足跟痛者，屬腎虛，又非腳氣論，宜防己飲內用犀角、生地，以心火下流與濕熱相搏，故用之耳。治腳氣通用當歸拈痛湯、獨活寄生湯，忌用補氣藥及淋洗。</p>
<p>腳氣自外而得者，山嵐、卑濕、涉水、驟雨及濕熱之地，咸有濕熱寓焉。凡受濕者，足先受之，濕鬱為熱，故發動而為痛。自內而生者，瓜果、茶水、酒漿、油麵及煎炙之物，有濕有熱，先入於胃，上輸於脾，脾流濕熱，直行於足，以脾脈主四肢也。故腫為濕，痛為熱，不易之論也。以上議論，乃腳氣之原，不可不知。</p>
<p>脈弦者風，濡弱者濕，洪數者熱，遲澀者寒，微滑者虛，牢堅者實；結則因氣，散則因憂，緊則因怒，細則因悲。</p>

<h3>腳氣方</h3>
<p><u>防己飲</u></p>
<p>黃柏　蒼朮　防己（各七分）　生地　檳榔　川芎　木通　黃連（各五分）　白朮（七分）　犀角梢（四分）　甘草節（三分）</p>
<p>上水煎，食前服。熱加黃芩，熱甚及時令暄熱加石膏，痰加竹瀝、薑汁或南星，便秘加桃仁、紅花，小便赤澀加牛膝或木瓜、薏苡，如常腫者，專主於濕熱，肥人加痰藥。</p>
<p><u>健步丸</u></p>
<p>蒼朮　歸尾（各一兩）　陳皮　白芍　生地（各兩半）　吳茱萸　牛膝　條芩（各五錢）　桂枝（二錢）　大附子（三錢）</p>
<p>蒸餅丸梧子大。每服百丸，白朮木通湯下，食前服。</p>
<p><u>四物湯</u>（見中風）　治血熱轉筋。</p>
<p>本方加酒芩、紅花煎服。</p>

<h2>痛風證（三十九）</h2>
<p>夫痛風者，遍身骨節走痛是也。其證因血受熱，已自沸騰，或加之涉冷受濕取涼，熱血得寒，汙濁凝滯，不得運行，所以作痛。夜痛甚者，行於陰也。治以辛溫，兼以清涼，疏散寒濕，開通鬱結，使血行氣通，更節厚味，痛自愈矣。</p>
<p>其肢節大痛如虎咬，晝靜夜劇，古名白虎歷節風。肢節腫痛，痛屬火，腫屬濕，兼受風寒而發動於經絡之中，濕熱流注於肢節之間，而痛無已也。若痛有常處，赤腫灼熱，此欲成風毒，宜敗毒散主之。</p>
<p>治痛風大要，當分新久。新痛多屬寒，宜辛溫藥；久痛多屬熱，宜清涼藥。河間謂「暴病非熱，久病非寒」是也。丹溪曰：痛風有風熱、有濕痰、有風濕、有血虛、有氣虛，統宜散濕疏風，消痰順氣，導瘀血，補新血為要。大法：風熱加減小續命、小柴胡、九味羌活等湯；風濕蒼白朮兼行氣藥；痰宜二陳加南星、酒芩、竹瀝；血虛倍芎、歸、芍藥，佐以桃仁、紅花；氣虛人參益氣、補中益氣。頭目痛加川芎、細辛、白芷，肩背痛加桔梗、防風、羌活，手臂痛加靈仙、薄桂。薄桂味淡，能橫行手臂，引南星、蒼朮等藥至痛處。腰以下痛，加防己、黃柏、檳榔、蒼朮、獨活、木通；足痛加木瓜、桑寄生、川萆薢、牛膝、苡仁；筋脈急痛，加秦艽、紅花。通用獨活寄生湯、舒筋湯、丹溪腫痛方、大羌活湯、定痛丸，通用蒼朮、南星、川芎、白芷、酒芩諸藥味。</p>
<p>《脈經》曰：脈澀而緊者痹。《金匱要略》曰：少陰脈浮而弱，弱則血不足，浮則為風，風血相搏，即疼痛如掣。盛人脈澀小，短氣，自汗出，歷節痛不可屈伸。此皆飲酒汗出，當風所致。</p>
<p>寸口脈沉而弱，沉即主骨，弱即主筋；沉即為腎，弱即為肝。汗出入水中，如水傷心，歷節痛而黃汗出，故曰歷節風也。</p>
<p>味酸則傷筋，筋傷則緩，名曰泄。味鹹則傷骨，骨傷則痿，名曰枯。枯泄相搏，名曰斷泄。榮氣不通，衛不獨行，榮衛俱微，三焦無所御，四屬斷絕，身體羸瘦，獨足腫大，黃汗出，脛冷。假令發熱，便為歷節風，疼痛不可屈伸。</p>

<h3>痛風方</h3>
<p><u>通治痛風方</u>　治上中下痛風。</p>
<p>黃連　蒼朮　南星（各二兩）　神麯　臺芎（各一兩）　防己　白芷　桃仁（各五錢）　桂枝　咸靈仙　羌活（各三錢）　膽草（錢半）　酒紅花（錢半）</p>
<p>神麯糊丸梧子大，空心下五六十丸。</p>
<p><u>獨活寄生湯</u>（見腰痛）　治感冒風濕致痿痹，兩足緩縱，軟弱不仁，肝腎虛弱。</p>
<p><u>舒筋湯</u>　治臂痛不能舉動，氣血凝滯，經絡不行所致。一名通氣飲子，一名五痹湯。</p>
<p>片子薑黃（二錢）　羌活　甘草（各五分）　當歸（去首）　海桐皮（去外皮）　赤芍　白朮（各一錢）</p>
<p>加姜煎，去渣，磨沉香少許入內，溫服。凡腰以上痛者，食後服；腰以下痛者，食前服。</p>
<p><u>臂痛方</u>　上焦濕熱，橫行經絡中作痛。</p>
<p>蒼朮（一錢六分）　半夏　南星　白朮　酒芩　香附（各一錢）　陳皮　茯苓（各五分）　靈仙（三錢）　甘草（二分）</p>
<p>一方加羌活一錢，姜三片。</p>
<p><u>治肢節腫痛方</u>　痛屬火，腫屬濕，兼受風寒而發動於經絡之中，濕熱流注於肢節間而作痛。</p>
<p>麻黃　赤芍（各一錢）　防風　荊芥　羌活　獨活　白芷　蒼朮　靈仙　片芩　枳實　桔梗　葛根　川芎（各五分）　甘草　歸梢　升麻</p>
<p>下焦加酒柏，婦人加酒紅花，腫多加檳榔、大腹皮、澤瀉，定痛加沒藥一錢。</p>
<p><u>大羌活湯</u>　治風濕相搏，肢節疼痛。</p>
<p>羌活　升麻　獨活（各七分）　蒼朮　白朮　防己　川歸　茯苓　澤瀉　靈仙（各五分）</p>
<p>空心溫服。</p>
<p><u>定痛丸</u>　治一切風濕痛。</p>
<p>乳香　沒藥　金星草　地龍（去土炒）　木鱉子　五靈脂</p>
<p>各等分，蜜丸彈子大，溫酒下一丸。</p>
<p><u>二妙散</u>　治下焦足膝濕熱成痛。</p>
<p>黃柏（十二兩，酒浸）　蒼朮（四兩，米泔浸，春秋二宿，冬三宿，夏一宿）</p>
<p>上二味為末，入薑汁調二三錢，或蒸餅丸，鹽湯下亦可。</p>
<p>二味皆有雄壯之氣。表實氣實者，加酒少許佐之；有氣加氣藥，血加血藥，痛甚者加薑汁熱服。</p>
<p><u>加味二陳湯</u>（見中風）　治臂痛。</p>
<p>本方加酒芩、羌活、靈仙，入姜煎，熱服。</p>
<p><u>趕痛湯</u>　瘀血濕痰蓄於筋節之間而作痛者治之。</p>
<p>乳香　沒藥　地龍（酒炒）　香附（便浸）　紅花（酒洗）　桃仁　甘草節牛膝（酒浸）　川歸　羌活　五靈脂（酒淘去土）</p>
<p>肢節之間，筋骨之會，空竅之所也，故邪易居之。是方也，桃仁、紅花、牛膝、當歸養血而活血也；乳香、沒藥、五靈脂散結而定痛也；羌活所以驅風，香附所以理郁，地龍者濕土所化之物，同類相從，故能入濕邪所聚之區；甘草節者，取其性平，和榮衛而緩急痛之勢也。肢節沉重為濕痰，晚間病重為瘀血。</p>
<p><u>桑枝煎</u>　諸痛風症，服此方良。</p>
<p>桑枝一小升，細切炒香，以水三大升，熬取二升，一日服盡。</p>
<p>《圖經》云：桑枝性平，不冷不熱，可以常服。療中風體癢，乾溼腳氣，風氣四肢拘攣，上氣眼昏，肺氣嗽，消食，利小便，久服身輕，聰明耳目，令人光澤，兼治口乾。抱朴子言：《仙經》云一切仙藥不得桑枝煎不服。其效如此。</p>
<p><u>史國公藥酒方</u>　中風之久，語言蹇澀，半身不遂，手足拘攣，不能行步，痿痹不仁者，此方神良。</p>
<p>防風　秦艽　松節　虎脛骨（炙）　鱉甲（炙）　白朮（炒，各二兩）　羌活萆薢　川歸　晚蠶沙（炒）　牛膝　杜仲（薑汁炒，各三兩）　蒼耳子（四兩）　枸杞子（五兩）　干茄根（八兩）</p>
<p>共以絹袋盛之，煮好酒二十斤。語言蹇澀，風在舌本也；半身不遂，邪並於虛也；手足拘攣，風燥其筋也；不能行步，風燥而血不濡也；痿痹不仁，風兼濕也。此方也，茄根、蒼耳、羌活、秦艽、防風、松節、萆薢、蠶沙，可以去風，亦可以去濕。風去則蹇澀、拘攣之症除，濕去則不遂不仁之患愈。川歸、牛膝、杜仲、枸杞所以養血，亦所以潤燥，養血則手得血而能攝，足得血而能步，潤燥則筋得血而能舒矣。若虎骨用之，以驅入骨之風；白朮用之，以致沖和之氣；風痹之久，血必留居，鱉甲之所以治風邪之瘀血也。</p>

<h2>痿證（四十）</h2>
<p>《內經》曰：肺熱葉焦，五臟因而受之，發為痿躄。又謂：治痿獨取陽明。蓋陽明為五臟六腑之海，主潤宗筋，能束骨而利機關也。衝脈者，經脈之海，主滲灌溪谷，與陽明合於宗筋，而會於氣衝，皆屬於帶脈，而絡於督脈。故陽明虛，則宗筋弛縱，帶脈不引，故足痿不用也。</p>
<p>丹溪曰：肺金體燥，居上而主氣，畏火者也。脾土性濕，居中而主四肢，畏木者也。火性炎上，則水失所養，火寡於畏而侮所勝，肺得火邪而熱矣。木性剛急，肺受熱則金失所養，木寡於畏而侮所勝，脾得木邪而傷矣。夫肺熱則不能管攝乎一身，脾傷則四肢不能為用，而諸痿作矣。故治法宜瀉南方火，則肺金清，而東方不實，何脾傷之有？補北方水，則心火降，而西方不虛，何肺熱之有？由是陽明實，則宗筋潤，自能束骨而利機關也。治痿之法無出於此。</p>
<p>然痿證有氣虛、血虛、脾虛、腎虛、濕熱、濕痰之不一。氣虛四君子、補中益氣；血虛四物加人乳、蒼朮、黃柏；腎虛知、柏、牛膝、杜仲、熟地、大造丸、虎潛丸；脾虛四君子、六君子、參苓白朮散、啟脾丸；濕熱加減健步丸、清燥湯入牛膝、芩、芍；濕痰二陳加二朮、片芩、南星、竹瀝、酒柏。</p>
<p>亦有死血者，有食積妨礙升降者，宜四物合二陳加桃仁、紅花、黃柏、神麯。</p>
<p>病痿切宜斷厚味、絕酒色。違者難治。</p>
<p>痿痹脈宜虛濡，忌緊急。</p>

<h3>痿方</h3>
<p><u>四君子</u>（見中風）</p>
<p><u>補中益氣</u>（見內傷）</p>
<p>二方俱治氣虛。</p>
<p><u>四物湯</u>（見中風）　治血虛。</p>
<p>本方加人乳、蒼朮、黃柏。</p>
<p><u>大造丸</u>　治腎痿。</p>
<p>黃柏　龜板（各四兩）　杜仲　牛膝　陳皮（各二兩）</p>
<p>夏加五味一兩，冬加乾薑五錢。紫河車一具，酒浸蒸爛為丸。</p>
<p><u>虎潛丸</u>（見虛損）　治腎痿。</p>
<p><u>六君子</u>（見中風）　治脾虛成痿。</p>
<p><u>參苓白朮散</u>（見中風）　治脾虛同前。</p>
<p><u>啟脾丸</u>　治脾同前。</p>
<p>人參　陳皮　扁豆　神麯　苡仁、山藥（各三兩）　白朮　茯苓（各兩半）　甘草（六錢）　蓮肉　麥芽（各二兩）　桔梗（三錢）　白芍（八錢）　圓眼肉（四兩）</p>
<p>共末，蜜丸，空心米湯下。</p>
<p><u>東垣健步丸</u>　治膝中無力，屈伸不便，腰背腿足沉重，行步艱難。</p>
<p>羌活　柴胡　滑石　甘草　瓜蔞根　肉桂（各五錢）　防風　澤瀉　川烏（各三錢）　防己（一兩）　苦參（三錢）</p>
<p>上末，麵糊為丸梧子大，荊芥湯下六七十丸。</p>
<p><u>清燥湯</u>　治濕熱成痿，以燥金受濕熱之邪，是絕寒水生化之源，源絕則腎虧，腰膝以下痿軟癱瘓，不能舉動。</p>
<p>黃耆（一錢五分）　蒼朮（一錢）　白朮　陳皮　澤瀉（各五分）　人參　白茯　升麻（各三分）　麥冬　歸身　生地　曲末　豬苓（各二分）　酒柏　柴胡　黃連（各一分）　五味（九粒）　炙甘草（三分）</p>
<p>一方加牛膝、黃芩、白芍。</p>
<p><u>二陳湯</u>（見中風）　治濕痰。</p>
<p>本方加片芩、南星、酒柏、蒼白朮。</p>
<p><u>四物合二陳加桃仁紅花柏曲</u>　治食積瘀血妨礙，不得升降。</p>
<p><u>加味四物湯</u>　治諸痿，四肢軟弱，不能舉動。</p>
<p>當歸　熟地　麥冬　黃柏（各一錢）　白芍　川芎　杜仲（各七分半）　五味（九粒）　人參（五分）　黃連（四分）　知母（三分）　牛膝（五分，足不軟者不用）</p>

<h2>麻木證（四十一）</h2>
<p>河間曰：留著不去，四肢麻木拘攣也。又謂麻木不盡屬虛。譬之久坐則麻痹不仁，乃前氣未行，後氣復沖，鬱熱相搏故耳。其證多氣滯、風熱所為，治宜活血疏風，清熱順氣。</p>
<p>《內經》謂麻木為不痛不仁。以久病入深，榮衛之行澀，經絡時疏，故不通；皮膚不榮，故為不仁。不仁之症，或周身，或四肢，唧唧然痛癢，如繩扎縛初解之狀，古言為麻痹是也。</p>
<p>麻有五證，有寒濕、有氣虛、有血液枯澀、有火、有痰。木有三證，有濕痰、有死血、有寒濕。丹溪曰：麻是氣虛，木屬濕痰、死血。十指麻木，亦是胃中有濕痰、死血，斯論確矣。然亦有氣血俱虛，但麻而不木者；亦有虛而感濕，麻木兼作者；又有陰虛，而風寒濕三氣乘之，致周身裂痛、麻木兼作者。治宜先汗散而後補也，當各推類治之。</p>
<p>大法：氣虛，人參益氣湯、天麻黃耆湯；濕痰，二陳加膽星、蒼白朮；十指麻木，用薄桂，少許引經；死血，四物加桃仁、紅花，入引經藥。</p>
<p>按麻木之證，東垣云：麻是氣不行。丹溪云：麻是氣虛，木是濕痰、死血。此是初病言之也。若曾服過參、術，而生燥熱，則血液衰少，而榮衛澀不能滑澤，後氣一充，則成麻矣。治宜活血養液，清熱潤燥，則麻木自止。故河間之論當玩，丹溪以麻屬氣虛，木屬濕痰、死血是固然矣。</p>
<p>脈浮而濡屬氣虛，關前得之，麻在上體；關後得之，麻在下體。浮而緩屬濕，為麻痹。緊而浮屬寒，為痛痹。澀而芤屬死血，為木，不知痛癢。</p>

<h3>麻木方</h3>
<p><u>人參益氣湯</u>（見眩暈）　治手足十指麻木，四肢倦怠，熱傷元氣。</p>
<p><u>天麻黃耆湯</u>　治表有風症，右口角並眼牽引側視，及左手腳麻木疼痛。</p>
<p>天麻　白芍　神麯　茯苓　羌活（各三分）　人參　黃連（各四分）　當歸　黃耆　甘草　升麻　葛根　蒼朮　澤瀉　柴胡　豬苓（各五分）</p>
<p>肢節不痛者，不必用羌活。</p>
<p><u>三妙散</u>　治濕熱下流，兩足麻木。</p>
<p>黃柏（四兩）　蒼朮（六兩）　川牛膝（二兩）</p>
<p>曲糊丸梧子大，鹽湯下五六十丸。</p>
<p><u>導氣丸</u>　治兩腿麻木沉重。</p>
<p>黃耆（二錢）　甘草（錢半）　青皮（一錢）　升麻　柴胡　歸梢　陳皮　澤瀉（各五分）　紅花（一分）　五味（九粒）</p>

<h2>目病證（四十二）</h2>
<p>《內經》曰：五臟六腑之精氣，皆上注於目而為之睛。睛之窠為眼，腎之精為瞳子，心之精為眼窠之總絡，肝之精力黑眼，肺之精為白眼，肌肉之精為約束，裹擷筋骨、血氣之精，而與脈併為系，上屬於腦，後出於項。是故瞳子黑眼法於陰，白眼赤脈法於陽。然臟腑十二經脈，三百六十五絡，又皆稟受於脾土，而上貫於目以為明。故目者，心之使；心者，神之舍也。苟精神煩亂，則視歧，觀一物而為兩；脾虛則五臟之精氣皆失所司，不能歸明於目。</p>
<p>由此觀之，則治目者，若不兼理脾胃及養血安神，不可治標不治本也。河間曰：在腑則為表，當除風散熱；在臟則為里，宜養血安神。如暴失明，昏澀翳膜，眵淚斑入眼，皆風熱屬表也，宜表散以去之。如昏弱不欲視物，內障見黑花，瞳子散大，皆里也，屬血少勞神腎虛故也，宜養血安神，補水以調之。又瞳子散大，皆辛熱所為，當除風熱，涼血益血，以收耗散之氣。芩、連苦寒，除邪氣之盛為君；歸身、生地，涼血養血為臣；五味酸寒體浮，收瞳子散大，地骨、天、麥瀉腎熱補氣，或用滋陰地黃丸最妙。</p>
<p>丹溪曰：目病屬風熱，血少，勞神，腎虛。又云：目能遠視，不能近視者，腎水虧欠也，六味地黃丸主之；目能近視，不能遠視者，心血不足也，定志丸加茯苓主之。瘦人目病，乃是血少兼熱，須用養血藥，少加風藥。三說議論精確，並宜參究。</p>
<p>目病雖有風熱、血虛、脾虛、腎虛、肝木旺之不同，大法眼暴赤腫，及翳淚斑膜，率用羌活、防風、柴胡、荊芥穗、白芷、菊花、升麻、炒芩連、山梔、玄參、石膏、赤芍、連翹、膽草、桔梗、甘草、生地、歸身加減量服。凡目久痛，或內腫昏暗，須用熟地、當歸、白芍、五味、枸杞、知母、黃柏、茯神、遠志、丹皮、山藥、白朮，少加菊花、防風、荊芥、柴胡、芩、連、甘草為佐使。</p>
<p>左寸脈洪數，心火炎也。關弦而洪，肝火盛也。右寸關俱弦洪，肝木挾相火之勢而來侮所不勝之金，而制己所勝之土也。</p>

<h3>目病方</h3>
<p><u>治初起風熱火眼方</u></p>
<p>防風　羌活　白芍　葛根　紫蘇　白芷　蔓荊　菊花　甘草</p>
<p>有翳加木賊。</p>
<p><u>滋陰地黃丸</u></p>
<p>生地（兩半）　熟地（一兩）　柴胡（八錢）　天冬　枳殼　炙甘草　地骨皮　黃連　五味　人參　歸身　黃芩（各五錢）</p>
<p>蜜丸梧子大，茶湯下。</p>
<p><u>坎離丸</u>（見火證）　治內障。</p>
<p><u>定志丸</u>　治心血不足，不能遠視。</p>
<p>人參（一兩）　遠志　蒲黃　茯苓（各二兩）</p>
<p>蜜丸梧子大，辰砂為衣，米湯下。</p>
<p><u>治濕熱火眼方</u></p>
<p>防風　荊芥　菊花　黃連　木賊　石決明　黃芩　連翹　青箱子　草決明　膽草（各八分）　石斛　穀精草　山梔　生地　蟬退　黃柏　川歸　羌活（各一錢）</p>
<p>加燈心三十節。青葙子即白雞冠花子。</p>
<p><u>清風養血湯</u>　治眼痛赤腫。</p>
<p>荊芥　蔓荊子　菊花　白芷　麻黃（去節）　紅花（酒洗）　桃仁（去皮尖）　防風　川芎（各五分）　當歸（酒洗）　草決明　石決明　白芍　甘草（各一錢）</p>
<p><u>益陰腎氣丸</u>　治腎虛，目睛不明。</p>
<p>熟地　山藥　山萸　歸梢　五味　丹皮　柴胡（各五錢）　澤瀉　茯神（各二錢五分）　生地（二兩）</p>
<p>煉蜜為丸。</p>
<p><u>滋腎丸</u>　治同上。</p>
<p>黃柏　知母</p>
<p>各等分，酒炒共為末，蜜丸。空心鹽湯下百丸。</p>
<p><u>補陽湯</u>　治青翳白膜。</p>
<p>肉桂（一錢去皮）　知母（酒炒）　當歸（酒洗）　生地（酒洗）　白茯　澤瀉　陳皮（各三錢）　白芍（酒炒）　白朮（土炒）　人參　黃耆（炙）　防風　羌活　獨活　熟地　甘草（各一兩）　柴胡（二兩）</p>
<p><u>洗眼方</u>　治風熱，眼眶紅爛。</p>
<p>古青錢（十文）　黃連（一錢）　杏仁（七分去皮）　艾葉（三片）</p>
<p>上四味用水一盅，煎半盅，澄清一宿，次日溫過，頻洗為良。</p>
<p><u>羊肝丸</u>　治翳障青盲。</p>
<p>黃連（一兩）　白羊肝（一具）</p>
<p>二共為末，蜜丸梧子大。每服三十丸，忌豬肉、冷水。</p>
<p><u>類苑羊肝丸</u>　治同上。</p>
<p>夜明砂（洗淨）　蟬退　木賊（去節）　當歸（各一兩）　羊肝（四兩）</p>
<p>以四藥研為末，將羊肝煮爛搗如泥，和前末為丸梧子大。食後溫湯下五十丸。</p>
<p><u>真人明目丸</u>　治目昏流淚。</p>
<p>生地　熟地　川椒（去目及閉口者）</p>
<p>各等分為末，蜜丸梧子大。空心鹽米湯下五十丸。</p>
<p><u>貳百味花草膏</u>　治赤眼爛，緣風流淚作痛。</p>
<p>羯羊膽（去其中脂再填入）　石蜜（拌勻蒸之，俟幹人缽細研為膏）</p>
<p>膏成以匙挑少許入口，一日淚止，二日腫消，三日痛定。甚者，將膏頻噙口中，使藥力相繼，更妙。</p>
<p><u>洗眼方</u></p>
<p>用小紅棗二枚去核，入明礬數分在內，以火煨化，再用川連一錢同煎數滾，溫洗有效。</p>

<h2>耳病證（四十三）</h2>
<p>《內經》曰：耳為腎之外候。又曰：腎通竅於耳。蓋耳之所主者精，精氣調和，腎氣充足，則耳聞而聰。若勞傷氣血，風熱襲虛，使精脫腎憊，則耳閉而聾。是故有氣虛耳聾者，有上焦手少陽經熱而耳聾者，有腎虛耳聾者，有氣逆而耳聾者，有大病後腎水枯涸，陰火上炎，耳癢耳鳴，時聞如鐘鼓之聲者。</p>
<p>治法：氣虛補氣，腎虛滋腎，熱者清痰散風熱，氣逆者順氣，大病後陰虛火動者，四物湯加降火。統宜瀉南方火，補北方水，無不安者。錢仲陽曰：腎有補而無瀉。厥有旨哉！</p>
<p>兩寸脈浮洪上魚際為溢；兩尺脈短而微，或大而數，皆屬陰虛。治法當補陰益陽。</p>
<p>左寸脈洪數，心火上炎；兩尺脈洪或數者，相火上炎，其人必遺精，夢與鬼交，兩耳蟬鳴或聾。</p>
<p>愚按：丹溪云：耳聾皆屬於熱。誠哉斯言。然有左耳聾者，有右耳聾者，有左右俱聾者，不可不分經而治也。夫左耳聾者，少陽火也，龍薈丸主之；右耳聾者，太陽之火也，六味地黃丸主之；左右俱聾者，陽明之火也，通聖散、滾痰丸主之。何以言之？有所忿怒過度，則動少陽膽火從左起，故使左耳聾也。有所色欲過度，則動太陽膀胱相火從右起，故使右耳聾也。有所醇酒厚味過度，則動陽明胃火從中起，故使左右耳俱聾也。蓋左耳聾者，婦人多有之，以其多忿怒故也；右耳聾者，男子多有之，以其多色欲故也，左右耳俱聾者，膏粱之家多有之，以其多肥甘故也。總三者而論之，忿怒致耳聾者為多。丹溪云：厥陰、少陽火多，當用開痰散風熱。其此之謂乎？</p>

<h3>耳病方</h3>
<p><u>蔓荊子散</u>　治上焦熱，耳鳴而聾，及出濃汁。</p>
<p>蔓荊子　炙甘草　甘菊花　升麻　木通　赤芍　桑皮　麥冬　赤茯　生地　前胡（各五錢）</p>
<p>加薑、棗。</p>
<p><u>大補丸</u></p>
<p>黃柏一味，炒褐色，為末水丸。氣虛四君子湯下，血虛四物湯下。</p>
<p><u>滋腎丸</u>（見火證）　治耳聾耳鳴。</p>
<p>凡耳鳴耳聾，皆屬陰虛火動，或補腎虎潛丸，滋陰大補丸皆好。（二方見虛損）</p>
<p><u>千金補腎丸</u>　治勞聾、氣聾、風聾、虛聾、毒聾、久聾、耳鳴者，此方主之。</p>
<p>人參　黃耆　當歸　丹皮　白芍　山萸肉　桂心　遠志　巴戟　細辛　蓯蓉　菟絲子　附子　熟地　茯苓　甘草　乾薑　蛇床子　澤瀉　石斛（各一兩）　防風（八錢）　石菖蒲（五錢）</p>
<p>羊腎二具，炙乾為末，煉蜜為丸梧子大。日服二錢。</p>
<p><u>經驗煎方</u></p>
<p>陳皮　半夏　菖蒲　片芩　柴胡　知母　枸杞　桑皮　香附　甘草　菊花　升麻　蔓荊子</p>

<h2>鼻證（四十四附喉閉）</h2>
<p>《內經》曰：西方白色，入通於肺，開竅於鼻。又曰：鼻者，肺之外候。丹溪曰：肺之為臟，其位高，其體脆，性惡寒，又惡熱。是故好飲熱酒者，始則傷於肺，肺臟鬱熱，久則見於外，而為鼻齄准赤之候，得熱則紅，得寒則黑。蓋面為陽中之陽，鼻居面之中，一身之血運到面鼻，皆為至清至精之血。多酒之人，酒氣薰蒸，面鼻得酒，血為極熱，熱血得寒，汙濁凝結而不行，故色紫黑。治宜化滯血，生新血，四物加片芩、紅花、茯苓、陳皮、甘草、生薑煎，調五靈脂末服，氣弱加黃耆。亦有不飲自赤者，肺風血熱故也。</p>
<p>此外又有鼻瘡、鼻痔、鼻癰、甕鼻、息肉、鼻鼽、鼻衄、鼻淵、鼻塞之不同。鼻瘡、鼻痔、鼻癰皆肺熱所致，日久不已，結成息肉如棗，塞滯鼻中，氣塞不通，不聞香臭。丹溪曰：胃中有食積，熱痰流注，故濁氣凝結而生息肉也。用枯礬研末，面脂綿裹塞鼻中，數日自消。</p>
<p>鼻鼽者，鼻流清水也。鼻衄者，鼻流血也。《原病式》皆謂屬少陰君火之病。</p>
<p>鼻淵者，濁涕流下不止，如彼水泉。《內經》曰：膽移熱於腦，則為辛頞鼻淵是也。通聖散加薄荷、黃連各二錢半。</p>
<p>鼻塞者，丹溪曰：鼻為肺之竅，因心肺上病而不利也，有寒有熱。寒邪傷於皮毛，氣不利而壅塞，理宜表之，麻黃、桂枝之類；熱壅清道，氣不宣通，理宜清之，芩、連、梔子之類。鼻之諸證無出於此。</p>
<p>右手脈浮洪而數，為鼻衄、鼻齄。右手脈浮為傷風、鼻塞、鼻流清涕。</p>

<h3>鼻證方</h3>
<p><u>蒼耳散</u>　治鼻淵，日流濁涕不止。</p>
<p>白芷（一兩）　辛夷仁　蒼耳子（炒各二錢五分）　薄荷（五錢）</p>
<p>共為細末，食後蔥湯下二錢。</p>
<p><u>辛夷散</u>　治鼻生息肉，氣息不通，不辨香臭。</p>
<p>辛夷　川芎　防風　木通（去節）　細辛（去土）　藁本　升麻　白芷　甘草</p>
<p>各等分為末，每服三錢，茶清調下。</p>
<p><u>瓜蒂散搐息肉法</u></p>
<p>先將鼻中息肉用針微刺破，令病人含水一口，後以瓜蒂散和麝香少許，用水數滴吹入鼻內，出涎水則愈。此苦能湧泄也，泄其實，則息（肉）自消矣。</p>
<p><u>補腦散</u>　治陽虛腦寒而鼻流濁涕不止。</p>
<p>天雄（炮）　辛夷仁　蒼耳子</p>
<p>各等分為末，食後酒調下二錢。</p>
<p><u>大樸散</u>　治鼻赤如榴。</p>
<p>大黃　朴硝</p>
<p>上二味為末，以酒調敷之。</p>
<p><u>治鼻氣不利</u></p>
<p>陳皮　半夏　麥冬　茯苓　甘草　辛夷　細辛　片芩　桑皮　枇杷葉</p>
<p>用枯礬研末，面脂綿裹塞鼻內，更數次自消。</p>
<p><u>酒刺方</u></p>
<p>用山梔子炒黑，為末水丸，清晨服效。</p>

<h3>附：喉閉方</h3>
<p>敘曰：喉者，氣之關隘也。通則利，塞則害，無問其標本，而當急治焉。今考八方於後。皆古人已試之程規，觸類而通之，則活人之機亹亹矣。</p>
<p><u>雄黃解毒丸</u>　纏喉急閉者，此方主之。</p>
<p>雄黃（一兩）　鬱金（一錢）　巴豆（十四粒，去皮油）</p>
<p>共末為丸，每服五分，津液嚥下。纏喉急閉，軀命所關，急治則生，緩治則死。雄黃能破結氣，巴豆能下稠涎，鬱金能收惡血，用此三者，閉則通矣。然亦厲劑，不得已而用之。</p>
<p><u>稀涎散</u>（見中風）　咽喉閉，數日不能食者，以此方吐之，涎去而病愈。</p>
<p><u>甘桔防風湯</u>　咽痛者，此方主之。</p>
<p>甘草（五錢）　桔梗　防風（各二錢）</p>
<p>甘草之甘，能緩喉中之急；桔梗之苦，能下喉中之氣；防風之辛，能散喉中之塞。</p>
<p><u>火刺方</u>　治纏喉風，用巴豆油塗紙上，捻作條子，以火上點著，煙起即吹滅，令病人張口，帶火刺喉，俄頃吐紫血半合，即時氣寬能言及啖粥飲。蓋火氣熱處，巴油皆到，火以散之，巴以瀉之，煙以吐之，乃一舉而三善。</p>
<p><u>針刺法</u>　治喉閉。於病人手大指外邊指甲後一韭菜許，針之出血。男左女右，血出即效。如大勢危急，兩手大指俱針之，其效更捷。蓋喉者肺之系，所針處為少商，乃肺之井穴，故出血而愈。</p>
<p><u>又法</u>　治喉中紅赤，以針從旁刺之出血即愈。必欲旁刺者避啞門穴，犯之令人失音故也。</p>
<p><u>又法</u>　治喉癰腫痛，畏用刀針者，以小刀潛系筆尖中，不令其知，但云以筆蘸藥，即用筆尖劃開膿出，即寬愈。</p>

<h2>口病證（四十五）</h2>
<p>《內經》曰：中央黃色，入通於脾，開竅於口，藏精於脾。又曰：陰之所生，本在五味。陰之五宮，傷在五味。是以肝熱則口酸，心熱則口苦，脾熱則口甘，肺熱則口辛，腎熱則口咸，有口淡者知胃熱也。外有謀慮不決，肝移熱於膽而口苦者；亦有脾胃氣弱，木乘土位而口酸者；或膀胱移熱於小腸，膈腸不便，上為口糜生瘡潰爛者；又傷寒狐惑之症，上唇生瘡，蟲蝕其臟；下唇生瘡，蟲蝕其肛者。口之為病種種不同。</p>
<p>治法：肝膽有實熱，口酸而苦，小柴胡加甘草、膽草、青皮，甚者當歸龍薈丸；若謀慮不決，肝膽虛而苦者，人參、遠志、甘草、茯苓為君，柴胡、膽草為佐使，甚者錢氏地黃丸，此虛則補其母也。</p>
<p>心熱而口苦，口舌生瘡，黃連瀉心湯、涼膈散。脾熱口甘，三黃丸、平胃散。肺熱口辛，甘桔湯、瀉白散、金沸草散。腎熱口咸，滋腎丸、大補陰丸、大補丸。膽熱口苦，謀慮不決所致者，小柴胡湯加麥冬、棗仁、地骨皮、遠志。膀胱移熱於小腸，上為口糜生瘡潰爛者，柴胡地骨皮湯。狐惑見傷寒門。</p>
<p>凡口瘡服涼藥不愈者，乃中氣不足，虛火泛上無制，用理中湯，反治之而愈。蓋人參、白朮、甘草補土之虛，乾薑散火之標，甚者加附子，或用官桂噙之亦妙。</p>
<p>《脈經》曰：左寸洪數，心熱口苦。右寸浮數，肺熱口辛。左關弦數而虛，膽熱口苦。右洪而實，肝熱口酸。右關沉實，脾胃有實熱，口甘；兼洪數者，口瘡，為重舌、木舌。脈虛者中氣不足。</p>

<h3>口病方</h3>
<p><u>黃連瀉心湯</u>（見火證）　治心熱口苦，口舌生瘡。</p>
<p><u>涼膈散</u>（見中風）　治同上。</p>
<p><u>三黃丸</u>（見火證）　治脾熱口甘。</p>
<p><u>平胃散</u>（見濕證）　治同上。</p>
<p><u>甘桔湯</u>（見瘟疫）　治肺熱口辛。</p>
<p><u>瀉白散</u>（見火證）　治同上。</p>
<p><u>金沸草散</u>　治同上。</p>
<p>旋覆花　麻黃　甘草　赤芍　荊芥　前胡　半夏</p>
<p>加薑、棗煎服。</p>
<p><u>滋腎丸</u>（見火證）　治腎熱口咸。</p>
<p><u>大補丸</u>（見火證）　治同上。</p>
<p><u>大補陰丸</u>（見虛損）　治同上。</p>
<p><u>小柴胡湯</u>（見瘟疫）　治膽熱口苦，謀慮不決。</p>
<p>本方加麥冬、棗仁、骨皮、遠志。</p>
<p><u>錢氏地黃丸</u>　此虛則補其母。</p>
<p><u>柴胡地骨湯</u>　治膀胱移熱小腸，口糜生瘡。</p>
<p>柴胡　地骨皮（等分）</p>
<p>人實加大棗、朴硝以利之。</p>
<p><u>理中湯</u>　治中氣不足，虛火泛上，口瘡久服涼劑不愈者。</p>
<p>人參　白朮　甘草　乾薑</p>
<p><u>治口瘡方</u>　兼治牙疳。</p>
<p>人中白　硼砂　冰片　銅綠　麝香　孩兒茶</p>
<p>加螵蛸，共末搽上。</p>
<p><u>又方</u></p>
<p>黃柏　細辛</p>
<p>各等分為末，搽瘡上。</p>
<p><u>又方</u>　兼治舌瘡。</p>
<p>黃連　乾薑</p>
<p>各等分，研勻為末搽瘡上，吐涎即愈。</p>
<p><u>又方</u>　治唇瘡。</p>
<p>生文蛤研末摻患處。</p>
<p><u>治口瘡蟲蝕</u></p>
<p>用新鮮慄口嚼敷患處，並與食之。如無慄時，用慄殼煎湯漱口，以慄苗敷之。</p>
<p><u>口糜散</u>　治口瘡糜爛。</p>
<p>黃柏　黃連（各五錢）　雄黃　沒藥（各一錢）　片腦（三分）</p>
<p>共為細末，每用分許著於瘡上。</p>
<p><u>薔薇煎</u>　《千金方》云：薔薇根口瘡之神藥。</p>
<p>用薔薇濃煎汁含之，又稍稍咽之，日三夜一，冬用根夏用葉。</p>
<p><u>滋陰大補丸加鹿茸方</u>　治腎虛齒長而動搖。</p>
<p>熟地　牛膝　杜仲（炒）　巴戟（去心）　山萸　小茴　五味（炒）　遠志（去心）　蓯蓉　茯苓　山藥（各一兩）　石菖蒲　枸杞　鹿茸（各五錢）</p>
<p>以紅棗肉十四兩蒸熟，搗爛為丸。</p>

<h2>齒病證（四十六）</h2>
<p>《內經》曰：百病之起，有生於本者，有生於標者。夫齒者，腎之標，骨之餘也。足陽明胃脈絡於齒上齦，手陽明大腸脈絡於齒下齦。手陽明惡寒飲而喜熱飲，足陽明惡熱飲而喜寒飲。故其為痛，有惡寒惡熱之不同。有開口呷風則痛甚者，腸胃中有風邪；有開口鼻穢不可近者，腸胃中有積熱。又有痛而齒動搖者，又有痛而蟲侵蝕者，又有齒縫疏豁，飲食不便者。大抵齒齦宣露而動搖者，腎元虛也，治宜滋陰補腎為要。憎寒惡熱而口臭穢者，胃氣熱也，治宜清胃瀉火為良。其所謂風邪蟲蝕之證，蓋因熱生風，而風生蟲也。腸胃之火既平，更加擦牙誅蟲之藥以治其標，無有不安者。學者詳之。</p>
<p>右寸關脈洪數，或弦而洪，腸胃中有風熱，齒痛。尺脈洪大而虛者，腎虛，主齒動搖疏豁，火上炎而痛。</p>

<h3>齒病方</h3>
<p><u>清胃散</u>　治上下頭牙疼痛，牽引頭腦，而面發熱。</p>
<p>當歸　黃連　生地　丹皮　升麻　玄參</p>
<p><u>又方</u>　用效。</p>
<p>葛根　生地　升麻　石膏　知母　甘草　川連　白芍　川歸</p>
<p>水煎，食後服。</p>
<p><u>擦牙散</u></p>
<p>用青白鹽各等分，以川椒熬水，同灑入鹽內，共炒過搽患處，涎出痛止。</p>
<p><u>煮牙散</u>　治牙痛，惡寒喜熱者，臥時引風入牙，因致牙痛。</p>
<p>附子尖　天雄尖　全蠍</p>
<p>皆生搗和勻，點少許於痛處。</p>
<p><u>定風湯</u>　治風熱牙疼，喜寒惡熱。</p>
<p>牙皂角（炙，一兩，去皮）　石膏（五錢）　荊芥　朴硝（各一錢）　蔥白（三寸）</p>
<p>共熬水，時時漱之。</p>
<p><u>鹽煤擦牙方</u>　治齒縫出血。</p>
<p>以燒鹽用灶突煙煤二物研勻，臥時擦牙漱口良。</p>
<p><u>又方</u></p>
<p>以骨碎補入槐枝同炒，揀去槐枝，將骨碎補研末，搽痛處，涎出即愈。</p>
<p><u>又方</u>　凡牙間有孔而痛者，此蟲侵蝕也。以下五味得一治之，皆獲奇效。</p>
<p>梧桐淚（主火毒風疳䘌齒）　蟾酥（主牙疳）　莨菪子（泡，氣蒸齒去䘌）　韭子（入艾燒煙薰䘌）　石灰（用新燒石灰一味，蜜丸著於齒蝕處，可應手而愈）</p>

<h3>附：舌病方</h3>
<p><u>蒲黃一物散</u>　治舌腫滿，口不能出聲。</p>
<p>用蒲黃為末，摻之即愈。</p>
<p><u>槐花一物散</u>　治舌無故出血，仍有小竅。</p>
<p>用槐花為末，摻之而愈。</p>
<p>洽熱病多舌出，有病愈而舌不能入者，以冰片分許為末，搽舌上即入。</p>
<p><u>又方</u></p>
<p>以蓖麻油蘸紙作捻，燒煙薰舌，即愈。</p>
<p><u>又效驗方</u></p>
<p>偈因食物嚼損舌尖，血流不止，用冰片為末，搽患處，以手指抵之，其血即止。</p>

<h1>卷七（貞集）</h1>

<h2>血證（四十七）</h2>
<p>（衄血、唾血、吐血、咯血、嘔血、咳血）</p>
<p>《靈樞經》曰：上焦開發，宣五穀味，充膚澤毛，此之謂氣。中焦取汁，變化而赤，此之謂血。是血也，乃水穀之精，和調五臟，灑陳六腑，化生於脾，總統於心，納於肝，宣布於肺，灌溉於一身。故《內經》曰：目得血而能視，足得血而能步，掌得血而能握，指得血而能攝。又曰：心出血，肝納血，肺出氣，腎納氣。是人身之氣與血，本相附麗，並行不相悖也。</p>
<p>惟夫暴喜傷心，則氣緩而心不出血，故肝無所受；或暴怒傷肝，則氣逆而肝不納血，故血無所歸；又或酒色過度，以致陰火沸騰，血從火起，故錯經而妄行。此衄血、唾血、吐血、嘔血、咯血、咳血之症所由起也。</p>
<p>丹溪曰：口鼻出血，皆是陽盛陰虛，有升無降，血隨氣上越出上竅。法當補陰抑陽，氣降則血歸經。又曰：諸見血為熱證，由君火相火亢甚煎迫而出諸竅也。諸症辨疑亦曰：人身之血，賴氣升降，氣升則升，氣降則降，氣逆則逆，氣和則和，氣行則行，氣止則止，氣清則治，氣濁則亂。是失血由於氣熱妄行明矣。</p>
<p>故凡血病當辨其的出何經？宜加本經清氣之藥。又用藥不可單行單止，亦不可純用寒涼，必加辛溫之藥，如用涼藥，必須酒煮酒炒，乃寒因熱用之法也。然證候種種不同，治宜隨類求之。</p>
<p>衄血者，血出於鼻竅。以鼻通於腦，血上溢於腦，所以從鼻而出，甚則泊泊如湧泉不止。來自肺經，或陽明胃腑。治以涼血行血為主，急用百草霜擂水塗鼻孔，及龍骨散吹入鼻中。衄止後，仍服四生丸、犀角地黃湯、涼血散、酒芩、茜根、茅根、甘草、鬱金、炒梔子、扁柏、阿膠；胃火甚，用白虎湯；飲酒人衄血，黃連石膏湯加葛根、升麻神效。</p>
<p>唾血者，鮮血隨唾而出。本諸腎經，若紫黑色，由肺氣壅遏，瘀血內積，不能下降所致。腎經用知母、熟地、天冬、童便，入桂少許；肺經宜片芩、麥冬、山梔、桔梗、鬱金、薏苡之類。（專主腎經）</p>
<p>吐血、嘔血俱出胃經，大口傾吐成盆碗者是也。同一治法。《經》云：暴怒則氣逆，甚則嘔血。或陰虛火動，血熱妄行，故有先吐血後吐痰。咳嗽多者，是陰虛火盛，痰不下降，四物湯加痰火藥。若先吐痰咳嗽後見血者，是積熱，降痰火為急。又有暴吐紫黑血成塊者，是熱傷於血，致結於中，吐出為好，用四物湯加清熱藥調之，吐未盡，少加桃仁、紅花、蘇木以行之。吐血挾痰者，若純用血藥，則泥而不行，兼治火則止，以吐血原火病也。大抵治吐血要法有三：正治犀角地黃、四生丸及清涼四物湯、蒲黃小薊飲、童便、鬱金、山茶花，並炒梔子、蒲黃、藕節、扁柏、小薊之類；急治辰砂六一散燈心湯灌之，胃強者或稍用石膏湯，但不可輕用黃連，白虎亦常取效；若大便秘結，此承氣宜急下之即止；從治炒黑乾薑數錢，研末水調服；不效，用韭汁一盅加童便、薑汁，好酒少許和飲有效。又有用蘇子降氣而愈者，乃氣降則血歸經之義也，必除半夏、肉桂二味，仍加別血藥為穩。以上數條皆為實人暴吐者設，若勞病吐血及身熱脈大脫形，一切忌用。然而人病久血去多，咳嗽咽乾，勞傷肺胃者，宜加味大阿膠丸為至當。</p>
<p>咳血者，咳出痰內有血是也。出於肺經，由痰盛心熱，致煎耗血。虛宜麥冬五味湯，仍看病加減，多屬血虛，宜麥冬、五味、百部、川歸、地黃、款花、黃芩、白芍、薏苡、茅根、茜根、阿膠、貝母，痰盛加痰藥。</p>
<p>咯血者，咯痰共血出者是也，出於腎經；若痰帶血絲咯出，亦主腎經，或出肺經；若血內有泡點疙瘩，謂之血屑。悉同一法。治宜知母地黃湯、滋腎丸、六味丸、二冬、二地、知柏、沙參、阿膠、貝母、薏苡、丹皮、童便。久病加參、術，量服之。又有痰涎雜血共出，專主脾臟，由脾濕生熱，熱生痰涎，涎為脾之液，以脾主裹血故也。治宜補脾統血湯、山藥、白朮、薏苡、歸、芍、麥冬、生地、貝母加芩、連、知、柏選用之。</p>
<p>大凡血證原血上行，若變而下出者為順，陽邪下降也。</p>

<h3>脈法死症</h3>
<p>身涼脈靜者易治，身熱脈大者難治。咯血、咳血脈弦數者死。衄血身熱者死，血溫身熱者死。</p>
<p>《脈經》曰：脈得諸澀濡弱為亡血。脈來輕輕在肌肉，尺中自浮，目睛暈黃，衄血未止。太陽脈大而浮，必衄血、吐血。病人面無血色，無寒熱，脈沉弦者，衄也。脈浮弱，手按之絕者下血，煩咳必吐血。脈極虛芤遲，為消穀、亡血、失精。脈芤為失血，澀為少血。脈弦而緊，脅痛肝臟傷，主有瘀血。吐血、唾血脈滑小弱者生，實大者死。咳血脈堅強者死，滑濡者生。</p>

<h3>血證方</h3>
<p><u>涼血散</u></p>
<p>片芩　茜根　茅根（各七分）　甘草（四分）　鬱金（六分）　阿膠　生地　白芍（各七分）　山梔　扁柏（各八分）</p>
<p>同煎，入童便半盅沖服。</p>
<p><u>四生丸</u></p>
<p>艾葉　扁柏　薄荷葉　生地</p>
<p>各等分，共搗極爛丸彈子大。</p>
<p><u>犀角地黃湯</u></p>
<p>犀角（二錢）　赤芍　丹皮（各八分）　生地（一錢五分）</p>
<p><u>加減白虎湯</u>　治衄血如注。</p>
<p>石膏（二錢）　黃連（七分）　甘草（一分）　前胡（五分）　生地　知母　麥冬　蘇子（各一錢）</p>
<p><u>黃連石膏湯</u>　治吐血。</p>
<p>黃連　黃芩　石膏　知母　甘草</p>
<p>本方加升麻、葛根治飲酒過多衄血。</p>
<p><u>清涼四物湯</u>　治吐血、嘔血。</p>
<p>當歸　白芍　生地　黃連　黃柏　山梔　香附（童便浸一宿）</p>
<p><u>蒲黃小薊飲</u></p>
<p>茜根　鬱金　山梔　蒲黃　藕節　山茶花　扁豆　小薊</p>
<p>童便衝入。</p>
<p><u>辰砂六一散</u>　治吐血、衄血。</p>
<p><u>承氣湯</u>（見瘟疫）　如大便秘結，上作血暈，本方加桃仁、紅花急下之。</p>
<p><u>黃連白虎湯</u></p>
<p><u>加減蘇子降氣湯</u>　治吐血不止，氣逆衝上。</p>
<p>當歸　蘇子　前胡　甘草　厚朴　陳皮　白芍　山梔　片芩　扁柏　童便</p>
<p><u>加味大阿膠丸</u>　治肺虛咳嗽，吐血嘔血。</p>
<p>麥冬　茯神　杜仲　丹參　貝母　柏子仁　防風　百部根（各五錢）　山藥　五味　熟地　阿膠（各一兩）　遠志（二錢五分）　犀角　京墨　羚羊角（各二錢）　沙參　川歸　片芩（各四錢）　蒲黃（三錢）</p>
<p>如元氣太虛者，用參耆亦可；若作煎劑服，則用十分之一亦常取效。</p>
<p><u>保命地黃散</u></p>
<p>生地　熟地　枸杞　天冬　黃耆　地骨皮　白芍　黃芩　炙甘草</p>
<p>水煎，食先前服。</p>
<p><u>養元止血湯</u>　治去血過多，脾胃弱，神氣虧損，大吐後方可用。</p>
<p>人參（一錢）　黃耆（二錢）　五味（十三粒）　白芍　甘草　當歸　麥冬（各五分）</p>
<p>共水煎服。此方以治血脫氣虛，古聖人之法也。但只用一二服即止，多服則助陽邪而陰愈虛矣。</p>
<p><u>三黃補血湯</u>　治去血過多。</p>
<p>白芍（二錢）　熟地　生地　丹皮　黃耆　升麻（各一錢）　柴胡（五分）　川芎（七分）</p>
<p>此方初見血未可便用，若去血過多，恐血脫氣亦脫，宜服一二劑便止。</p>
<p><u>炒黑乾薑散</u>　此從治之法。</p>
<p>乾薑炒黑為末，每用二錢，水調服。</p>
<p><u>五味麥冬湯</u>　治咳血。</p>
<p>麥冬　百部　款花　片芩　白芍　阿膠　貝母　花粉（各七分）　五味（七粒）　歸身　生地（各八分）　茅根　茜根</p>
<p><u>知母地黃揚</u>　治唾血、咯血由腎經來。</p>
<p>生地　熟地　黃柏　知母　天冬　麥冬　沙參　阿膠　苡仁　貝母　丹皮　茯神</p>
<p>入童便半盅。</p>
<p><u>滋腎丸</u></p>
<p>黃柏　知母　熟地　龜板（各二兩）　杜仲（兩半）　牛膝（一兩）</p>
<p>上末蜜丸，空心下。</p>
<p><u>六味地黃丸</u>（見虛損）　吐血後宜用。</p>
<p><u>補脾統血湯</u>　治痰涎夾血而吐，出於脾虛，又胃中清血，熱蒸而出。</p>
<p>山藥　白朮　茯苓（各八分）　米仁（一錢二分）　歸身（五分）　白芍　麥冬　貝母（各七分）　黃連（三分）</p>
<p>水煎，溫服，量病加減。</p>
<p><u>又方滋腎丸</u>　治陰火起於湧泉，並治腎虛頭痛，又治腎虛發呃。</p>
<p>黃柏（炒半兩）　知母（炒六兩）　肉桂（五錢）</p>
<p>水丸。</p>
<p><u>唾血出腎</u></p>
<p>黃柏　知母　天冬　麥冬　熟地　山梔　甘草　山藥　米仁</p>
<p><u>吐血嘔血出胃</u></p>
<p>白芍　歸尾　紅花　貝母　花粉　丹皮　茜根　蘇子　荊芥　黑山梔</p>
<p><u>嘔血出胃</u></p>
<p>知母　石膏　甘草　蘇子　天冬　丹皮　茜根　麥冬</p>
<p><u>咳血出肺</u></p>
<p>麥冬　五味　知母　貝母　百部　白芍　川歸　阿膠　片芩　百合</p>
<p><u>咯血出腎</u></p>
<p>天冬　麥冬　貝母　知母　黃柏　沙參　生地　甘草　丹皮　白芍　枸杞</p>

<h2>小便血證（四十八）</h2>
<p>小便下血，由心與小腸熱甚，故陰血錯經妄行。其血出澀痛者，為血淋；不痛者，為溺血，即尿血也。皆原過傷精血所致，亦有因血虛者。血淋甚則莖中所出小塊，堅如砂石，溺時大痛，砂出痛止，謂之砂淋。尿血不痛，血從精竅出來也。二症初起俱用辰砂益元散、五苓加瞿麥、赤芍、鬱金、牛膝、山梔、木通、生地、歸尾，入木香少許行氣；如不效，宜小薊飲加車前、陳皮、麥冬、牛膝；好色之人，用滋陰補腎丸為君，量加前項藥；莖中痛，倍琥珀、牛膝、地榆、甘草梢；若上藥俱不效，即改施調氣之劑，如木香流氣飲、辰砂妙香散酌用之，二方中有熱藥，宜慎之。</p>
<p>大抵小便出血，則小腸氣必閉，氣閉故小便難。凡津道之順逆，皆一氣之通塞為之也。</p>
<p>其因血虛所致者，以小便乃血之餘血，苟充滿則滋溲下潤，自然流通，宜四物湯、牛膝膏為主，量加別藥。又血流太甚，權施劫劑，蒲黃散主之。凡小便見血，率難速效，血淋尤為難治。</p>
<p>外有尿管內出蟲者，專主濕熱鬱積至久而生，若腐草化為螢之義。亦用二妙散加牛膝、山梔、琥珀、木通，蟲見此自熔化矣。</p>

<h3>小便血方</h3>
<p><u>辰砂六一散</u>　即六一散加辰砂三錢。燈心湯調下。</p>
<p><u>加味五苓散</u></p>
<p>白朮　茯苓（各八分）　豬苓　澤瀉　牛膝　山梔（各七分）　赤芍　瞿麥　歸尾　木通（各六分）　鬱金　生地（各五分）　桂（二分）　木香（二分，磨入）</p>
<p><u>加味小薊飲子</u></p>
<p>生地　小薊　滑石　通草　蒲黃（炒）　淡竹葉　藕節　川歸　山梔　車前　麥冬　炙甘草　陳皮　牛膝</p>
<p><u>滋陰補腎丸</u></p>
<p>黃柏　知母（各二兩）　熟地（三兩）　歸身（二兩半）　牛膝（兩半）　茯苓　澤瀉（各八錢）</p>
<p>蜜丸梧子大，空心白湯下。</p>
<p><u>辰砂妙香散</u></p>
<p>山藥　遠志　茯神　黃耆（各一兩）　人參　甘草（各五錢）　桔梗（四錢）　辰砂（三錢）　木香（二錢五分）　麝香（一錢另研）</p>
<p>共為末，溫酒下二錢。</p>
<p><u>牛膝膏</u>（見淋秘）　治血淋加四物。</p>
<p><u>加味二妙散</u>　治尿管出蟲。</p>
<p>黃柏　蒼朮　牛膝　山梔　琥珀　木通</p>
<p>量症用分量，煎服。</p>
<p><u>又驗方</u>　通治溺血。</p>
<p>黃柏　蒼朮　山梔　石斛　牛膝　木通　赤芍　歸尾　車前　陳皮　麥冬　生地</p>
<p>痛甚加琥珀。</p>

<h2>大便血證（四十九）</h2>
<p>大便下血，多原坐臥風濕，醉飽入房，餐冷停寒，濕熱鬱積，以致榮血失道，滲入大腸，此腸風臟毒之所由作也。挾熱下血，清而色鮮者為腸風，邪氣外入，隨感而隨見也。挾冷下血，濁而色黯者為臟毒，鬱積至久而始發也。糞前出者為近血，出於腸胃；糞後出者為遠血，出於肺肝。便血大下為瀉血，又有另作一流，唧唧然出，有力而遠，四散如篩，腸腹中作痛者，多由熱毒所作，悉屬胃與大腸主病。</p>
<p>丹溪曰：凡下血不可純用寒涼藥，必加辛味為佐；久不愈，用溫劑必兼升舉藥，仍加酒浸酒炒，以寒因熱用故也。治法通用槐花、槐角、地榆、生地、扁柏、條芩、炒連、梔子、川芎、歸尾、阿膠、升麻、白芍、茯苓、蒲黃，兼風邪者，加秦艽、防風、荊芥、香附、白芍、蒼朮。腸風用蒜連丸獲效，臟毒人實宜桃仁、紅花、蘇木之類少行之，瀉血大下不止，四物加槐花、黃連急治，百草霜研末，或百藥煎為丸，每服二三錢，酒調下，仍以上項藥加減，添蓮房、棕櫚灰劫止。有氣虛下陷者，當升提之，補中益氣、調中益氣加槐花、芩、連、乾薑少許。大抵人身精血皆生於穀氣，脾胃統血，故治斯病者，不宜純服寒涼，必資補劑收功。久病虛弱，必資黃耆四君子湯、參苓白朮散以和之，胃氣一回，諸血自循於經絡矣。</p>
<p>又方書論，血從下流為順，易治；若大下數升，形肉枯槁，此為陰脫也。正所謂微則易治，甚則難痊。若先吐血，後變為下血，則又吉矣。</p>
<p>脈大身熱者死。腸澼下膿血，脈弦絕者死，滑大者生。</p>

<h3>大便血方</h3>
<p><u>槐角地榆湯</u></p>
<p>槐角　地榆　蒲黃（各六分）　生地　條芩（各五分）　扁柏　升麻　川芎　川歸　山梔　阿膠（各八分）　白芍（一錢）</p>
<p><u>防風秦艽湯</u>　治腸風。</p>
<p>防風　秦艽　羌活　蒼朮　川歸　升麻（各七分）　白芍（一錢）　香附（五分）</p>
<p>水煎溫服。</p>
<p><u>蒜連丸</u></p>
<p>獨蒜頭（十個）　黃連（二兩）</p>
<p>上黃連末，將蒜煨熟搗爛，同末丸梧子大，空心下四十丸。</p>
<p><u>百草霜丸</u></p>
<p>百草霜　百藥煎</p>
<p>等分共末，陳米糊為丸。</p>
<p><u>去汙蘇木湯</u>　人實者可服。</p>
<p>桃仁（八分）　紅花（四分）　蘇木（三分）　歸尾　升麻（各六分）</p>
<p><u>黃連四物湯</u>　治大下瀉血。</p>
<p>當歸　白芍　川芎　熟地（各一錢）　地榆　黃連　升麻（各五分）</p>
<p>水煎溫服。</p>
<p><u>黃耆四君子湯</u>　治去血多而虛弱。</p>
<p>人參　黃耆　白朮　茯苓　甘草（炙）　升麻</p>
<p>加蓮肉去心四個，水煎。</p>
<p><u>參苓白朮散</u>（見內傷）　治同上。</p>
<p><u>滾痰丸</u>（見痰證）　治下血暴起，可服二三次。下血久者，氣血虛弱，不可用此，只宜服蒜連丸。</p>
<p><u>胡梅林用效腸風下血方</u></p>
<p>當歸　川芎　防風　玄明粉（各兩半）　升麻　白芷　甘草　槐角　地榆　槐花　枳殼　人中白（各一兩）　枯礬（三錢）　黃連（一兩二錢）</p>

<h2>汗證（五十）</h2>
<p>《內經》曰：心之液為汗。《原病式》曰：心熱則汗出。東垣又指脾胃而言。蓋心為君火主熱，脾胃為土主濕，濕熱相搏為汗明矣。然各臟皆能令人出汗，獨心與脾胃主濕熱，乃總司耳。故《內經》又曰：飲食飽甚，汗出於胃；驚而奪精，汗出於心；持重運行，汗出於腎；痰走恐懼，汗出於肝；搖體勞苦，汗出於脾。</p>
<p>若夫自汗、盜汗病似而實不同。自汗者，無時而濈濈然汗出，動則為甚，屬陽虛，衛氣之所司也。宜補中益氣加麻黃根、浮小麥，嘗見取效者，或加白朮、桂枝，惟陽虛極者，方可用附子。盜汗者，寐中而通身如浴，醒來方知，屬陰虛，榮血之所主也。宜當歸六黃湯加棗仁、牡蠣、麥冬、五味。二汗通用黃耆建中加減。大法：心虛冷汗自出者，理宜補心，益火之源以消陰翳也；陰虛火炎者，法當補腎，壯水之主以制陽光也。</p>
<p>丹溪曰：自汗屬氣虛。屬濕與熱。盜汗屬血與陰虛。外有濕盛自汗者，有痰證自汗者，有火氣上蒸，胃中濕熱而自汗者，宜各隨證治之。若別處無汗，獨心孔一片有汗，名曰心汗，良由思慮過度而得，故治之在心，宜養心血而汗自止矣。</p>
<p>又云：按汗證，自汗屬陽虛；盜汗屬陰虛，此自初病言之也。若曾服過參耆而自汗如故者，此由參耆過補，以致精血衰少，為陰虛生內熱而汗出不禁也，治宜養血生精，清熱則汗自止，宜用當歸六黃湯，加浮小麥為至當。</p>
<p>脈大而虛，浮而軟者，在寸為自汗，在尺為盜汗。傷寒脈陰陽俱緊當無汗，若自汗者曰亡陽，不治之症。</p>

<h3>汗證方</h3>
<p><u>加味補中益氣湯</u>　治陽虛自汗。</p>
<p>人參　黃耆　當歸　白朮　升麻　柴胡　橘紅　甘草　麻黃根　浮小麥　白芍　桂枝　棗仁　虛極加附子二片</p>
<p>水盅半，棗二枚，煎七分服。</p>
<p><u>加味當歸六黃湯</u>　治陰虛盜汗。</p>
<p>當歸　黃芩　黃連　黃柏　生地黃　熟地黃（各一錢）　黃耆（二錢）　棗仁　牡蠣　麥冬（各七分）　五味（九粒）</p>
<p>加棗二枚，煎服。</p>
<p><u>加減黃耆建中湯</u></p>
<p>黃耆（二錢）　桂（五分）　人參（一錢）　白芍（二分）　當歸（八分）　甘草（五分）</p>
<p>加棗三枚，溫服。</p>
<p><u>玉屏風散</u>　治氣虛自汗。</p>
<p>黃耆（炙）　防風（各一兩）　白朮（炒二兩）</p>
<p>上共為末，每服三錢。</p>
<p><u>大補黃耆湯</u>　治氣血俱虛自汗。</p>
<p>黃耆（炙）　人參　山萸　白朮（炒）　川歸　肉蓯蓉　肉桂（略炒）　五味（炒）　甘草（炙）　川芎　防風（各一錢）　茯苓（錢半）　熟地（二錢）</p>
<p>加棗三枚，煎服。</p>
<p><u>調衛湯</u>　治濕熱自汗，一身肢節盡痛，而脈濡者。</p>
<p>麻黃根　黃耆（各一錢）　麥冬　生地　生甘草　當歸梢　生黃芩　半夏（各五分）　羌活（七分）　豬苓　蘇木　紅花（各二分）　五味（七粒）</p>
<p><u>艾煎茯苓散</u>　治別處無汗，心孔一片有汗者。</p>
<p>以艾煎湯，調茯苓末一錢服。</p>

<h2>痓證（五十一）</h2>
<p>痓病，即痙病。《原病式》曰：痓者，筋勁強直而不柔和也。《內經》曰：諸痓項強，皆屬於濕。又曰：諸暴強直，皆屬於風。蓋太陰濕土極盛，又兼風化以制之，是痓病濕為本風為標，然兼化者虛象而實非風也，須分剛柔二證治之。</p>
<p>太陽發熱、無汗、惡寒為剛痓，其脈弦長。見症首尾無汗，脛急胸滿口噤，手足攣痛，急咬牙，甚則抽搐，如角弓反張之狀。治宜散表為主，用加減小續命、九味羌活湯、麻黃葛根湯。</p>
<p>太陽微熱、多汗、不惡寒為柔痓，其脈弦細沉澀。見症四肢不收，時時抽搐，閉目合口，亦或張口反後。治宜實表為急，桂枝加葛根湯、小續命去麻黃加葛根。</p>
<p>據《內經》以上皆為風濕，惟丹溪獨謂屬氣虛、血虛，兼有痰有火，切不可作風治，純用風藥，宜用參、耆、歸、朮、白芍、竹瀝。外有諸虛之候，如中暑、金瘡、跌撲損傷、癰疽膿潰之後、一切傷風去血過多之症、表虛不任風寒皆成痓。此乃虛為本風為標也。治宜大補氣血，少加散風行濕，又產後多作筋脈攣急，角弓反張，如痓狀，即《要略》云：新產婦有三病，一曰病痓是也。乃血脫無以養筋，宜十全大補湯。又汗多亡陽，亦令作痓，宜黃耆建中湯。</p>
<p>一云：剛痓多屬風，柔痓多屬虛。一是外感，一是內傷。此治痓病之大關節也。</p>
<p>《脈經》曰：太陽病發熱，其脈沉而細者為痓。痓脈來按之築築然而弦，直上下行。痓家其脈伏堅，直上下行。痓病發其汗已，其脈浛浛然如蛇，暴腹脹大為欲解，脈如故。反伏弦者，必痓（此痓字恐當作死字）。太陽病，其證備，身體強𠘧𠘧然，脈沉遲，此為痓，瓜蔞桂枝湯主之。（𠘧，音殊，頸項強急之意）</p>

<h3>痓證方</h3>
<p><u>治剛痓以散表為主</u></p>
<p><u>加減小續命</u>（見中風）</p>
<p><u>九味羌活湯</u>（見瘟疫）</p>
<p><u>麻黃葛根湯</u>（見中風）</p>
<p><u>治柔痓以實表為主</u></p>
<p><u>小續命去麻黃加葛根</u></p>
<p><u>十全大補湯</u>（見中風）　治發汗過多，因而成痓。</p>
<p>凡治痓多宜用桂，以痓者筋病也，肝主筋，用桂可以伐肝而緩筋，所謂木得桂而柔也。</p>

<h2>厥證（五十二）</h2>
<p>厥者，逆也，手足逆冷也。厥有七證，寒、熱、痰、氣、食、屍、蛔七者是也。惟寒熱二厥證頗相似，用藥一差，死生反掌。《經》曰：陽氣衰於下，則為寒厥；陰氣衰於下，則為熱厥。寒熱，即陰陽也。</p>
<p>熱厥者，脈沉數，或小而有力，寒冷不過節腕。《活人書》云：陽厥，脈滑而沉實者是也。若傷寒，即當問其原，起病頭痛發熱，顯三陽證否？病初起手足溫，病後數日手足漸厥冷，此是陽極發厥。仲景所謂「熱深厥亦深，熱微厥亦微」，若誤作陰厥，妄投熱劑，精魂絕而立死矣。急宜三承氣，隨病輕重下之。便溏、口渴、舌苔、煩躁譫語，白虎湯；小便秘，五苓、六一，夏秋更宜；常厥通用三黃石膏、黃連解毒、四逆散，更以前項藥參酌。</p>
<p>寒厥者，脈沉遲無力，寒冷過節腕。《活人書》云：陰厥，脈微而沉伏者是也。其候初得病即身冷不渴，四肢逆冷，踡臥，唇口青黑，或大便自利，小便色白。治宜附子理中湯，甚用四逆湯加吳萸。傷寒直中陰經發厥者，急灌燒酒，或用蔥餅灸關元穴百壯。</p>
<p>痰厥者，卒中昏倒，不知人事。急灌蘇合香丸、滾痰丸，或用吐法，隨服二陳加膽星、殭蠶、白附子、竹瀝開痰順氣藥。</p>
<p>氣厥，身冷。宜以氣藥治風則可，以風藥治氣則不可。初中急以蘇合香丸灌醒，隨服八味順氣、藿香正氣、調氣散，挾痰四七湯加減。</p>
<p>食厥，必因飲食而起，痰裹食物，妨礙升降，關格不通。急用吐法，食出乃蘇，隨進順氣消導藥，研保和丸末飲之，大率與乾霍亂相似。</p>
<p>屍厥，即中惡。因冒犯邪鬼毒惡，忽然手足厥冷，肌膚粟起，頭面青黑，錯言妄語，牙緊口噤，或昏不知人，頭眩昏倒。急用蘇合香丸灌醒，再進調氣平胃散、藿香正氣散。</p>
<p>蛔厥，乃胃寒所生，胃中冷故蛔出。宜理中湯加炒川椒五粒、檳榔五分，吞烏梅丸。蓋蛔見椒則頭伏故也。外亦有胃中飢不能食，蛔出求食者。凡症吐蛔即是重症。</p>
<p>丹溪先生謂尋常寒熱二厥，手足因氣血逆而冷，多屬氣血虛，氣虛脈細，血虛脈大如蔥管，並宜補劑。斯言亦有至理，然其人必本體原虛，或老年人，或大病後，得之則可。若實人卒中，猶當從前議，急治其標，而緩治其本可也，驟施補劑，豈不殆哉？</p>
<p>《金匱要略》曰：寸口沉大而滑，沉則為實，滑則為氣。實氣相搏，血氣入於臟則死，入於腑則愈，此為卒厥。不知人事，唇青身冷，為入臟即死；如身溫和，汗自出，為入腑自愈。</p>
<p>《活人書》云：陽厥，脈滑而沉實；陰厥，脈細而沉伏。</p>

<h3>厥證方</h3>
<p><u>三承氣湯</u></p>
<p><u>白虎湯</u></p>
<p><u>五苓散</u></p>
<p><u>六一散</u></p>
<p><u>三黃石膏湯</u>（以上俱見瘟疫）</p>
<p><u>黃連解毒湯</u>（見暑證）</p>
<p>以上並治熱厥。</p>
<p><u>附子理中湯</u>（見哮喘）</p>
<p><u>四逆湯</u>（見濕證）</p>
<p><u>通脈四逆湯</u>　前方加吳萸。</p>
<p>以上並治寒厥。</p>
<p><u>蘇合香丸</u>（見中風）</p>
<p><u>滾痰丸</u>（見痰證）</p>
<p><u>二陳湯</u>　本方加膽星、白附、竹瀝、殭蠶。</p>
<p>以上並治痰厥。</p>
<p><u>八味順氣散</u>（見中風）</p>
<p><u>藿香正氣散</u>（見中風）</p>
<p><u>調氣散</u></p>
<p>白蔻仁　丁香　檀香　木香（各二兩）　甘草　藿香葉（各八兩）　砂仁</p>
<p>上為末，淡鹽湯調服二錢。</p>
<p><u>四七湯</u></p>
<p>厚朴（三兩）　茯苓（四兩）　半夏（五兩）　紫蘇（二兩）</p>
<p>加薑、棗煎服。</p>
<p>以上並治氣厥。</p>
<p><u>保和丸</u>（見內傷）　治食厥。</p>
<p><u>烏梅丸</u>　治蛔厥。</p>
<p>烏梅肉　細辛　附子　人參　黃柏　桂枝（各一兩半）　乾薑（二兩半）　黃連（四兩）　川椒　川歸（各五錢）</p>
<p>上為末，苦酒浸烏梅一宿，去核杵成膏，再入藥末，少加蜜和為丸梧子大。食前服十丸。</p>
<p><u>六物附子湯</u>　陽氣衰於下，令人寒厥，從五趾至膝上寒者治之。</p>
<p>附子　肉桂　防己（各四錢）　炙甘草（二錢）　白朮　茯苓（各三錢）</p>
<p><u>大補丸</u>　陰氣衰於下，令人足下熱，熱氣循陰股而上者，名為熱厥。</p>
<p>黃柏一物，炒褐色為末作丸。</p>
<p><u>人參固本丸</u>　諸動屬陽，陽氣煩勞，則張大而火亢，火炎則水乾，故令精絕。是以遷延積闢，至於夏月，內外皆熱，水益虧而火益亢，孤陽厥逆，如煎如熬，故曰煎厥。此方主之。</p>
<p>人參（二兩）　天冬　麥冬　生地　熟地（各四兩）</p>
<p>煉蜜為丸。</p>
<p><u>蒲黃湯</u>　肝藏血而主怒，怒則火起於肝，載血上行，故令血菀於上。菀，亂也；薄者，雷風相薄之薄。血氣亂於胸中，相薄而厥逆，故曰薄厥。</p>
<p>蒲黃（一兩炒褐色）　清酒（十盞）</p>
<p>調之溫服。</p>

<h2>癲狂癇（五十三）</h2>
<p>癲證屬不足，狂癇屬有餘，悉由痰迷心竅，胃熱結燥，心胃二經主病。其症大便秘結者，由胃與大腸相近故也。然癲多喜笑，乃心血不足，尚知畏懼；狂多忿怒，由痰火實盛，人莫能制，《經》所謂陽明病，甚則棄衣而走，登高而歌，逾牆上屋，詈罵不避親疏是也。癇證不必分專主於痰，痰涎擁盛，火熱衝動而作。</p>
<p>治法：癲宜歸身、生地、棗仁、石菖蒲、連、芍為君，加清熱消痰藥，仍服硃砂安神丸。狂宜三黃石膏、黃連解毒，日服玄明粉三錢，甚則牛黃丸、三承氣湯加減急下之。癇病未發時，即行吐法，湧盡痰涎，隨服二陳加黃連、南星、蔞仁，尋火尋痰分多少而治。有熱者，用涼藥以清心；有痰者，必用吐，吐後用東垣安神丸及平肝之藥，青黛、柴胡、川芎之類。又有因驚而成癇者，蓋心藏神，驚則神不守舍，舍空而痰聚也。治法如心經蓄熱，當清心除熱；如痰迷心竅，當去痰寧心，宜大吐大下而愈。</p>
<p>脈大堅疾者，癲狂。脈虛弦為驚，為風癇。脈沉數為痰熱。脈大滑者自已。脈小急疾者死，虛而弦急者死。</p>
<p>丹溪曰：癲狂脈虛易治，實者難治。</p>

<h3>癲狂癇方</h3>
<p><u>硃砂安神丸</u>（見火證）　治癲。</p>
<p><u>黃連解毒湯</u>（見暑證）</p>
<p><u>三黃石膏湯</u>（見瘟疫）</p>
<p><u>牛黃丸</u>（見胃脘心痛）</p>
<p><u>三承氣</u>（見瘟疫）</p>
<p>以上四方並治狂。</p>
<p><u>利驚丸</u>　治驚癇氣實者。</p>
<p>青黛　輕粉（各一錢）　牽牛（五錢）　天竺黃（二錢）</p>
<p>蜜丸黍米大，每服一錢，得利止後服。</p>
<p><u>治癲驗方</u></p>
<p>當歸　生地　白芍　棗仁　遠志　石菖蒲　川連　膽星　花粉　茯苓　陳皮　甘草　圓眼肉</p>
<p><u>治癇驗方</u></p>
<p>陳皮　半夏　茯苓　甘草　膽星　瓜蔞仁　片芩　殭蠶　青皮　柴胡</p>
<p>姜三片，煎服。</p>
<p><u>續命湯加紫蘇陳皮方</u>　治癇發仆地，悶亂無知，嚼舌吐沫，背反張，目上視，手足抽搦，或作六畜聲者。</p>
<p>竹瀝（一升二合）　生薑汁（五合）　生地汁（一升）　龍齒（末）　防風　麻黃（各四兩）　防己　附子（炮）　石膏　桂枝（各二兩）　陳皮（去白）　紫蘇（各五錢）</p>
<p><u>茶子吐法</u></p>
<p>癇證宜下宜吐，茶子苦而善湧，能吐頑痰。用一升搗爛煎湯，令病人於無風處，飲而行之，大吐即止。</p>
<p><u>大黃一物湯</u>　治癲狂。</p>
<p>大黃四兩，酒浸一宿，水三升煎之，分三服，不已再作服。後但得寧靜便為愈機，數日方可與食，不宜多食，損其穀氣則病易愈。所以然？食入於陰，長氣於陽故也。</p>
<p><u>麻仁煎</u>　治癲瘋。</p>
<p>麻仁四升，水六升，煎七合，空心服。</p>
<p><u>苦參丸</u>　治時熱發狂。</p>
<p>苦參一物為末，蜜丸梧子大，每服十五丸，薄荷湯下。</p>
<p><u>白金丸</u>　治憂鬱癲狂。</p>
<p>白礬（三兩）　鬱金（七兩，要川鬱金如蟬腹者為佳）</p>
<p>二共為末，糊丸梧子大，每溫湯下五六十丸。</p>
<p><u>驚氣丸</u>　治因驚而癲者。</p>
<p>附子　木香　白殭蠶　白花蛇　橘紅　天麻　麻黃（各五錢）　乾葛（二兩）　麝（五分）　腦子（二分）　硃砂（三錢）　蘇葉（一兩）　南星（一兩，薑汁浸一宿）</p>
<p>上為末，煉蜜丸龍眼大，硃砂為衣，金銀花、薄荷湯每下一丸。一方去附子加鐵粉。</p>

<h2>健忘怔忡驚悸證（五十四）</h2>
<p>健忘者，為事有始無終，言談不知首尾，老人多患此，虛可知已。怔忡者，心中惕惕不安，如人將捕之狀，無時而作者是也。驚悸者，善恐怖，驀然跳躍驚動，有時而作者是也。</p>
<p>尤當分虛實治之。健忘、怔忡者，純主不足，驚悸則不足中之有餘也。治健忘、怔忡者多主心血不足，精神虧欠，皆用四物湯、安神丸、八味定志丸、歸脾湯、天王補心丹，隨證加減。若驚悸則有痰迷心竅者，有痰因火動，時作時止者，治之當用溫膽湯、二陳湯加黃連、生地、歸身、茯神、遠志、棗仁等藥，仍當隨證加減，勿補有餘而攻不足也。</p>
<p>寸口脈動而弱，動即為驚，弱即為悸。</p>

<h3>健忘怔忡驚悸方</h3>
<p><u>四物湯</u>（見中風）</p>
<p><u>安神丸</u>（見火證）</p>
<p><u>歸脾湯</u>（見虛損）</p>
<p><u>天王補心丹</u>（見火證）</p>
<p><u>八味定志丸</u></p>
<p>人參（一兩半）　菖蒲　遠志　茯神（各一兩）　白朮　麥冬（各五錢）　牛黃（二錢）　硃砂（一錢）</p>
<p>以上五方治健忘怔忡。</p>
<p><u>二陳湯</u>（見中風）</p>
<p>本方加黃連、生地、茯神、棗仁、歸身、遠志。</p>
<p><u>溫膽湯</u>　治傷寒、一切病後，不得睡臥，而心膽虛怯。</p>
<p>半夏（炮）　茯苓（去皮）　陳皮（去白。各二錢）　甘草（五分）　枳實（炒，二錢）　竹茹（一錢）</p>
<p>以上二方治驚悸。</p>
<p><u>養心湯</u>　治心虛血少，神氣不寧，令人驚悸怔忡。</p>
<p>黃耆　茯苓　茯神　半夏曲　川歸　川芎（各五錢）　柏子仁　棗仁（炒）　人參　遠志（薑汁炒）　五味　辣桂（各二錢五分）　甘草（炙四錢）</p>
<p>共為末，每服五錢。</p>
<p><u>寧志丸</u>　治氣血多虛，夢中多驚者。</p>
<p>人參　茯苓　茯神　棗仁（酒浸半日，隔紙炒）　當歸　遠志　柏子仁　琥珀（各五錢）　乳香　菖蒲　硃砂（各二錢半）</p>
<p>蜜丸梧子大，每服三十丸。</p>
<p><u>硃砂安神丸</u>（見火證）治同上。</p>
<p><u>驗方</u>　治健忘怔忡。</p>
<p>當歸　生地　白芍　棗仁　菖蒲　遠志　人參　茯神　白朮　生甘草　圓眼肉</p>
<p><u>又方</u>　治驚悸。</p>
<p>陳皮　半夏　竹茹　茯神　甘草　黑枳實　川連（薑汁炒）　棗仁（炒）　川歸</p>
<p>姜三片。</p>

<h2>三消證（五十五）</h2>
<p>《內經》曰：二陽結，謂之消。東垣曰：二陽者，陽明也。手陽明大腸主津液，若熱則目黃口渴，乃津液不足也。足陽明胃主血，若熱則消穀善飢，血中伏火，乃血不足也。結者，津液不足，結而不潤，皆燥熱為病也。</p>
<p>岐伯曰：脈實大，病久可治；脈懸小，病久不可治。當分三消而治之，上消者，肺也，舌上赤裂，大渴引飲。《經》曰：心移熱於肺，傳為膈消是也。由火盛剋金，肺熱葉焦，津液枯涸而然。</p>
<p>治法：人虛以治瘧渴方主之。人強用白虎加花粉、葛根、烏梅、麥冬、杷葉及清肺藥。</p>
<p>中消者，胃也，善食而飢，自汗，大便硬，小便數。叔和云：口乾飲水，多食飢虛，癉成消中是也。</p>
<p>治法：人虛宜補中，渴甚白虎加人參、川連、生地、梔子；人強便燥，用調胃承氣、三黃丸下之。</p>
<p>下消者，腎也，煩渴引飲，耳輪焦乾，小便淋濁如膏之狀。叔和云：焦煩水易虧，此腎消也。</p>
<p>治法：六味地黃丸、八味丸，及用人參、知柏、車前、二冬、澤瀉、五味、熟地之類。</p>
<p>三消通用當歸潤燥湯、生津甘露飲、清心蓮子飲、麥冬飲子、四物湯加減，用效豬肚丸，大禁半夏及發汗。一云曾見消者，飲水至數升，須臾吐盡，此何以故？由寒熱不相入，水火不相濟故也。其人終不治而死。</p>
<p>姜侶陽云：有人患消穀善飢之疾，日食三十次，聞水聲則臥，一道者教食龜肉而愈。</p>
<p>《金匱要略》曰：厥陰之為病，消渴，氣上衝心，心中疼熱，飢而不欲食，食則吐，下之不肯止。</p>
<p>寸口脈浮而遲，浮則為虛，遲則為勞；浮則衛氣不足，遲則榮氣竭。</p>
<p>趺陽脈浮而數，浮則為氣，數則消穀而緊（《金匱》作消穀大堅）。</p>
<p>氣盛則溲數，溲數則緊（《金匱》作堅），緊數相搏，則為消渴。</p>
<p>男子消渴，小便反多。以飲一斗，小便一斗，腎氣丸主之。</p>
<p>心脈滑為渴（滑者，陽勝），心脈微小，為消癉。脈實大，病久可治；懸小堅急，病久不可治。脈數大者生，沉小者生；實而堅大者死，細而浮短者死。</p>

<h3>三消方</h3>
<p><u>白虎湯</u>（見斑證）人強者宜此。</p>
<p>本方加花粉、葛根、烏梅、枇杷葉</p>
<p><u>又方</u>　人虛者宜此。</p>
<p>知母　花粉　葛根（各七分）　黃柏　生地　柴胡　牛膝（各五分）　麥冬　石膏（看渴量加）</p>
<p>加米一撮同煎。</p>
<p>以上二方治上消。</p>
<p><u>調胃承氣湯</u>（見瘟疫）</p>
<p><u>三黃丸</u>（見火證）</p>
<p>以上二方治中消。</p>
<p><u>六味地黃丸</u>（見虛損）</p>
<p><u>八味地黃丸</u>（見痰證）</p>
<p>以上二方治下消。</p>
<p><u>當歸潤燥湯</u>　治三消，小便多，大便乾燥。</p>
<p>細辛　生甘草　炙甘草　熟地（各三分）　柴胡　黃柏　知母　石膏　桃仁　歸身　麻仁　防風　荊芥（各二錢）　升麻（錢半）　紅花（少許）　杏仁（七個）　川椒（三粒）</p>
<p><u>麥門冬飲子</u>　治心移熱於肺，名曰膈消。</p>
<p>麥冬　花粉　知母　甘草　五味　生地　人參　葛根　茯神</p>
<p>加淡竹葉。</p>
<p><u>豬肚丸</u></p>
<p>黃連（五兩）　麥冬　花粉（各四兩）　烏梅（兩半）</p>
<p>上藥入豬灶內，縫口煮熟，搗爛丸梧子大，空心米飲下百丸。可以清心止渴。</p>
<p><u>清心蓮子飲</u></p>
<p>黃耆　石蓮肉　茯苓　人參（各七錢五分）　黃芩　甘草　地骨皮　麥冬　車前子（各五錢）　熱加柴胡、薄荷。</p>
<p><u>生津甘露飲</u></p>
<p>升麻　柴胡　防風　羌活　生甘草　炙甘草　防己　歸身　生地　黃耆　黃芩　黃柏　桃仁　杏仁　石膏　知母　紅花　膽草</p>
<p>水煎，熟加酒一盅，稍熱服。</p>
<p><u>上消驗方</u></p>
<p>知母　甘草　麥冬　花粉　葛根　烏梅　片芩　枇杷葉</p>
<p><u>中消驗方</u></p>
<p>人參　知母　川連　生地　甘草　茯苓　當歸　山藥</p>
<p><u>下消驗方</u></p>
<p>天冬　麥冬　黃柏　知母　石斛　五味　熟地　澤瀉　車前　花粉　甘草梢</p>

<h2>赤白濁證（五十六）</h2>
<p>濁者，胃中濕熱，滲入膀胱，清濁不分之義也。大率皆是濕痰流注，治宜燥濕降火，兼升提之藥，所謂清陽升則濁陰降是也。赤者濕傷血分，由心與小腸來；白者熱傷氣分，由肺與大腸來。與婦人帶下、赤白痢同看，皆原於積熱內傷虛損所致。</p>
<p>丹溪曰：有濕痰、有氣虛、有血虛。痰用二陳加蒼白朮、黃柏、海粉，氣虛補中益氣加茯苓、山梔，血虛四物加行濕藥。亦有心熱腎虛而成濁者，當清心補腎。又便濁年久不愈，少腹急痛不可忍者，當作寒治，東垣用煮當歸丸，或附子理中湯、萆薢分清飲，通用珍珠粉丸、清心蓮子飲。</p>
<p>兩尺脈洪數，必便濁失精。女人尺脈澀而弱者，或洪數而促者，皆為便濁、白帶。心脈短小，因心虛所致，必遺精便濁。</p>

<h3>赤白濁方</h3>
<p><u>二陳湯</u>（見中風）</p>
<p>本方加蒼朮、白朮、海粉。治濕痰，白濁，赤加白芍。</p>
<p><u>補中益氣湯</u>（見內傷）</p>
<p>本方加茯苓、山梔。治氣虛便濁。</p>
<p><u>四物湯</u>（見中風）</p>
<p>本方加行濕藥。治血虛便濁。</p>
<p><u>萆薢分清飲</u>　治真元不足，下焦虛寒，小便白濁。</p>
<p>石菖蒲　烏藥　益智仁　川萆薢　茯苓（各一錢）　甘草梢</p>
<p><u>珍珠粉丸</u>　治精滑白濁，濕熱在中下二焦。</p>
<p>黃柏　真蛤粉（各一斤）　珍珠（三錢）</p>
<p>一方去珍珠用青黛。水丸梧子大，空心溫酒下。</p>
<p><u>治濁固本丸</u>　治胃中濕熱，滲入膀胱，濁下不禁。</p>
<p>蓮鬚　黃連（各二兩，炒）　茯苓　砂仁　益智　半夏（制）　黃柏（各一兩，炒）　甘草（炙，三兩）　豬苓（二兩五錢）</p>
<p>蒸餅丸梧於大，空心溫酒下。</p>
<p><u>九龍丹</u>　治精濁。</p>
<p>金櫻子　枸杞　山楂　石蓮肉　蓮鬚　熟地　芡實　茯苓　當歸（各等分）</p>
<p>麵糊丸，鹽湯下。</p>
<p><u>附子理中丸</u>（見霍亂）治寒濁。</p>
<p><u>東垣酒煮當歸丸</u>　治寒濁，少腹急痛不可忍。</p>
<p>川歸（一兩）　黑附子　良薑（各七錢）　茴香（五錢）　玄胡（四錢）　全蠍（炒鹽各三錢）　木香　升麻　柴胡　炙甘草（各一錢）　苦楝（生用）　丁香（各五分）</p>
<p>麵糊丸梧子大，空心淡鹽湯下。</p>
<p><u>水陸二仙丹</u>　治遺精白濁，夢泄精脫。</p>
<p>金櫻子（一斗）　芡實粉（二斤，熟）</p>
<p>上以芡實蒸熟曬乾為粉，取金櫻黃熟者，於水中杵去刺，又於臼內搗碎去核，絞取汁，熬膏如飴糖，和芡粉為丸梧子大。空心鹽湯下。</p>
<p><u>妙香散</u>　治心虛，夢遺流濁。</p>
<p>人參（五分）　山藥（薑汁炒，二兩）　麝（二錢，另研）　木香（二錢五分）　黃耆　遠志（炒）　茯苓　茯神（各一兩）　桔梗　甘草（各二錢）　辰砂（二錢，另研）</p>
<p>共為細末，每服二錢，酒調下。</p>
<p><u>參苓琥珀湯</u>　治脬氣不足，小便淋漓，常有餘滴不盡。</p>
<p>人參（五分）　茯苓（四分）　玄胡（七分）　川楝　生甘草（各一錢）　柴胡　澤瀉　歸梢　琥珀（各三分）</p>
<p>長流水煎服。</p>
<p><u>清心蓮子飲</u>（見三消）　治心熱腎虛。</p>
<p><u>白濁驗方</u></p>
<p>赤茯　車前（各一錢）　白朮　豬苓　知母（各八分）　澤瀉　木通　黃柏（各六分）　甘草（三分）　活石（一錢五分）　蒼朮（八分）</p>
<p>加燈心五十節。</p>

<h2>夢遺精滑證（五十七）</h2>
<p>因夢交而精出者，謂之夢遺；不因夢而精自泄者，謂之精滑。皆由於腎虛，相火妄動。久則有虛有火，或亦有寒。丹溪專主於濕熱是也。然有數者不同，有熱則流通者；有中氣虛損而下漏者；有思想無窮，所願未遂者；有用心過度，心不攝腎，以致精妄出者；有房勞太過，水枯火盛，滑泄不禁者；有脾胃虛弱，致開闔失常者；有遠行勞倦，內傷氣血，虛而不能固守者；有久無色欲，精滿思色者；有怒傷肝，動相火者；有下焦虛寒，精自出者。</p>
<p>有熱則流通者，治法用知柏、青黛、蛤粉為丸；氣虛者舉之，補中益氣加補腎降火藥；思想、用心二證，宜分治之，早進補腎澀精丸，晚服天王補心丹、安神丸，使心腎交而水火既濟也；房勞用滋陰補腎，知柏、熟地、枸杞、五味及人參固本丸、補腎丸、大造丸；脾胃虛弱用參苓白朮散、二仙丹；遠行勞倦用補氣血藥為君，加蓮鬚、芡實、山藥；大怒傷肝，用知柏、歸芍制肝伐火；虛寒用菟絲子、鎖陽、巴戟、山萸、杜仲、故紙、柏子仁、角膠，少加知柏、天冬為嚮導；久曠不須治，人虛亦用補澀藥可也。</p>
<p>兩尺脈洪數，必便濁失精。</p>
<p>心脈短小，因心虛所致，必遺精便濁。</p>

<h3>夢遺精滑方</h3>
<p><u>補中益氣</u>（見內傷）　治氣虛。</p>
<p><u>天王補心丹</u>（見火證）</p>
<p><u>安神丸</u>（見火證）</p>
<p>以上二方治思慮。</p>
<p><u>人參固本丸</u>（見虛損）</p>
<p><u>補腎丸</u>（見哮喘）</p>
<p><u>大造丸</u>（見痿）</p>
<p>以上三方治房勞。</p>
<p><u>參苓白朮散</u>（見內傷）</p>
<p><u>二仙丹</u>（見赤白濁）　內加牛膝、杜仲更妙。</p>
<p>以上二方治脾虛。</p>
<p><u>治夢遺丸方</u>　作湯服亦可。</p>
<p>川歸　知母　熟地　山萸　蓮鬚　杜仲　枸杞（各一兩二錢）　白芍　黃柏　牡蠣　山藥　芡實（各一兩）</p>
<p>蜜丸梧子大，空心鹽湯下。</p>
<p><u>清心蓮子飲</u>（見三消）　治心熱腎虛。</p>
<p><u>治濁驗方</u></p>
<p>赤茯　車前（各一錢）　白朮　蒼朮　豬苓　澤瀉　知母　黃柏　木通（各八分）　滑石（錢半）　甘草（三分）</p>
<p>加燈心五十節。</p>
<p><u>又方</u>　久加升提藥。</p>
<p>半夏　陳皮　赤茯　甘草梢　蒼朮　滑石　黃柏　豬苓　澤瀉　車前</p>
<p>加燈心五十節，姜三片。</p>
<p>以上二方治白濁。</p>
<p><u>又方</u>　治赤濁。</p>
<p>黃柏　知母　山梔　歸尾　丹皮　赤茯　澤瀉　車前　陳皮　甘草梢</p>
<p>加燈心五十節。</p>
<p><u>附：小便頻數不禁方</u></p>
<p>用川椒炒去汗，為末醋丸。燒酒下七分，二次即愈。不可多服，用多又恐秘澀。</p>

<h2>淋秘證（五十八）</h2>
<p>《經》曰：飲入於胃，遊溢精氣，上輸於脾，脾氣散精，上歸於肺，通調水道，下輸膀胱。是膀胱雖屬水，全藉肺金為生化之原。故《經》又曰：水出高原，蓋以肺金為水之母；肺金清肅，則通調水道而滲營於下。《經》謂「氣化則能出者」。是謂平人令也。若腎水虛竭，臟病傳腑，膀胱熱結，清陽不能上升，則濁陰不下降，而淋秘之患作矣。</p>
<p>淋者，小便淋澀而痛；秘者，小便急滿不通。丹溪謂淋症雖有氣、砂、血、膏、勞五者之殊，皆屬於濕熱，統宜解熱利小便，不可發汗，汗之必便血。</p>
<p>東垣分在氣在血，治法以渴與不渴辨之。渴而小便不利者，熱在上焦氣分，肺金主之，宜用茯苓、澤瀉、燈心、通草、瞿麥、麥冬、山梔、黃芩以清肺氣。不渴而小便不利者，熱在下焦血分，腎與膀胱主之，宜知柏、熟地、滋陰丸以補腎水。</p>
<p>一云淋秘大要有三：有血虛者，血因火燥，下焦無血，通路枯澀，氣降遲緩，致滲泄之令失常，宜降血降火，四物加知柏、牛膝、甘草梢。有氣虛者，膻中之氣不下，氣海之氣不化，以致溲便不通，治宜四物加參耆，吞滋腎丸。有痰者，痰熱隔滯中焦，阻塞升降，氣不運行，以致淋澀不通，治宜二陳湯探吐。古人治淋秘率用吐法以提其氣，滑伯仁用朱雀湯，多加枳實，是皆下病上取之義也。通用五苓散、五淋散、清肺飲子、小薊湯，血淋用八正散、滋腎丸。</p>

<h3>五淋見症</h3>
<p>氣淋為病，小便澀滯，常有餘瀝不盡。</p>
<p>砂淋為病，陰莖中有砂石而痛，溺不得卒出，砂出痛止。</p>
<p>血淋為病，遇熱則發，甚則溺血，候其鼻準色黃者，知其小便難也。</p>
<p>膏淋者，病溺出如膏。</p>
<p>勞淋者，遇房即發，痛引氣衝。</p>
<p>大凡小腸有氣，則小便脹；小腸有血，則小便淋；小腸有熱，則小便痛。痛者為血淋，不痛者為尿血。敗精結者為砂，精結散者為膏，金石結者為石。小便澀，恆有餘瀝不盡者，屬氣虛。揣本揆原，各從其類也。</p>
<p>調劑之法，用通滯氣，疏利小便，清解邪熱。其於調平心火，又三者之綱領，心清則小便自利，心平則血不妄行，最不可用補藥。氣得補而愈脹，血得補而愈澀，熱得補而愈盛。</p>
<p>小便淋澀，亦有挾寒者，良由腎氣虛弱，囊中受寒，見症先寒戰而後溲便。蓋冷氣與正氣交爭，冷氣盛則寒戰而成淋，正氣盛則寒戰解而成溺。</p>
<p>又有胞系轉戾之不通者，見症臍下急痛，小便不通。由於強忍小便行房，使水氣上逆，氣迫於胞，故屈戾而不得舒張也。胞落則死。</p>
<p>又有妊婦，多患小便不通，以胞被壓之故也。</p>
<p>血淋一症須辨血色用藥，色鮮者，心與小腸實熱；色瘀者。腎與膀胱虛冷。</p>
<p>《脈經》曰：少陰脈數，婦人則陰中生瘡，男子則為氣淋。脈細而數。脈盛大而實者生，虛細而澀者死。</p>

<h3>淋秘方</h3>
<p><u>四物湯</u>（見中風）　治血氣淋秘。</p>
<p>本方加知柏、牛膝、甘草梢。</p>
<p><u>四君子湯</u>（見中風）　治氣虛淋秘。</p>
<p>本方加參耆吞滋腎丸。</p>
<p><u>二陳湯探吐</u>（見中風）　治痰熱隔滯中焦，陰塞升降，氣不運行。</p>
<p><u>五苓散</u>（見瘟疫）　通治諸淋。</p>
<p><u>五淋散</u>　治同上。</p>
<p>赤茯　赤芍　山梔　生甘草（各七錢五分）　川歸　黃芩（各五錢）</p>
<p><u>清肺飲子</u>　治渴而小便不利，熱在上焦氣分者。</p>
<p>燈心（一分）　通草（二分）　澤瀉　瞿麥　琥珀（各五分）　萹蓄　木通（各七分）　車前　赤茯　豬苓（各六分）</p>
<p><u>小薊湯</u>　治下焦熱結血淋。</p>
<p>生地　小薊根　通草　滑石　山梔　蒲黃　淡竹葉　歸尾　藕節　甘草梢</p>
<p><u>八正散</u>（見火證）　治大小便俱秘。</p>
<p><u>牛膝膏</u>　治血虛淋秘。</p>
<p>用川牛膝一合細切，以新汲水五大盞煎，耗其四，入麝香少許，空心服，或單用酒煮亦可。</p>
<p><u>滋腎丸</u>（見血證）</p>
<p><u>二神散</u>　痛甚者用此。</p>
<p>海金砂（二錢）　活石（三錢）</p>
<p>以燈心湯調下至妙。</p>
<p><u>驗效方</u>　治淋秘，大便不通，脈微面赤，上身多汗。</p>
<p>赤茯　滑石（各一錢）　白朮（八分）　通草（七分）　山梔（六分）　黑枳實（五分）　砂仁　牛膝　卜子（各三分）</p>
<p><u>又方</u>　治熱在上焦，口渴而小便不利。</p>
<p>麥冬　片芩　山梔　花粉　活石　甘草梢　瞿麥　車前　赤茯　澤瀉　陳皮　燈心</p>
<p><u>又方</u>　治熱在下焦，不渴而小便不利。</p>
<p>黃柏　知母　牛膝　石斛　赤茯　車前　木通　澤瀉　燈心　甘草梢</p>
<p>若淋秘危困，於前湯煎熟時，入片腦三五釐在內，服之即通。</p>

<h2>大便秘結證（五十九）</h2>
<p>《內經》曰：北方黑色，入通於腎，開竅於二陰，藏精於腎。又曰：腎者，腸胃之關，以司開闔者也。夫腎主五液，故腎實則津液足而大便滋潤，腎虛則津液竭而大便燥結。原其所由，皆因飲食失節以損胃，房勞過度以損腎，及食辛甘厚熱之物而助火邪，伏於血中耗散真陰，津液枯少，此秘結之症所由起也。</p>
<p>然其證不一，非特腎也。有血虛、有火熱、有濕、有風秘、有脾約、有挾寒、有津液不足。脾約者，胃強脾弱，約束津液不得四布，但輸膀胱，故小便數而大便難。東垣制脾約丸，以下脾之燥熱。丹溪謂西北人以開結為先可用，東南人多由血少，統宜以滋陰養血，生津潤燥為主。大法：血虛脾約，用潤腸丸、潤燥湯、通幽湯、四物湯加黃芩、麥冬、五味以治之。火熱者，前項藥加條芩、川連、枳殼，審是實火暴結用芒硝、厚朴、備急丸下之。濕秘數日不通，及更衣則又溏，因濕在腸胃之中，熱在腸胃之外也，亦宜四物加蒼白朮、芩連以清之。風秘用子和搜風順氣丸加減。又老人多燥結，亦由血氣虛、濕故也，治宜養血潤燥；有挾寒者，以虛人臟寒而血脈枯，老人臟寒而氣道滯也，治用半硫丸、元戎四物湯。凡秘結切忌不分虛實，例用硝黃、牽牛、巴豆利藥，下多則亡陽，愈下愈秘，不可不慎。</p>
<p>脈多沉伏而結。陽結脈沉實而數，陰結脈伏而遲或結。老人虛人便結，脈雀啄者不治。</p>

<h3>大便秘結方</h3>
<p><u>脾約丸</u></p>
<p>麻仁（一兩）　枳實　厚朴　白芍（各三兩）　大黃（四兩）　杏仁（一兩二錢）</p>
<p>蜜丸梧子大，溫水下。</p>
<p><u>潤腸丸</u></p>
<p>桃仁　麻仁（各二兩）　歸尾　大黃（各五錢）　羌活　枳殼（各三錢）</p>
<p>蜜丸同上。</p>
<p><u>加減潤腸丸</u>　治虛弱不能服大黃。</p>
<p>麻仁（二兩）　郁李仁（一兩）　歸身（兩半）　陳皮　枳殼（各三錢）</p>
<p>蜜丸同上。</p>
<p><u>養血潤腸丸</u></p>
<p>當歸（二兩）　生地　熟地（各兩半）　郁李仁　陳皮（各一兩）　桃仁（八錢）　麻仁（兩半）</p>
<p>蜜丸同上。秘甚者，加大黃一兩、枳殼五錢。</p>
<p><u>潤燥湯</u></p>
<p>升麻　生地　熟地　歸梢　大黃　甘草（生）　桃仁　麻仁　紅花</p>
<p><u>通幽湯</u>（見燥證）　治大便秘結，幽門不通，上衝吸門，以辛潤之。</p>
<p><u>搜風順氣丸</u>　治風秘。</p>
<p>大黃（五兩）　麻仁　山萸　山藥　郁李仁　菟絲　牛膝　檳榔　車前（各二兩）　防風（兩半）　枳殼　獨活（各一兩）</p>
<p>蜜丸梧子大，茶酒任下二十丸。</p>
<p><u>半硫丸</u>　治壯實秘結。</p>
<p>透明硫黃　半夏（各等分）</p>
<p>上為末，薑汁糊丸梧子大，薑湯下。</p>
<p><u>元戎四物湯</u>　治同上。</p>
<p>本方加煨大黃、桃仁。</p>
<p><u>主方</u></p>
<p>當歸　熟地　白芍　川連　枳殼　片芩　麻仁　甘草　郁李仁</p>
<p>胃火實，加大黃、芒硝。老人虛人勿用。</p>

<h1>卷八（貞集）</h1>

<h2>疸證（六十）</h2>
<p>黃疸之病，何自而起也？《經》曰：濕熱相交，民當病疸。疸者，黃也。夫脾為胃行其津液者也。津液行，則小便利，何黃之有？惟濕生乎熱，熱滋乎濕，濕熱相生，遂成滯滿；由是胃氣潛衰，脾氣孱弱，不能為胃行其津液，致上焦不行，故身不得汗，下脘不通，故復無小便，薰蒸日久，熱氣成黃。熱勝濕者，其黃鮮明；濕勝熱者，其黃淡黯。亦有五者之不同，有酒疸、有谷疸、黃汗疸、女勞疸、黃疸。</p>
<p>丹溪曰：疸不必分五，同是濕熱，與𨠭曲相似。愚謂五者之中，惟女勞疸當另立治法，非流通濕熱一法之可盡也。蓋治濕之法，不過茵陳五苓散、茵陳蒿湯，大黃、黃柏、梔子、芒硝等藥，濕熱行，則黃自退矣。惟女勞疸乃是腎虛而成，大不足之證，不可作行濕熱有餘治之。故東垣有腎疸湯，雖有人參、白朮、黃柏等藥在其中，而多用風藥以提中氣、散濕熱。是初起強健之人則可，若腎精久虛，元氣憊極者，亦非確論，必也四物、知柏以壯水之主，人參、白朮以培氣之原，隨症以加行濕熱之劑，則標本同治，或可以收全功矣。學者烏可總五疸而混同一治乎？</p>
<p>抑有說焉：傷寒發汗不徹，通利不及，頭汗出，身無汗，劑頸而還，小便不利，渴飲水漿，此為瘀血之在裡而發黃者也，其色必鮮，黃連茵陳五苓主之。傷寒發汗，身目為黃，小便利，此為寒濕之在裡而發黃者也，其色必黯，小建中主之。又或身黃，脈沉結，小腹硬而小便自利，其人如狂，此為蓄血之在下焦而發黃者，抵當湯主之。</p>
<p>外有黃腫一症，每因濕熱沖逆，則清氣不行，氣既不行，則逆於肉裡，腫浮於外。當於茵陳五苓內加木香、黃連、香附、卜子、枳實、厚朴大行氣之藥，則熱除而腫消矣。</p>
<p>雖然發黃之症可治者固多，而不救者亦非少也。寸口近掌無脈，口渴鼻出冷氣，此肺之絕也；形體如煙薰，直視搖頭，此心之絕也；環口黧黑，柔汗發黃，此脾之絕也。雖有神工，將何為哉？</p>

<h3>五疸見症</h3>
<p>黃疸者，通身面目悉黃是也。</p>
<p>酒疸者，心中熱，足下熱，懊憹不能食，時時欲吐，其人素必嗜酒。</p>
<p>谷疸者，消穀易飢，食又難飽，飽則發煩頭眩。</p>
<p>黃汗疸者，常自汗黃色，或上身盡黃，下身不黃。</p>
<p>女勞疸者，素傷於色，發黃，額上黑，手足心熱，日暮則發，膀胱急，大便溏黑，小便自利，腹如水狀，此為難治。</p>
<p>黃疸皆由脾胃二經所致，當究其因，分利為先，解毒次之。諸疸口淡、怔仲、耳鳴、足軟、微寒、發熱、小便白濁，此為虛疸，治宜四君子湯吞八味丸，不可過用涼藥，強通小便，恐腎水枯竭。久而面黑色黃，及有渴者不治，不渴者猶可治也。</p>
<p>又有陰黃一證，非桂附莫救，醫者審之，茵陳四逆湯最當。</p>
<p>《脈經》曰：凡黃候，寸口脈近掌無脈，口鼻冷。並不可治。脈沉渴欲飲水，小便不利者，必發黃也。酒疸者，或無熱，靖言了了，腹滿欲吐，鼻燥，其脈浮者，先吐之；沉數者，先下之。酒疸下之，久久為黑疸，目青面黑，心頭如啖蒜虀狀，大便正黑，皮膚四肢不仁，其脈浮弱，顏色微黃者，故知難治。</p>
<p>谷疸，寸口脈微而弱，微則惡寒，弱則發熱，當發不發，骨節疼痛，當煩不煩，煩極汗出。趺陽脈緩而遲，胃氣反強，飽則煩滿，滿則發熱，客熱消穀，食已則飢，谷強肌瘦，名曰谷疸。陽明病脈遲者，食難用飽，飽則發寒熱，頭眩者必小便難，此欲作谷疸，下之腹滿如故。趺陽脈緊而數，數則為熱，熱則消穀；緊則為寒，食則滿也。尺脈浮為傷腎，趺陽脈緊為傷脾。風寒相搏，食已則眩，穀氣不消，胃中苦濁，濁氣不流，小便不通，陰被其寒，熱流膀胱，身體盡黃，名曰谷疸。</p>

<h3>疸方</h3>
<p><u>茵陳五苓湯</u>（見瘟疫）　治傷寒或伏暑發黃，便澀煩渴等症。</p>
<p>本方倍茵陳，加薑、棗水煎。</p>
<p><u>茵陳茯苓湯</u>　治發黃脈細數，四肢冷，小便澀，煩渴。</p>
<p>茵陳（二錢）　茯苓　桂枝　豬苓（各一錢）　活石（一錢五分）</p>
<p>脈不出者，加當歸。</p>
<p><u>茵陳蒿湯</u>　治身熱、鼻乾、汗出，陽氣上奔，小便赤澀，濕熱發黃。</p>
<p>茵陳蒿（一兩）　梔子（二個）　大黃（三錢五分）</p>
<p><u>茵陳大黃湯</u>　治傷寒大熱發黃，面目俱黃，小便赤澀。</p>
<p>茵陳　梔子　柴胡　黃柏　黃芩　大黃　升麻（各六分）　膽草（三分）</p>
<p><u>梔子柏皮湯</u></p>
<p>梔子（十五個）　黃柏　黃連（各三錢五分）　甘草（一錢）</p>
<p><u>腎疸湯</u>　治腎疸目黃。</p>
<p>蒼朮（一錢）　升麻　羌活　防風　藁本　獨活　柴胡　葛根（各五分）　豬苓　澤瀉（各四分）　甘草（三分）　黃芩（二分）</p>
<p>水煎溫服。</p>
<p><u>四物湯</u>（見中風）　治腎疸。</p>
<p>本方加知柏、人參、白朮。</p>
<p><u>黃連茵陳五苓湯</u>　治傷寒瘀熱在裡發黃。</p>
<p><u>小建中湯</u>　治傷寒寒濕在裡發黃。</p>
<p><u>抵當湯</u>　治蓄血在下焦發黃。</p>
<p><u>褪金丸</u>　治黃腫絕妙。</p>
<p>蒼朮　白朮（各二兩半）　陳皮　神麯　麥芽（各兩半）　厚朴（一兩）　甘草（五錢）　針砂　香附（各六兩）</p>
<p>有塊加三稜、莪朮各兩半，麵糊為丸。</p>
<p><u>大溫中丸</u>（見積聚）</p>
<p><u>小溫中丸</u>（見積聚）</p>
<p><u>主方</u></p>
<p>白朮　赤茯　豬苓　蒼朮　山梔　厚朴　茵陳　香附　陳皮　澤瀉</p>
<p><u>桂枝黃耆湯</u>　治黃汗，身體疼重，發熱，兩脛自冷者。</p>
<p>桂枝　芍藥　生薑（各三兩）　甘草　黃耆（各二兩）　大棗（十二枚）</p>
<p><u>又方</u>　治發黃、身熱、腹痛，右關脈滑者，名曰谷疸。與酒疸同。</p>
<p>枳實（五個）　梔子（十四個）　大黃（一兩）　豆豉（一升）</p>
<p><u>茵陳四逆湯</u>　治發黃脈沉而遲，肢體冷逆，腰以上自汗者。此方冷服。</p>
<p>茵陳蒿（二兩）　附子（一個）　乾薑（兩半）　炙甘草（一兩）</p>
<p><u>消石礬石散</u>　治日晡發熱惡寒，膀胱急，小腹滿，額上黑，足下熱，腹脹如水狀，大便黑色時溏，此女勞之病，腹滿者難治。</p>
<p>消石　礬石（燒）</p>
<p>二共為末，大麥粥湯和服方寸匕，日三服。</p>
<p><u>大溫中湯</u>　調治谷疸、酒疸。</p>
<p>陳皮（去白）　厚朴（薑汁炒）　三稜（醋炒）　蒼朮（泔水浸七日）　莪朮（醋炒）　青皮（各五兩）　甘草（炙，一兩）　香附（一斤，醋炒）　針砂（二兩，醋炒紅七次）</p>
<p>忌犬肉、果、菜。</p>
<p><u>棗礬丸</u>　治谷疸，身目俱黃。</p>
<p>綠礬（火煅通紅，半斤）　棗肉（二斤，煮去皮，搗爛為丸）　平胃散（四兩為衣）</p>
<p>每服薑湯下三十丸。</p>

<h2>痔漏證（六十一）</h2>
<p>《經》曰：因而飽食，筋脈橫解，腸澼為痔。又曰：脾胃者，倉廩之官，五味出焉。大腸者，傳導之官，變化出焉。若夫飽食太甚，則脾氣倦怠，不能運化精微，朝傷暮損，清濁混淆，故食積下流於大腸之間而為病也。蓋脾胃一虛，肺氣亦乏，大腸之氣亦從而虛，故肝木得以乘虛下流而為腸風病，皆金失所養，木寡於畏之所致也。</p>
<p>其見症名狀，種種不同，曰牛奶，曰鼠奶，曰雞心，曰雞冠，曰蓮心，曰翻花，曰蜂窠，曰穿腸，曰外痔，曰內痔。名狀雖有不同，皆因風、熱、燥歸於大腸而致。當以治血為主。大法用芩、梔、連涼大腸，人參、黃連、生地、槐角生血涼血，當歸和血，川芎、枳殼、升麻寬腸。風邪在下，以秦艽、防風、升麻之類提之；燥熱拂鬱，以大黃、麻仁、枳殼之類潤之；更宜慎口節欲。</p>
<p>凡諸症久不愈者，必至穿腸而為漏，是因痔而成漏也。治漏先須用補藥，以補氣血為主。</p>
<p>脈小實者易治，浮洪而濡弱者難治。</p>

<h3>痔方</h3>
<p><u>治痔主方</u></p>
<p>當歸　白芍　川連　甘草　荊芥　防風　川芎　枳殼　槐角　生地　條芩</p>
<p><u>又驗方</u></p>
<p>四物　防風　荊芥　升麻　白芷　條芩（酒炒）　槐花（炒）　枳殼　蒼朮　黃柏（酒炒）</p>
<p><u>驗過臟連方</u></p>
<p>當歸　白芍　川芎　升麻（各一兩）　生地（兩半）　川連　槐花（各三兩）　烏梅肉（七錢）</p>
<p>上為末，用雄豬大臟一段，洗淨盛末在內，煮極爛搗如泥，再用淡酒稀麵糊丸梧子大。每空心滾水或酒任下六七十丸，如下血，加白雞冠花，燒存性加入極效。</p>
<p><u>洗方</u></p>
<p>枳樹皮（削外粗皮去里白留中間者，二兩）　明礬（一兩）　皮硝（五錢）　馬齒莧</p>
<p>上四味煎湯，先薰後洗，馬齒莧不拘多寡。</p>
<p><u>四君子湯</u>（見中見）　年高氣弱，痔血不止者，此方主之。</p>
<p><u>痔漏諸藥總考</u></p>
<p>按古方醫痔漏下血，有用槐角灰者，有用柏葉灰者，有用露蜂房灰者，有用蝟皮灰者，有用牛角腮灰者，有用胡桃灰者，俱以方寸匕酒調下，此皆枯痔之法也。</p>
<p>湯液之中，有用防風、秦艽者，有用皂角仁、荊芥、白芷者，此皆責之風熱入臟也；有用芒硝、大黃者，有用檳榔、枳實者，此皆責之實熱可下也；有用胡黃連、酒苦參者，有用石蓮肉、番木鱉者，此皆責之實熱可清也；有用桃仁、紅花者，有用蒲黃、蘇木者，此皆責之瘀血未消也；有用杏仁、麻仁者，有用地黃、黃柏者，此皆責其燥金無液也；有用地榆、蘄艾者，有用枯龍骨、鹿角霜者，此欲強止其血也；有用象牙、蜣螂者，有用人爪、蟹爪者，此欲放出其肛門外，施藥以愈之也；有用薰洗法者，有用藥坐者。無非枯痔止血之品也；有用插藥者，有用掛線者，無非爛肌去腐之意也。聽人對症而施之。</p>

<h2>調經證（六十二）</h2>
<p>《內經》曰：女子七歲，腎氣盛，齒更髮長；二七而天癸至，任脈通，太衝脈盛，月事以時下。然月事何以獨見於婦人？蓋男子屬陽，氣多血少；女子屬陰，血多氣少。故男子之血生於心，納於肝，以次入腎而變精。女子之血亦生於心，由心經胞絡下注肝腎，其有餘者，注胞絡而為月事。王冰所謂「陰盛海滿而出血者」是也。</p>
<p>月事有調，有不調者，何也？蓋沖為血海，任主胞胎。手太陽小腸之經也，此二經相為表裡，主上為乳汁，下為月水，是月水乃經絡之餘。若平人冷熱調和，氣血不傷，則衝任二脈氣盛，太陽、少陰所主之血，宣流依時而下，三旬一見，有似月盈則虧之義，故曰月事。若勞傷血氣，寒濕乖適，經脈則虛，虛則邪氣乘之，邪客於血，或寒或濕，寒則血結，濕則血消，此月事因之而不調，即《經》所謂「月事不來，胞脈閉」者是也。</p>
<p>推其不調之證，有經閉不通者，有經絕不行者，有終身不月者，有先期、後期、乍行乍止、血鮮、血淡、疼痛、帶濁之不同。治當推類求之。</p>
<p>經閉不通者，因瘀血內積，時常作痛，致閉不通。此證易治，不過一驅逐之功耳。</p>
<p>經絕不行者，有因心事不遂，致心血虧欠，故乏血以歸肝而出納之令枯竭；有相火妄動，煎熬真陰，薰蒸血海，名曰血枯，此證勞病多主之；有二陽之病發心脾，男子不得隱曲，女子不月者。二陽者，胃與大腸也，胃主納食，大腸主運化。《經》曰：食氣入胃，濁氣歸心，淫精於脈。飲入於胃，遊溢精氣，上輸於脾。今腸胃既病，則不運不化，心脾何所資乎？心脾無資，則男不生精，女不生血。故在男子有不得隱曲，在女子則月事不行，此即絕經之候。又脾與胃為表裡，久則傳入於脾，為風消。風消者，消鑠羸瘦，以脾主肌肉故也。肺與大腸為表裡，久則延入於肺，為喘息奔急，以肺主氣故也。兼入心，則三臟三腑俱病，故曰死，不治。</p>
<p>女人終身不月者，必便血。蓋胃上口名賁門，與心相連，血錯經而妄行，不入肝而入胃脘，下出幽門，達小腸闌門，以次傳入大腸，此秘驗也。</p>
<p>經水先期，多屬血熱，四物湯用生地，加丹皮、芩連、香附。血色鮮紅，更主熱盛，所謂熱則流通，上項藥倍生地、丹皮、芩連、白芍。</p>
<p>過期多是血少，四物倍熟地、當歸、苓朮、炙甘草、紅花少許。過期色淡者，屬血虛挾痰，二陳加穹歸、白芍、香附、阿膠。血紫者，氣之熱；血黑者，熱之甚；血成塊者，氣之滯，多作腹痛。紫黑四物用生地加香附、芩連、丹皮、玄胡、蒲黃；血塊用歸尾、芎芍、五靈脂、三稜、莪朮、香附、桃仁、紅花；腹痛甚者，加乳香、沒藥劫而止之。</p>
<p>凡經行未盡而乍止，有三義：有暴怒鬱結，致氣滯不行，宜芎歸、香附、玄胡、紅花、炒白芍、丹皮、烏藥、木香之類以行之；有形寒飲冷，以致經血凝滯，宜前項藥中加砂仁、炒乾姜消息之；有傷寒經水適來適斷，熱入血室，往來寒熱，似瘧非瘧，或晝則明瞭，夜則譫語，如見鬼狀，俱用小柴胡。</p>
<p>有將行作痛，屬氣血實，一雲氣之滯，俱用生地、川芎、歸尾、炒連、香附、桃仁、紅花、玄胡、丹皮、莪朮、白芷。行後綿綿作痛，屬氣血虛，亦用四物倍歸身、阿膠、熟地，加參、朮、紅花、炙甘草以補之。</p>
<p>有血行氣滯，致行未盡者，宜上項藥選用，仍用木香、檳榔、玄胡、香附、烏藥、莪朮以行之。</p>
<p>有經行帶下赤白者，屬濕熱，宜四物合二陳、二妙散。</p>
<p>凡治女病，首重調經，調經大旨，不外於此。善學者，臨證察脈而詳究之，思過半矣。</p>
<p>婦人尺脈常盛，而右手脈大，皆其常也。右腎脈微澀與浮，或肝脈沉急，或尺脈滑而斷絕不勻，皆經閉不調之候。</p>
<p>婦人尺脈微遲，為居經，月事三月一下。婦人尺脈微弱而澀，少腹冷，惡寒，年少得之為無子，年大得之為絕產。</p>

<h3>調經方</h3>
<p><u>四物湯</u>（見中風）　乃婦人調經之總司也。</p>
<p><u>二陳湯</u>（見同上）　治過期色淡挾痰。</p>
<p>本方加芎、歸。</p>
<p><u>導痰湯</u>（見同上）　治肥人軀胖，脂滿經閉。</p>
<p>本方加芎、歸、黃連。不可用地黃以滯故也，如用必以薑汁炒過入藥。身肥亦由痰多，脂膜閉塞子宮，不能受精而施化也，宜服上藥。</p>
<p><u>四物合二妙散</u>（見濕證）　治經行帶下赤白，屬濕熱。</p>
<p><u>通用調經養血清熱方</u></p>
<p>川歸　白芍　條芩（各七分）　白朮　茯苓（各八分）　生地　知母　陳皮　香附（各五分）　玄胡　丹皮（各四分）　黃連　甘草（各三分）</p>
<p>加蓮子，水煎。食稍遠服。</p>
<p><u>治月經過用不行方</u>　補血行血。</p>
<p>當歸（錢半）　熟地　白芍　香附（各一錢）　蘇木　莪朮（各八分）　川芎　桂　甘草（各五分）　木通（七分）　桃仁（三十個）　紅花（三分）</p>
<p><u>治月經先期方</u>　養血涼血。</p>
<p>歸身（錢半）　生地　條芩　香附（各一錢）　黃連（炒）　白芍（各八分）　川芎　阿膠　艾葉　甘草　黃柏　知母（各八分）</p>
<p><u>治經水過多不止方</u>　滋陰固經澀帶。</p>
<p>黃芩　龜板（炙）　白芍（炒。各一兩）　樗根白皮（七錢）　黃柏（三錢）　香附（二錢）</p>
<p>酒糊丸梧子大，白湯下六七十丸。</p>
<p><u>治婦人室女經水不通方</u></p>
<p>晚蠶沙（一兩）</p>
<p>用酒水各半煎服，立通。</p>
<p><u>膠艾湯</u>　治勞傷氣血，衝任虛損，月事過多，淋漓不止，胎漏胎觸。</p>
<p>阿膠　川芎　甘草（各五分）　當歸　艾葉（各七分）　熟地　白芍（各一錢）</p>
<p>水煎溫服。一方加地榆、黃耆。</p>
<p><u>烏藥湯</u>　治婦人血海疼痛。</p>
<p>香附（二錢）　川歸（一錢）　木香　甘草（各五分）　烏藥（一錢五分）</p>
<p>水煎，食前溫服。</p>
<p><u>治婦人經水不調，行時腹痛。</u>　體厚者服之甚驗。</p>
<p>歸尾　陳皮　茯苓（各一錢）　香附　赤芍　玄胡　條芩（各八分）　丹皮　烏藥（各七分）　生地（二分）</p>
<p><u>養血調經丸</u>　瘦弱者，宜常服。</p>
<p>生地　當歸（各一兩）　益母（八錢）　川芎　阿膠　條芩　蒼朮　白朮（各七錢）　赤芍　丹皮　人參　黃柏（各五錢）</p>
<p>蜜丸梧子大，米湯下。</p>
<p><u>經驗沒藥散</u>　治經閉作痛，服之經行痛止。</p>
<p>沒藥（二錢五分）　桃仁　紅花（各七分）</p>
<p>上末，酒調下。</p>
<p><u>治經水行而作痛，</u>　血凝氣滯故也。未行三日前服至行時止。</p>
<p>香附（醋製，三錢）　白芍（酒炒）　丹皮（各一錢五分）　川芎　玄胡　烏藥　桃仁（各一錢）　川歸</p>
<p><u>治經水行後作痛，腰背腿皆疼</u>　，氣血兩虛故也。行盡時服之。</p>
<p>熟地（二錢五分）　當歸（三錢）　茯苓（二錢）　杜仲（薑製，一錢五分）　白朮（七分）　人參（五分）　川芎（四分）　甘草（三分）</p>
<p><u>治經水行五六日不止者</u>　，血熱、血虛故也。</p>
<p>茯苓（二錢）　黃芩　熟地（酒洗）　川連（各錢半）　生地（酒洗）　黃耆　蒲黃（炒黑）　當歸（各一錢）　人參（八分）　甘草（三分）</p>
<p><u>治經水來多，虛弱無力，腰背腿疼，飲食減少。</u></p>
<p>當歸頭　熟地　生地（各錢半）　麥冬　黃芩　人參　白朮（各一錢）　黃耆（五分）　五味（十粒）　甘草（三分）</p>
<p><u>治經水來少</u>　，血虛氣弱故也。</p>
<p>當歸　白朮（各二錢）　黃耆　熟地（各錢半）　人參　茯苓　白芍（各一錢）　陳皮　川芎（各四分）　甘草（三分）</p>
<p><u>治經水桃衣色</u>　，血虛胃弱，行後服三五劑。兼治經水色淡。</p>
<p>當歸（二錢）　熟地（錢半）　人參　白芍　茯苓　神麯　白朮（各一錢）　陳皮（八分）　川芎（五分）　砂仁（六分）　甘草（三分）</p>
<p><u>治經水紫色</u>　，行二日後服四劑。</p>
<p>生地　條芩（各二錢）　白芍（錢半）　蔓荊子　荊芥　山梔（炒）　蒲黃（炒。各一錢）　甘草（五分）　紅花（三分）</p>
<p><u>治經水成片成塊</u>　，熱極所致。行一日間，服一二劑。</p>
<p>白芍（二錢）　生地　黃芩　紅花　蒲黃　玄胡（各一錢）　丹皮　甘草（各五分）</p>
<p><u>治經水風熱成片塊</u>　。行二日間，服至愈。</p>
<p>香附　桂枝　烏藥　玄胡　桃仁　五靈脂　陳皮　紫蘇　川歸　川芎（各一錢）　丹皮（六分）　甘草（三分）</p>
<p><u>治經水過期氣寒者</u>　，至期服至行經。</p>
<p>當歸（三錢）　乾薑（煨）　川芎　陳皮　玄胡　桃仁（各一錢）　烏藥（六分）　桂　丹皮（各五分）　甘草（二分）</p>
<p><u>治經水過期血少者</u>　，至期服至行經。</p>
<p>當歸（四錢）　香附（二錢）　川芎　熟地（各錢半）　人參　茯苓　陳皮（各一錢）　甘草（三分）</p>
<p><u>治氣逆過期</u>　，至期服至經行。</p>
<p>當歸　香附（各三錢）　烏藥　川芎　桃仁　玄胡　陳皮（各一錢）　茯苓（八分）　木香（五分）　甘草（三分）</p>
<p><u>治氣虛不及期而行</u>　，行後服三五劑。</p>
<p>黃芩（錢半）　人參　黃耆　白朮　茯苓　生地　熟地（各一錢）　甘草（三分）</p>
<p><u>治經水不行</u>　，服至經行。</p>
<p>當歸（三錢）　香附　撫芎　丹皮　牛膝（酒洗）　桃仁　玄胡（各一錢）　烏藥（六分）　甘草（三分）</p>
<p><u>治婦人室女經閉不行</u>　，將成勞病，憎寒發熱等症。切不宜服峻補藥，此方最良。</p>
<p>馬鞭穗　荊芥穗（各二錢）　川歸（酒洗）　赤芍　艾梗（各一錢）　川芎（六分）　丹皮（五分）　肉桂（二分）　枳殼（麩炒，七個）　烏梅（六分）</p>
<p>水二盅，煎一盅。一方無艾梗，治血聚四肢，或為浮腫併兼上症。</p>
<p><u>十五味調經丸</u>　治經水乍多乍少，或行或止，或腰膝疼痛，或少腹飽悶，寒熱往來，不思飲食，骨蒸煩熱，遍身作痛，手足疲軟，困倦無力而不受孕者。</p>
<p>川歸（四兩，酒洗）　香附（十兩，分作三分，童便、酒、醋各浸一宿，炒用）　丹皮（二兩）　艾梗葉（醋炒）　砂仁　牛膝（酒洗）　木香　熟地　白朮（土炒）　川芎（酒洗）　骨皮　枳實　茯苓　條芩（酒炒）　玄胡（酒炒）　杜仲（薑汁炒。各三兩）</p>
<p>酒糊丸梧子大，空心下六七十丸。</p>
<p><u>治婦人五十後行經不止</u>　，作敗血論。</p>
<p>茜根　蘇木　生地（各一兩）　側柏葉（炙黃）　條芩（各五錢）　阿膠（炒成珠，五錢）　胎髮—枚（燒灰存性）</p>
<p>前藥分作六劑水煎，將發灰分作六次投入股之。</p>
<p><u>治婦人遍身肢節筋骨疼痛。</u></p>
<p>當歸　肉桂　玄胡（各等分）</p>
<p>上末，好酒調下三錢，蜜丸酒吞三錢亦可。好酒隨量下。</p>
<p><u>四物湯</u>　婦人調經總司之要藥，照後隨症增減。</p>
<p>月事不來，虛中有熱者，加黃芩。</p>
<p>月事先期屬血熱者，用生地加丹皮、芩、連、香附；肥人加沒藥。</p>
<p>月事過期屬血少者，倍歸、地，加參、術兼痰藥。</p>
<p>過期色紫黑成塊作痛，屬血熱者，加黃連、香附；血結而經閉者，加桃仁、紅花。</p>
<p>瘦人子宮無血，精氣不聚，令人無子，加養血滋陰藥；月事臨行作痛，屬血實。</p>
<p>一云：瘀血鬱滯，加桃仁、香附、黃連、紅花，或加玄胡、莪朮、木香，熱加柴胡、黃芩。</p>

<h2>崩漏證（六十三）</h2>
<p>婦人崩中，由臟腑損傷，衝任二脈氣血兩虛而然。《經》曰：衝脈者，經脈之海。任脈者，任於前。王冰曰：任脈通，衝脈盛，月事以時下者是也。故二脈平和，外循經絡，內榮臟腑，何崩漏之有？若勞動過極，七情六慾，內傷臟腑，則衝任之脈虛，不能約束經血，忽然暴下，若山崩然，故曰崩中。</p>
<p>其證有虛、有熱，虛則滲下，熱則流通，又有虛熱相兼者。急則治其標，用白芷煎湯調百草霜，或棕櫚灰、五靈脂半生半炒，俱酒調下二三錢。緩則治其本，氣虛者，補中益氣加熟地、蒲黃、香附；若飲食少者，宜參苓白朮散，健脾有驗。血虛者，四物加阿膠、蒲黃、參、術；有熱者，通用炒芩連、黃柏、炒黑山梔、生地、地榆；脫血過甚者，用地榆、棕櫚灰、蒲黃、乾薑、山梔、香附、五靈脂，兼涼兼止。藥味必炒黑者，以黑勝紅故也。</p>
<p>東垣治崩中，專主於寒，亦不可云無，須審脈候，沉遲微細，方可選用乾薑、茴香、良薑、桂、附之類，或久病得此更宜，所謂久病非熱是也。東垣論崩漏不止有三證：一證因脾胃虛損，下陷於腎，與相火合，濕熱下迫，遂漏不止；一證因先富後貧，心事不足，則鬱悶損脾，飲食少進，血液不生，經自漏矣；一證因悲哀太甚，先損於肺，而心胞絡之脈無所營，亦絕於內，故火動而數溲血也。詳《蘭室秘藏》。</p>

<h3>崩漏方</h3>
<p><u>崩漏多因氣所使而下</u>　。</p>
<p>香附　歸身　白芍　熟地　白朮　棕灰（各一錢）　川芎　黃耆　蒲黃　地榆　人參（各五分）　升麻（二分）　柴胡（三分）</p>
<p><u>補中益氣湯</u>（見內傷）　治氣虛崩下。</p>
<p>本方加熟地、蒲黃、香附。</p>
<p><u>參苓白朮散</u>（見內傷）　治崩而飲食少進。</p>
<p><u>四物湯</u>（見中風）　治血虛崩下。</p>
<p>本方加阿膠、蒲黃、人參、白朮。</p>
<p><u>涼血地黃湯</u>　治女人血崩由於腎水陰虛，不能鎮守胞絡相火，故血走而崩漏。</p>
<p>黃芩　荊芥　蔓荊子　黃柏　知母　藁本　細辛　川芎（各二分）　黃連　羌活　柴胡　升麻　防風（各三分）　生地　當歸（各五分）　甘草（三分）　紅花（少許）</p>
<p><u>棕櫚灰散</u></p>
<p>棕櫚燒灰存性（五錢）　乾薑灰（二錢，冬月用）　烏梅　地榆灰（各三錢）（一方無地榆）</p>
<p>上末，空心烏梅湯調下二錢，久患三服愈。</p>
<p><u>治赤白崩方</u>　兼治赤白帶。</p>
<p>當歸　熟地　蘄艾（各五錢）　白芷　川芎　甘草（各二錢）　人參（一錢）</p>
<p>共合為一劑，水四大盅煎至三盅，入雞蛋三枚在內煮，服下藥。</p>
<p><u>驗方</u></p>
<p>人參　黃耆　白朮　阿膠　條芩　香附　升麻　荊芥　加入四物。</p>

<h2>帶下證（六十四）</h2>
<p>帶下者，由濕熱流注於帶脈而下濁液，故曰帶下。赤屬血分，自小腸來，濕熱居多，治宜芩、連、梔子、二妙散、丹皮、歸、芍、生地。白屬氣分，自大腸來，濕痰居多，治宜二陳加南星、川芎、香附、薏苡、瓦壟子、海石、蛤粉、蒼白朮、滑石。又肥人多痰，瘦人多熱，用藥與上彷彿。</p>
<p>丹溪云：同是胃中濕熱積痰，流下滲入胞胎，宜斷厚味，煎炒為主。有氣虛脫者，補中益氣、調中益氣、溫補兼升舉之法；血虛者，四物、二妙加阿膠、貝母、香附。</p>
<p>東垣治帶下，專主於寒，用乾薑、良薑、木香、附子、玄參、肉桂、烏藥之類。愚謂屬濕熱與痰居多，屬寒者少，在臨證而精察之，不可執一。</p>
<p>婦人帶下，六極之病，脈浮則為腸鳴腹滿，緊則為腹中痛，數則為陰中癢，癢則生瘡，弦則陰戶掣痛。婦人帶下，脈浮惡寒，漏下者不治。婦人漏血下赤白，日下血數升，脈急疾者死，遲者生。婦人漏下赤白不止，脈小虛滑生，大緊實數者死。</p>

<h3>帶方</h3>
<p><u>治赤帶方</u>　赤屬血分，自小腸來，濕熱居多。</p>
<p>黃芩　黃連　黃柏　山梔　丹皮　蒼朮　當歸　生地　白芍</p>
<p><u>治白帶方</u>　白屬氣分，自大腸來，濕痰居多。</p>
<p>二陳加南星　川芎　香附　苡仁　瓦壟子　蛤粉　蒼朮　白朮　活石　海石</p>
<p><u>又治白帶丸方</u></p>
<p>香附（五錢）　龜板（二兩）　黃柏（一兩）　白芍（七錢五分）　樗白皮　山萸　苦參（各五錢）　梔子（二兩）　乾薑　貝母（各二錢五分）</p>
<p>酒糊丸梧子大，空心白湯下。</p>
<p><u>魏元君濟生丹</u>　治白帶。</p>
<p>蕎麥粉　雞蛋清</p>
<p>二味為丸，白湯下。此方加吳茱萸更妙。</p>
<p><u>二妙散</u>（見濕證）　治白帶。</p>
<p><u>又方</u>　治赤白帶及經水先期。</p>
<p>當歸　白芍（各八分）　白茯　白朮　蒼朮（各七分）　玄胡　香附　陳皮　川芎　花粉　黃柏（各三分）</p>
<p><u>補中益氣湯</u>（見內傷）　治白帶，下氣虛脫。</p>
<p>本方加升舉藥。</p>
<p><u>四物湯</u>（見中風）　治血虛帶下。</p>
<p>本方加二妙，入阿膠、貝母、香附。</p>
<p><u>東垣桂附湯</u>　治白帶腥穢，多悲不樂，陰寒之證。</p>
<p>黃柏　知母　肉桂（各五分）　附子（一錢）</p>
<p><u>主方</u></p>
<p>四物加　黃柏　樗根　貝母　乾薑　甘草</p>
<p>痰加白朮、半夏；赤加條芩、荊芥；久加熟地、牡蠣；氣虛加參、耆；腰腿痠疼加鹿角膠或阿膠。</p>
<p><u>治白帶神方</u></p>
<p>北黑棗（三斤，煎汁）　蒼朮（一斤，煎汁）</p>
<p>二汁共熬成膏，每日清晨滾水調服二三錢，即愈。</p>

<h2>胎前諸證（六十五）</h2>
<p>胎前有三禁：不可汗，若發汗者，如傷寒下早之證；不可下，若下者，則脈數已動於脾；不可利小便，若利小便，則內亡津液，胃中枯燥。宜清熱養血為主，故白朮、條芩乃安胎之聖藥也。茺蔚子，活血行氣，有補陰之妙，名曰益母，以其行中有補也。胎前無滯，產後無虛，均宜服之。</p>
<p>墮胎，乃血氣虛損，不能榮養胎元而然。亦有內多邪熱，致血氣沸騰，胎不寧靜，久當自落者；又胎氣繫於脾，脾虛則蒂無所附，故落者。治宜以白朮、條芩為主，一以健脾，一以清熱，氣血和平，胎亦寧靜。古方用杜仲、續斷為丸，蓋取大補腎氣，使腎氣充足，托住胎元，永不墮矣。二方間服，妙不可言。至九月、十月改服益母丸等藥。</p>
<p>胎前有虛、有熱，四物加阿膠、白朮、條芩、麥冬、陳皮、人參、續斷、益母草；腹痛用玄胡、條芩、砂仁；腰痛宜杜仲、續斷、砂仁、艾葉。非月數多者，不可多用。</p>

<h3>胎前諸證</h3>
<p>子腫者，謂懷孕或手足或遍身浮腫是也。安胎養血為主，加茯苓皮、生薑皮、桑白皮之類。輕者不須治，產後腫自消。</p>
<p>子煩者，謂懷孕心煩熱悶，煩躁不安是也。洽宜麥冬、知母、山梔、條芩，仍兼四物。</p>
<p>子淋者，謂懷孕小便澀少淋瀝。用片芩、車前、木通、燈心、赤茯。凡利小便，亦斟酌用之，不可過多。</p>
<p>子癇者，妊娠中風，頭項強直，筋脈攣急，言語蹇澀，痰涎壅盛，或時發搐，不省人事。治宜羚羊角散。</p>
<p>子懸者，妊婦胎氣不和，湊上心腹，脹滿疼痛。治宜紫蘇飲加炒山梔、黃柏、香附。</p>
<p>子瘖者，娠婦忽然失音不能言語，《內經》曰：子瘖者，乃胎氣使然，當十月復。非藥可療，故不用服藥，產後自能言。</p>
<p>子暈者，娠婦忽然卒倒，僵仆不知人事，少頃即蘇。宜葛根湯，若氣血兩虛，八物加阿膠、陳皮。</p>
<p>惡阻者，妊中惡心嘔噦。由血阻痰亦阻，故噁心，飲食不進。多從痰治，二陳湯、小半夏茯苓湯加條芩、藿香、蒼朮、白朮，月數多者，去半夏用貝母。</p>
<p>婦人三部浮沉正等，無他病而不月者，孕也。尺大而旺亦然。左尺洪大滑實為男，右尺洪大滑實為女。</p>
<p>體弱之婦，尺內按之不絕，便是有子；月斷病多，六脈不病，亦為有子，所以然者？體弱而脈難顯也。《脈經》曰：「三部沉浮正等，按之無絕者，妊娠也。」何嘗拘於洪滑耶？「陰搏陽別，謂之有子」。搏，伏而鼓也。陰搏者，尺中之陰搏也。是陰中有別陽，故謂有子。</p>
<p>妊娠初時，寸微尺數，按之散者，三月也，按之不散者，五月也。</p>
<p>婦人經斷有軀，其脈弦者，後必大下，不成胎也。</p>
<p>妊娠七八月，脈實牢強大者吉，沉細者難產而死。</p>
<p>《脈經》曰：左手沉實為男，右手浮大為女。左右手俱沉實，猥生二男；左右手俱浮大，猥生二女。《脈經》之所論止於二男二女而已，若三男三女；一男一女，皆未之及也。《脈訣》雖有縱橫順逆之論，於理難通。是固高陽生之私言耳，戴同父非之是也。然則三男三女，一男一女，聖經未有明言，後學亦不必強為之說。若曰知之，必是遇長桑君飲以上池之水，能視垣一方人者，斯可矣。吾則不能為妄語以誑世也。</p>
<p>婦人陰陽俱盛，曰雙軀。若少腹微緊者，血即凝濁，經養不周，胎前偏夭，其一獨死，其一獨生，不去其死，害母失胎。</p>
<p>女人得革脈，曰半產漏下。得離經之脈，曰產期。離經者，離乎經常之脈也。蓋胎動於中，脈亂於外，勢之必至也。</p>

<h3>胎前諸方</h3>
<p>治娠婦通用，　養血清熱健脾主方　。</p>
<p>白朮　山藥　白芍　川歸（各八分）　蓮肉（一錢）　條芩（七分）　知母（六分）　川芎　熟地（各五分）　生甘草（三分）　益母草（一分）</p>
<p><u>益母草丸</u>　治女人赤白帶下，胎前產後，一切諸症。</p>
<p>益母草一物，勿犯鐵器，為末蜜丸彈子大，熱酒加童便化下一丸。</p>
<p><u>固胎飲</u>　治胎氣不安，或腹微痛，或飲食不美，或腰間作痛，宜服數劑。</p>
<p>白朮　當歸　白芍　熟地（各一錢）　人參　川芎　條芩　陳皮（各五分）　甘草　砂仁　紫蘇（各三分）</p>
<p>加姜三片，煎服。</p>
<p><u>安胎丸</u></p>
<p>白朮　條芩</p>
<p>等分為末，粥丸。清米湯下二三錢。</p>
<p><u>十全保胎丸</u></p>
<p>杜仲（薑汁炒八兩）　續斷（酒炒一兩）</p>
<p>蜜丸梧子大，或山藥末打糊丸，白湯下二三錢。</p>
<p><u>加減四物湯</u>　治胎漏，屬氣虛有熱。</p>
<p>本方加阿膠、白朮、條芩、砂仁、香附，甚加人參。</p>
<p><u>治漏胎下血</u></p>
<p>條芩（五錢）　白朮（一兩）　砂仁（二錢）　阿膠（三錢）</p>
<p>上末，艾湯調下二錢，或水煎亦可。</p>
<p><u>用效心腹諸痛方</u>　治娠婦觸動胎元，痛不可忍，及胎漏下血。</p>
<p>白芍（一錢）　白朮　條芩　川芎（各八分）　陳皮（七分）　玄胡（五分）　砂仁（有火者少用）</p>
<p><u>又方</u>　治娠婦失跌，腹痛胎動。</p>
<p>白朮　陳皮　條芩　川芎　白芍　甘草　砂仁</p>
<p><u>達生散</u>　一名束胎散。</p>
<p>大腹皮（三錢）　人參　陳皮　紫蘇（各五分）　白朮　白芍　歸尾（各一錢）　甘草（二錢）</p>
<p>加青蔥五葉，黃楊腦七個，或加枳殼、砂仁。</p>
<p><u>全生白朮散</u>　治子腫。</p>
<p>白朮（一兩）　生薑皮　大腹皮　陳皮　茯苓（各五錢）</p>
<p>上末，米飲下。《指迷方》用茯苓皮、桑皮去白朮。</p>
<p><u>四物湯</u>（見中風）　治子煩。</p>
<p>本方加麥冬、知母、山梔、條芩。</p>
<p><u>羚羊角散</u>　治子癇。</p>
<p>羚角　獨活　棗仁　五加皮（各八分）　米仁　防風　川歸　川芎（各四分）　茯神　杏仁（各四分）　木香　甘草（各三分）</p>
<p>加薑、蔥煎服。一方加山梔、黃芩、香附。</p>
<p><u>八物湯</u>（見中風）　治子暈。</p>
<p>本方加香附、陳皮。</p>
<p><u>治惡阻用效方</u></p>
<p>白朮　半夏（各八分。月數少者用貝母）　茯苓（一錢）　陳皮（七分）　條芩　藿香（各六分）　竹茹　歸身　枇杷葉（各五分）　升麻（二分）</p>
<p><u>治小產後心腹疼痛方</u></p>
<p>當歸　白芍　川芎　熟地（各一錢）　玄胡（七分）　桃仁　紅花（各二分）　香附　青皮　丹皮　澤蘭葉（各五分）</p>
<p>加童便、酒各半盅，衝入溫服。</p>
<p><u>芎歸湯</u>　一名佛手散。治娠婦跌僕，子死腹中，惡露妄下，疼痛不止。又治臨產難生，胞衣不下，及產後血暈，不省人事諸症。</p>
<p>川芎　當歸</p>
<p>加柘樹葉。</p>
<p><u>枳殼散</u>　治娠婦八九個月後，胎氣壅塞，常宜服之。滑胎易產，安和子臟，益血舒氣。</p>
<p>枳殼（五兩）　粉甘草（一兩五錢）　香附子（一兩）</p>
<p>上末，空心沸湯下二錢，日三服。加炒糯米為末同服，更補元氣。</p>
<p><u>安胎方</u>　治因有所傷，胎動痛不可忍。</p>
<p>用連皮宿砂仁，不拘多少，炒黑去皮為末，酒下。</p>
<p><u>治胞衣不下</u></p>
<p>用荷葉水，醋煎湯，調伏龍肝末，澄清服之，立下。</p>
<p><u>治子宮不收</u></p>
<p>用舊爛網巾，不要水洗，就連汗垢火煅存性，空心酒下一錢，二三次即收。</p>
<p><u>治生產用力，或生婆入手抓破尿胞。</u></p>
<p>用豚豬尿胞一個，盛糯米在內，再裝入健豬肚內，煮極爛食之。連食二三個即愈。</p>
<p><u>胎漏驗方</u></p>
<p>四物加阿膠、白朮、條芩、砂仁、陳皮、紫蘇、升麻、甘草。</p>
<p><u>催生方</u></p>
<p>當歸　川芎　枳殼　滑石</p>
<p><u>束胎丸</u>　娠婦七八個月上，服此令胎氣斂束，產時易下。</p>
<p>白朮（二兩）　茯苓（七錢五分）　陳皮（三兩，不見火）　黃芩（夏一兩，冬五錢，春秋七錢）</p>
<p><u>半夏茯茯湯</u>　娠婦惡阻者，此方主之。</p>
<p>半夏　生薑（各三十銖）　乾地黃　茯苓（各十八銖）　旋覆花　白芍　人參　川芎　細辛　橘皮　甘草　桔梗（各十二銖）</p>
<p><u>橘皮湯</u>　娠婦嘔吐不下食者，此方主之。</p>
<p>橘皮　竹茹　人參　白朮（各十八銖）　厚朴（十二銖）　生薑（二兩）</p>
<p><u>膠艾湯</u>　治胎漏不安。</p>
<p>熟地　艾葉　當歸　川芎　阿膠（炒成珠。各五分）　炙甘草（五分）　黃耆（二分）</p>
<p><u>砂仁蔥白湯</u>　治娠婦腹痛，因氣血滯澀者。</p>
<p>砂仁（一錢，捶碎）　蔥白（十根）</p>
<p>煎湯吞下。</p>
<p><u>犀角散</u>　治子煩。</p>
<p>生犀角　地骨皮　麥冬　赤茯苓　條芩　生甘草</p>
<p><u>四物湯加芩連生薑半夏方</u>　治子癇。</p>
<p><u>紫蘇飲</u>　治子懸。</p>
<p>蘇葉　人參　陳皮（去白）　大腹皮（黑豆汁洗過）　歸尾　川芎　粉草　白芍（酒炒）</p>
<p><u>地膚草湯</u>　治子淋。</p>
<p>地膚草（四兩）</p>
<p>水四升，煎二升，分三服。取自然汁服亦可。</p>
<p><u>冬葵子湯</u>　亦治子淋。</p>
<p>冬葵子（略炒）　柴胡　桑白皮　赤茯苓　赤芍　川歸（各等分）</p>
<p><u>木通散</u>　治娠婦身體浮腫，四肢脹急，小便不利。</p>
<p>木通　蘇葉　香葇　桑皮（各一錢）　枳殼　檳榔　條芩（各五分）　木香　訶子皮（各三分）</p>

<h2>產後諸證（六十六）</h2>
<p>《要略》曰：新產婦人有三病，一曰病痓。病痓者，發熱惡寒，或口眼歪邪，角弓反張等症。此是氣血大虛使然。參、耆、歸、朮、炙甘草、陳皮、肉桂、炒黑乾薑、熟地，大劑溫補。左手脈不足，補血藥重；右手脈不足，補氣藥重，切不可用小續命發表之劑作中風治。</p>
<p>二曰病鬱冒。鬱冒者，或浴身沐發，離褥太早，致感冒風寒濕氣而然。宜參、朮、歸、芎為君，加荊芥、紫蘇、防風、羌活等藥選用，切不可大發表致損元氣；鬱冒者，清魂散加歸身、陳皮。</p>
<p>三曰大便難。大便難者，以氣血虛，亡津液，故腸胃燥澀也，雖五七日不解無妨。治宜八物去芍藥，倍歸尾、地黃，使之漸潤流通，切禁疏利之藥，惟血氣未大虛者，方可少服麻仁丸。一法用芝麻一撮搗碎，入煎藥內服之，即流利也。</p>
<p>產後惡寒、發熱、腹痛者，當去惡血，有惡血腹必滿。若腹不滿者，非惡血也。治血刺痛，用當歸，乃和血之法。若因積血而刺痛者，宜桃仁、紅花、當歸頭之類。</p>
<p>惡露不盡，小腹作痛，名兒枕痛。用附、桂、五靈脂、紅花、炒蒲黃、當歸、白朮、乾薑、玄胡索有驗，或用醋炒桃仁、白芍、甘草、粟殼、香附者，醋以收之之義也。</p>
<p>新產後十日內，禁用自芍，以其酸寒能伐發生之氣也。產後補虛，用參、耆、歸、朮、陳皮、炙甘草、川芎。如發熱，加茯苓淡滲之，其熱自除，重則用乾薑。夫大熱而用乾薑何也？蓋此熱非有餘之邪熱，乃陰虛生內熱耳。乾薑能入肺分，利肺氣，又能入肝分，引眾藥生血，然必與補陰藥同用者。此造化之妙，非知者不足以語此也。</p>
<p>產後證候多端，或乍寒乍熱，似瘧非瘧；或大熱頭疼體痛，如傷寒狀；或卒中口噤，如痓如癇；或左癱右瘓，角弓反張；或妄言見鬼，心神恍惚；或耳目口鼻，忽覺黑氣如煙薰之狀；或腹中作痛，綿綿不已。以上諸症，若非惡露未盡，即是勞傷氣血，大虛之證。</p>
<p>丹溪曰：凡產前當清熱養血為主，產後宜大補氣血為要。雖有雜症，以末治之。此確論也。雖然亦有婦人體原壯盛，雖產後血猶未虛耗者，亦不可純用溫補重劑。善治者，診脈察候，合宜而行，斯得之矣。</p>
<p>《金匱要略》曰：新產婦人有三病，一者病痓，二者病鬱冒，三者大便難。蓋以亡津液胃燥，故大便難。產婦鬱冒，其脈微弱，嘔不能食，大便反堅，但頭汗出，所以然者，血虛而厥，厥而必冒。冒家欲解，必大汗出，以血虛下厥，孤陽上出，故頭汗出。所以產婦喜汗出者，亡陰血虛，陽氣獨盛，故當汗出，陰陽乃復。大便堅，嘔不能食，小柴胡湯主之。病解能食，七八日而更發熱者，此為胃熱氣實，承氣湯主之。</p>
<p>婦人產後七八日，無太陽證，小腹堅痛，此為惡露不盡，四五日不大便，趺陽脈微實，再倍發熱，日晡時煩躁譫語，不能食者，利之即愈，宜承氣湯。以熱在裡，結在膀胱也。</p>
<p>丹溪曰：產前脈細小，產後脈洪數，皆死。又曰：產前脈當洪數，既產而洪數如故，豈得不死？此亦大概言之，嘗見產後亦有脈洪數而生者。</p>
<p>新產傷陰，出血不止，尺脈不能上關者，死。</p>

<h3>產後諸方</h3>
<p><u>嚴氏清魂散</u>　治產後血暈，不省人事。</p>
<p>澤蘭葉　人參（各一兩）　荊芥穗（四兩）　川芎（二兩）　甘草（八錢）</p>
<p>共為末，溫酒入童便調下。更用破漆器燒煙薰之，頻置醋炭，更服此藥。</p>
<p><u>愈風湯</u>　治產後中風，口噤，牙關緊急，手足瘈瘲，角弓反張。</p>
<p>荊芥穗　川當歸</p>
<p>各等分為末，用黑豆炒焦，淋酒調下，或童便亦可。</p>
<p><u>治產後乳汁不通方</u></p>
<p>通草（七分）　瞿麥　柴胡　花粉（各一錢）　桔梗　青皮　白芷　木通　赤芍　連翹　甘草（各五分）</p>
<p>水煎，食後緩緩飲下，更手摩乳房。</p>
<p><u>又方當歸補血湯加蔥白</u>　治產後無乳。</p>
<p>當歸（三錢）　黃耆（一兩）　蔥白</p>
<p>共水煎服。</p>
<p><u>人參當歸散</u>　治產後失血過多，血少則陰虛，陰虛生內熱，令人心煩短氣，自汗頭疼。</p>
<p>熟地　人參　當歸　肉桂　麥冬　白芍</p>
<p>加淡竹葉、生薑煎服。</p>
<p><u>當歸黃耆湯</u>　治失血過多，腰痛，身熱，自汗。</p>
<p>歸身（三錢）　黃耆（二錢）　白芍（一錢五分）</p>
<p>加姜三片，煎服。</p>
<p><u>失笑散</u>　治產後心腹疼痛欲死，及兒枕作痛。</p>
<p>蒲黃　五靈脂</p>
<p>二味為末，白湯下。</p>
<p><u>三聖散</u>　治兒枕痛。</p>
<p>當歸　肉桂　玄胡</p>
<p><u>抵聖湯</u>　治產後血氣傷於脾胃，腹脅滿脹，嘔逆噁心。</p>
<p>赤芍　半夏　陳皮　人參　澤蘭葉（各二錢）　甘草</p>
<p>加姜煎服。</p>
<p><u>獨參湯</u>　治產後血暈，不省人事。</p>
<p>人參（一兩）</p>
<p>水一升，煎半升，溫服。身熱氣急者，加童便一盅；身寒氣弱者，加附子三錢。</p>
<p><u>黃耆湯</u>　治產後虛汗不止。</p>
<p>黃耆（二錢）　白朮　防風　熟地　茯苓　麥冬　炙甘草　牡蠣粉（各五分）</p>
<p>加大棗一枚，煎服。</p>
<p><u>增減四物湯</u>　治產後陰虛發熱，晝則明瞭，夜則寒熱。</p>
<p>川歸　川芎　生地　柴胡</p>
<p><u>定痛散</u>　治產後惡血不盡，腹中作痛。</p>
<p>當歸　白芍（各二錢）　肉桂（五分）　五靈脂（一錢）</p>
<p>加姜三片，水酒各半，煎服。</p>
<p><u>麻仁丸</u>　治產後大便秘結。</p>
<p>麻仁　枳殼　人參　大黃　當歸</p>
<p>等分為末，蜜丸梧子大，白湯下二十丸，以便潤為度。</p>
<p><u>豬腎湯</u>　治產後虛羸喘乏，乍寒乍熱，病如瘧狀，名曰褥勞。</p>
<p>豬腎（一具）　白糯米（一合）　淡豉（半合）　蔥白（十根）　人參　川歸（各二錢）</p>
<p><u>黑神散</u>　治胎死腹中，難產，經日而死者。法以產婦舌頭青黑為驗。</p>
<p>熟地　炒蒲黃　炒黑乾薑　當歸　白芍　桂心（各二兩）　炙甘草（三錢）　黑豆（炒去皮，二合半）</p>
<p>共為末，每服二錢，童便和酒調下。此方更治胎衣不下，產難血暈，兒枕疼痛，乍見鬼神等證。</p>
<p><u>又方</u>　治死胎不下。其症指甲青、舌青、眼閉，甚者口中作屎臭。</p>
<p>先以平胃散一帖，作二服，每服酒水各一盅，同煎至一盅；再以朴硝半兩，研細投入，煎三五沸，傾出候溫，服盡，其胎即化為水。倘非死胎，不必用朴硝；骨縫未開者，加川芎二錢。</p>
<p><u>產後泄瀉方</u>　此有積血在脾胃也。</p>
<p>蒼朮　白朮　赤茯　白茯　桃仁</p>
<p>用水煎服。</p>

<h2>五臟氣絕論（六十七）</h2>
<p>或謂五臟之氣絕於內，利下不禁，甚者手足不仁，此何謂也？師曰：五臟者，心、肝、脾、肺、腎，皆陰也。榮氣，亦陰也。平人五臟氣旺，榮氣主維於其內，故血液充，陰精固，大便潤，小便長，奚病焉？惟夫火邪燔熾，而五臟齊枯，五行相剋，而亡傳者死，此五臟之氣絕也。五臟既絕，則榮衛無所管攝，而陷下不禁，在勞病則腸垢虛脫，在惡利則洞泄不收，血氣虛陷，手足自爾不仁，此症之極危者也，陰氣已絕故也。</p>
<p>或又言曾見痢疾每下百度，晝夜無休，完穀不化，下體麻木，治之可生，毋亦臟氣絕而猶有可救者歟？師曰：此非臟氣絕也。症雖相似而實殊者也。此人春夏受熱，藏於臟腑，復出腸胃，火性暴烈，奔迫後重。河間所謂火性疾速，不容停留胃中者是也。其完穀不化，非胃氣絕也，仲景所謂邪熱不殺穀者是也。下體雖麻木，而猶未至於手足之不仁，不仁則並麻木而不知也。勢雖急而猶未至不禁，不禁則上無脹悶，中無痛疼，下無奔迫，但孔如竹筒，漫無約束，直流不休，訶子、粟殼咸無功矣，雖有盧扁將安施乎？</p>

<h2>六腑氣絕論（六十八）</h2>
<p>或謂《要略》曰：六腑氣絕於外者，手足寒，上氣腳縮，何謂也？師曰：六腑者，大腸、小腸、膀胱、膽、胃、三焦，皆陽也。衛氣，亦陽也。平人六腑之氣旺，故合衛氣以流行於一身，護皮毛，溫手足，氣和平而足舒暢，奚病焉？惟夫病久損深，六腑之氣漸絕，或暴病虛脫，六腑之氣斷絕，內陽既絕，則胃氣無所稟受，而與之俱絕，手足之寒宜矣。陽氣一亂，則氣逆上而不平，無陽養筋，則腳攣縮而不伸，此症之極危者也，陽氣已絕故也。</p>
<p>或又言常見人有手足寒，氣逆上，腳拘攣，治之得愈，毋亦腑氣絕而猶有可救者歟？師曰：此非腑氣絕也。症雖相似而實殊者也。按《內經》有言，陽氣衰於下者為寒厥，陰氣衰於下者為熱厥。手足寒，乃厥證也。《經》有言不得臥而息有音者，陽明之脈逆也。起居如故而息有音者，肺之絡脈逆也。是上氣逆也。又言濕熱不攘，大筋軟短，小筋弛長，軟短為拘，弛長為痿。腳縮者，濕熱病也。茲三者，皆非氣絕也，乃暴病有餘之證也，邪火陰寒之所為也。故觀茲證者，當以脈辨之，陽絕之脈必漫如滴水，浮如蛛絲，或散或微或絕，豈若三證有餘之脈，神氣猶存者乎？</p>
<p>以上二病，症雖相似，而虛實死生，誠為不同，辨之不可不精。</p>
